### **דברי הכנסת**

### **הישיבה המאה של הכנסת החמש-עשרה**

### **יום שלישי, כ"א באדר ב' התש"ס (28 במרס 2000)**

### ירושלים, הכנסת, שעה 11:01

**תוכן העניינים**

[מסמכים שהונחו על שולחן הכנסת](#_Toc449867748)

[פסק-דין הבג"ץ בעניין היישוב קציר](#_Toc449867749)

[מסמכים שהונחו על שולחן הכנסת](#_Toc449867750)

# הצעת חוק מימון מפלגות (תיקון מס' 20) (הגבלת תרומות למועמד), התש"ס–2000

[(קריאה ראשונה)](#_Toc449867751)

# הצעת חוק החברות הממשלתיות (תיקון מס' 13) (ייצוג הולם לאוכלוסייה הערבית),

[התש"ס–2000](#_Toc449867752)

[(קריאה ראשונה)](#_Toc449867753)

[מסמכים שהונחו על שולחן הכנסת](#_Toc449867754)

[הצעת חוק-יסוד: החקיקה](#_Toc449867755)

[(קריאה ראשונה)](#_Toc449867756)

[מסמכים שהונחו על שולחן הכנסת](#_Toc449867757)

[פסק-דין הבג"ץ בעניין היישוב קציר](#_Toc449867758)

# הצעת חוק סימון כלי רכב (מניעת גנבות) (הוראת שעה) (תיקון), התש"ס–2000

[(קריאה ראשונה)](#_Toc449867759)

# הצעת חוק שהייה שלא כדין (איסור סיוע) (הוראות שעה) (תיקון מס' 5), התש"ס–2000

[(קריאה ראשונה)](#_Toc449867760)

[הצעת חוק רשות המזון, התש"ס–1999](#_Toc449867761)

[(הצעת חבר הכנסת ר' ריבלין)](#_Toc449867762)

[הצעת חוק רשות המזון, התשנ"ט–1999](#_Toc449867763)

[(הצעת חבר הכנסת א' יחזקאל)](#_Toc449867764)

[הצעת חוק הבטחת הכנסה (תיקון – זכאות הורה יחיד לגמלה בזמן לימודים), התשנ"ט–1999](#_Toc449867765)

[(הצעת קבוצת חברי הכנסת)](#_Toc449867766)

# הצעת חוק מימון מפלגות (תיקון מס' 20) (הגבלת תרומות למועמד), התש"ס–2000

[(קריאה ראשונה)](#_Toc449867767)

[הצעת חוק החברות הממשלתיות (תיקון מס' 13) (ייצוג הולם לאוכלוסייה הערבית), התש"ס–2000](#_Toc449867768)

[(קריאה ראשונה)](#_Toc449867769)

[הצעת חוק העונשין (תיקון מס' 53), התש"ס–2000](#_Toc449867770)

[(קריאה שנייה וקריאה שלישית)](#_Toc449867771)

[הצעת חוק ההסגרה (תיקון מס' 8) (תושבות קבע כסייג להסגרה), התש"ס–2000](#_Toc449867772)

[(קריאה ראשונה)](#_Toc449867773)

[הצעת חוק לתיקון פקודת העיריות (מס' 72), התש"ס–2000](#_Toc449867774)

[(קריאה שנייה וקריאה שלישית)](#_Toc449867775)

[הצעת חוק ההסדרים במשק מדינת ישראל (תיקוני חקיקה להשגת יעדי התקציב והמדיניות הכלכלית לשנת התקציב 2000) (תיקון),](#_Toc449867776)

[התש"ס–2000 נספחות.](#_Toc449867777)

[(קריאה שנייה וקריאה שלישית)](#_Toc449867778)

[הצעת חוק הכנסת (תיקון מס' 7), התש"ס–2000](#_Toc449867779)

[(קריאה שנייה וקריאה שלישית)](#_Toc449867780)

[החלטה בדבר אישור הוראות בצו תעריף המכס והפטורים ומס קנייה על טובין (תיקון מס' 5), התש"ס–2000](#_Toc449867781)

[הצעת חוק התגמולים לנפגעי פעולות איבה (תיקון מס' 18) (החזר הוצאות על אחזקת הקבר), התש"ס–2000](#_Toc449867782)

[(קריאה ראשונה)](#_Toc449867783)

[שאילתות מהירות](#_Toc449867784)

[קרן הלוואות לסטודנטים](#_Toc449867785)

[תשלום בעבור התרופות "הרצפטין" ו"פוסלאן"](#_Toc449867786)

[ועדה קרואה בעארה-ערערה](#_Toc449867787)

[פרסום עריכת נישואין לא על-ידי הרבנות הראשית](#_Toc449867788)

[חולה סיעודית שפונתה לחצי יום לבית-החולים גילתה שמיטתה נתפסה](#_Toc449867789)

[המדיניות כלפי המגזר הערבי](#_Toc449867790)

[תוכנית הפיצויים לחקלאים בעקבות הקיצוצים במכסות המים](#_Toc449867791)

[הפגיעה הקשה בדרוזים בתקציב המדינה 2000](#_Toc449867792)

[העלאת יהודי אתיופיה לארץ](#_Toc449867793)

[רפורמה וחלוקה צודקת יותר של מענק האיזון](#_Toc449867794)

[העסקת חיילים משוחררים בקיבוצים](#_Toc449867795)

[המשך תקצוב ארגוני עולים העוסקים בקליטה](#_Toc449867796)

[רפורמה במיסוי עבודת נשים](#_Toc449867797)

[מועצות ממונות במגזר הערבי](#_Toc449867798)

[הרשויות המקומיות הערביות](#_Toc449867799)

[משק המים](#_Toc449867800)

[קיום הבטחות](#_Toc449867801)

[מיסוי על העברת קרקעות](#_Toc449867802)

[חובות מס רכוש – ביטול הצמדה, ריבית וקנס](#_Toc449867803)

[מסמכים שהונחו על שולחן הכנסת](#_Toc449867804)

[הצעת חוק הסדרים במשק המדינה (היטלים וארנונה), התש"ס–2000](#_Toc449867805)

[(קריאה שנייה וקריאה שלישית)](#_Toc449867806)

[הצעת חוק לתיקון פקודת מס הכנסה (מס' 121) (הוראת שעה), התש"ס–2000](#_Toc449867807)

[(קריאה שנייה וקריאה שלישית)](#_Toc449867808)

[הצעת חוק סיוע למשפחות ברוכות ילדים, התש"ס–2000](#_Toc449867809)

[(קריאה ראשונה)](#_Toc449867810)

[מסמכים שהונחו על שולחן הכנסת](#_Toc449867811)

[הצעת חוק סיוע למשפחות ברוכות ילדים, התש"ס–2000](#_Toc449867812)

[(קריאה ראשונה)](#_Toc449867813)

[הצעה לסדר-היום שביתת הבדואים מדרום הארץ בגלל ההחלטה להעבירם ליישובי קבע](#_Toc449867814)

[הצעה לסדר-היום](#_Toc449867815)

[מצב החקלאות במגזר הערבי](#_Toc449867816)

# הצעת חוק שעות עבודה ומנוחה (תיקון מס' 10) (הפסקה לצורכי תפילה) התש"ס–2000

[(קריאה ראשונה)](#_Toc449867817)

[הצעת חוק השיפוט הצבאי (תיקון מס' 36), התש"ס–2000](#_Toc449867818)

[(קריאה שנייה וקריאה שלישית)](#_Toc449867819)

[הצעת חוק משפחות חיילים שנספו במערכה (תגמולים ושיקום) (תיקון מס' 20) (תיקון) (תגמולים לאלמנה שנישואיה השניים פקעו), התש"ס–2000](#_Toc449867820)

[(קריאה ראשונה)](#_Toc449867821)

[הצעת חוק עבודת נשים (תיקון מס' 20) (הגבלת פיטורים של עובדת השוהה במקלט לנשים מוכות), התש"ס–2000](#_Toc449867822)

[(קריאה ראשונה)](#_Toc449867823)

[הצעת חוק הדיינים (תיקון מס' 19) (הצהרת אמונים), התש"ס–2000](#_Toc449867824)

[(קריאה ראשונה)](#_Toc449867825)

[הצעת חוק לתיקון דיני הראיות (הגנת ילדים) (תיקון מס' 7) (הגדרת הורה), התש"ס–2000](#_Toc449867826)

[(קריאה ראשונה)](#_Toc449867827)

# מסמכים שהונחו על שולחן הכנסת

היו"ר א' בורג:

רבותי חברת הכנסת, אני מתכבד לפתוח את ישיבת הכנסת, היום יום שלישי, כ"א באדר ב' התש"ס, 28 במרס 2000.

נושא ראשון – הודעה למזכיר הכנסת. בבקשה.

מזכיר הכנסת א' האן:

ברשות יושב-ראש הכנסת, הנני מתכבד להודיעכם, כי הונחו היום על שולחן הכנסת –

לדיון מוקדם: הצעת חוק לימוד חובה (תיקון – חובת הלימוד בכיתות של קבע), התש"ס–2000, מאת חבר הכנסת יעקב ליצמן; הצעת חוק חיילי מילואים, התש"ס–2000, מאת חבר הכנסת עוזי לנדאו וקבוצת חברי הכנסת; הצעת חוק השכלה גבוהה חינם, התש"ס–2000, מאת חבר הכנסת יולי-יואל אדלשטיין; הצעת חוק הבזק (תיקון – ביטול תשלום שיחות ברשויות מקומיות), התש"ס–2000, מאת חבר הכנסת חיים דרוקמן וקבוצת חברי הכנסת; הצעת חוק לתיקון פקודת התעבורה (חובת הקצבת אגרות), התש"ס–2000, מאת חבר הכנסת אברהם רביץ; הצעת חוק הביטוח הלאומי (תיקון – גמלת סעד למי שנזקק לסיעוד בכל שעות היממה), התש"ס–2000, מאת חבר הכנסת יורי שטרן וקבוצת חברי הכנסת; הצעת חוק הביטוח הלאומי (תיקון – דמי מילה), התש"ס–2000, מאת חבר הכנסת יולי-יואל אדלשטיין; הצעת חוק הביטוח הלאומי (תיקון – חישוב השכר הממוצע), התש"ס–2000, מאת חברי הכנסת משה רז ואילן גילאון; הצעת חוק ההוצאה לפועל (תיקון – סייגים לעיקול), התש"ס–2000, מאת חבר הכנסת משה קצב; הצעת חוק הביטוח הלאומי (תיקון – ועדה מקומית מקצועית), התש"ס–2000, מאת חבר הכנסת יולי-יואל אדלשטיין; הצעת חוק לימוד חובה (תיקון – כרטיסיות נסיעה חינם), התש"ס–2000, מאת חבר הכנסת יעקב ליצמן; הצעת חוק הביטוח הלאומי (תיקון – התאמת דמי לידה לחוק שכר מינימום), התש"ס–2000, מאת חברי הכנסת אליהו בן-מנחם, אילן גילאון ומשה רז; הצעת חוק החברות הממשלתיות (תיקון – זכויות עובדים בהפרטה), התש"ס–2000, מאת חבר הכנסת חיים כץ; הצעת חוק חובת דיווח תקלות, התש"ס–2000, מאת חבר הכנסת יעקב ליצמן; הצעת חוק הרשות ללימודים תורניים גבוהים, התש"ס–2000, מאת חבר הכנסת זבולון אורלב; הצעת חוק לתיקון פקודת המכס (סייגים לתוספת למחיר העסקה), התש"ס–2000, מאת חבר הכנסת מאיר שטרית; הצעת חוק פיצויי פיטורים (תיקון – התפטרות לרגל העתקת מקום מגורים להתנחלויות), התש"ס–2000, מאת חבר הכנסת סאלח טריף; הצעת חוק הביטוח הלאומי (תיקון – קבלת קצבת זיקנה וקצבת נכות בעד אותו פרק זמן), התש"ס–2000, מאת חבר הכנסת אליהו בן-מנחם; הצעת חוק המחשבים (תיקון – העתקת תוכנות שלא כדין), התש"ס–2000, מאת חברת הכנסת ענת מאור; הצעת חוק ביטוח בריאות ממלכתי (תיקון – הארכת תקופת הנחות לעולה), התש"ס–2000, מאת חבר הכנסת גנדי ריגר; הצעת חוק שירות המדינה (מינויים) (תיקון – משרות לעולים), התש"ס–2000, מאת חבר הכנסת גנדי ריגר; הצעת חוק הפיקדון על מכלי משקה (תיקון – הקמת תאגיד מיחזור), התש"ס–2000, מאת חבר הכנסת אברהם פורז; הצעת חוק רשות השידור (תיקון – ביטול אגרת הטלוויזיה), התש"ס–2000, מאת חברי הכנסת עבד-אלמאלכ דהאמשה, האשם מחאמיד, טלב אלסאנע, תאופיק חטיב ומוחמד כנעאן; הצעת חוק מימון השכלה גבוהה אקדמית, התש"ס–2000, מאת חבר הכנסת גדעון עזרא; הצעת חוק שירות המדינה (גמלאות) (תיקון – פנסיה של מורים), התש"ס–2000, מאת חברי הכנסת עבד-אלמאלכ דהאמשה, האשם מחאמיד, טלב אלסאנע, תאופיק חטיב ומוחמד כנעאן; הצעת חוק נסיגת כוחות צבא-הגנה לישראל מלבנון תוך מתן תנאים בסיסיים לחיילי צד"ל, התש"ס–2000, מאת חבר הכנסת איוב קרא; הצעת חוק הביטוח הלאומי (תיקון – התאמת מקום חנייה לנכה), התש"ס–2000, מאת חבר הכנסת גנדי ריגר; הצעת חוק העדפה מתקנת לנרקומן שנגמל, התש"ס–2000, מאת חברי הכנסת אליהו בן-מנחם ואילן גילאון; הצעת חוק נכי רדיפות הנאצים (תיקון – קביעת דרגת נכות על-ידי הוועדה הרפואית של המוסד לביטוח לאומי), התש"ס–2000, מאת חבר הכנסת אברהם רביץ; הצעת חוק איסור ניכוי שליש לאסיר שעונשו הוקל (תיקוני חקיקה), התש"ס–2000, מאת חבר הכנסת אופיר פינס-פז וקבוצת חברי הכנסת; הצעת חוק כביש מס' 80, התש"ס–2000, מאת חבר הכנסת משה רז; הצעת חוק החברות הממשלתיות (תיקון – תמורת ההפרטה), התש"ס–2000, מאת חבר הכנסת גנדי ריגר; הצעת חוק לתיקון פקודת הראיות (רישום הודיה בשפה שבה היא נמסרה), התש"ס–2000, מאת חברי הכנסת אליעזר זנדברג ונחום לנגנטל; הצעת חוק-יסוד: משק המדינה (תיקון – שינוי מועד הנחת חוק התקציב על שולחן הכנסת), מאת חבר הכנסת אלכסנדר צינקר וקבוצת חברי הכנסת; הצעת חוק העונשין (תיקון – ביטול איסור זילות בית-המשפט), התש"ס–2000, מאת חברת הכנסת זהבה גלאון; הצעת חוק פטור ממכס לרכב המוביל עיוור, התש"ס–2000, מאת חבר הכנסת דוד אזולאי; הצעת חוק הגבלת סמכות הרבנות הראשית (תיקוני חקיקה), התש"ס–2000, מאת חבר הכנסת יוסף פריצקי; הצעת חוק הנוער (שפיטה, ענישה ודרכי טיפול) (תיקון – סמכות קצין מבחן), התש"ס–2000, מאת חברת הכנסת ענת מאור וקבוצת חברי הכנסת; הצעת חוק הביטוח הלאומי (תיקון – שיעור דמי ביטוח מופחת לסטודנטים), התש"ס–2000, מאת חבר הכנסת ויקטור בריילובסקי וקבוצת חברי הכנסת; הצעת חוק שנת הלימודים העברית, התש"ס–2000, מאת חבר הכנסת חיים דרוקמן; הצעת חוק העמותות (תיקון – שכר מרבי), התש"ס–2000, מאת חבר הכנסת מאיר שטרית; הצעת חוק העונשין (תיקון – איסור סחר בנשים), התש"ס–2000, מאת חבר הכנסת אברהם יחזקאל; הצעת חוק הפיקדון על מכלי משקה (תיקון – מכלי חלב ומוצריו), התש"ס–2000, מאת חבר הכנסת אבשלום וילן; הצעת חוק הביטוח הלאומי (תיקון – פטור למשפחה אומנת), התש"ס–2000, מאת חבר הכנסת גנדי ריגר; הצעת חוק טיפול בחולי נפש (תיקון – הרכבה וסמכויותיה של הוועדה הפסיכיאטרית והעמדה לדין לאחר שחרור מאשפוז), התש"ס–2000, מאת חברת הכנסת ציפי לבני; הצעת חוק החזר הוצאות כספיות בגין עריכת נישואין אזרחיים בחוץ-לארץ, התש"ס–2000, מאת חבר הכנסת רומן ברונפמן וקבוצת חברי הכנסת; הצעת חוק-יסוד: משאל עם, מאת חבר הכנסת אורי סביר; הצעת חוק זכויות הדייר בדיור הציבורי (תיקון – שטח מרבי), התש"ס–2000, מאת חבר הכנסת מיכאל נודלמן; הצעת חוק הגנת הפרטיות (תיקון – חדירה למחשב), התש"ס–2000, מאת חברת הכנסת ענת מאור; הצעת חוק נציב תלונות הציבור לעניין מערכת המשפט, התש"ס–2000, מאת חבר הכנסת יוסף פריצקי; הצעת חוק ביטוח חיים לחיילי מילואים, התש"ס–2000, מאת חבר הכנסת זבולון אורלב; הצעת חוק-יסוד: הממשלה (תיקון – איסור כהונת ראש הממשלה כשר), מאת חברת הכנסת לימור לבנת; הצעת חוק לביטול חוקי יישום הסכם הביניים (ביטול בגין הפרה מהותית), התש"ס–2000, מאת חבר הכנסת צחי הנגבי; הצעת חוק ביטוח בריאות ממלכתי (תיקון – קופות-חולים), התש"ס–2000, מאת חברת הכנסת יהודית נאות; הצעת חוק עובדים זרים (העסקה שלא כדין) (תיקון – איסור העסקה שלא כדין והבטחת תנאים הוגנים), התש"ס–2000, מאת חבר הכנסת יורי שטרן; הצעת חוק מס שבח מקרקעין (תיקון – דחיית מועד תשלום מס רכישה לזוגות צעירים), התש"ס–2000, מאת חברי הכנסת אליהו בן-מנחם ואריה גמליאל; הצעת חוק מס ערך מוסף (תיקון – מתן שירות לתושב חוץ), התש"ס–2000, מאת חבר הכנסת מאיר שטרית; הצעת חוק לתיקון פקודת מס הכנסה (עבודה ללא היתר), התש"ס–2000, מאת חבר הכנסת מאיר פרוש. תודה רבה.

היו"ר א' בורג:

תודה רבה.

דיווח משלחת הכנסת לכנס חברות פרלמנט, כחלק מתהליך ברצלונה, בנאפולי

היו"ר א' בורג:

הנושא הבא: דין-וחשבון משלחת הכנסת לכנס חברות פרלמנט בנאפולי, כחלק מתהליך ברצלונה – מפי חברת הכנסת ציפי לבני. חברת הכנסת לבני, בבקשה.

ציפי לבני (הליכוד):

אדוני היושב-ראש, כנסת נכבדה, לפני שאפתח אני רוצה להביע השתתפות בתקווה של משפחות בגין והררי למציאת הבנים. כל הכנסת שותפה לתחושה הקשה ולתקוות המשפחות.

אשר לכינוס שאליו נשלחנו – ואני מדברת בשמי ובשם חברותי, חברת הכנסת חוסניה ג'בארה וחברת הכנסת סופה לנדבר. נשלחנו על-ידי הכנסת לייצג את הכנסת בכינוס שנערך בנאפולי כחלק מתהליך ברצלונה, שהשתתפו בו חברות פרלמנט מאירופה, מאזור הים התיכון. הארצות שלקחו חלק בכינוס, חוץ מישראל, היו צרפת, גרמניה, ירדן, איטליה, לוקסמבורג, מלטה, ספרד, מרוקו, הולנד, פורטוגל, תוניסיה, מצרים, טורקיה, וכן השתתפו נציגות של הרשות הפלסטינית.

הצעת הסיכום שהוגשה עם תחילת הכנס כללה הצעות בנושא קידום זכויות נשים בתחומים שונים, גם בנושאים הפוליטיים וגם בנושא זכויות האדם, אך כבר במושב הראשון לעניין זכויות האדם, שהשתתפתי בו, התברר שנציגות הרשות הפלסטינית ביקשו לכלול בהצעה סעיף שכולל את זכות השיבה של פליטים וביקשו שהכנס כולו יאמץ את ההחלטה הזאת כחלק מההחלטה, כי הובהר שבהתחלה ההצעה כללה התייחסות לזכויות של מהגרים בארצות שבהן הם נמצאים. מאותו רגע היה, אני מוכרחה להגיד, מאבק של נציגות ישראל. בתחילה זכתה ההצעה הזאת של חברות הרשות הפלסטינית לתמיכה של חלק מהארצות. בסופו של דבר הגענו להצעת סיכום, שלפיה בעצם אכן צריך לדאוג גם למהגרים וגם לפליטים, אבל צריך לדאוג לתנאי מחיה בסיסיים, לבריאות ולאורח חיים הגון בארצות שבהן הם נמצאים עכשיו. ובעצם החובה הוטלה על הארצות שבהן הם נמצאים עכשיו.

תיקון הסעיף גרם לחברות הרשות הפלסטינית לנסות ולהוציא את הסעיף מסדר-היום של הוועדה. יצא שמישהו ביקש להכניס את זכויות הפליטים וביקש בסופו של ההליך להוציא את הפליטים מהדיון. דווקא הוצאת הסעיף נתקלה בהתנגדות, ובסופו של דבר סוכם, שהסעיף כולו יידון בכינוס הבא.

נקבע גם שמדי שנה יתכנסו אותן נציגות לכינוסים שנתיים קבועים, ואותו סעיף, אני מניחה, יעלה כדבר ראשון על סדר-היום של הכינוס שייערך בשנה הבאה.

אני חושבת, שהיה הישג גדול, אם יורשה לי להגיד, לישראל בתהליך הזה, בניסיון להכניס התייחסות כל כך פוליטית, כל כך בעייתית, של הגדרת זכות השיבה בדרכים עקיפות, ובסופו של דבר כמעט הסכמה לזה שבאמת אכן צריך לדאוג לפליטים, אבל קודם כול צריך לדאוג להם במקומות שבהם הם נמצאים, מעבר לזכויות הפוליטיות.

זהו, אדוני היושב-ראש, באשר לקורותינו בנאפולי.

היו"ר א' בורג:

תודה רבה לגברתי.

# פסק-דין הבג"ץ בעניין היישוב קציר

היו"ר א' בורג:

נעבור לנושא הבא בסדר-היום: פסק-דין הבג"ץ בעניין היישוב קציר. דיון נקבע על-ידי ועדת הכנסת – הודעות סיעות בשיעורים שונים וכו'. יפתח את הדיון שר המשפטים. אדוני השר, בבקשה.

שר המשפטים י' ביילין:

כבוד היושב-ראש, כנסת נכבדה, פסק-הדין של בית-המשפט העליון ביושבו כבית-משפט גבוה לצדק בנושא היישוב קציר מבסס, לדעתי, את היותה של מדינת ישראל מדינה יהודית דמוקרטית, מדינתו של העם היהודי ומדינת כל אזרחיה. אני חושב שבעתיד ילמדו אותו בבתי-הספר לצד אבני דרך אחרות שעיצבו את דמותה של הדמוקרטיה הישראלית. הוא מקבע כמה דברים, שנדמה לי שרובנו מאמינים בהם והאמנו בהם כל השנים, ואולי אף פעם לא אמרנו אותם באותה צורה בהירה וחדה כפי שנאמר באותו פסק-דין.

אני חושב שהדבר החשוב והמעניין ביותר טמון בשאלה מה הוא ההבדל בין יהודים ללא-יהודים בישראל. מה הוא מותר יהודי? האם מותר שיהיה מותר יהודי? האם זה שיש מותר יהודי הופך אותנו למדינה לא דמוקרטית, ומהו אותו מותר? ופסק-הדין אומר דבר מאוד ברור לגבי אותו מותר. הוא אומר, שהמותר קיים ולגיטימי בדלת הכניסה, במפתח שיש ליהודים לעומת לא-יהודים בכניסתם לישראל. יהודים שרוצים להיות אזרחי המדינה הזאת יכולים לעשות את זה בהרבה יותר קלות מאשר לא-יהודים. אבל מרגע שהם הופכים להיות אזרחי המדינה, לא יכול ואסור שיהיה הבדל בינם לבין אחרים. מהרגע הזה ואילך השוויון מחייב אותנו.

המדינה הזאת יהודית, יש בה רוב יהודי, הרוב הזה יש לו רשות לקבוע תרבות יהודית, ויותר מזה, לרוב הזה יש גם רשות ליצור אפליה מתקנת, למשל לגבי עולים חדשים. כמדינה יהודית זאת זכותו, אולי אפילו חובתו.

לימור לבנת (הליכוד):

למה, מה ההבדל?

שר המשפטים י' ביילין:

ההבדל, אני אגיד לך, חברת הכנסת לבנת; ההבדל כפי שמציג אותו הבג"ץ הוא בין אפליה מתקנת, שהיא לגיטימית למדינה היהודית היחידה בעולם לגבי יהודים ועולים חדשים, לבין השוואה או קיפוח לעומת זכות שניתנת – – –

חיים דרוקמן (מפד"ל):

למה בכלל מדינה יהודית?

שר המשפטים י' ביילין:

אם יש הבדל בין זה, זאת שאלה שלא נשאלת כאן, כי שנינו מסכימים שיש זכות לעם היהודי שתהיה לו מדינה. אם מישהו יעלה את השאלה הזאת, כנראה נשיב עליה.

לימור לבנת (הליכוד):

השאלה היא מה צריך להיות אופיה של המדינה.

שר המשפטים י' ביילין:

נכון, ואופיה נקבע על-ידי רוב אזרחיה. הרוב הגדול הוא רוב יהודי. יש דברים שלרוב הזה מותר לעשות כדי לייחד אותה כמדינה יהודית, ויש כאן דברים שאסור לו לעשות. מה מותר לו לעשות? מותר לו להפלות לטובה יהודים. הרוב הזה רוצה שיעלו עוד יהודים למדינה. זה מותר לו, זה לגיטימי, זה דמוקרטי, ומותר לתת להם סל קליטה. מה אסור לו? אסור לו לקפח ערבים, או לקפח לא-יהודים בזכויות שיש לכול. למשל, לו יצויר – למדתי גם את זה, בין השאר, מרבי ומורי יושב-ראש הכנסת – שיש אפשרות להיכנס לקולנוע, ונניח שאני כבעל הקולנוע רוצה לתת כרטיסים בהנחה מסוימת לחיילים במדים, מותר לי לעשות את זה. אבל אם אני אומר: לקולנוע שלי לא ייכנס חבר הכנסת אבו וילן – זאת אפליה. הוא יגיד: רגע, מילא שאתה נותן למישהו הנחה בכרטיסים, אבל איך אתה אומר לי שאני לא יכול להיכנס? וזה בעצם מה שאומר הבג"ץ.

היו"ר א' בורג:

אני לא מבין את ההבדל.

שר המשפטים י' ביילין:

בין אפליה מתקנת לבין קיפוח? אתה יכול, נניח, באמת לייחד חיילים במדים שמקבלים פלאפל בהנחה, אני ראיתי בהרבה דוכנים וגם נהניתי מההנחה הזאת בעבר. למה אתה עושה את זה? תאר לעצמך שיש לך העדפה – – –

לימור לבנת (הליכוד):

זה לא המדינה עושה, אדוני השר.

שר המשפטים י' ביילין:

בסדר, גם פה הרי לא המדינה כאילו, הרי פה אחת הטענות שזו לא היתה המדינה.

לימור לבנת (הליכוד):

יש הבדל מאוד גדול. הסוכנות היהודית היא זרוע.

שר המשפטים י' ביילין:

לא, זה עניין אחר, ותיכף אני אכנס אליו.

אבל, אתה רשאי לתת עדיפות, שהיא מקובלת בחברה שיש בה נורמות חברתיות, לגיטימיציה לסוג כזה של עדיפות. חיילים במדים – זאת עדיפות במדינה הזאת. עולים חדשים – זאת עדיפות במדינה הזאת. אבל לו יצויר שתגיד, למשל: כאן ערבי לא יקנה פלאפל, אז גם אם זה גורם פרטי, אני מניח שאפשר יהיה למנוע את הדבר הזה. וזה ההבדל הדק, הדק מאוד, בין אפליה מתקנת שהיא לגיטימית לבין קיפוח בזכויות שניתנות לכול.

לימור לבנת (הליכוד):

האם הזכויות האלה צריכות לבוא לידי ביטוי גם כאן?

שלום שמחון (ישראל אחת):

עדיפות להתיישבות?

שר המשפטים י' ביילין:

יש בוודאי עדיפות להתיישבות.

לימור לבנת (הליכוד):

עדיפות לייהוד אזורים בארץ.

יוסף פריצקי (שינוי):

– – –

היו"ר א' בורג:

השר, ברמה העקרונית, ברשותך. חברת הכנסת לבנת. מתוך הנחה שאתה נמצא באיזה מהלך היסטורי של העם שלך ולא בקטע נקודתי שעכשיו טוב לו, ואתה אומר: בהנחה היסטורית של העם, של הרוב היהודי בתוך החברה הישראלית, אני נותן לו העדפה מתקנת, או.קיי., מפני שהוא היה מחוסר יכולת התיישבות.

שר המשפטים י' ביילין:

לכל הרוב היהודי? אתה לא יכול – – –

היו"ר א' בורג:

תקשיב לי רק רגע. אני הולך להיגיון שלך. אני לא קובע עמדה. אני רוצה רק לשאול. אם העדפה מתקנת היא כלי כשר, אתה אומר, העדפה מתקנת יכולה להיעשות במישור אופקי בין בני הדור. היא יכולה להיעשות במישור אנכי על רצף של דורות. לבוא ולהגיד: תראו, יש כאן אומנם רוב יהודי שעכשיו, 40 שנה, יש לו יכולת התיישבות, אבל 2,000 שנה קודם לא היתה לו, ואני רוצה לתת לו ברצף ההיסטורי העדפה מתקנת שאולי בקטע מסוים תיגמר ואולי לא תיגמר – למה זה פסול? ברמה העקרונית.

שר המשפטים י' ביילין:

אין כאן תשובת בית-ספר.

היו"ר א' בורג:

של כל האחר.

לימור לבנת (הליכוד):

אני רוצה להוסיף. כאשר אתה שומר על זכויות של אזרחים שאינם יהודים, או ערבים, שמגיעות להם זכויות אזרח ללא שום מחלוקת – אבל למה דווקא בתוך אותה התיישבות או אותו יישוב? זאת השאלה.

שר המשפטים י' ביילין:

או.קיי. זאת השאלה. הרי זאת השאלה שהבג"ץ עסק בה. זו גם שאלה גדולה של מידתיות. אם אתה תיתן מחר אפליה מתקנת לרוב היהודי הגדול ותגיד לו: כל מה שאתה רוצה אתה יכול לקבל, מישהו יגיד: אדוני הנכבד, זו לא זכותך. אבל אם תגיד: עולים חדשים חסרי אמצעים יקבלו סובסידיה כאפליה מתקנת, אז אתה יכול להגיד: אתה יודע מה, זאת זכותך. כמו שאתה יכול מחר לבוא ולהגיד, שלערביי ישראל יהיה ייצוג בחברות ממשלתיות, בתאגידים ציבוריים ובשירות הציבורי. זאת אפליה מתקנת שהיא לגיטימית.

לימור לבנת (הליכוד):

למה? ורצף טריטוריאלי יהודי, למה לא?

שר המשפטים י' ביילין:

תמיד השאלה היא המידתיות.

תמר גוז'נסקי (חד"ש):

או לנשים.

שר המשפטים י' ביילין:

או לנשים.

ציפי לבני (הליכוד):

אתה גוזל את הייחודיות – – –

שר המשפטים י' ביילין:

מה פתאום? הרי אני אומר – – –

לימור לבנת (הליכוד):

למה רצף טריטוריאלי?

יוסף פריצקי (שינוי):

תסתכלו על הפרטים.

שר המשפטים י' ביילין:

אדוני היושב-ראש, אני מבקש את סיועך.

היו"ר א' בורג:

חברת הכנסת לבני.

לימור לבנת (הליכוד):

לא רצינו להפריע, אדוני.

היו"ר א' בורג:

אנחנו נמשיך. חברת הכנסת לבני, הסתיים הקטע האינטימי של הדיון. נמשיך להצגת דברי השר.

שר המשפטים י' ביילין:

זה הדיון שיכול להיות כאן.

לימור לבנת (הליכוד):

זה דיון מאוד חשוב.

שר המשפטים י' ביילין:

באמת מאוד חשוב שדיון כזה יתקיים בלבבות פתוחים, כי יש כאן שאלות אמיתיות שהחלוקה בהם היא לא החלוקה הפוליטית בינינו. יש כאן שאלות מהותיות של מי אנחנו, איך אנחנו חיים, לרבות השאלה הזאת של מבחנה של המדינה היהודית והדמוקרטית שאנחנו מאמינים באמת עמוק בלבנו בזכות שלה. אנחנו לא מתנצלים על זה שהיא יהודית דמוקרטית. אנחנו לא מבקשים סליחה על זה שהיא יהודית דמוקרטית. אנחנו לא מוכנים לסתירה הזאת שבין יהדות ודמוקרטיה, אלא שאנחנו שואלים את עצמנו מדי פעם: מה זה, איפה המידתיות, איפה הגבולות, מה מותר ומה אסור. וכאן בא בג"ץ ואמר: דבר מסוים, שאולי נדמה היה לכם שהוא בסדר, הוא לא כל כך בסדר. הוא לא בהכרח יכול ככה להיות.

ואני אומר שוב, העניין הזה של מדינה יהודית דמוקרטית, העניין הזה של ציונות הוא המבחן האמיתי שלנו. אמר את זה בן-גוריון, אמר את זה ויצמן, ואנחנו צריכים לומר את זה כל יום. המבחן של יחסנו אל הערבים בישראל זה בעצם המבחן היומיומי, לא החד-פעמי, של המדינה היהודית הדמוקרטית והערכים שלה.

מה שאסור לעשות על-פי הבג"ץ הזה, וזה דבר מאוד מעניין, זה מה שחשבנו אולי הרבה שנים – שאפשר לעקוף דבר שרצוי שמדינה לא תעשה על-ידי זה שגורם אחר כמו הסוכנות יוכל לעשות, או קרן הקיימת – – –

יוסף פריצקי (שינוי):

גוי של שבת. אין גוי של שבת.

שר המשפטים י' ביילין:

בדיוק. הדבר הזה לא קיים. מה שאומר הבג"ץ, ואני חושב שזה אחד החידושים החשובים שלו: תשאל את עצמך, או תשאלי את עצמך, האם למדינה מותר ליצור אפליה מן הסוג הזה? אם למדינה מותר היה – מותר גם לסוכנות. אם למדינה אסור היה – אסור גם לסוכנות.

הדבר הזה מייתר את התפקיד הזה של הסוכנות. מי שיש לו עמדה לגבי חשיבותה של הסוכנות בהיבטים אחרים של חינוך יהודי בעולם ודברים אחרים ורואה בזה דבר שולי, זה בסדר. מי שחושב שבנושאים אחרים התפקיד שלה היום הרבה פחות מרכזי מאשר בעבר, אבל היא יכולה לעשות בשם המדינה דברים שהמדינה לא יכולה לעשותם, צריך להבין שהפרק הזה נגמר. היא לא יכולה יותר לעשות דברים שהמדינה איננה רשאית לעשותם.

עם זה, מי שקורא היטב את הבג"ץ – וכאן אני אומר דבר שהוא יותר של פרשנות, אם מותר לי, ולא של ציטוט – אין כאן סתימת גולל על האפשרות של אנשים בארץ הזאת למצוא לעצמם סוג של ייחוד שימנע מאחרים להצטרף אליהם. אם מחר יקום יישוב של טיפוח התרבות היהודית החילונית, או התרבות היהודית הדתית – – –

יוסף פריצקי (שינוי):

מודטים בגליל.

שר המשפטים י' ביילין:

מודטים בגליל, נכון.

יוסף פריצקי (שינוי):

מה הבעיה? אין בעיה עם זה.

שר המשפטים י' ביילין:

או יישוב חרדי, או יישוב מסורתי, או יישוב יהודי חילוני – – –

לימור לבנת (הליכוד):

למה אין בעיה עם זה?

שר המשפטים י' ביילין:

הבג"ץ מרמז – – –

לימור לבנת (הליכוד):

ואם מישהו שאיננו מודט רוצה להצטרף ליישוב של מודטים?

שר המשפטים י' ביילין:

יש בעיה. מודטים יכולים להגיד: אתה יכול לפגוע בדרך החיים שלנו. אם אתה מקים כפר קהילתי, יישוב קהילתי שאין בו שום ייחוד לאנשים, שהם יכולים להיות חילונים ודתיים, שמאל וימין, נשים וגברים וכו' – –

ציפי לבני (הליכוד):

רוצים להיות יהודים ציונים.

שר המשפטים י' ביילין:

– – ליישוב כזה, כמו לעיר, אי-אפשר למנוע מאנשים שהם לא יהודים להצטרף. אבל אם מחר אתה מקים יישוב – את יכולה להגיד, חברת הכנסת לבנת, שהגבול הוא דק כמו בהרבה דברים אחרים.

ציפי לבני (הליכוד):

נכון. בעיני אין גבול.

שר המשפטים י' ביילין:

לכן יש בג"ץ שקובע גבול מסוים. זו לא תורה מסיני. ויכול מחר בג"ץ אחר לקבוע גבולות אחרים. לפי דעתי, כאן הגבול הוא חכם מאוד, הוא חשוב, הוא גם יכול לעזור לנו.

ציפי לבני (הליכוד):

הוא לא מכיר בייחוד של יהודי ציוני.

שר המשפטים י' ביילין:

כי היא לא הכריזה על עצמה ככזאת.

ציפי לבני (הליכוד):

זאת הבעיה.

שר המשפטים י' ביילין:

אין הצדקה. אילו מחר שנינו היינו מקימים כפר של יהודים חילונים שרוצים לטפח את התרבות היהודית החילונית – – –

ציפי לבני (הליכוד):

הציונית.

שר המשפטים י' ביילין:

בהחלט. אני מניח שבמצב כזה התקדים של בג"ץ קציר לא היה עובד ולא היה מונע מאתנו להקים את היישוב הזה.

היו"ר א' בורג:

זאת אומרת, המבחן הוא הכלליות של היישוב?

שר המשפטים י' ביילין:

כן, בדיוק, הכלליות של היישוב. והמסקנה כאן – – –

היו"ר א' בורג:

לך רגע למרחק יותר גדול. אם, נגיד, תהיה החלטה של הממשלה להקים עיר חדשה בגליל, או.קיי.?

שר המשפטים י' ביילין:

כן.

היו"ר א' בורג:

עיר חדשה בגליל. עיר זה ללא ספק דבר שיש בו כלליות מאוד גדולה, והממשלה תחליט שהעיר הזאת היא עיר חרדית, זאת תהיה המדיניות להקים עיר חרדית. זאת אומרת, מצד אחד יהיה לך כאן דבר שהוא כללי מאוד, מצד שני יהיה לך דבר מאוד פרטיקולרי. ויבוא מישהו חילוני, לא ערבי, ויגיד: אני רוצה לגור בעיר החרדית הזאת, זה מה שאני רוצה לעשות.

שר המשפטים י' ביילין:

לפי דעתי, אם מדובר כאן בעיר, אין שום סיכוי שבעולם שמישהו ימנע ממישהו לגור בעיר הזאת אפילו אם היא תיקרא חרדית או ערבית או יהודית.

יוסף פריצקי (שינוי):

יש עיר כזאת.

היו"ר א' בורג:

אבל אני מדבר על עיר כזאת אחרי הבג"ץ. יש כמה כאלה: עמנואל, אלעד וביתר.

ציפי לבני (הליכוד):

אבל על יישוב בדואי אוסרים זאת.

לימור לבנת (הליכוד):

בשגב-שלום בג"ץ אסר על יהודי. זו פסיקת בג"ץ. הוא לא אישר ליהודי לרכוש בית – – –

שר המשפטים י' ביילין:

הרי היו החלטות אחרות. היו ההחלטות המפורסמות לגבי הרובע היהודי בזמנו. כלומר, יש כאן החלטות שונות. הרי הבג"ץ לא מחייב את עצמו. בית-המשפט העליון מחייב רק את בתי-המשפט שמתחתיו. הוא יכול, בהחלט, לפסוק באופן שונה מזה שלפני כמה שנים. יש כאן פסיקה, שהיא בשלב זה מחייבת עד שתהיה פסיקה אחרת.

לדעתי, הפסיקה הזאת היא באמת אבן דרך. אפשר כמובן להתווכח אתה, אפשר לבקש שינוי ופסיקה חדשה ולהביא דברים אחרים. מה שאני אומר הוא, שלפי דעתי זה בהחלט דבר שמקבע גבולות ובשום אופן לא מבטל, לא את האופי היהודי, הדמוקרטי והציוני של המדינה הזאת. מי שרוצה לומר שהבג"ץ הזה הוא סוף המדינה היהודית וסוף הציונות – הוא יכול להתווכח עם הבג"ץ, אבל הוא בשום אופן לא יכול לייחס לבג"ץ הזה את האמירות האלה. אני חושב, שכיוון שהוא גם לא מונע את האפשרות להקים מסגרת ייחודית – – –

בנימין אלון (האיחוד הלאומי – ישראל ביתנו):

הרי הבג"ץ אומר, שלו הוא היה צריך להכריע בדבר הזה לפני 50 שנה, הוא היה מכריע אותה הכרעה, וכל החטיבה להתיישבות והסוכנות היהודית – אלא אם כן זה קיבוץ או משהו כזה – – –

שר המשפטים י' ביילין:

אבל תזכור שהרוב היו קיבוצים ומושבים. אלה לא היו יישובים קהילתיים. זה רק בשנים האחרונות.

בנימין אלון (האיחוד הלאומי – ישראל ביתנו):

אז רק הצד הסוציאליסטי היה – – –

ציפי לבני (הליכוד):

הוא טוען – – – זה לא מייחד אותם כקבוצה. זו הבעיה היחידה.

יוסף פריצקי (שינוי):

הלאום כשלעצמו לא יכול – – –

שר המשפטים י' ביילין:

נכון מאוד. מאה אחוז. אני מציע לקרוא את זה. יושבים פה אנשים שהם יותר בקיאים ממני בקריאת בג"צים. אני מציע לא לקרוא זאת בעיניים שמבקשות לראות בזה את סוף הציונות.

יוסף פריצקי (שינוי):

להיפך. להיפך.

שר המשפטים י' ביילין:

זה נכון, שעצם זה שקבוצת יהודים מקימה יישוב איננה אומרת שערבי לא יכול להיות שם. היא צריכה גם איזה ייעוד. הצעתי קודם לחברת הכנסת לבני כמה ייעודים, ויכול להיות שהיא תקבל אותם, שנקים ביחד יישוב לקידום התרבות היהודית החילונית. יש היום כל מיני בתי-ספר ובתי-אולפנה מאוד מעניינים.

לימור לבנת (הליכוד):

ואז נרצה להיכנס ולא יאפשרו – – –

שר המשפטים י' ביילין:

יכול להיות שלא.

לימור לבנת (הליכוד):

אז זו הנקודה.

שר המשפטים י' ביילין:

יכול להיות שלא, כי יגידו: כאן יש יישוב שמתייחד בתרבות חילונית יהודית, ואדם דתי שייכנס לשם אפשר להגיד לו: זה לא המקום שלך.

לימור לבנת (הליכוד):

אין הבחנה בין תרבות יהודית לתרבות ערבית? אין הבדל – – –

היו"ר א' בורג:

כבוד השר, לפי מה שעולה כאן בדיון אתה מגיב על דברי בג"ץ שעל-ידי – – –

תמר גוז'נסקי (חד"ש):

חברת הכנסת לימור לבנת, יש יישובים קהילתיים שהחליטו שהם לא מקבלים חד-הוריות. החליטו כך בלי שום סיבה.

לימור לבנת (הליכוד):

זה אופי היישוב, וזה משהו אחר.

ציפי לבני (הליכוד):

בג"ץ זהיר.

היו"ר א' בורג:

חברת הכנסת גוז'נסקי. חברי הכנסת, בעצם מה שמשתמע מדברי השר הוא, שמחיקת מחיצה אחת היא הזמנה להקמת הרבה מחיצות בתוך החברה הישראלית.

יוסף פריצקי (שינוי):

זו השאלה של הקהילתיות. כולנו נמצאים בלב הבעיה הזאת.

ציפי לבני (הליכוד):

– – –

היו"ר א' בורג:

זה יותר עמוק מקהילה. זה פרטיקולריזם.

מיכאל קליינר (חרות – התנועה הלאומית):

בג"ץ אומר, שאם בגבעה השנייה יכולים להיות ערבים – – –

לימור לבנת (הליכוד):

זה כן ייחודי – – –

שר המשפטים י' ביילין:

לצורך מה הייחודי? בטח שזה ייחודי.

לימור לבנת (הליכוד):

מה זה ייחודי?

שר המשפטים י' ביילין:

לא. עובדה שבמדינה היהודית חיים לא-יהודים. היא אומרת: זה שיש כמה יהודים שעושים משהו, זה עוד לא אומר שערבי לא יכול להיות שם, או רוסי גוי לא יכול להיות שם. השאלה היא, האם הם עושים זאת בשבתם כיהודים, אלא שהם רוצים כיהודים לעשות משהו ביחד בנושא דתי או תרבותי, או לא.

מיכאל קליינר (חרות – התנועה הלאומית):

גם זה הוא לא אמר.

היו"ר א' בורג:

השר מסיים.

שר המשפטים י' ביילין:

אני משוכנע, כפרשן לא מקצועי של הבג"ץ הזה, ובואו ונעשה ניסיון, שאם כמה יהודים ירצו להקים דבר משותף, יישוב משותף, לצורך קידום ייעוד יהודי, דתי, לאומי או אחר, אפשר יהיה בקלות להצדיק מדוע מישהו שהוא לא יהודי לא יהיה שם.

ציפי לבני (הליכוד):

קיים יישוב בשם נווה-שלום, ושם תוכל להתקבל רק על בסיס מספר, קווטה של יהודים מול ערבים. זה – פרס נובל לשלום – – –

שר המשפטים י' ביילין:

אז אולי גם זה – – –

ציפי לבני (הליכוד):

אם זה מאה אחוז יהודים – – –

היו"ר א' בורג:

השר, אתה מסיים?

שר המשפטים י' ביילין:

אני סיימתי.

יכול מאוד להיות, שאם גם זה יובא לבג"ץ הוא יאמר את דברו. כנראה עד עכשיו זה לא הובא לבג"ץ.

אני רוצה לומר לכם, שאני מאוד גאה בבג"ץ הזה. אני רואה בו באמת תרומה לתשובות על שאלות שהן לא סופיות. אין כאן סופיות הדיון. אפשר עוד לקיים יישובים ולהתווכח, אבל נדמה לי שגם הוויכוח הזה היום בכנסת הוא תרומה לחיפוש היותר-מדויק של הזהויות שלנו. אני חושב, שהקו המפריד בין אפליה מתקנת לבין פגיעה בערך השוויוניות, שבא לביטוי בבג"ץ הזה, מסייע לנו להבין מה היא המשמעות של מותר יהודי במדינה יהודית לעומת זה שהמדינה הזאת היא לא ליהודים בלבד אלא יש בה גם אנשים שהם לא יהודים והם רשאים וזכאים וחייבים לקבל זכויות שוות.

היו"ר א' בורג:

תודה. אנו ניגש לדיון. ראשון הדוברים הוא חבר הכנסת חיים דרוקמן.

יוסף פריצקי (שינוי):

מה השר מציע?

לימור לבנת (הליכוד):

הוא מציע לאפשר את החלטת בג"ץ.

שר המשפטים י' ביילין:

יש סיכום לדיון.

מיכאל קליינר (חרות – התנועה הלאומית):

– – – פחות ידוע מהכותרות.

היו"ר א' בורג:

חברת הכנסת לבנת, חבר הכנסת קליינר, לפני שמתחילים את הדיון: הבוקר הגיעה לידינו הבשורה המרה על התאונה שפקדה את חיל האוויר, כאשר מטוס 16-F שהוטס על-ידי רב-סרן יונתן בגין והנווט סגן ליאור הררי נעלם בטיסת אימונים במימי הים התיכון. ברגעים קשים אלה, בשם הכנסת כולה, אנחנו יחד עם המשפחות – משפחת חבר הכנסת לשעבר בני בגין ומשפחת הררי – ומחזקים את ידיהן. משפחת בגין מבקשת להימנע מביקורים בשלב הזה. תודה רבה.

חבר הכנסת דרוקמן, בבקשה.

חיים דרוקמן (מפד"ל):

אדוני היושב-ראש, כנסת נכבדה, שר המשפטים אמר זה עתה, שהוא גאה בבג"ץ הזה. אני חייב לומר, שאני מזועזע ממנו.

בזמנה, נתקבלה החלטה באו"ם, כי הציונות היא תנועה גזענית, ועם ישראל כולו התקומם נגד החלטה זו ויצא למאבק נגדה. והנה עתה קבע בית-המשפט העליון של מדינת ישראל בבג"ץ קציר, כי הציונות היא תנועה גזענית.

יוסף פריצקי (שינוי):

מה פתאום?

חיים דרוקמן (מפד"ל):

מדוע? כי כולנו יודעים שהערך הראשון של הציונות הוא עלייה לארץ-ישראל והתיישבות יהודית בארץ-ישראל. אם בג"ץ פסק נגד התיישבות יהודית בארץ-ישראל בנימוק שמדובר בגזענות, הרי שבג"ץ קבע כי הציונות היא תנועה גזענית. החלטת בג"ץ זאת היא יום שחור לעם היהודי, לציונות ולמדינת ישראל.

אנחנו עדים לאחרונה לעובדה, כי חברי כנסת ערבים מעלים בכנסת הצעות לבטל את ההמנון הלאומי של מדינת ישראל, לפרק את המוסדות הלאומיים, מתוך מגמה לחסל את מדינת ישראל כמדינה יהודית ולהפוך אותה מדינת כל אזרחיה. והנה בא בית-המשפט העליון של מדינת ישראל ובפסיקתו מבצע מדיניות זאת. יש בכך פגיעה קשה ביותר בייחודה של מדינת ישראל כמדינה יהודית והתנכרות להכרזת העצמאות.

אדוני היושב-ראש, החלטת בג"ץ זאת מהווה סכנה אמיתית למדינת ישראל, כי מדינת ישראל שאיננה מדינה יהודית וציונית מאבדת את זכותה להתקיים. לכן, מתוך אחריות לעתידה של מדינת ישראל ולהגשמת ייעודה הגדול, אנו צריכים להביע הסתייגות מוחלטת מפסיקת בג"ץ זאת ולהציע חקיקה ברורה וחד-משמעית שלא תאפשר כלל וכלל לפסיקות דומות לבוא לעולם. ברור הדבר, כי חקיקת הכנסת היא הקובעת, היא המכריעה, ואתה יצטרך בג"ץ כמובן להתיישר.

אדוני היושב-ראש, האמת היא, כי הערך של התיישבות יהודית בארץ-ישראל כבר מעוגן בחוק מעמדן של ההסתדרות הציונית העולמית ושל הסוכנות היהודית לארץ-ישראל. סעיף 3 לחוק קובע: "ההסתדרות הציונית העולמית והסוכנות היהודית לארץ-ישראל שוקדות כמקודם על העלייה ומנצחות על מפעלי קליטה והתיישבות במדינה". על-פי סעיף 4 לחוק, מכירה המדינה בגופים אלה כסוכנויות המוסמכות במדינה לפיתוח הארץ ויישובה, לקליטת עולים מהתפוצות ולתיאום פעולותיהם בישראל של מוסדות וארגונים יהודיים הפועלים בתחומים אלה. כל אחד מבין, כי ההתיישבות שבה מדובר בחוק ואשר הסוכנות היהודית הוסמכה לטפל בה היא התיישבות יהודית, כשם שעלייה שבה מדובר בחוק ואף בה הוסמכה הסוכנות היהודית לטפל היא עלייתם של יהודים. זו מהותה האמיתית של מדינת ישראל כמדינה יהודית. נושאים אלה, אף שהם מתייחסים בעליל ליהודים בלבד, הם מעוגנים בחוק של הכנסת.

חוק זה הוא למעשה "אחות והשלמה לחוק השבות, ובחוק ההוא היא משקפת ייחודה וייעודה של מדינת ישראל", כלשונו של ראש הממשלה הראשון, דוד בן-גוריון, זיכרונו לברכה, בהציגו את הצעת החוק ההיא בכנסת לקריאה ראשונה.

עוד אמר בן-גוריון בכנסת: "החוק המוצע לפניכם אינו חוק רגיל, אלא אחד מחוקי-היסוד המרכזיים המייחדים מדינה זו כמדינה שנועדה לשמש מכשיר וסדן לגאולת ישראל – – – הוא כולל משום כך הוראות עקרוניות הממצות את משמעותה ההיסטורית המיוחדת של מדינת ישראל – – – הן גם מקנות להסתדרות הציונית העולמית זכויות ממלכתיות בתוך מדינת ישראל – – – לפיתוח הארץ ויישובה, שבדרך כלל הן עניינה של המדינה עצמה". עד כאן דברי בן-גוריון, זיכרונו לברכה.

אדוני היושב-ראש, פסיקת בג"ץ קציר נוגדת את חוק מעמדן של ההסתדרות הציונית העולמית ושל הסוכנות היהודית לארץ-ישראל, כפי שנחקק בזמנו בכנסת ולא שונה עד היום הזה. חוק זה וחוק השבות הם נשמת אפה של מדינת ישראל והם מהווים ביטוי לעצם מהותה של מדינת ישראל כמדינה יהודית.

מעולם לא העלה איש על דעתו כי על הסוכנות היהודית לטפל בהתיישבות של לא-יהודים, כשם שמעולם לא העלה איש על דעתו כי מתפקידה של הסוכנות לטפל בעלייה של לא-יהודים. עד לפסיקת בג"ץ קציר לא פקפק איש מעולם בזכותם הטבעית של יהודים לקיים בארצם מסגרות קהילתיות מיוחדות, שבהן יוכלו יהודים לפתח ולשמר את תרבותם ואת אורחות חייהם המיוחדים.

אדוני היושב-ראש, עם כל הכבוד לבית-המשפט העליון, הוא איננו נבחר על-ידי העם ואיננו מייצג את העם.

היו"ר א' בורג:

אבקש לסיים.

חיים דרוקמן (מפד"ל):

אני מסיים.

הוא ממונה, ואין לו שום זכות לשנות את מהותה ואופיה של מדינת ישראל כמדינה יהודית.

היו"ר א' בורג:

תודה.

חיים דרוקמן (מפד"ל):

אנחנו, חברי הכנסת, הננו נציגי העם הנבחרים. עלינו מוטלת האחריות לשמור מכל משמר את המשך קיומה של מדינת ישראל כמדינה יהודית.

היו"ר א' בורג:

תודה רבה. חבר הכנסת שלום שמחון – חמש דקות. בבקשה.

לימור לבנת (הליכוד):

אדוני היושב-ראש, אולי אפשר לבקש שיגיע שר למליאה. זה דיון – – –

היו"ר א' בורג:

עם כל הכבוד, זה לא בהכרח דיון שצריכה להיות בו נוכחות של – – –

לימור לבנת (הליכוד):

זה לא דיון שהממשלה צריכה להיות מיוצגת בו?

היו"ר א' בורג:

כן.

לימור לבנת (הליכוד):

אני מקבלת.

שלום שמחון (ישראל אחת):

אבל אנחנו מסתפקים, כרגיל, בשרה לשעבר.

אדוני היושב-ראש, חברי חברי הכנסת, בראשית דברי אני רוצה לומר, שאני לא מזועזע מהבג"ץ, אבל אני גם לא חושב שצריך להתעלם ממנו.

פסיקת הבג"ץ בעניין קציר ראויה היתה אילו נתקבלה בזמנה, כלומר, בעוד 50 שנה.

אנחנו רוצים להידמות לנאורות שבמדינות, לכאלו שבהן שוררים שוויון, חופש ודמוקרטיה, אבל גם הן הגיעו לכך אחרי מאות שנים שבהן עיצבו את האופי הלאומי של ארצותיהן, וגם כיום הן מתפשרות על עקרונות כאשר יש צורך בהשגת מטרות לאומיות.

מדינת ישראל חרתה על דגלה, במגילת העצמאות, עקרונות של חופש ושוויון, אבל גם אמרה במפורש, שמדינת ישראל היא בית לאומי לעם היהודי ולעולים מכל התפוצות אשר עוד יבואו לבנות ביתם ומולדתם, וצריך שהעם יכין עבורם את הקרקע.

המדינה שלנו נאבקת בימים אלה על עיצוב דמותה וגבולותיה כמדינת היהודים, ועוד לא הגענו לנחלה ולשלום המיוחל.

הפסיקה הזאת, חשובה ככל שתהיה ומטרותיה נעלות ככל שיהיו, נפסקה, לדעתי, טרם זמנה.

אומנם הבג"ץ דן בקרקעות המדינה בלבד, קרקעות המנוהלות על-ידי המינהל, אבל חלק לא מבוטל מקרקעות אלה הן קרקעות שנמסרו למינהל לניהול, והפסיקה הזאת ודומות לה עלולות לשים לאל את המטרות שלהן יועדו קרקעות אלה.

אני, כנציגם של המושבים בארץ, זועק ואומר, שפסיקה זו מחזקת את טענתנו הצודקת, שיש לחתום אתנו, ולאלתר, על חוזי חכירה לדורות. אנחנו יושבים על קרקע זו שנים רבות, מעבדים אותה, מחזיקים בה ושומרים אותה. יישובינו מסתמכים משפטית, חוזית וחברתית על הבטחות שלטוניות, כי נשלחנו כשליחות של קבע, ולא כישיבה ארעית, שליחות של חיים ופרנסה. למרבית היישובים שלנו תפקיד ביטחוני במדינה, ונושא זה נעלם מעיני הבג"ץ.

המושבים והקיבוצים הם יישובים קטנים ומאוגדים באגודות שיתופיות, שהן ישות נפרדת, ולכן על המינהל להמשיך ולקבוע שהאגודה היא ועדת הקבלה ביישוב.

המושבים והקיבוצים הם יישובים קטנים מיוחדים ובעלי ייחוד ואופי ברור.

פסיקת הבג"ץ בקציר מביאה אותי להרהר ולומר, כי אולי צריך להחזיר את הקרקעות שנקנו על-ידי העם היהודי לידי קרן-הקיימת לישראל, שתשמור אותן ותנהל אותן לטובת ההתיישבות והעלייה.

הקלות הבלתי-נסבלת של ההחלטות המשתנות חדשות לבקרים והניהול המגמתי של המינהל לרעת המושבים והקיבוצים גורמים לכך שכל ההתיישבות העובדת חשופה לסוג זה של פסיקות, שאינן ממלאות את יעדיהן.

מכאן מובן – ואני דורש זאת – שעל מינהל מקרקעי ישראל להכריז, כי רואים בנו, חברי המושבים והקיבוצים, חוכרים לדורות ולממש הלכה למעשה חתימת החוזים ועיגון זכויות החקלאים בקרקע.

אדוני היושב-ראש, גם אתה יודע שאחת הסוגיות המרכזיות שעומדות היום על סדר-היום ההתיישבותי, גם של המושבים וגם של הקיבוצים, היא זכויות החקלאים בקרקע, ואחרי 50 שנות מדינת ישראל הגיע הזמן לפתור זכויות אלה ולהגיע להסכמה עם המושבים ועם הקיבוצים.

להבדיל משר המשפטים, שאומנם התייחס נקודתית אל בג"ץ קציר – כאל בג"ץ קציר בלבד – אני רוצה שלא ייעלם מעינינו, שיש פה בהחלט חריץ שדרכו אפשר להיכנס, חריץ שיוצר אווירה ובסופו של דבר גם משדר דברים אחרים שלא נאמרו על-ידי הבג"ץ והוא בהחלט התחלה של דרך, שאם לא תוסדר בסופו של דבר, היא יכולה להשפיע על כל אופי החיים בהתיישבות העובדת בכללה. תודה.

היו"ר א' בורג:

תודה רבה. חברת הכנסת לימור לבנת, ואחריה – חבר הכנסת עבד-אלמאלכ דהאמשה.

לימור לבנת (הליכוד):

אדוני היושב-ראש, חברי הכנסת, פסק-דין קציר – ורק בנקודה הזאת אני מסכימה עם דברי שר המשפטים יוסי ביילין – הוא פסק-דין חשוב מאין כמוהו, וגם השופטים בפסיקתם אמרו את הדברים בצורה ברורה. נשיא בית-המשפט העליון, השופט ברק, אמר כך: אנו עושים היום צעד ראשון בדרך קשה ורגישה. מן הראוי לצעוד בדרך הזאת עקב בצד אגודל, שלא נמעד וניכשל. הבין גם נשיא בית-המשפט העליון והבינו שופטי בג"ץ היטב מה הם בדיוק עושים ומה המשמעות של פסיקתם, משום שפסיקת בג"ץ בעניין קציר מערערת על המוסכמה הציונית הבסיסית של קידום האחיזה היהודית בארץ-ישראל. זוהי התפיסה הציונית הבסיסית. על בסיס זה הוקמה מדינת ישראל כבית לעם היהודי בארץ-ישראל, וכל זה אינו אומר כלל ועיקר – וצריך להבדיל אלף אלפי הבדלות – שיש ויכוח כלשהו לגבי הצורך והחובה של כולנו לשמור על זכויות כל האזרחים, גם אלה שאינם יהודים.

תמר גוז'נסקי (חד"ש):

קודם ננשל אותם ואחר כך נשמור על הזכויות שלהם.

לימור לבנת (הליכוד):

רגע, רגע, חברת הכנסת גוז'נסקי. תראי, אנחנו נישלנו אותם, לפי תפיסתך, גם מעכו, מיפו וממקומות אחרים. אני מציעה בכל זאת שתקשיבי למה שיש לי לומר. בוודאי לא נסכים בסופו של דבר, אבל – – –

מיכאל קליינר (חרות – התנועה הלאומית):

גם משיח'-באדר.

לימור לבנת (הליכוד):

גם משיח'-באדר, נכון. אני מניחה שלא נסכים בסופו של דבר, אבל בכל זאת אני אינני חושבת שצריך לפגוע בזכויות האזרח או שאנחנו צריכים או מותר לנו לקפח את זכויות האזרח של כל מי שיושב במדינת ישראל. בעניין הזה, כמו בעניינים אחרים, אני בוודאי תלמידתו של זאב ז'בוטינסקי. אבל אנחנו צריכים לעשות כעת את ההבחנה הברורה ביותר. למשל – אני יכולה לומר כדוגמה – ניתן היה להקצות קרקעות ליישובים נפרדים לאזרחים ערבים. אני חושבת שזו היתה שמירה על שוויון זכויות לאזרחים, לכל אזרחי המדינה, שמירה על זכויותיהם באופן ראוי, באופן צודק ובאופן נכון.

אבל, כפי שאמרתי, בג"ץ קציר סימן כיוון שהוא הרבה מעבר למסקנה או להחלטה הנקודתית שנוגעת ליישוב קציר. זה כיוון שמגדיר את מדינת ישראל כמדינה דמוקרטית בלבד, ולא כמדינה יהודית דמוקרטית.

חבר הכנסת פריצקי, אני מבינה שאתה לא מסכים, אבל אני חושבת שזהו הצעד הראשון בדרך להקמת מדינת כל אזרחיה. דרך אגב, את הביטוי הזה – "מדינת כל אזרחיה" – במקום מדינה יהודית דמוקרטית, שמעתי רק לפני דקות ספורות, כאן על הדוכן הזה, מפי שר המשפטים, השר יוסי ביילין. הוא אמר את הדבר ממש ברחל בתך הקטנה. הוא לא ניסה אפילו להסתתר. כן, הוא רוצה, כמו עוד חלקים בציבור הערבי והיהודי במדינת ישראל, בדרך כלל חלקים שהם יותר שייכים לשמאל, לא לראות כאן יותר מדינה יהודית דמוקרטית, אלא לראות כאן מדינת כל אזרחיה, עוד מדינה דמוקרטית אחת, שהיא מדינה ככל המדינות.

ההחלטה הזאת למעשה עומדת בניגוד לחקיקה ולנורמות שרוב הציבור רוצה בהן במדינת ישראל. ההחלטה הזאת איננה החלטה שיפוטית, חבר הכנסת פריצקי, היא החלטה ערכית, היא החלטה של מדיניות, אין בה מקום לאקטיביזם שיפוטי שמחיל את הנורמות, את הערכיות, את הערכים, את המדיניות, את הבסיס הציוני שלנו, שאוכף אותה למעשה על הממשלה, על כנסת ישראל ועל רוב הציבור בישראל.

לכן אני חושבת שלא היה לזה מקום. דרך אגב, על-פי אותו עיקרון ממש, ובג"ץ מתייחס גם לזה בהערה, נחקק גם חוק השבות, שגם עליו קמו עכשיו מערערים פה, מהבית הזה, על עצם קיומו, ומציעים לבטל אותו.

אני מתקשה, אני מודה, לראות איזו הבחנה – – –

אבשלום וילן (מרצ):

חברת הכנסת לבנת – – – הבג"ץ לא מתייחס לחוק השבות.

לימור לבנת (הליכוד):

אמרתי את זה. אמרתי שבג"ץ מתייחס לשאלת חוק השבות. לפי דעתי וכמיטב הבנתי ולאחר שקראתי את פסיקת בג"ץ במלואה, אינני רואה איך פסיקת בג"ץ תוכל להתמודד עם שאלה כזאת ומה ההבחנה שהיא עושה – מדוע זה כן וזה לא. זה דבר לא ברור לי לחלוטין, כמו שאני לא מצליחה להבין בשום פנים ואופן איך אפשר לטעון – – –

יוסף פריצקי (שינוי):

מותר לי להעיר הערה?

לימור לבנת (הליכוד):

אני אתן לך בעוד שנייה אחת, ברשות היושב-ראש כמובן.

אני לא מצליחה להבין איך אפשר לטעון, שכפר של מודטים, כמו שאתה אמרת קודם, זה בסדר ומותר לקבוע שלא יתקבלו אליו מי שאינם מודטים, או איזה יישוב בעל אופי מסוים שנקבע, אפשר שלא יתקבלו אליו אחרים שאינם מתאימים לאופי הזה, אבל יישוב יהודי שאינו רוצה לקבל אליו ערבים, או לחלופין יישוב ערבי שאינו רוצה לקבל אליו יהודים, כמו שהיה בפסק-דין שגב-שלום, שהוא יישוב בדואי, ויהודי ניסה להתקבל אליו, או כמו בנושא הרובע היהודי – בנושא הרובע היהודי היתה פסיקת בג"ץ מאוד מפורסמת, פסק-דין בורקאן, ששם קבע השופט חיים כהן, לא שופט אחר, ואמר: "אין כל אפליה פסולה בייחודם של הרבעים הללו, רובע רובע ועדתו". כך פסק השופט חיים כהן.

בנימין אלון (האיחוד הלאומי – ישראל ביתנו):

השופט כהן היה בעד.

לימור לבנת (הליכוד):

את זה אמר השופט חיים כהן – רובע רובע ועדתו. אני אראה לך את פסק-הדין, חבר הכנסת אלון.

עזמי בשארה (בל"ד):

– – –

יוסף פריצקי (שינוי):

חברת הכנסת לבנת, אני רוצה לומר בעניין מדינה יהודית – הרבה מדינות דמוקרטיות בעולם קובעות כסף כניסה אליהן את עניין הלאום. זה קורה היום. פינלנד עושה את זה, גרמניה עושה את זה. ובהחלט מדינת ישראל יכולה לומר, שרק אנשים השייכים לבני העם היהודי יבואו בשעריה, ואלה שאינם שייכים – לא יבואו. הדבר הזה דמוקרטי ביותר.

לימור לבנת (הליכוד):

אני מוכרחה להגיד, שאני מתקשה מאוד להבין את הדיאלקטיקה הזאת. אני לא רואה את ההבחנה בין זה לבין הרצון של יהודים לשבת ביישוב יהודי ושלא יהיו בו ערבים, או רצון של ערבים להיות ביישוב ערבי שלא יהיו בו יהודים.

כיוון שההחלטה הזאת בעיני היא החלטה ערכית, ואני לא רוצה לומר כמו חלק מהאנשים שזה סוף הציונות – אני חושבת שהידיעות על מותה של הציונות הן מוקדמות מדי ובוודאי מוגזמות מדי – אני חושבת שיש צורך בהול וצורך ברור וצורך חשוב של כנסת ישראל לתת מענה בדיוק לאותה פסיקת בג"ץ, משום שההכרעה הזאת היא הכרעה ערכית ולא הכרעה שיפוטית. יש פה אקטיביזם שיפוטי, שבעיני מיותר לחלוטין, ולכן אני סבורה שנדרשת כאן חקיקה.

כשאני מדברת על חקיקה, נדמה לי שאנחנו כרגע, בשנת 2000, 52 שנה לאחר קום המדינה, הגיע הזמן – – –

עזמי בשארה (בל"ד):

עשר שנים לאחר ביטול האפרטהייד.

לימור לבנת (הליכוד):

לא מדובר פה על אפרטהייד.

עזמי בשארה (בל"ד):

את מדברת על חקיקה.

לימור לבנת (הליכוד):

עוד לא שמעת על איזו חקיקה אני מדברת. אתה בוודאי לא תאהב אותה, אבל אני אגיד על מה אני מדברת.

אני חושבת, שיש צורך לקבוע בחוק, בחוק-יסוד, שמדינת ישראל היא מדינת העם היהודי; מדינת העם היהודי, שיכולים לגור בה כמובן גם אזרחים שאינם יהודים, שצריכים לחיות כאן מתוך שוויון זכויות, שלא אומר באופן אוטומטי פגיעה באופי היהודי של המדינה.

תמר גוז'נסקי (חד"ש):

ערביי חסות.

לימור לבנת (הליכוד):

סליחה, הרי אתם רוצים להקים מדינה פלסטינית, אבל שמדינת ישראל תהיה מדינה דו-לאומית. הרי זה לא בא בחשבון. אתכם אין לי בכלל ויכוח – הדיון שלי הוא דיון עם חברי הכנסת שרואים עצמם כחברי כנסת ציונים, מה שאתם בוודאי לא רואים את עצמכם. הדיון שלי הוא עם חברי הכנסת שרואים עצמם כחברי כנסת ציונים. זו לא שאלה מפלגתית, זו לא שאלה פוליטית; היא לא קשורה למחלוקת על גבולות מדינת ישראל והוויכוח על הסכם שלום עם הסורים או עם הפלסטינים. אין לזה קשר, אדוני היושב-ראש. אני מדברת כעת על אופיה של המדינה, על השאלה איך אנחנו נחיה כאן.

הזכרתי קודם את חוק השבות, שכבר רוצים כאן לבטל אותו באמצעות הכנסת. חברי כנסת ערבים רוצים לבטל אותו, ערבים שמעידים על עצמם שהם פלסטינים. אנחנו מדברים כאן על זכות העלייה, ועל הזכות לאזרחות, ועל המנון, ועל שפה, ועל ירושלים בירת ישראל, ועל דגל, ועל סמל. בבית הזה, כשהייתי כבר חברת כנסת, שמעתי חבר כנסת ממפלגת העבודה, שהציע לתקן את המלים של ההמנון, המלים של "התקווה", שבמקום "נפש יהודי הומייה" יהיה משהו אחר. אין לזה גבול. זה ירד אז מסדר-היום של הכנסת ואפילו לא הובא – – –

היו"ר א' בורג:

גם הוא ירד.

לימור לבנת (הליכוד):

גם הוא ירד, אבל אני שומעת שעם החלטת הממשלה מהבוקר הוא עוד מעט ייכנס, הרי עכשיו מתפטרים אחד אחרי השני, כדי להכניס בסופו של דבר עוד ועוד חברי כנסת. הרי רוצים כאן להרחיב, זה עוקף חוק נורבגי.

יוסף פריצקי (שינוי):

יש הרבה שגרירויות בעולם.

לימור לבנת (הליכוד):

כן, זה בהנחה, שהיא לא ברורה, שמינויו של חבר הכנסת יוסי כץ יעמוד במבחן בג"ץ. זה בכלל לא בטוח. מה שכן, נעשו כאן דברים בלתי חוקיים בעליל.

היו"ר א' בורג:

השאלה אם בג"ץ יעמוד במינויו ולא אם זה יעמוד בבג"ץ.

יוסף פריצקי (שינוי):

אלה באלה עומדים.

לימור לבנת (הליכוד):

מכל מקום, אדוני היושב-ראש, הצורך שנוצר לעגן את כל אלה בחקיקה של הכנסת, חוק-יסוד שיקבע שמדינת ישראל היא מדינת העם היהודי, עד כמה שזה נשמע כאילו מובן מאליו, כאילו נשמע פשוט, זה לא פשוט היום. זה לא מובן מאליו היום. ואני מתכוונת לאחר הפגרה, אדוני היושב-ראש, להביא לכאן את הצעת החוק שעליה דיברתי והנוסח שלה מוכן לפני, כדי להעניק עיגון חוקתי לתפיסה הציונית הבסיסית, שמגולמת גם בחקיקה, אבל שאנחנו – חברי כנסת ישראל מכל הסיעות ומכל המפלגות, שרואים עצמם ציונים – חייבים להגן עליה ולעגן אותה.

תמר גוז'נסקי (חד"ש):

כמה חברי כנסת לא ציונים יש בכנסת, את יודעת?

היו"ר א' בורג:

תודה רבה. חבר הכנסת עבד-אלמאלכ דהאמשה.

לימור לבנת (הליכוד):

לא ספרתי.

תמר גוז'נסקי (חד"ש):

תספרי אותם.

לימור לבנת (הליכוד):

אני מעדיפה לספור את אלה שהם ציונים.

תמר גוז'נסקי (חד"ש):

תספרי אותם. את יודעת כמה יש? רשמית יש 32. 32. אז על מה מדברים? כנסת ישראל תחליט, אבל את לא מביאה בחשבון של הדיון את רבע מחברי הכנסת.

לימור לבנת (הליכוד):

– – –

היו"ר א' בורג:

תודה. הכנסת תגדיר מיהו ציוני. ציוני הוא מי שנולד לאם ציונייה.

חבר הכנסת עבד-אלמאלכ דהאמשה, בבקשה.

עבד-אלמאלכ דהאמשה (הרשימה הערבית המאוחדת):

כבוד היושב-ראש, חברי הכנסת, הקשבתי בקשב רב לדברי חברת הכנסת לבנת. לעתים היה נדמה לי שאנחנו נמצאים בשנות ה-30 או ה-40. ההיסטוריה התהפכה. איפה אנחנו? היא מדברת על כך שצריך שתהיה פה מדינה יהודית. המדינה היהודית קיימת ונמצאת כבר 50 שנה. היא כל כך קיימת, כל כך ממצה את עצמה, עד כדי כך שהיא לא מרשה אפילו זכויות שוות ודמוקרטיות למיעוט שקיים בתוכה. לא מרשה.

לימור לבנת (הליכוד):

אתם לא חברי כנסת?

עבד-אלמאלכ דהאמשה (הרשימה הערבית המאוחדת):

את תגידי בוודאי שיש זכויות. ככה בהבל פה כולנו בעד שוויון. בדיבורים יפים כולנו בעד. אני לא שמעתי חבר כנסת אחד שלא אמר שמגיע שוויון לערבים. ואני לא ראיתי עד לרגע זה ממשלה אחת שביצעה את המאמר הזה ועשתה שוויון ולא המשיכה במדיניות האפליה הגזעית. אז איפה אנחנו?

השאלה היא לא אם המדינה הזאת קיימת ואם היא מדינה יהודית או לא יהודית. השאלה היא אם המדינה הזאת בסופו של דבר תהפוך למדינת אפרטהייד לגמרי, באופן מוכרז וברור ומוחלט, גם לפי חוקים כפי שחברת הכנסת לבנת מצאה לחוקק ולפי חוקים שחלקם כבר קיימים.

הרי מה זה חוק השבות? עם כל הכבוד, אני כשלעצמי לא מתנגד שיהודים יבואו ויגורו כאן, כפי שהחוק הזה מאפשר ומעודד. ויהודים כבר הגיעו, ואנחנו יודעים שבשנים האחרונות מגיעים גם לא-יהודים תחת המסווה של חוק השבות. 40%–50% מעולי רוסיה אינם יהודים. זה ברור, מוכרז, ידוע. 400,000-300,000 אנשים מהם אינם יהודים, והם הגיעו תחת האצטלה של חוק השבות.

ובו בזמן ערבים פלסטינים – איך אמרה חברת הכנסת לבנת, הם כן פלסטינים. מה נעשה? זאת ההיסטוריה, זאת המציאות. זאת אדמה שנקראת פלשתינה, ותושבים שחיו בה מאות שנים וחיים בה עד עכשיו הם פלסטינים. מה נעשה, נשנה את העובדות? נעשה היסטוריה אחרת? נביא מהירח אדמה אחרת? זאת המציאות, שיש פה גם פלסטין, יש פה גם ישראל, יש פה גם פלסטינים, יש פה ערבים ויש פה יהודים.

ציפי לבני (הליכוד):

– – –

עבד-אלמאלכ דהאמשה (הרשימה הערבית המאוחדת):

השאלה היא איך נחיה כאן, אם באמת נחיה בשוויון וכאנשים שווים, עם זכויות, או שמא נחיה במשטר של אפרטהייד, כאשר כמדומני בעולם כולו עכשיו אפרטהייד מוכרז כלא ניתן. גם מה שהיה בדרום-אפריקה נגמר מזמן. הוא נגמר, לשמחת כולנו, על-ידי כך שאלה שדגלו באפרטהייד גזעני נמוגו, והיום בדרום-אפריקה שולטים בחוקים ובדמוקרטיה ובלי שום אפליה גזעית. אז מה, אנחנו נקום ונעורר את זה עכשיו כאן? גם אם לא נקרא לזה בשמו, גם אם נגיד שזה כדי לשמור על צביונה של המדינה, כדי שחס וחלילה לא יהיו, וכדי וכדי, ונביא את כל אלפי-אלפי ההסברים שיכולים להיות בעולם, המציאות תהיה אחת. במדינה הזאת, בבית הזה יש ברירה אחת – או משטר שנותן זכויות שוות לכל האזרחים, גם כשהמדינה היהודית קיימת, ואף אחד לא אומר על זה מלה. היא קיימת, היא נמצאת 50 שנה.

ציפי לבני (הליכוד):

– – – פלסטיני שמכר קרקע ליהודים?

עבד-אלמאלכ דהאמשה (הרשימה הערבית המאוחדת):

רק שנייה. אני אענה לך, אבל לא על חשבון הזמן הזה. תני לי רק להשלים את המשפט.

או שבמדינה הזאת יהיה שוויון זכויות לכל האזרחים, בלי הבדל גזע, דת ומין – כפי שזה מוכרז גם במגילת העצמאות, גם בכל הזדמנות, כפי שכולנו דוגלים בזה. אבל במציאות זה לא קיים. המציאות היא אחרת.

מה השתנה? למה כל הדיון הזה? בא בג"ץ, אדוני היושב-ראש, ואומר: אני לא מוכן להרשות שכך, מראש, תקבעו שביישוב מסוים יגורו רק יהודים, ואסור שיגור ביישוב הזה אדם רק מפני שהוא ערבי, ואדמות יוקצו רק ליהודים. נראה שבג"ץ באותה פסיקה לא כל כך שם לב שקיימים חוקים, לא רק של קרן קיימת אלא גם חוקים של החזקת קרקעות, חוקים של מסירת קרקעות, וחוקים שלא מרשים לערבים אפילו לעבד אדמות של יהודים, לא רק לרכוש אותן. לערבי אסור, כי כאילו רוצים שתהיה עבודה עברית. אבל מה נעשה? אין עבודה עברית ואין חקלאות עברית היום. יש אנשים שמוכנים לעשות ולעבד את האדמות האלה, אבל אם הם ערבים – לא. ואנחנו מדברים על מדינת שוויון, על מדינת זכויות ועל מדינה דמוקרטית.

סיכומו של דבר, רבותי, אני חושב שהברירה היחידה הנכונה שעומדת בפני כולנו – ולא ילעיטו אותנו בביטויים, בציונות ובכל מיני דברים. לדעתי זה גם לא נוגד, לגמרי לא נוגד, אבל אלה שמשתמשים בביטויים האלה, באצטלה הזאת רוצים להגשים שתי מטרות: א. אי-שוויון; ב. בדרך הזאת אולי גם רוצים להרחיק את הצעידה לקראת שלום ולקראת תקופה אחרת. אני חושב שבסופו של דבר השלום יגבר והדמוקרטיה תגבר. לא יעזור לאלה שמתחבאים מאחורי ססמאות ואצטלות. תודה רבה.

ציפי לבני (הליכוד):

לא ענית לי.

היו"ר א' בורג:

תודה רבה. רשות הדיבור לחבר הכנסת אבשלום וילן. אחריו – חבר הכנסת בני אלון. היה צריך להיות נציג ש"ס, אבל הוא איננו באולם. אנחנו ממשיכים הלאה.

אבשלום וילן (מרצ):

כבוד היושב-ראש, כנסת נכבדה, אין ספק שהנושא של בג"ץ קציר הוא אחד הנושאים המרתקים שהם לא תלויי משבר קואליציוני ולא החלטות יועץ משפטי ולא ראש ממשלה זה או אחר, חקירות בעניינים שאני מניח שהיום שהמדינה סוערת בגינם. זה בג"ץ שמעמיד שאלות זהות, שאלות יסוד מאוד מאוד קשות בפני כולנו.

כי הרי מה בעצם אומר בג"ץ קציר? הוא אומר, שעקרון השוויון קודם גם כשהוא עומד אל מול עקרון הביטחון הלאומי. ותשימו לב מה כתב בדעת מיעוט דווקא השופט קדמי: אני מקבל את כל ההנמקות שכתבו ארבעת שופטי הרוב, שכתב נשיא בית-המשפט העליון השופט ברק – אבל הוא טוען, שבהתנגשות בין עקרון שוויון הזכויות לביטחון הלאומי, הוא מכריע לטובת הביטחון הלאומי. הוא לא סותר את ההנמקות.

אני רוצה להעיר גם לפתחו של הדיון, שכל מי שניסה לסחוב אותו לכיוון שהבג"ץ כופר במדינת ישראל כמדינה יהודית דמוקרטית, פשוט לא קרא היטב את הבג"ץ.

ציפי לבני (הליכוד):

אף אחד לא אמר את זה.

אבשלום וילן (מרצ):

חברת הכנסת לימור לבנת ניסתה להגיד שהוא בהכרח מוביל למדינת כל אזרחיה. תקראו פה את כל ההנמקות בעמודים 23-22. הוא אומר בפירוש – – –

מיכאל קליינר (חרות – התנועה הלאומית):

נכון, אבל הציבור חושב אחרת.

אבשלום וילן (מרצ):

חבר הכנסת קליינר, אני מדבר על מה שכתוב בבג"ץ: "ערכיה של מדינת ישראל כמדינה יהודית ודמוקרטית, בין היתר, מבססים את זכותו של העם היהודי לעמוד ברשות עצמו במדינתו הריבונית, כלשונה של הכרזת העצמאות" – והוא מצטט לאחר מכן – "לא זו אף זו: לא רק שערכיה של מדינת ישראל כמדינה יהודית אינם דורשים הפליה על בסיס דת ולאום במדינה, אלא שערכים אלה עצמם אוסרים הפליה ומחייבים שוויון בין הדתות והלאומים".

שימו לב לציטוטים. אל נעשה לנו את החיים קלים. זה בג"ץ מאוד מאוד מרתק. למה הוא מרתק? הרי תראו, קציר קמה כדי להבטיח את ההיפרדות בינינו לבין הפלסטינים, קציר קמה על גבול "הקו הירוק" כדי להוות חיץ בין היישוב היהודי למדינה הפלסטינית.

בא בית-המשפט ואומר: בעצם מבחינה מהותית, תפיסת הביטחון הלאומי הזאת איננה יכולה להתקיים במתכונתה הנוכחית, והמדינה בשני הכלים שהעם היהודי הקים לעצמו, שעבדו במשך 100 שנה, גם הסוכנות היהודית – ההסתדרות הציונית וגם קרן הקיימת לישראל – היא בעצם אומרת: המדינה איננה יכולה להתיר גם לשני הכלים הללו לבצע אפליה.

מיכאל קליינר (חרות – התנועה הלאומית):

חבר הכנסת וילן, רק הערה אחת. בג"ץ אומר, שאם – – –

אבשלום וילן (מרצ):

אני רוצה לומר, ואולי, חבר הכנסת קליינר, במובן הזה תסכים אתי: אני חושב שפסיקת בג"ץ שעקרון השוויון קודם, המבוססת גם על מגילת העצמאות וגם על הגדרת מדינת ישראל כמדינה יהודית דמוקרטית, היא הדבר החשוב ביותר בפסיקה הזאת.

יש בעיה מאוד מאוד לא פשוטה, איך מבטיחים שהרוב היהודי במדינת ישראל יוכל להמשיך להתיישב, לא על בסיס מה שגם בג"ץ אומר, לא רק יישוב מודטים, גם לקיבוץ ולמושב הוא מאפשר את קיום צורת ההתיישבות המיוחדת, והוא קובע כללים בדיוק כפי שהם היום. אבל, הוא אומר, במאבק על קרקע הלאום יש סייגים ברורים, ופה אני חושב שכולנו, יהודים וערבים, צריכים לעשות חושבים היטב. כי, שיהיה ברור, הבעיות לא פשוטות.

אני שמעתי את בני המשפחה שנימקו שהם רצו לצאת מכפרם לאיכות חיים יותר טובה, וזה לגיטימי. תשימו לב מה קורה פה. אם אנחנו לא מקבלים את הבג"ץ, מה אנחנו אומרים? אנחנו אומרים, שלאותה משפחה אין זכות לשפר חייה משום שהיא ערבית. לפי הערכתי, הבעיה לא תהיה שעומדות בתור עשרות אלפי משפחות ערביות להצטרף ליישובים יהודיים. תהיה בהחלט בעיה, אם מה שקורה במגזר היהודי יקרה גם במגזר הערבי, שמשפחות ירצו לשפר את איכות חייהן, יקומו יישובים קהילתיים ואחרים, ובצורה כזאת תיווצר בעיה כפי שהיא קיימת היום, אם תיקחו לדוגמה את קריית-מלאכי. מה הבעיה המרכזית של קריית-מלאכי? – שהרבה מאוד אנשים בעלי יכולת יצאו לעבר היישובים הקהילתיים, המושבים בסביבה, וקריית-מלאכי התרוקנה מחלק גדול מתושביה, בסוגריים או במרכאות – האיכותיים.

אין לי ספק, שיש בעיות קשות מאוד בתחום המשך ההתיישבות היהודית בתור שכזאת, על-פי עיקרי התפיסה הציונית. אני חושב, שכולנו צריכים לענות על האתגר הזה, ואסור שהוויכוח על בג"ץ קציר יהפוך לוויכוח בין ימין לשמאל. אנחנו, האגף הציוני, חייבים להגיע בתוכנו להבנה, שאחרי הבג"ץ זה לא כמו לפני הבג"ץ, ולמצוא את הפתרונות הדרושים. אבל באותה מידה ובאותו תוקף הבג"ץ הזה קובע חד-משמעית, שהאפליה של האוכלוסייה הערבית בתחום המגורים, בתחום הקרקעות, בתחום הזכות השווה חייבת להיפסק. ואיך מרבעים את המעגל הזה כאשר הוא מתנגש בין עקרון השוויון לעקרון הביטחון הלאומי – חובת הרוב היהודי להביא את ההוכחה.

לכן אני חושב, שכל הניסיון לחבר ולהלך עלינו אימים עם חוק השבות או האם מדינה יהודית דמוקרטית מנוגדת למדינת כל אזרחיה – לפי תפיסתי, מדינה יהודית דמוקרטית יכולה להיות גם מדינת כל אזרחיה, בדיוק כמו שהבג"ץ הזה פוסק.

אני חושב שעדיין לא תם זמנו של חוק השבות. כל זמן שיש יהודים שהם נרדפים והם במצוקה, עצם הגדרת מדינת ישראל כמדינת העם היהודי מחייבת את חוק השבות. אבל אני הצטרפתי ליוזמה של חבר הכנסת אחמד טיבי, האומרת שזכותו של המיעוט הערבי לאיחוד משפחות מדרגה ראשונה בדיוק כמו זכותם של היהודים, לא כחוק שבות אלא כחוק של איחוד משפחות על בסיס הומניטרי אלמנטרי. לא יכול להיות, שאנחנו, בשם הצדק שלנו, נפגע בדברים בסיסיים, אלמנטריים, שהם בתחום זכויות האזרח של המיעוט הערבי שהוא אזרח שווה זכויות לנו. אני אומר את זה מתוך עמדת חוזק ולא מתוך עמדת חולשה וכמי שמאמין בכלליות של חוק השבות ובכלליות של זכותנו להמשיך את ההתיישבות הציונית, כי עדיין לא הגענו למנוחה ולנחלה, להסדרי שלום ולאיש באמונתו יחיה.

לכן אני חושב, שכולנו חייבים ללמוד את הבג"ץ, להפיק ממנו את הלקחים ולחפש פתרונות עתידיים, שגם הרוב היהודי וגם המיעוט הערבי יוכלו כבני-אדם חופשיים לחיות אתם בכבוד במדינה המשותפת.

היו"ר ע' דהאמשה:

תודה רבה לחבר הכנסת וילן. חבר הכנסת בני אלון. אחריו – חבר הכנסת פריצקי. אם הוא לא יהיה – מפלגת המרכז, או נציגה שיהיה באולם. חברי הכנסת, חבר כנסת שלא יהיה פה בזמן הדיון ולא יעלה כשקוראים את שמו, יאבד את זכותו לדיבור.

שמואל הלפרט (יהדות התורה):

מי אחריו?

היו"ר ע' דהאמשה:

אחרי מפלגת המרכז – חבר הכנסת שמואל הלפרט. חבר הכנסת אלון, בבקשה.

בנימין אלון (האיחוד הלאומי – ישראל ביתנו):

אדוני היושב-ראש, כנסת נכבדה, אני מסכים עם הדוברים הקודמים, שהבג"ץ הזה הוא לא סוף הציונות, בשום פנים ואופן. אני מקווה שהוא תחילת הסוף של הבג"ץ. הבג"ץ, אין בכוחו לקבור את המדינה היהודית, גם אם הוא יטעה בגדול וייכשל בגדול, כמו שהוא נכשל בגדול כאן.

אני גם מסכים שזה מאוד מעורר חמלה לראות מחוקקים, חברי הרשות המחוקקת, נרפסים ומייללים. חלקם מגדפים את הבג"ץ וחלקם מהללים את הבג"ץ, ואינם עושים את מלאכתם. מלאכתם של מחוקקים זה לא לפטפט במליאה בלבד. גם דיבור זה חשוב. מלאכתם של מחוקקים זה לחוקק חוקי-יסוד, חוקים וגם חוקה. סעיף מרכזי בחוקה צריך להיות מי זכאי לפרש את החוקה, מי הוא הגוף, מי הוא בית-המשפט לחוקה; האם כמו באירופה, ששם הם אנשים נבחרים, שמייצגים ציבורים שונים?

איש לא הסמיך את הבג"ץ להיות בית-משפט לחוקה, מעולם לא. אנחנו נהיה תמיד תלויים בפרשנות. תהיינה המלים של חוקים שאנחנו נחוקק, לרבות חוקי-יסוד, יפות ככל שתהיינה, הפרשן יקבע מה הן. ואסביר את דברי מתוך פסק-הדין של קציר.

שיהיה ברור, אני לא מזדעזע מעצם פסק-הדין הזה, ואם הבנתי את השורות הבודדות של כבוד השופט חשין, אני חושב שהוא אומר דברים הכי פשוטים והכי ישרים. הוא אומר: אי-אפשר שתהיה אפליה של מדינה במשאבים שלה, לחלק תיתן מעט ולחלק תיתן הרבה, ולכן אם יש אפליה אז אני אומר כך וכך. אם היה בא הבג"ץ ואומר: יש אפליה נגד הערבים, הערים שלהם לא מפותחות, אין להם מספיק קרקעות, ליהודים יש – הדברים מקובלים עלי, דברים שצריך לומר אותם. לא זה הנושא. אבל פסק-הדין של ברק והפרשנות שלו – אני אקרא:

"לא זו אף זו" – אומר השופט ברק, שכתב את הפסק העיקרי – "לא רק שערכיה של מדינת ישראל כמדינה יהודית אינם דורשים הפליה על בסיס דת ולאום במדינה, אלא שערכים אלה עצמם אוסרים הפליה ומחייבים שוויון בין הדתות והלאומים – – – 'עקרון השוויון ואיסור האפליה, הגלום בציווי 'משפט אחד יהיה לכם כגר כאזרח יהיה'" – ספר ויקרא – "שנתפרש בפי חז"ל כמשפט השווה לכולכם" – מסכת כתובות, מסכת בבא קמא – "התקדש בתורת ישראל מאז היה לעם'" – ציטוט מהשופט טירקל. "השופט אלון עמד על כך כי 'יסוד מוסד בעולמה של יהדות הוא רעיון בריאת האדם בצלם אלוקים. בכך פותחת תורת ישראל, וממנו מסיקה ההלכה עקרונות יסוד בדבר ערכו של האדם – כל אדם באשר הוא – שוויונו ואהבתו'".

יפה מאוד. השופט אלון עמד על כך, שיסוד מוסד בעולמה של יהדות זה שאדם נברא בצלם אלוקים. חידוש מקורי של השופט אלון. זו ציניות פוליטית, פוליטית במובן של פסיקה – גם בכל גוף יש פוליטיקה – להשתמש בציטוטים מחוץ להקשר כדי להגיע לשורה התחתונה.

היו"ר ע' דהאמשה:

חבר הכנסת אלון, אני רוצה לעמוד על זכותי להגן על השופט אלון בתור מורי במשפטים, ואני מבקש את המלה ציניות להוריד מסדר-היום.

בנימין אלון (האיחוד הלאומי – ישראל ביתנו):

אני אומנם לא אובייקטיבי, אבל גם אני אגן על השופט אלון.

הציניות היא של כבוד השופט ברק בציטוטים של טירקל ואלון בהקשרים שכל אחד מבין מה הכוונה.

היו"ר ע' דהאמשה:

גם לשופט ברק לא נגיד את המלה ציניות.

בנימין אלון (האיחוד הלאומי – ישראל ביתנו):

אדוני היושב-ראש, שופטים רשאים וחייבים לבקר את המחוקקים, ומחוקקים רשאים וחייבים לבקר פסק-דין אם הם קראו אותו.

היו"ר ע' דהאמשה:

מקובל עלי שהביקורת הלגיטימית כן תישמע.

מוחמד ברכה (חד"ש):

אתה אומר שזו תחילת הסוף של הבג"ץ.

בנימין אלון (האיחוד הלאומי – ישראל ביתנו):

רבותי, אני אסביר את דברי. אני לא מוכן שבגלל קריאות ביניים דברי יצאו מחוץ להקשרם. אני מוכרח לנמק את דברי והזמן רץ.

מוחמד ברכה (חד"ש):

– – –

היו"ר ע' דהאמשה:

חבר הכנסת ברכה, תן לו להשלים את הדברים שלו. לדעתי ההערה היתה במקום.

בנימין אלון (האיחוד הלאומי – ישראל ביתנו):

אדוני, אני דורש את הדקות האלה חזרה, כי אני חייב לנמק את דברי. אחרת מה שאומר ברכה יירשם בפרוטוקול כאילו אני אמרתי.

היו"ר ע' דהאמשה:

בסדר, תמשיך בינתיים לדבר.

בנימין אלון (האיחוד הלאומי – ישראל ביתנו):

אם כן, מה עושה כאן השופט ברק? הוא אומר ככה: ודאי זו מדינה יהודית דמוקרטית, אבל מדינה יהודית, הכוונה היא איך שאני מפרש את המלה "יהודית". אני מפרש את המלה "יהודית", שאדם נברא בצלם אלוהים. זה יהודית. כלומר, יהודית היא תמיד תהיה דמוקרטית.

מיכאל קליינר (חרות – התנועה הלאומית):

מלה נרדפת.

תמר גוז'נסקי (חד"ש):

– – –

בנימין אלון (האיחוד הלאומי – ישראל ביתנו):

רבותי, תקשיבו לדעות אחרות. מה יש? מה אמרתי?

כש"יהודית" תדרוש בעתירה, וזה מה שהעותרים דורשים, שהכרה בצורך הביטחוני לחצוץ למען הביטחון של המדינה היהודית בין גוש ערבי שאולי, חלילה, יהיה ברשות הפלסטינית בתוך ארץ-ישראל, לבין גוש של יישובים ערביים שנמצא בתוך מדינת ישראל, בתוך ההכרה של המדינה היהודית, של מדינת העם היהודי – לא.

לכן, רבותי – ואני לא יכול לקרוא פה את כל הבג"ץ – על פניו, כל עוד הכנסת לא תאמר את הדברים בצורה ברורה, אלה יהיו פני הדברים. לזה התכוונתי, חבר הכנסת ברכה. אני מקווה מאוד, שבעקבות פסק-הדין הזה לא ישאירו את הוויכוח בין הרשות המחוקקת לרשות השופטת רק לבעיות דת ומדינה. כך, תמיד אותה מקהלה של חברי כנסת, שחוששים שיש פגיעה בכבוד הדת והתורה, יהיו אלה שמדברים על הפרדת הרשויות הנדרשת.

פסק-הדין הזה פותח פתח גדול לציבור לאומי רחב לפתוח את העיניים ולהבין, שכל עוד אנחנו כמחוקקים לא נסמיך בית-משפט לחוקה, שייצג ערבים, יהודים, חרדים, כל גוני הקשת במדינת ישראל, אבל ייצג אותם בצורה של בחירות דמוקרטיות, ויהיה שונה מבתי-משפט רגילים שמפרשים את החוקים, בית-משפט מיוחד שעוסק בדברים האלה – כל עוד לא נקים את הדבר הזה, תמיד ייגזר עלינו לעמוד כעניים בפתח, כפרשני הבג"ץ, או כפרשני בית-המשפט לחוקה, שאיננו, ונטל אותו ללא היתר, ללא רשות, כבוד השופט ברק.

היו"ר ע' דהאמשה:

תודה רבה.

בנימין אלון (האיחוד הלאומי – ישראל ביתנו):

לכן, אדוני היושב-ראש, המסקנה היחידה שלי היא תקווה, שפסק-הדין הזה – ואני מקווה שחברי כנסת יקראו אותו – יביא לפתיחת עיניים של ציבור רחב, גם לא ציבור דתי, להבנה שערבוב הרשויות בין הרשות המחוקקת לשופטת מצוי בסכנה ואנחנו צריכים להפסיק לדבר ולהתחיל ליזום חקיקה שתשנה את ההרכב האנושי של בית-המשפט העליון בשבתו כבג"ץ ובשבתו ללא היתר כבית-משפט לחוקה.

מוחמד ברכה (חד"ש):

– – –

היו"ר ע' דהאמשה:

תודה רבה לחבר הכנסת אלון.

בנימין אלון (האיחוד הלאומי – ישראל ביתנו):

חבר הכנסת ברכה. אדוני היושב-ראש.

היו"ר ע' דהאמשה:

סיימת, סיימת, סיימת.

בנימין אלון (האיחוד הלאומי – ישראל ביתנו):

אדוני היושב-ראש, הרשה לי לומר רק מלה אחת.

היו"ר ע' דהאמשה:

אדוני, כבר הוספתי לך זמן. תתווכח עם חבר הכנסת ברכה אחר כך.

בנימין אלון (האיחוד הלאומי – ישראל ביתנו):

אני לא מתווכח. אדוני צריך להגן עלי.

היו"ר ע' דהאמשה:

הגנתי עליך והוספתי לך זמן.

בנימין אלון (האיחוד הלאומי – ישראל ביתנו):

לא, לא.

היו"ר ע' דהאמשה:

אתה לא שם לב. הוספתי לך דקה. עכשיו זמנך עבר בדקה נוספת.

בנימין אלון (האיחוד הלאומי – ישראל ביתנו):

אדוני היושב-ראש, מבחינת הסדר הטוב – – –

היו"ר ע' דהאמשה:

הגנתי עליך. דיברת והשלמת. מה אתה רוצה?

בנימין אלון (האיחוד הלאומי – ישראל ביתנו):

אדוני, כשחבר הכנסת ברכה מעיר לי אני משיב לו. אבל הוא מדבר עם אחרים ואז הוא לא שומע את מה שאני עונה לו. לאחר מכן הוא ממשיך לצעוק.

היו"ר ע' דהאמשה:

בינתיים סיימנו את הפרק הזה. תודה רבה. גם אמרת וגם השלמת.

חבר הכנסת יוסף פריצקי, בבקשה. אחריו – חבר הכנסת אוריאל סביר.

מוחמד ברכה (חד"ש):

צריך להפסיק לדבר ולהתחיל לפעול.

יוסף פריצקי (שינוי):

אדוני היושב-ראש, כנסת נכבדה, עיקרון אחד יש למדינה יהודית ודמוקרטית, והוא עקרון השוויון. השוויון הוא בראש ובראשונה הערך הדמוקרטי הנעלה ביותר. שוויון זה מושג מורכב. יש לו היקף שנוי במחלוקת. מתווכחים עליו שעה שדנים באפליה מתקנת. הכול נכון. אבל אני חושב שכולם מסכימים לכך שהעיקרון הזה ששמו שוויון אוסר טיפול או התייחסות שונים לאנשים מטעמי דת או לאום. אני לא מעדיף אדם משום שהוא יהודי או ערבי. אני לא רשאי לתת זכויות יתר, או זכויות חסר, לאדם בגלל פולחנו הדתי.

העיקרון הזה, רבותי חברי הכנסת, הוא לא רק עיקרון דמוקרטי. אני מוכרח לומר שהוא גם עיקרון יהודי, לפחות ביהדות כפי שאני מפרש אותה, ואני זכאי לפרש אותה בדיוק כמו שמפרשים אותה אנשים שקוראים לעצמם היהדות הנאמנה.

מה אומר ספר בראשית, שאני גאה לקרוא אותו כאן מעל הדוכן? – "ויאמר אלוהים נעשה אדם בצלמנו כדמותנו – – – ויברא אלוהים את האדם – – – בצלם אלהים ברא אתו זכר ונקבה ברא אותם". ספר הספרים שלנו אומר: אלוהים ברא אדם, זכר ונקבה. לא כתוב: אלוהים ברא יהודי. יש העיקרון היהודי של שוויון הגר, כמו שנאמר: זכור כי גר היית בארץ מצרים. יש העיקרון היהודי האומר שלא לעשוק את הגר. יש העיקרון היהודי האומר שיש להתייחס לזר בכבוד ולתת לו את כל הזכויות. זה עיקרון יהודי לא פחות משהוא עיקרון דמוקרטי.

אינני יכול לחשוב על שילוב נכון יותר של מדינה יהודית ודמוקרטית כמדינה שמתייחסת בשוויון לכל אזרחיה. נכון, ליהודים יש כאן פררוגטיבה אחת, חשובה מאוד. הם רשאים לתת אזרחות אוטומטית לבני עמם שמבקשים לחיות כאן. כל יהודי בעולם, באשר הוא, הוא אזרח בפוטנציה של מדינת ישראל. זהו עקרון הכניסה. אבל משעה שנכנסו אנשים והם גרים יחד במדינת ישראל, כולם שווים בפני החוק, כולם שווים בפני רשויות השלטון, ולרשויות השלטון אסור לנהוג באפליה.

הרי מה אומר בג"ץ קציר? ואני מבקש לקרוא רק קטע אחד ממנו, קטע קצר. במה שונה היישוב הקהילתי, שואל הנשיא ברק, מהיישוב העירוני? אין שום הבדל. לא באה על כך כל תשובה. ואומר הנשיא ברק באופן ברור: לו היה מדובר כאן ביישוב שיש לו מאפיינים מיוחדים, שתושביו מהווים קבוצה ייחודית – ניחא. אבל כל אדם שנפשו חפצה בחיי קהילה כפרית כשיר להתקבל לאגודה השיתופית קציר שיושבת על קרקעות הלאום.

תמר גוז'נסקי (חד"ש):

קרקעות המדינה, לא קרקעות הלאום.

יוסף פריצקי (שינוי):

לא, לא, קרקעות הלאום. אז מה? עשו "הבה ונתחכמה לו". אמרה המדינה: אני לא יכולה להפנות, ניתן לסוכנות לעשות את העבודה הזאת, ואני לא רוצה לומר איזו עבודה. איזה מין דבר הוא זה?

עכשיו, האם הבג"ץ הזה אומר, למשל, שלא יהיו יישובים מיוחדים לאנשים, שלא יהיה יישוב, למשל, לאנשים בעלי צביון דתי, שלא יהיה יישוב שנועד, למשל, להעביר את הבדואים מחיי נוודות לחיי קבע, ולכן רק בדואים יוכלו להתגורר בו? מה פתאום? הבג"ץ אומר דבר אחד ברור מאוד. הוא בא ואומר: שעה שהעיקרון היחיד, הקריטריון היחיד, הוא הלאום והדת – את הקריטריון הזה אנחנו פוסלים. וזה נכון, וכך צריך לנהוג. כשיש עוד קריטריונים – אז נדון כשיהיו עוד קריטריונים. אבל, באמת, האם מישהו מחברי הכנסת כאן מעלה על דעתו, שכאשר הקריטריון היחיד הוא דת ולאום ניתן לפסול אנשים? האם מישהו מעלה על דעתו, למשל, שמועצת העיר תל-אביב, או מועצת העיר ירושלים, או מועצת העיר חיפה, יכולה לקום ולומר: עד כאן, יותר לא יבואו ערבים לגור פה? למה? כי יש פה אפליה מטעמי לאום? אז מה ההבדל בין זה לבין היישוב קציר?

אבל, רבותי חברי הכנסת, מובן שהבג"ץ הזה העלה את הנימות הגזעניות הטובות אצל אלה שקוראים לעצמם היהדות הנאמנה. אני רוצה לקרוא לכם שני קטעים שהתפרסמו ב"המודיע". ציטטו את חבר הכנסת הלפרט, שכבר קרא לעולים מרוסיה בשמות מעניינים. והוא אומר כך: אנחנו מתנגדים שערבי או חילוני יתגוררו בלב שכונה חרדית. וויי איז מיר, ערבי או חילוני יתגוררו בשכונה חרדית. זה באמת איום ונורא, הדבר הזה.

שמואל הלפרט (יהדות התורה):

אתם מסכימים שיהודי חרדי יתגורר ברמת-אביב?

היו"ר ע' דהאמשה:

חבר הכנסת הלפרט, תיכף אתה עולה לדבר. אל תפריע.

יוסף פריצקי (שינוי):

"יתד נאמן" מוסיף ואומר כך: יש חשש מיוחד – ותקשיבו טוב מה נאמר בביטאון דגל התורה – דווקא במציאות של מגורים של יהודים לצד הערבים, כשהיהודים מנותקים מתורה, שכן הדבר עלול ליצור – – –

שמואל הלפרט (יהדות התורה):

– – –

יוסף פריצקי (שינוי):

תקשיבו טוב.

היו"ר ע' דהאמשה:

חבר הכנסת הלפרט, אתה יכול רק להקשיב עכשיו.

יוסף פריצקי (שינוי):

– – – שכן הדבר עלול ליצור יחסי קרבה והפלת המחיצות, לא עלינו. וויי איז מיר. וויי איז מיר.

שמואל הלפרט (יהדות התורה):

– – –

היו"ר ע' דהאמשה:

חבר הכנסת הלפרט, תיכף אתה הולך לדבר.

יוסף פריצקי (שינוי):

"אראבער מיט יידן זולן לעבן צופרידן", כלומר: יחיו ביחד יהודים וערבים. אויה לנו, לאן הגענו?

מאיר פרוש (יהדות התורה):

הם זרקו אותנו – – –

יוסף פריצקי (שינוי):

איך הגענו לדבר הזה?

שמואל הלפרט (יהדות התורה):

אתה לא מתבייש?

היו"ר ע' דהאמשה:

חבר הכנסת הלפרט, אני קורא אותך לסדר. תיכף אתה תדבר ונשמע אותך.

יוסף פריצקי (שינוי):

יהודים וערבים יחיו ביחד במדינה הזאת. רשאית קהילה לחיות בנפרד. זה בסדר גמור.

מאיר פרוש (יהדות התורה):

הם זרקו אותנו מרמות.

יוסף פריצקי (שינוי):

רשאית קהילה לחיות בנפרד. זה בסדר גמור. רשאית קהילה לבוא ולומר: אנחנו רוצים לחיות בקיבוץ, אנחנו רוצים לחיות במושב, וכן, אנחנו רוצים לחיות בבני-ברק. בסדר גמור. מאה אחוז. אבל שום קהילה, שום קהילה, לא רשאית, ועוד בשם התורה, להיות גזענית. אין לכם, לאיש מכם, משום שאתם חובשים כיפה או לא חובשים כיפה, היתר לגזענות. תודה רבה.

היו"ר ע' דהאמשה:

תודה רבה לחבר הכנסת פריצקי. חבר הכנסת אוריאל סביר, בבקשה.

מאיר פרוש (יהדות התורה):

– – –

היו"ר ע' דהאמשה:

אחריו – חבר הכנסת הלפרט, ומן הסתם הוא בן סיעתך, חבר הכנסת פרוש, אז תוכל כבר להגיד לו מה שאתה רוצה להעלות כאן.

יוסף פריצקי (שינוי):

– – –

היו"ר ע' דהאמשה:

לא, לא, לא. הוא, מן הסתם, יוכל להגיד לו, בתור בן סיעתו, לענות כאילו.

מאיר פרוש (יהדות התורה):

– – –

היו"ר ע' דהאמשה:

חברי הכנסת, אני מבקש לאפשר לחבר הכנסת סביר לשאת את דבריו. חבר הכנסת פריצקי, לא נהוג לדבר עם אנשים מחוץ לאולם. תודה.

יוסף פריצקי (שינוי):

אדוני צודק. סליחה.

היו"ר ע' דהאמשה:

חבר הכנסת אוריאל סביר, בבקשה. יש לך שבע דקות. אתה לא צריך את שבע הדקות? בסדר, קח כמה שאתה רוצה.

אוריאל סביר (מפלגת המרכז):

כבוד היושב-ראש, חברי הכנסת, איזו התרגשות גדולה. בג"ץ פסק שמשפחה ערבית יכולה להתגורר ביישוב יהודי ואנחנו עוד גאים. אני מודה שאני מתבייש שאנחנו גאים. מה זה בכלל יישוב יהודי? יישוב יהודי אולי היה כשהיינו מיעוט בגולה. היה גטו יהודי, היה יישוב יהודי – – –

מיכאל קליינר (חרות – התנועה הלאומית):

מה היה – – –

רוני מילוא (מפלגת המרכז):

– – –

היו"ר ע' דהאמשה:

חברי הכנסת.

אוריאל סביר (מפלגת המרכז):

יש יישוב ישראלי בעל צביון יהודי, אבל יישוב הוא לא יהודי. אדם הוא יהודי, ואני מודה – – –

מיכאל קליינר (חרות – התנועה הלאומית):

איך היית מגדיר את טייבה?

אוריאל סביר (מפלגת המרכז):

יישוב ישראלי בעל צביון ערבי. כך אני מגדיר אותו. יכול להיות שאתה מגדיר אותו אחרת.

אני רוצה להגיד משהו – – –

מוחמד ברכה (חד"ש):

צריך הרבה אומץ – – –

אוריאל סביר (מפלגת המרכז):

אל תעזור לי.

מוחמד ברכה (חד"ש):

אני לא עוזר לך.

היו"ר ע' דהאמשה:

חבר הכנסת ברכה, בסדר. השמעת.

מיכאל קליינר (חרות – התנועה הלאומית):

– – – מנע מיהודים לרכוש קרקע ביישוב בדואי.

אוריאל סביר (מפלגת המרכז):

אני רוצה להגיד דבר כזה; אני באמת ובתמים שואל את עצמי, אמר כאן יוסי פריצקי שאנחנו חברה של שוויון. אני חושב, שאנחנו חברה לא שוויונית, אנחנו חברה שלא מקדשת את השוויון. אין אצלנו שוויון בין יהודים ובין ערבים.

היו"ר ע' דהאמשה:

חבר הכנסת ברכה, כדאי שתקשיב.

אוריאל סביר (מפלגת המרכז):

עזמי בשארה, אני לא רוצה להפריע לך. חבל, תמשיך.

אני חושב, שבתחום החברתי-הכלכלי אנחנו פושעים כמדינה. אם אני מסתכל על כפרים ערביים, אני חושב שלא חשוב באיזה צד של בית אתה נמצא – דברים כאלה פשוט אסור שיהיו במדינה. הפערים בחינוך הם פצצת זמן. אם אנחנו כבר מדברים על ערבים ויהודים, זאת בעיה יהודית הרבה יותר מאשר בעיה ערבית, אבל זאת קודם כול בעיה ישראלית.

אני רוצה להגיד שזה לא מקרי. אני רוצה להגיד כאן דברים חריפים: הגזענות פלשה עמוק לתוך החברה הישראלית, וכדאי שנגיד את זה בכנות. אני שומע ילדים מתבטאים כלפי ערבים בביטויים גזעניים מעליבים; אתה רואה את זה בטלוויזיה, אתה שומע את זה בבדיחות. והרי אם יש לקח אחד בהיסטוריה שלנו, זה שהגזענות היא סרטן לא לקורבנות הגזענות אלא לאלה שלוקים בה, ולא הייתי מציע לאיש משום צד של הבית הזה לזלזל בכך, כי הגזענות לא תיפסק, והיא לא נפסקת בין יהודים לערבים או בין ערבים ליהודים.

יש בחלק מהדברים שנאמרים כאן כלפי חרדים גם גזענות אנטי-חרדית. יש גזענות אנטי-ספרדית. שמעתי את זה הרבה – – –

מיכאל קליינר (חרות – התנועה הלאומית):

הביטוי "ייהוד הגליל" הוא גזענות?

אחמד טיבי (התנועה הערבית להתחדשות):

סופר-גזענות.

היו"ר ע' דהאמשה:

חבר הכנסת קליינר, אני מבקש לא להפריע לדובר. תנו לו להשלים.

אוריאל סביר (מפלגת המרכז):

אני לא חושב שאפשר לייהד את הגליל. אני חושב שחשוב שיהודים יחיו בגליל. למה צריך להגיד: לייהד את הגליל? מה, אתה מייהד הר?

מיכאל קליינר (חרות – התנועה הלאומית):

אני לא; המדינה שלך מייהדת.

קריאות:

– – –

אוריאל סביר (מפלגת המרכז):

אתה שואל אותי, לא את המדינה.

אני חושב, שאנחנו עוסקים אולי בנושא הרציני ביותר שעל סדר-היום של החברה הישראלית, וכולנו עיוורים, ואנחנו גם מתקוטטים האחד עם השני כאילו זו בעיה של מישהו אחר. אני חושב שזאת בעיה של כולנו, כי כולנו נסבול בסופו של דבר.

מה שחסר זה שני דברים; אחד זה כללי משחק. אני חייתי לא מעט בארצות-הברית כשליח המדינה. בארצות-הברית יש גוונים רבים לא פחות מאשר אצלנו, אבל גוונים הופכים לגוונים ולא למלחמות ולשנאת חינם ולשנאת אחים, כאשר יש כללי משחק ברורים. ובמרכז כללי המשחק חייבת להיות חוקה מקובלת על מרבית העם, חוקה מחייבת, בג"ץ מחייב, ואז מה שקורה היום בין ש"ס למרצ, שזה קורע אותנו לגזרים, שנאה מטורפת, תהומית, של שני הצדדים, יכול להפוך לאמונה של שני הצדדים באותם כללי משחק, ומה שיכול היה להיות רבגוניות של החברה הישראלית, הופך למלחמת אחים.

הדבר השני, והוא יותר חשוב, זה חינוך. אנחנו לא מחנכים לשוויון. הבית הזה לא מחנך לשוויון. הוא לא מחנך לכבוד הדדי. ואם לא נחנך באופן אמיתי את הדור הצעיר גם מהבית הזה שבני-אדם שווים – ערבים, יהודים, ספרדים, אשכנזים, חרדים, חילונים, לא-ישראלים וישראלים; בעיני זו מהות המהפכה הציונית, כי עצם העובדה שיש לנו מדינה אומר בעיני קודם כול דבר אחד: אנחנו כבר לא מיעוט נרדף שחייב להגן על עצמו בתוך חברה רחבה יותר שיש בה אנטישמיות. יש לנו אחריות לעצמנו, ואחריות לעצמנו זאת אחריות לחינוך לשוויון, לכללי משחק, לחוקה. והיום הזה שחלק מהבית נגד משפחה ערבית שמצטרפת ליישוב קציר וחלק אחר – – –

מיכאל קליינר (חרות – התנועה הלאומית):

לא, זאת לא הגדרה מקובלת עלי.

אוריאל סביר (מפלגת המרכז):

על בסיס של בג"ץ, או.קיי.?

קריאות:

– – –

מיכאל קליינר (חרות – התנועה הלאומית):

אם אני הייתי הבג"ץ – – –

אוריאל סביר (מפלגת המרכז):

יכול להיות שיש התלהבות בלתי מרוסנת מההחלטה הזאת משני צדי הבית.

אני אומר, שעצם העובדה שזה נושא לדיון בכלל, זאת תעודת עניות לדמוקרטיה הישראלית, ואני חושב שאנחנו כולנו חייבים להפיק לקחים הרבה יותר עמוקים אם אנחנו רוצים להתקיים כאן ברבגוניות שקיימת ולא להידרדר לעבר מלחמת אחים מסוכנת, שבה כולנו ניפגע.

היו"ר ע' דהאמשה:

תודה רבה לחבר הכנסת סביר. חבר הכנסת אחמד טיבי התחלף עם חבר הכנסת הלפרט, ואנחנו מאשרים את ההסכמה שלהם. אחריו ידבר נציג ש"ס, אם הוא יהיה באולם, ואם הוא לא יהיה – נציג ישראל בעלייה. ואם גם הוא לא יהיה, תדבר חברת הכנסת תמר גוז'נסקי. חבר הכנסת טיבי, בבקשה.

אחמד טיבי (התנועה הערבית להתחדשות):

אדוני היושב-ראש, כנסת נכבדה, אני מודה לחבר הכנסת הלפרט.

אני חושב, שכל התיאורים שהיו לאחר פרסום פסק-הדין של בית-המשפט העליון בישיבתו כבג"ץ, היו מופרזים. אני חושב שהם נבעו מחוסר למידה מעמיקה של פסק-הדין.

יש כמה קצוות בפסק-הדין הזה. קצה אחד, שאני מסכים לו, שמדובר בהחלטה תקדימית, והיא צעד בכיוון הנכון. הקצה השני, שמבטל את ההחלטה הזאת ואומר שהיא שלילית כלפי הקולקטיב הערבי, הוא אמירה שאני לא יכול להסכים לה. אבל יש כאן הישג אינדיבידואלי של משפחת כעדאן, שפנתה לבית-המשפט העליון בשמה, ובשמה בלבד. היא לא פנתה בשם המיעוט הערבי במדינת ישראל.

למה אני אומר את זה? משפטנים ערבים כתבו והזכירו – ארגון "עדאללה" למשל – שב-1954 פסק-הדין בראון האמריקני פסק שההפרדה הגזעית בבתי-ספר לבנים נוגדת את החוקה. מה ההבדל בין שתי הפסיקות, זאת ב-1954 בארצות-הברית וזאת בקשר לערבים? למחרת פסיקת הדין בארצות-הברית ב-1954 חשו השחורים בארצות-הברית שינוי מהותי בחייהם. לאחר פסק-הדין הזה, הקולקטיב הערבי לא חש שינוי כלשהו, כי אין באג'נדה הפוליטית של הערבים במדינת ישראל דרישה להתגורר באופן מסיבי-קולקטיבי ביישובים היהודיים. זאת לא דרישה שלנו. לכן הימין לא צריך להתרגש.

מאיר פרוש (יהדות התורה):

יש לך טלאי צהוב?

אחמד טיבי (התנועה הערבית להתחדשות):

אל תגזים. שמעת אותו?

היו"ר ע' דהאמשה:

שמעתי אותו, כן.

אחמד טיבי (התנועה הערבית להתחדשות):

הוא שואל אותי אם זה טלאי צהוב.

מאיר פרוש (יהדות התורה):

אז מה זה?

אחמד טיבי (התנועה הערבית להתחדשות):

יש היום כינוס, ביוזמתו של חבר הכנסת טלב אלסאנע, יושב-ראש הוועדה למניעת שימוש בסמים, וכתוב כאן "די לסמים". אבל על עצם המחשבה שאתה חושב כך, אני לא רוצה לענות לך. בדרך כלל אני מחכה להזדמנויות כאלה, אבל אני מסרב לקבל את האתגר.

אם בית-המשפט היה פוסק לטובת דרישה קרדינלית של המיעוט הערבי, למשל הכרה ביישובים הלא-מוכרים, או הכרה במיעוט הערבי כמיעוט לאומי, או לחייב את המדינה להשוות תקציבי פיתוח, או הפסקת מדיניות הפקעת הקרקעות בנגב, ניחא, היינו אומרים שזה הישג היסטורי. אבל היות שאנשי טייבה, למשל, לא רצים בהמוניהם לנתניה, ואנשי מג'ד-אל-כרום לא רצים לכרמיאל, אף שאין איסור על-פי החוק להתגורר לא בנתניה ולא בכרמיאל, אני לא רואה בזה מהפכה רבתי.

אגב, צדק חבר הכנסת בני אלון, זה לא סוף הציונות. לכן, הדרישה הקולקטיבית של הערבים במדינת ישראל היא העדפה מתקנת ליישוב הערבי, לצמצם את הפערים, אבל להקים יישובים ערביים. מתי תקים מדינת ישראל, אדוני היושב-ראש, יישוב בעל צביון ערבי?

מיכאל קליינר (חרות – התנועה הלאומית):

הקימו את מכר.

עזמי בשארה (בל"ד):

לא, העבירו ערבים מעכו למכר.

אחמד טיבי (התנועה הערבית להתחדשות):

אפשר להגיד אותו דבר על רהט. הרי אנחנו יודעים למה רהט הוקמה.

מיכאל קליינר (חרות – התנועה הלאומית):

בג"ץ מנע מיהודים לקנות קרקע באחד היישובים הבדואיים.

אחמד טיבי (התנועה הערבית להתחדשות):

יש כמה תקדימים של בג"ץ עצמו, שמונעים מאוכלוסיות להתערבב. אגב, אני מתנגד לכך שתושבי טייבה יגורו בהמוניהם בכוכב-יאיר, לא רק בגלל נוכחותו של ראש הממשלה שם, שרוצה רק את הקולות של הערבים ולא אותם, אלא מפני שאני חושב שבסופו של דבר המצב הזה רצוי שיהיה כך. אבל אני חושב שההחלטה היא החלטה תקדימית, היא הישג אינדיבידואלי לכעדאן, היא אמירה נגד הגופים האנכרוניסטיים האלה, הסוכנות ומקרקעי ישראל ואחרים, שעשו תרגיל שאי-אפשר לקרוא לו אלא תרגיל מאוד מאוד מסריח וגזעני. תודה רבה, אדוני.

היו"ר ע' דהאמשה:

תודה רבה לחבר הכנסת טיבי. זכות הדיבור לחבר כנסת מסיעת ש"ס; איננה נמצאת באולם. הוא הדין לגבי ישראל בעלייה, שאיננה מיוצגת בדיון הזה. חברת הכנסת תמר גוז'נסקי, בבקשה. אחריה – סיעת הבחירה הדמוקרטית, ואם לא יהיה נציג מטעמה, ידבר חבר הכנסת עזמי בשארה.

תמר גוז'נסקי (חד"ש):

אדוני היושב-ראש, חברי הכנסת, אנחנו נדרשים לדיון מאוד יסודי, שנוגע לא רק לעבר אלא גם לעתיד. התפרסמה בימים אלה ידיעה, ששר השיכון יצחק לוי החליט להקצות 15 מיליון שקלים לתוכנית גרנדיוזית מחודשת לייהוד הגליל. בג"ץ, לא בג"ץ, הכרעה, לא הכרעה.

מיכאל קליינר (חרות – התנועה הלאומית):

מה זה קשור לבג"ץ?

תמר גוז'נסקי (חד"ש):

מה זה ייהוד הגליל, בעקבות כל הייהודים שהיו בעבר? זה אומר שיש בגליל קרקעות מדינה, שחלק גדול מהן הן קרקעות שהופקעו בעבר מאזרחים ערבים.

עזמי בשארה (בל"ד):

הגליל יעבור ברית מילה?

תמר גוז'נסקי (חד"ש):

על הקרקעות האלה, שרובן הופקעו מערבים, יקימו יישובים נוסח המצפים וכן הלאה, שבכניסה אליהם יהיה שלט: "הכניסה לערבים אסורה". אנחנו מכירים את השלטים "הכניסה ליהודים אסורה", "הכניסה לשחורים אסורה". זאת המדיניות שמנהלת ממשלת ברק היום.

לכן החלטת בג"ץ, שעסקה במשפחה מסוימת ביישוב מסוים, לא נתנה את הפתרון לשאלה הגדולה והמרכזית, האם מותר במדינת ישראל לקבל החלטת ממשלה, שבמקום מסוים יקימו יישובים רק ליהודים, מהסיבה שבמקום מסוים לא גרים די יהודים, מהסיבה שכאילו האזרחים הערבים הם כולם אויבים בפוטנציה, וצריך לשמור עליהם ולהקים יישובים מסביב. הרי זה מגוחך. המצפים בגליל או המצפים בוואדי-עארה הם השומרים על ביטחון המדינה? הרי זאת בדיחה.

כל זה בא רק למטרה אחת: לחסום את גידולה הטבעי של האוכלוסייה הערבית, למנוע ממנה להתרחב. כי אם במקום מסוים, ביישוב סח'נין, בדיוק היכן שהיישוב נגמר מקימים מחנה צבאי, מונעים מהיישוב הזה להתקדם, ובצד השני מונעים ממנו להתקדם בעזרת מצפים, בצד השלישי בעזרת משהו אחר, איך אמורה העיר סח'נין לגדול? אנחנו לא מדברים על זה שהמוני התושבים הערבים מחפשים לגור בדיוק במצפים, לא זאת השאלה. אבל מצד שני, כאשר הקימו את נצרת-עילית, והכוונה היתה להקים יישוב ליהודים בלבד, בפועל כמובן החיים יותר חזקים, כי כשאין מקום בנצרת העיר עברו לגור בנצרת-עילית. אבל הם לא עשו את זה מתוך בחירה; בסופו של דבר הם צריכים לשלוח את הילדים למטה לבית-הספר. הם היו מעדיפים לגור בעיר שלהם, אבל חונקים אותם, מונעים מהם.

בג"ץ אמר דבר אחד עקרוני שהוא חשוב. הוא אמר שלמדינה הזאת יש קרקעות, הוא לא נכנס לשאלה למה ואיך. ברגע שאתה מגדיר קרקע כקרקע מדינה, היא קרקע שמיועדת לשימושם של כל האזרחים במדינה. כאשר אנחנו מדברים על שימוש בקרקעות מדינה, עומדת השאלה מדוע ב-99%.9 מהמקרים קרקעות מדינה משמשות אך ורק ליישוב יהודים, אך ורק להקמת יישובים חדשים ליהודים, או אזורי תעשייה ליהודים, או אזורי חקלאות ליהודים, ומשום-מה קרקעות המדינה חסומות בפני היישובים הערביים.

חברי הכנסת, בג"ץ לא פתר את הבעיה, אבל בג"ץ האיר את אחת הפינות האפלות של האפליה הגזענית-הלאומית במדינת ישראל. תודה.

היו"ר ע' דהאמשה:

תודה רבה לחברת הכנסת גוז'נסקי. סיעת הבחירה הדמוקרטית כנראה איננה מיוצגת באולם בדיון הזה. חבר הכנסת עזמי בשארה, בבקשה. אחריו – חבר הכנסת שמואל הלפרט, ואחריו – חבר הכנסת מיכאל קליינר.

עזמי בשארה (בל"ד):

אדוני היושב-ראש, חברי הכנסת, הרבה נאמר כבר על פסק-הדין הזה של בג"ץ. ללא ספק יש שם חידוש משפטי שמסתכם בדבר אחד, לדעתי, שהוא לא כל כך גדול, אבל כפי שהרגיל אותנו הימין מאז הוא באופוזיציה, הוא נוטה לעשות סערה מכל דבר. החידוש מסתכם בכך שאיסור האפליה לא חל רק על המדינה, אלא שפסק-הדין הזה אוסר על המדינה לתת אפליה בקבלנות משנה לגופים אחרים. זה הכול. כלומר, לא רק למדינה אסור להפלות נגד ערבים, אלא גם אסור לה לתת לגופים אחרים דרך חוזים, כמו הקרן הקיימת והסוכנות היהודית, להפלות.

אני לא מבין מה הסערה. בכך לא נפתרה בעיית יהדותה של המדינה או הציונות ולא נגמרה האפליה, כי האפליה במדינת ישראל היא לא אפליה משפטית בלבד. האפליה נגד האוכלוסייה הערבית במדינת ישראל קיימת במינהל מקרקעי ישראל, שאמורים להיות מקרקעין של כלל אזרחי המדינה. היא קיימת שם, היא קיימת במשרד התכנון, היא קיימת במשרד התשתיות, היא קיימת במשרד השיכון, היא קיימת בכל מקום שהוא.

החידוש המשפטי מתגמד לגמרי ואסור להשוות אותו למה שעשו השחורים בארצות-הברית בשנת 1954. הרי פסק-הדין Brown v. Board of Education משנת 1954, שאסר על אי-שילוב תלמידים שחורים, חוזר לאחור 50 שנה, ומבקר את ה-Supreme Court, את בית-המשפט הגבוה בארצות-הברית על החלטות קודמות שלו, לרבות פרגוסון, לרבות החלטות אחרות. ואילו בבית-המשפט הגבוה לצדק אין שום ביקורת עצמית. להיפך, זה מדגיש את יהדותה של המדינה, מדגיש את האופי הציוני של המדינה, מדגיש את חוק השבות וכו'. לכן אני לא רואה בהחלטה הזאת החלטה מהפכנית או היסטורית. יש ליברליזציה זוחלת באטיות רבה במערכת המשפטית הישראלית, רק ליברליזציה הזוחלת באטיות רבה.

הבעיה הגדולה היא, שאם אתה בא לממש את הדבר שכאילו הושג בבג"ץ בקרב קולקטיבים – גמרת. בואו ניקח את אקרית ובירעם, בואו ניקח את תושבי דמון וע'בסיה שגרים ליד כפרם, שהיום הוא אדמת מדינה. מותר להם לחזור לאדמתם שהיא אדמת המדינה לפי בג"ץ? לא. הבג"ץ הזה מדבר על יחידים שאסור להפלות אותם, לא רק על-ידי המדינה, אלא אסור למדינה לתת את האפליה כ-Sub-Contract, כקבלנות משנה. דרך אגב, יושב-ראש הקרן הקיימת אומר: המדינה מתביישת להפלות, אנחנו קבלני משנה לאפליה, תנו לנו לעשות את העבודה השחורה והמלוכלכת בשבילכם. סליחה על המלה "שחורה".

בסך הכול, זה החידוש. הבעיה של אדמת המדינה לא נפתרת, הבעיה של הרזרבות הקרקעיות של הערבים במדינת ישראל לא נפתרה וגם לא הבעיה של הקשר של הקולקטיבים והאנשים שחיים במדינת ישראל, של כפרים שלמים שהוגלו. אל תספרו לי על דמוגרפיה, על זכות השיבה, זה לא שייך לזכות השיבה. הרי המאזן הדמוגרפי במדינת ישראל לא ישתנה אם אנשי סאפורי יחזרו לסאפורי, הרי ממילא הם אזרחי מדינת ישראל ואדמתם היום היא אדמת מדינה.

ההישג הוא חשוב למשפחת כעדאן, חשוב ש-Individual citizen, אזרח ערבי רוצה לגור במקום שהוא רוצה, זה לא עניינו של אף אחד. לדעתי זה הישג שהושג בשנות ה-50 במדינות דמוקרטיות אחרות בעולם. זה דבר שאין מה לחגוג אותו כל כך ואין לראות בו מין היסטוריה בתבוסה של הציונות, ההיפך, יש שם רוורסיה המדגישה את האופי הציוני והיהודי של המדינה ולכן גם את האופי האפלייתי והנחות שלנו בתוך המדינה הזאת. אבל ליברליזציה זוחלת – יש, הישג למשפחה – כן, הישג לאזרח כאזרח – כן, לדעתי המאבק בעניין הקרקעות הוא עוד פתוח, המאבק עוד פתוח בעניין האפליה וגם בעניין הגדרת אדמת האזרחים כאדמת הלאום, כאשר אנחנו מוקצים מהגדרת הלאום במדינה הזאת. תודה רבה.

היו"ר ע' דהאמשה:

תודה רבה לחבר הכנסת עזמי בשארה. חבר הכנסת שמואל הלפרט – איננו. היות שהדיון הוא סיעתי אני מרשה לחבר הכנסת פרוש לדבר בשם הסיעה. אחריו ידבר חבר הכנסת מיכאל קליינר. אחריו – חבר הכנסת נסים זאב בשם סיעת ש"ס.

מאיר פרוש (יהדות התורה):

אדוני היושב-ראש, חברי הכנסת, מאחר שהסברת לי, אדוני היושב-ראש, שאם חבר הכנסת הלפרט יאבד את זכות הדיבור הסיעה לא תיוצג בדיון, קיבלתי את רשות הדיבור ואני רוצה להתייחס לנושא של החלטת בג"ץ בעניין היישוב קציר.

לנו יש תחושה קשה מהחלטה כזאת של בית-המשפט העליון, כמו שיש לנו תחושה קשה מהחלטות נוספות של בית-המשפט העליון. אגיד למה. אני ירושלמי, ואני זוכר החלטות של עיריית ירושלים בגיבוי של משרד השיכון, למשל שיהודים חרדים לא יוכלו לגור בשכונת רמות בירושלים. זה היה על-ידי תכנון של מירון בנבנישתי. אני מצאתי במשרד השיכון הנחיה – שבעצם בוטלה על-ידי כך שקבלנים גרמו לכך שהיא לא תמומש – שיהודים חרדים לא יוכלו לגור ברמת בית-שמש. הדברים האלה קורים, אבל בית-המשפט העליון לא התערב. היו פניות לבית-המשפט העליון, והדבר הזה לא קרה. לעומת זאת, כאשר באו לא-יהודים והגישו בג"ץ, היתה הכרה.

למה זה גורם? זה מצטרף להחלטות נוספות. למשל, אף שעיריות מחליטות לא לשתף רפורמים במועצות הדתיות מפני שאין להם צרכים דתיים, בג"ץ מחייב את הרשויות המקומיות לשתף את הרפורמים במועצות הדתיות. החלטות של בג"ץ בנושא של רפורמים, החלטה של בית-המשפט העליון בנושא של קציר לוקחת עוד מחנה שלם ומעבירה אותו לתהיות, לספקות, לכאבים ולתחושות לא טובות. למשל, ההחלטה של היועץ המשפטי לממשלה אתמול לחקור את הרב עובדיה יוסף, האם הוא התכוון לאלימות פיזית נגד השר שריד. אלה דברים שהוא לא העלה על דעתו, אף אחד לא חשב שזה מה שהרב עובדיה יוסף התכוון לומר, אבל עצם ההחלטה הזאת פוגע בעוד ועוד ציבורים.

בכל הדברים האלה אני רוצה לומר, שבית-המשפט העליון נכנס לנושאים שלכאורה הם פוליטיים, ציבוריים, שהכנסת צריכה לעסוק בהם. הוא נכנס, מתערב ופוסק הלכות ועושה את מה שהוא עושה. לדעתי ולדעתנו הגיע הזמן ששופטים בבית-המשפט העליון ייבחרו על-ידי אזרחי המדינה ולא על-ידי ועדות מינויים וכדומה. אם הם ייבחרו הם יוכלו להתערב גם בנושאים כאלה, ולא – הכנסת צריכה לדון בכל הנושאים האלה.

יוסף פריצקי (שינוי):

זה הפן היהודי של הדיון או – – –

היו"ר ע' דהאמשה:

תודה רבה לחבר הכנסת פרוש. חבר הכנסת מיכאל קליינר, בבקשה. אחריו – חבר הכנסת נסים זאב מסיעת ש"ס, ואחרון הדוברים בדיון הזה – חבר הכנסת אלי בן-מנחם.

מיכאל קליינר (חרות – התנועה הלאומית):

אדוני היושב-ראש, חברי הכנסת, כשאתה קורא בעיון את פסק-הדין – אני קראתי אותו בעיון – לכאורה קשה לבוא בטענות אל בית-המשפט העליון בשבתו כבג"ץ בפרשת הקצאת קרקע לערבי בקציר. בנתונים הקיימים מבחינת החוק, מבחינת הטיעונים המשפטיים שהועלו בפני בית-המשפט, אני מתקשה לראות כיצד הוא היה פוסק אחרת, אבל זה בקטן, זו הטכניקה. משפחת כעדאן אומרת: בקציר יושבים בגבעה השנייה ערבים, בחריש, באותה מועצה אזורית, יושבים ערבים, אז למה מותר לי לגור בשיכון וללמוד בבית-הספר היהודי אבל אסור לי לגור בווילה סמוכה? טכנית זה בסדר, אלא שבתוך פסק-הדין מפוזרים הרבה רמזים מדאיגים, מעבר לפסיקה הטכנית הספציפית למקרה הזה, ויש בכך מגמה.

איך אמר השופט ברק? אנחנו צעד ראשון בדרך רגישה. זה בסך הכול פסק-דין טכני ולא פוגעים בעיקרון של התיישבות יהודית, אז למה להגיד: צעד ראשון בדרך ארוכה? למה להגיד: מדיניות, סופה לא רק מאין באנו אלא אנה אנחנו הולכים? אלה רמזים מדאיגים.

יש נושא עקרוני אחד, שעליו אי-אפשר שלא למתוח, בכל הכבוד, ביקורת על בית-המשפט, וזו הפרשנות המוזרה כאילו המשמעות של יהודי זה דמוקרטי, כאילו כל היהדות זה "אחרי רבים להטות". אני לא מקבל שהמשמעות היחידה של יהודית היא נרדפת לדמוקרטית, ואני לא חושב שיש אדם אחד במדינת ישראל שכך מפרש את ערך המלה יהודית, כאילו כל כולה לתמוך את החלטת הרוב וכאילו כל מטרתה לתמוך את עניין הדמוקרטיה.

תיאורטית, יכולה להיות מדינה יהודית שהיא מלוכה. חתמנו פה-אחד בבית הזה הסכם שלום עם מלוכה לצדנו.

אשר להשלכות של בג"ץ – אני רואה כפתטית את העובדה, שיושבים כאן חברי כנסת, גם מימין, ומקטרים על בג"ץ. במת הכנסת הפכה להיות מועדון קיטורים על בג"ץ. הבעיה היא לא בבג"ץ, הבעיה היא בנו, בחברי הכנסת. אם אנחנו חושבים שעדיין יש מקום לערכים של יהדות, של ייהוד הגליל, של גאולת הקרקע, ואנחנו צריכים לחזק את יסודותיה של מדינת ישראל כמדינה דמוקרטית, יהודית בראש ובראשונה, אנחנו צריכים לעשות זאת על-ידי חקיקה, ולא לפרוק תסכולים על בית-המשפט העליון.

בית-המשפט העליון, אגב, גם פסק שיהודי לא יכול לרכוש קרקע ביישוב בדואי ונתן לזה הנמקות. הוא אומר: יש מגמה לקחת נוודים ולרכז אותם. אנחנו רוצים שזה יהיה יישוב בדואי.

מוחמד כנעאן (הרשימה הערבית המאוחדת):

לפי מיטב ידיעתי, זה לא נכון.

מיכאל קליינר (חרות – התנועה הלאומית):

לא, לא, יש פסק-דין כזה, ואני אשמח להביא לך אותו, ואני אזכור להביא לך אותו. נדמה לי שהוא גם מתייחס אליו בפסק-הדין הזה.

אני בהחלט חושב, שהאוכלוסייה הערבית – ואמר את זה כאן חבר הכנסת טיבי – מעוניינת לגור ביישובים שלה, לקבל חינוך שהיא רוצה שיהיה שונה, ואני רק חושב שיש לנו כאן בעיה עם בג"ץ, מכיוון שבג"ץ מורכב מאנשים דתיים. נשיא בית-המשפט הוא איש דתי, יש לו דת דמוקרטיה, ואני מכבד אותה. רוב השופטים שותפים לדת הזאת, ואני מכבד אותה, אבל בצדק אמר חבר הכנסת פרוש: אם בג"ץ דוגל בגישה שלפיה מותר לו להיכנס לנושא של חקיקה שיפוטית, ומעבר לפרשנות חוקים הוא רוצה לקבוע לנו הלכות, אין מנוס מכך, שבג"ץ, כמו הכנסת, צריך בדרך זו או אחרת לייצג את כל הלוך הדעות, את כל חילוקי הדעות ואת כל גוני הקשת של החשיבה במדינת ישראל, ולא לייצג קבוצה ספציפית אחת.

אשר לעניין המלים כמו אפרטהייד וגזענות, הן באמת לא במקום separate; בחינוך האמריקני כולם רצו חינוך ביחד. כאן רוב הציבור הערבי, כמו רוב הציבור היהודי, רוצה Separate but equal. ולכן, מצד אחד אני בהחלט מקבל, שאם בחלק אחד של חריש או קציר יכולים לגור ערבים, הם יכולים לגור גם בחלק השני; מצד שני אני חושב, שאנחנו, בחקיקה, בגלוי ובראש מורם צריכים לחזור לערכים הבסיסיים של הציונות ולהגיד: יש מקומות שאנחנו רוצים להקים בהם יישובים יהודיים.

אני בהחלט חושב, שאם "תוכנית הכוכבים" אומרת שיש משמעות להקמת ריכוז יהודי על-יד ואדי-עארה, אזי יש להכריז על כל חריש ועל כל קציר ועל כל המועצה האזורית נחל עירון כעל אזורים יהודיים, ובהחלט יש להקים יישובים לתושבי הארץ הערבים, להקים יישובים ערביים במקום שיש בכך צורך.

היו"ר ע' דהאמשה:

תודה רבה לחבר הכנסת קליינר. חבר הכנסת נסים זאב, ואחריו – אחרון הדוברים בדיון הזה, חבר הכנסת אלי בן-מנחם. חבר הכנסת זאב, בבקשה.

נסים זאב (ש"ס):

אדוני היושב-ראש, כנסת נכבדה, צריך לומר את האמת. כנראה בג"ץ הגיע למסקנה, שחברי כנסת בבית הזה חושבים שאולי הגיעה העת לשנות את המדינה היהודית ולעשות אותה מדינה לכל אזרחיה, ובעצם הבג"ץ הזה מהווה מכשול ליסוד קיומה של מדינת ישראל כמדינה יהודית.

אנחנו רוצים להיות דמוקרטים, ובשם הדמוקרטיה אנחנו עוד נוותר על נכסינו הלאומיים, בשלבים. אנחנו עושים את זה בהסכם השלום, לקראת שלום אנחנו מוותרים, אבל גם בתוך שטחי ארץ-ישראל.

לא מובן לי למה אנחנו כן מכירים בשכונות חרדיות. הלוא היו מאבקים רבים, למשל בירושלים, כמו שהזכיר ידידי הרב פרוש, על רמת-שלמה, למשל על שכונת הר-נוף ועל עוד שכונות רבות, שאולי בתחילת הבנייה חשבו ששם לא יגורו חרדים, אבל בסופו של דבר, כשראו שאוכלוסיית היעד צריכה להיות חרדית, היו מאבקים קשים של הציבור שלנו כדי ליישב אותן שכונות. הרבה תושבים ירושלמים יצאו אל מחוץ לירושלים, משום שלא היו תוכניות מספיקות בתחום המוניציפלי של ירושלים, יצאו למודיעין, לביתר, אנשים יצאו על כורחם. בזמנו, אני חושב שגם היה מין נימה כזאת, אווירה כזאת של טרנספר חרדי מירושלים. לא רוצים שחרדים ישלטו בעיר הזאת, בירושלים, ולכן מצאו לנכון להכין פרויקטים מחוץ לגבולות ירושלים, כדי לא לגרום, חלילה וחס, לכך שיהיה פה רוב חרדי. אבל זה לא יעזור, כי מי שמאכלס את העיר הזאת זה יהודים, יהודים חרדים בעיקר.

האם באמת הסוכנות איבדה את הצביון שלה? הסוכנות היהודית? אולי נקרא לה הסוכנות הכללית של מדינת ישראל? אנחנו כבר מתביישים בערכים שלנו, במה שהצבנו לעצמנו כמדינה יהודית? האם בשם הדמוקרטיה אנחנו יכולים לאט לאט לוותר על אותם ערכים? הרי ברור מדוע הסוכנות היהודית, הקרן הקיימת לישראל באה בשם גוף כעמותה, הייתי קורא לזה אפילו עמותה-בת של מינהל מקרקעי ישראל, היא באה כדי לשמור על אותם נכסים, כדי שערבים לא ישתלטו על אותן אדמות, חד-משמעית, וזה דמוקרטי לחלוטין.

עזמי בשארה (בל"ד):

אתה סופר-ליברל.

נסים זאב (ש"ס):

עזמי בשארה, זה דמוקרטי לחלוטין.

עזמי בשארה (בל"ד):

סופר-ליברל.

נסים זאב (ש"ס):

כמו שלא הייתי רוצה שהבן שלי יגור באום-אל-פחם, ואני רוצה שאום-אל-פחם תישאר נטו לערבים. תגיד לי, איזה יהודי יכול לגור באום-אל-פחם, אתה יכול לומר לי? איזה יהודי יכול לגור בכפר ערבי? שום יהודי לא יכול.

עזמי בשארה (בל"ד):

– – –

נסים זאב (ש"ס):

יש ערים כמו רמלה ולוד.

מוחמד ברכה (חד"ש):

הגזענות היא לא במגורים אלא בהקצאת הקרקע.

נסים זאב (ש"ס):

עזמי בשארה, אתה יכול להסביר למה ברמלה ובלוד יש שכונות יהודיות ויש שכונות ערביות? למה? משום שזו תרבות שונה? לא בגלל הגזענות אלא משום שטוב לשתי האוכלוסיות לחיות בנפרד ולקיים חיים בנפרד.

היו"ר ע' דהאמשה:

אני מבקש לאפשר לחבר הכנסת זאב לסיים את דבריו.

נסים זאב (ש"ס):

אני בכוונה לא מזכיר את הנושא הדתי. אני מביא את הדוגמה הקלאסית – שכונת הר-נוף בירושלים, שבה חרדים גרים בנפרד. זאת גזענות? זה טוב לאוכלוסייה וזה טוב לכולם שיש שכונה כזאת. אף אחד לא מתרעם על כך. אז מדוע כשיש יישוב יהודי שקם על-ידי הסוכנות אתם רואים דווקא לדחוף את האף שלכם ולחדור פנימה? אני חושב שטובת העמים היא לחיות בנפרד ובשלום איש לצד רעהו.

היו"ר ע' דהאמשה:

תודה רבה לחבר הכנסת נסים זאב. חבר הכנסת אלי בן-מנחם, אחרון הדוברים בדיון הזה, בבקשה.

אליהו בן-מנחם (ישראל אחת):

אדוני היושב-ראש, חברי הכנסת, החלטת בג"ץ ההיסטורית, בעניין בקשתה של משפחת כעדאן להשתקע בקציר, היא בעלת משמעות עצומה דווקא לציבור היהודי והרבה פחות לציבור הערבי.

פסיקת בג"ץ איננה תוצאה של מאבק החברה הערבית הישראלית למען השוואת זכויותיה. נהפוך הוא, פסק-הדין עלול לפגוע בדרישות הקבוצתיות של אזרחי ישראל הערבים.

ערביי ישראל מעולם לא דרשו לפתוח בתהליכי אינטגרציה ושילוב ביישובים יהודיים. הם דורשים פתרונות למצוקה בכפרים שבהם הם מתגוררים. הם דורשים חזרה בפועל של תושבי הכפרים העקורים. הם דורשים הכרה בכפרים הלא-מוכרים. הם דורשים הכרה במיעוט הערבי כמיעוט לאומי. הם דורשים הרחבת שטחי השיפוט של היישובים הערביים. הם דורשים הכרה בהם כאזורי עדיפות לאומית בישראל. הם דורשים השוואת תקציבים לרשויות מקומיות ערביות, מניעת הפקעת אדמות בנגב וביטול צווי הריסה. אזרחי ישראל הערבים מעולם לא דרשו כקבוצה להתערות ביישובים היהודיים.

פסק-הדין שומט את הקרקע מתחת דרישות הערבים מהמדינה להקים למענם יישובים ערביים לא מעורבים, בטענה שהם יכולים להתגורר ביישובים יהודיים.

תמר גוז'נסקי (חד"ש):

זה ממש לא נכון. פסק-הדין אומר, שאפשר להקים יישוב ערבי.

מוחמד ברכה (חד"ש):

– – –

אליהו בן-מנחם (ישראל אחת):

הכוונה היא, שאם כולם יכולים לגור בכל מקום, אז מה העדיפות שמגיעה לכם כסקטור מקופח?

תמר גוז'נסקי (חד"ש):

הם אומרים, שכן אפשר להקים יישובים. אם יהיה – – –

אמנון רובינשטיין (מרצ):

– – –

אליהו בן-מנחם (ישראל אחת):

חברת הכנסת גוז'נסקי, אני טוען, שמה שיאמרו הוא, שאי-אפשר להחזיק מקל בשני קצותיו. מה שקורה הוא, שזה עשוי גם לפגוע בכם בעתיד, יגידו: רבותי, דינכם כדין כולם. לכו תגורו איפה שאתם רוצים. למה אתם אומרים שאתם מקופחים?

תמר גוז'נסקי (חד"ש):

זה לא מה שבג"ץ אומר. מה שאתה אומר זה דבר אחר.

אליהו בן-מנחם (ישראל אחת):

שר משפטים לשעבר יושב כאן, והוא יתקן אותי אם אני טועה.

המסקנה היא פשוטה. פסיקת בג"ץ היא תוצאה של מאבק בלעדי של חוגים ליברליים שביקשו לעגן את זכויות האזרח וגם לקבוע מה טוב לערבים. זהו מאבק על זהותה של החברה הישראלית, מאבק המדגיש את המתח הפנימי בין היותנו מדינה יהודית לבין היותנו מדינה דמוקרטית. אני תומך במתן שוויון מלא לערבים. אבל, האם הם כמיעוט רוצים להיות חלק מהרוב היהודי? ברור שלא. האם אנחנו יכולים להרשות לעצמנו לאבד ולטשטש את זהותנו? אני מקווה שלא.

בג"ץ קציר מסייע למשפחת כעדאן הנחמדה לזכות בשוויון כפרטים, אבל אינו פותר את מהות הבעיה, אלא רק משקף את בעיית הזהות בתוכנו.

המעמד הבינוני הערבי, שהתרגל לנורמות ולאורחות החיים המודרניים, אינו מסוגל להתמודד עם המצוקות בכפרים הערביים.

הפתרון היחיד בבעיית היחסים עם הערבים הוא לסייע להם לשפר את תנאיהם – החל מהחינוך, דרך התשתיות ועד לאספקת שטחים למגורים.

חברת הכנסת תמר גוז'נסקי, את התייחסת – – –

אדוני היושב-ראש, לסיכום: את משבר הזהות הישראלית יהיה עלינו לפתור בעצמנו. אני מאמין שניתן למצוא גשרים בין דמוקרטיה ליהדות. אפשר לחיות עם שני המושגים בכפיפה אחת. צריך רק רצון והבנה פנימית. תודה.

היו"ר ע' דהאמשה:

תודה רבה לחבר הכנסת אלי בן-מנחם.

חברי הכנסת, יש לנו שתי הצעות לסיכום הדיון.

גדעון עזרא (הליכוד):

יש דיון בוועדת הכנסת, ויושב-ראש הכנסת מבקש – – –

היו"ר ע' דהאמשה:

כן, אנחנו יודעים.

תמר גוז'נסקי (חד"ש):

מה זה היושב-ראש? אתם נציגי היושב-ראש? יש מי שצריך – – –

גדעון עזרא (הליכוד):

אני סגן יושב-ראש בשבילך – בסדר?

תמר גוז'נסקי (חד"ש):

זה צריך לבוא בצורה מסודרת, ולא שעומדת מזכירת סיעה ואומרת מה עמדת היושב-ראש. יש גבול, לא? אתה חושב שמזכירת סיעה צריכה להשתתף – – –

גדעון עזרא (הליכוד):

גבול למה? שלי או שלך?

מיכאל קליינר (חרות – התנועה הלאומית):

– – –

היו"ר ע' דהאמשה:

חברי הכנסת, אני מבקש לא לריב ביניכם. הכול מיותר. אנחנו, מטעמים של סדר-יום, נפסיק את הישיבה הזאת לחמש דקות, ואחר כך נחליט בדיוק איך להמשיך. תודה רבה.

(הישיבה נפסקה בשעה 13:05 ונתחדשה בשעה 13:13.)

# מסמכים שהונחו על שולחן הכנסת

היו"ר ע' דהאמשה:

אנו מחדשים את הישיבה. כאמור, מאילוצים פנימיים אנו משנים את סדר-היום. אנו נעבור עכשיו להצעות חוק בקריאה ראשונה. לא תהיינה הצבעות בינתיים. גם הדיון הקודם יסוכם ויוצבע הסיכום שלו בהזדמנות אחרת.

לפני שאני מזמין את חבר הכנסת פריצקי להציג את הצעת חוק מימון מפלגות (תיקון מס' 20) (הגבלת תרומות למועמד), התש"ס–2000, בקריאה ראשונה, אני מזמין את סגן מזכיר הכנסת למסור הודעה.

סגן מזכיר הכנסת ד' לב:

ברשות יושב-ראש הישיבה, הנני מתכבד להודיע, כי הונחו על שולחן הכנסת מסקנות הוועדה לקידום מעמד האשה בנושא: דוח המשטרה על ממדי הפשיעה – עלייה במספר מקרי האונס. תודה.

היו"ר ע' דהאמשה:

תודה רבה לסגן מזכיר הכנסת.

# הצעת חוק מימון מפלגות (תיקון מס' 20) (הגבלת תרומות למועמד), התש"ס–2000

# (קריאה ראשונה)

היו"ר ע' דהאמשה:

חבר הכנסת יוסף פריצקי, נא להציג את הצעת חוק מימון מפלגות (תיקון מס' 20) (הגבלת תרומות למועמד). לאחר ההצגה יהיה דיון, וכידוע, חברי כנסת שלא יהיו נוכחים באולם יאבדו את זכותם להשתתף בדיון. ראשון המשתתפים יהיה חבר הכנסת אברהם רביץ, ואחריו – חבר הכנסת מאיר פרוש, אם יהיו.

יוסף פריצקי (שינוי):

אדוני היושב-ראש, חברי חברי הכנסת, יום גדול הוא לי. זו הפעם הראשונה שאני מביא הצעת חוק לקריאה ראשונה בכנסת ישראל, ואני מקווה שזו לא תהיה הפעם האחרונה.

אדוני היושב-ראש, הצעת חוק מימון מפלגות (תיקון מס' 20) (הגבלת תרומות למועמד) הועלתה על-ידי ועל-ידי חברי מסיעת שינוי הרבה הרבה לפני שהתפוצצה פרשיית העמותות והרבה הרבה לפני שהתחילו לדון בשאלת הלקונה המפורסמת. כיוון שאני אינני חשוד בכך שיש לי מה שקוראים ביידיש "ואייטן קוק" – ראייה למרחוק – – –

תמר גוז'נסקי (חד"ש):

אולי יש לך מידע.

יוסף פריצקי (שינוי):

לא, גם מידע לא היה לי. באתי וראיתי את החוק, ודבר אחד צרם לעיני. מה שצרם מאוד הוא, שחוק מימון מפלגות אוסר או קובע מגבלות לתרומות לסיעה או לרשימת מועמדים, אבל הוא איננו קובע מגבלה לתרומות למועמד יחיד. אני מודע או הייתי מודע אחר כך לעמדת משרד המשפטים ולעמדת משרד מבקר המדינה, שמכללא אם יש הגבלה לסיעה או הגבלה לרשימת מועמדים היא חלה גם על מועמד. אני מוכרח לומר, שאינני בטוח שהעמדה הזאת נכונה, ואני מקווה שהיא אף פעם לא תתברר באיזה בית-משפט, אם חלילה יחליטו להעמיד איזה אדם לדין על עבירה על החוק הזה. אבל, אם תתברר – תתברר.

תיאורטית, יכול מועמד לכנסת לבוא לתורם ולומר לו: תן לי שיק של 100,000 שקל, כי אני רוצה תרומה כזאת. לא תיתן לסיעה, והסכום הזה לא יעבור דרך הסיעה ולא יעבור דרך הנהלת החשבונות של הסיעה. זו תרומה לי באופן אישי, ואני יכול לעשות בה ככל העולה על רוחי. אני יכול לשכור בה רכב על מנת שיסיע אותי לאספות בחירות כאלה ואחרות. אני אפילו יכול לשכור הליקופטר, שאגיע אתו ליותר עצרות בחירות. אני יכול לקנות מודעות שיבואו ויגידו: תתמכו בחבר הכנסת הזה והזה, ברשימה הזאת והזאת. יש כאן איזו פרצה, שאנחנו ביקשנו לסתום אותה.

אני שמח להודיע לחברי הבית, שבוועדת החוקה, חוק ומשפט ההכנה לקריאה ראשונה עברה פה-אחד על דעת סיעות הקואליציה והאופוזיציה. חבר הכנסת פרופסור רובינשטיין לא נמצא כאן עכשיו, אבל בהתייעצות אתו – מאוד יכול להיות, שלקראת הקריאה השנייה והקריאה השלישית, אנחנו שוקלים לדון בדיון יותר רחב ומעמיק בשאלה הקשה של מימון מפלגות לקראת בחירות, בין בחירות ובתקופת הביניים. הוסדר עניין הפריימריס – בחירות מקדימות. עדיין לא הוסדר מה קורה בין בחירות לבחירות.

אני מבקש מן הכנסת הנכבדה לאשר את הצעת החוק בקריאה ראשונה. תודה.

היו"ר ע' דהאמשה:

תודה רבה לחבר הכנסת פריצקי. חברי הכנסת, אנחנו עוברים לדיון. חבר הכנסת אברהם רביץ – איננו נוכח. חבר הכנסת מאיר פרוש – כמובן גם הוא לא נוכח. חבר הכנסת תאופיק חטיב – כנ"ל. חבר הכנסת אופיר פינס-פז – גם הוא לא נוכח. חברת הכנסת נעמי חזן – איננה נוכחת. חבר הכנסת חיים כץ – איננו נוכח. חבר הכנסת עסאם מח'ול. חבר הכנסת אבשלום וילן, אתה רוצה להשתתף בדיון בהצעת החוק של חבר הכנסת פריצקי?

אבשלום וילן (מרצ):

לא.

היו"ר ע' דהאמשה:

מוותר על ההשתתפות. חבר הכנסת אחמד טיבי – איננו נוכח. חברת הכנסת תמר גוז'נסקי – גם היא לא נוכחת. חבר הכנסת נסים זאב – גם הוא לא נוכח. חבר הכנסת בני אלון, אחרון הדוברים בדיון הזה, בבקשה.

יוסף פריצקי (שינוי):

אפשר לצלצל להצבעה.

היו"ר ע' דהאמשה:

חבר הכנסת פריצקי, לא מצביעים עכשיו. מצביעים בהזדמנות אחרת.

למען הסדר אני מבקש להודיע, שלאחר הדיון בחוק הזה אנחנו נעבור לדיון בהצעת חוק החברות הממשלתיות (תיקון מס' 13) (ייצוג הולם לאוכלוסייה הערבית), ויציג את הצעת החוק חבר הכנסת עזמי בשארה. חבר הכנסת אלון, בבקשה.

בנימין אלון (האיחוד הלאומי – ישראל ביתנו):

אדוני היושב-ראש, כנסת נכבדה, הצעת החוק, הבאה להחמיר גם עם מועמד יחיד ולא רק עם סיעה, ראויה, אף שאינני בטוח בדיוק מהו הציור, כי החוק לא מתייחס לפריימריס. הוא מתייחס רק אחרי שנקבעת רשימת המועמדים, והיא מפורסמת כך וכך ימים לפני הבחירות, ואז קשה לי לראות איזו סיעה תרשה לאחד מחבריה לנהל קמפיין אישי. אני לא יודע בדיוק איפה המועמדות האישית, יכול להיות שזה יהיה איזה מין טריק מקובל ואתה מקדים פה את השימוש הזה.

לגבי מועמדות לראשות ממשלה, אני מסכים עם הפתיחה שלך – ואתה העלית את הדברים עוד לפני פרסום פרשת העמותות – אני מסכים לחלוטין עם דבריך, שאין שום ספק שגם על-פי החוק הקיים ידע גם ידע ראש הממשלה, שכל פעילות גיוס הכספים והפעלת העמותות היא עבירה חמורה על החוק, שהוא צריך לשבת עליה שנה בפועל. שנת מאסר צפויה לראש הממשלה אהוד ברק, והוא ידע את זה מראש. ההוכחה שהוא ידע את זה, כמו שאומר היועץ המשפטי בנימוקים לפתיחת החקירה, היא מערכת ההסוואה השיטתית שהופעלה. כלומר, לו באמת חשב ראש הממשלה אהוד ברק שהוא איננו עבריין, ושהוא איננו עתיד לשבת שנת מאסר בפועל על העבירה שהוא עבר, לא היה מקים מערכת שלמה עם הגיס שלו, עורך-הדין כהן, ועם לוני רפאלי, מערכת שלמה של עמותות שמשנות את התקנות ומשנות את המטרות, ודברים שלמים ארוכים ומפותלים, כדי להתחכם לחוק הקיים.

החמור הוא, כמובן, הנפילה הקלאסית של עבריין, כמו במקרה הזה. בסופו של דבר, העבריין יושב הרבה יותר בכלא על התחכומים ה"אובר חוכמים" שלו מאשר על העבירה עצמה. שנת מאסר בפועל על חוק מימון מפלגות זה עוד כלום לעומת מערכת הצהרות השווא, המרמה בנסיבות מחמירות וכל שאר העבירות שנגרמו כתוצאה ממערכת ההסוואה שהפעילו יועציו של ראש הממשלה, כדי לשחק את משחק הלקונה שמעולם לא היתה קיימת וכדי לא להגיע לישיבה בבית-הסוהר.

אני, כמובן, לא מחווה דעה. כל מה שאני יודע זה ממה שפורסם וממה שאמר היועץ המשפטי כשהסביר מדוע הורה לפתוח בחקירה. כמו שאנחנו יודעים, החקירה מסתעפת והרבה מאוד חומר מגיע על עמותות שונות ומשונות, שמעידות על מערכת ארוכה, מפותלת ומתוחכמת עם אמביציות. עוד לפני שנרצח ראש הממשלה המנוח רבין, כמה חודשים לפני זה, מקים אהוד ברק על-ידי לוני רפאלי ודורון כהן, גיסו, עמותה להרצת אהוד ברק לשלטון, והשם של העמותה מתחלף פעמיים-שלוש. בסוף מתחלפות גם המטרות, ואותה עמותה הופכת להיות עמותה למנהיגות קהילתית וכו', והמטרות מתחלפות עם היכולת להפעיל ולגייס כספים דרך העמותה הזאת.

אליהו בן-מנחם (ישראל אחת):

זה כמו כל העמותות שעזרו לביבי.

בנימין אלון (האיחוד הלאומי – ישראל ביתנו):

ההבדל הגדול הוא, חבר הכנסת בן-מנחם, שכל העמותות בימין הן עמותות מוכרות, כמו "נשים בירוק", "שנית גמלא לא תיפול", "זו ארצנו", שפעילות, כמו "שלום עכשיו" בשמאל. אני לא בא לדבר על עמותות פעילות שעוזרות לראש ממשלה, ואם הן עוברות עבירה, הן צריכות לשלם. ואם הן הוציאו כסף שצריך לקזז מהמועמד, צריך לקזז מהמועמד. מערכת שלמה של עמותות, שהוקמה במשרד של הגיס לצורך ריצתו של אהוד ברק, עם כל מיני שמות מתחכמים, זו הבעיה.

אליהו בן-מנחם (ישראל אחת):

מה זו "עמותת הפרופסורים למען חוסן מדיני"? כל העמותות משרתות איש זה. לכן צריך לתקן את זה.

היו"ר ע' דהאמשה:

חבר הכנסת בן-מנחם, אני מבקש לאפשר לחבר הכנסת אלון לסיים.

בנימין אלון (האיחוד הלאומי – ישראל ביתנו):

חבר הכנסת בן-מנחם, אתה צודק. לכן, המערך הזה של ההסוואה ושל התחכום הוא זה שסיבך, לדעתי, אני מקווה שלא, את ראש הממשלה ואת עוזריו במערכת של עבירות על החוק.

יכול להיות שתרומתו של חבר הכנסת פריצקי – ואתמול בהצעת החוק הזאת, אף שאני אומר שוב, היא לא בדיוק נוגעת בנקודה, אבל היא סביב הנקודה הזאת; עצם העלאת החוק הזה יכול להבהיר את הדברים, לחדד את הנורמות ולא לתת לאחרים להיכשל בכישלון שנכשל, לצערנו, ראש הממשלה אהוד ברק.

היו"ר ע' דהאמשה:

תודה לחבר הכנסת אלון.

כאמור, ההצבעה על הצעת החוק תהיה בהזדמנות מאוחרת יותר.

# הצעת חוק החברות הממשלתיות (תיקון מס' 13) (ייצוג הולם לאוכלוסייה הערבית),

# התש"ס–2000

# (קריאה ראשונה)

היו"ר ע' דהאמשה:

אנחנו עוברים להצעת חוק החברות הממשלתיות (תיקון מס' 13) (ייצוג הולם לאוכלוסייה הערבית), התש"ס–2000, בקריאה ראשונה – של חבר הכנסת עזמי בשארה וחבר כנסת אחר. יציג את ההצעה חבר הכנסת עזמי בשארה, בבקשה.

לאחר מכן יהיה דיון. אמורים להשתתף בו חברי הכנסת סאלח טריף, בני אלון, אברהם רביץ, מאיר פרוש ואחרים, אם יהיו נוכחים.

אמנון רובינשטיין (מרצ):

אני מבקש להירשם.

עזמי בשארה (בל"ד):

אדוני היושב-ראש, חברי הכנסת, הצעת חוק זו עברה טלטולים רבים כבר בכנסת הקודמת. היא הוצעה ולא התקבלה. בכנסת הזאת היא הוצעה, התקבלה בקריאה טרומית, עברה, לדעתי, בשיתוף פעולה לא מבוטל של משרד המשפטים ושל יושב-ראש ועדת החוקה, חוק ומשפט, הוכנה יחסית מהר לקריאה ראשונה, לאחר שחבר הכנסת טריף הציע הצעה דומה.

כפי שאתם יודעים, הגשתי בכנסת הקודמת הצעת חוק לשילוב ערבים בהנהלות של החברות הממשלתיות, כך שיהיה ייצוג הולם של האוכלוסייה הערבית בדירקטוריונים של החברות הממשלתיות, אחרי שהבאנו מידע מספיק שהראה שבעצם הערבים אינם מיוצגים בחברות האלה.

המטרה, אדוני היושב-ראש, חברי הכנסת, היא לא לשלב אליטות ערביות בהנהלות של החברות הציבוריות. זו לא המטרה שלי. אני גם לא עוסק בכנסת הזאת בפוליטיקה של זהות כמו שש"ס עוסקת, לחלק את העוגה הלאומית מחדש בין האליטות של המזרחים, של הערבים ושל האשכנזים וכו'. אכפת לי כלל הציבור הערבי. בחלק גדול מהחברות הללו הערבים בעצם אינם מועסקים. אנחנו כבר התעייפנו ואתם עייפתם מלשמוע כמה לא מעסיקים ערבים בחברת החשמל, ב"אל על", ב"בזק" וכו'. לפעמים ועד העובדים הוא המכשול, לפעמים ההנהלה היא המכשול, לפעמים מייצרים סיבות ביטחון שאינן, בשביל לא לקלוט עובדים ערבים בחברות האלה.

חשבנו שיעזור מאוד שיהיו ערבים בהנהלות לקליטת עובדים ערבים, כי: א. צודק שיהיו בהנהלות ערבים; ב. זהו כלי חשוב לקליטת עובדים ערבים אחר כך בחברות הללו. אנחנו לא המצאנו את הגלגל. הניסיון הוכיח שזה עבד בארצות-הברית, ובישראל דווקא החוק הזה עבד בנושא של הנשים. כאשר חוקק חוק כזה בכנסת, ייצוג הולם לנשים בדירקטוריונים של החברות, החוק השפיע, ובעצם ייצוג הנשים עלה, לדעתי, בלמעלה מ-30%. זה אפקטיבי, הוכח כאפקטיבי. לכן יש צורך בזה.

אנחנו לא מגדירים בחוק מה הוא ייצוג הולם. אנחנו לא אומרים 20%. אנחנו אומרים ייצוג הולם, כך שייקחו גם אנשים מוכשרים, אבל שלא יגידו לנו שאין בכלל ערבים מוכשרים להיות בהנהלה של חברות ממשלתיות. שלא יעזו להגיד זאת. שיהיה ייצוג הולם. לא חייב להיות 50% ולא 30%, שיהיה ייצוג הולם. הולם גם על-פי ההרכב הדמוגרפי של המדינה הזאת, הולם גם את הכישורים, ושיהיו כישורים. פעם טענו שאין נשים מוכשרות, והנה פתאום צצו בכל הדירקטוריונים, ועלה ייצוג הנשים. לדעתי, החוק הזה יהיה אפקטיבי. זה מוכח. נציב שירות המדינה ידווח מפעם לפעם איך החוק הזה עובד.

אחרי שהחוק הוצע והתקבל בקריאה טרומית בא חבר הכנסת טריף ואמר: ייצוג הולם לדרוזים. טענתי אז שלא נעשה את הוויכוח הזה, מה זה הקטע הזה של יציאת הדרוזים מכלל הערבים? הדרוזים הם ערבים. כאשר מתקבל עובד דרוזי בכל מקום אנחנו רואים בזה כאילו התקבל עובד ערבי. אין לנו הבעיה הזאת. ולכן, שנינו הסכמנו ששני החוקים האלה יהיו חוק אחד, כאשר מדובר בייצוג הולם לערבים, ובסעיף קטן (ג) של החוק נאמר: ערבים, לעניין חוק זה – לרבות הדרוזים. בזה נגמר העניין.

אמנון רובינשטיין (מרצ):

זו היתה הפשרה.

עזמי בשארה (בל"ד):

זאת היתה הפשרה, וחבר הכנסת טריף קיבל אותה, ואני מאוד שמח על הפשרה הזאת, כיוון שמבחינתי אלה שני הישגים בבת אחת, לא רק הישג אחד. אני שמח שכך מוגדר העניין.

בנימין אלון (האיחוד הלאומי – ישראל ביתנו):

לעניין חוק זה.

עזמי בשארה (בל"ד):

לעניין חוק זה, בסדר. נעביר עוד חוקים כאלה. מי ייתן ונעביר חוקים כאלה.

בנימין אלון (האיחוד הלאומי – ישראל ביתנו):

משמע – – –

עזמי בשארה (בל"ד):

בני, אם תמשיך לשבת בצד הזה של הבית, אני מקווה שנמשיך להעביר חוקים דמוקרטיים. אין להם אופי לא-דמוקטי. לדעתי, בכל מדינה דמוקרטית ליברלית חוקים כאלה היו עוברים. בעצם הם היו אמורים לעבור מזמן. לדעתי, הימין בישראל פספס כאשר הוא מנע את העברתם בכנסת הקודמת. היום, לדעתי, חלק גדול מאנשי הימין רואים בזה פספוס. זה היה צריך לעבור. מה הבעיה שיהיה ייצוג הולם של הערבים בהנהלת חברה ממשלתית? למה צריכים להיות רק שישה עובדים ערבים בחברת החשמל? למה?

גדעון עזרא (הליכוד):

אנחנו רוצים גם בצה"ל.

עזמי בשארה (בל"ד):

מה זה שייך לצה"ל?

גדעון עזרא (הליכוד):

ייצוג הולם בצה"ל. למה לא שם?

עזמי בשארה (בל"ד):

מה זה שייך לצה"ל? א. הם מיוצגים ייצוג הולם בצה"ל.

היו"ר ע' דהאמשה:

יותר מהולם.

עזמי בשארה (בל"ד):

יותר מהולם. ב. אם העניין הוא ייצוג, שם, לצערי, זה שירות חובה, זה לא עניין של ייצוג. על כל פנים, אין לזה שום קשר, לדעתי. לא חשוב מה אני חושב על הנושא הזה.

גדעון עזרא (הליכוד):

אתה יכול להגיד ששם הדרוזים מייצגים את הערבים.

עזמי בשארה (בל"ד):

דרך אגב, אלה לא תפקידים ייצוגיים, זה לא תפקיד שאתה נבחר אליו. רק שיהיו הערבים שם, ובהיותם שם הם לא מייצגים את הערבים. הם מייצגים את עצמם בהנהלת חברה ממשלתית, אבל שיהיו שם ערבים. כמו שיש שם נשים, גברים וכו', שיהיו שם גם ערבים. זה העניין. יש מקומות אחרים שבהם אני רוצה שהייצוג יהיה ייצוגי. למשל: במינהל מקרקעי ישראל מינו לאחרונה ערבי, שלדעתי אינו מייצג את האוכלוסייה הערבית אלא את מינהל מקרקעי ישראל. יש מקומות שבהם אני רוצה שהערבי יהיה באמת מייצג אינטרסים ערביים, אבל בהנהלה של חברות ממשלתיות – שיהיו ערבים. אני מסתפק בכך שיהיה משכיל, אקדמאי, עם דרגה מתאימה, עם כישורים מתאימים, ושהוא יעזור לקליטת ערבים בחברה הזאת, כעובדים.

זאת המטרה של החוק. אני מאוד מקווה, שכפי שהקואליציה תומכת בחוק, הממשלה תומכת בחוק – אני מודה למשרד המשפטים על שיתוף הפעולה שהיה – ושהחוק הזה יעבור בהצבעה היום. תודה רבה, אדוני היושב-ראש.

היו"ר ע' דהאמשה:

תודה רבה לחבר הכנסת בשארה. חברי הכנסת, אנחנו עוברים לדיון. חבר הכנסת סאלח טריף איננו כאן. חבר הכנסת בני אלון, אתה רוצה להשתתף?

בנימין אלון (האיחוד הלאומי – ישראל ביתנו):

למה לא?

היו"ר ע' דהאמשה:

בבקשה. אחריו ידבר חבר הכנסת אברהם רביץ, אם הוא יהיה כאן, ואם לא – חבר הכנסת מאיר פרוש וכן הלאה, לפי הרשימה.

בנימין אלון (האיחוד הלאומי – ישראל ביתנו):

אדוני היושב-ראש, כנסת נכבדה, יש כמה נושאים מרתקים בחוק זה. דבר ראשון, הכנסת סעיף קטן (ג). אני יודע שממשלות נפלו על "מיהו יהודי". הנה יש לנו פה דיון "מיהו ערבי" – האם הדרוזים הם ערבים או לא? אני יודע שהרבה מאוד דרוזים לא מסכימים להיקרא ערבים.

מוחמד ברכה (חד"ש):

חבר הכנסת אלון, גם השאלה הזאת לא עומדת אצל הערבים. זו שאלה של יהודים על ערבים.

היו"ר ע' דהאמשה:

זה מה שנקרא "הפוך על הפוך".

בנימין אלון (האיחוד הלאומי – ישראל ביתנו):

אני יודע שהרבה מאוד דרוזים לא מוכנים להיקרא ערבים, ולכן הרקע לסיפור הזה של הצעת החוק של חבר הכנסת טריף ואחרים – – –

היו"ר ע' דהאמשה:

ומצאת לנכון לדבר בשמם עכשיו.

בנימין אלון (האיחוד הלאומי – ישראל ביתנו):

אבל זה שולי. זה מעניין, אבל לא זה הדבר.

יש פה דבר שאני חושב שצריך לתת עליו את הדעת. כעיקרון דמ"צים – דירקטורים מטעם הציבור – גם בחברות שיש לממשלה ולציבור מה לומר בהן, זה דבר שצריך להיזהר מאוד ממנו. אתה צריך לכבד את החופש המסחרי ואת ההחלטות הכלכליות של הדירקטוריון במינימום מעורבות ממשלתית ובמינימום תכתיבים פוליטיים.

אצל הנשים אני חושב שהיתה הצלחה גדולה, ואני תמכתי אז מאוד בהצעה של אורון ובהצעות אחרות. אני רק מבדיל בינה לבין הדבר הזה. אנחנו נכנסים כאן לייצוגי סקטורים, ואני רואה עוד סקטורים בדרך: החרדים ואחרים וכל ציבור שחש את עצמו סקטור, הדתיים הלאומיים, הסוג הזה והסוג הזה. נשים זה לא סקטור. נשים הן לפחות מחצית הציבור שחייבים לשנות חברתית את הייצוג שלו, וזה דבר מאוד ערכי ומאוד חשוב.

אני רוצה להעיר הערה אחת נוספת מעבר לעניין הזה שצריך להיזהר בדמ"צים בכלל – זה דבר מאוד רגיש שיכול להפריע לחברות לנהל את עצמן כמו שצריך – וזאת דווקא בנושא של הערבים, ולא של הדרוזים, כי לגבי הדרוזים ההערה שלי לגמרי לא קיימת. הדרוזים ברובם הגדול משרתים בצה"ל שירות שמכבד את העדה ומפאר את מדינת ישראל, אבל ערבים שאינם משרתים בצה"ל הולכים ללמוד באוניברסיטת חיפה בגיל 18 ומקבלים תואר .בגיל 21, כשבחור שמשתחרר מצה"ל לא יכול להיות דירקטור, כי דירקטור צריך להיות בעל תואר B.A.. כלומר, הזכות הזאת שיש להם לא ליטול חלק בחובות – כל אזרח חייב בזכויות, אבל חייב גם בחובות, ומעולם לא ראיתי כאן חברי כנסת, המדברים כל הזמן על גיוס בני הישיבות, שזה הפריע להם איפה שהוא – הזכות הזאת שניתנת להם לשלוש שנות לימוד כשאחרים משרתים בצבא תקדם אותם לדירקטורים, בזמן שיהודים לא יכולים להיות דירקטורים.

היו"ר ע' דהאמשה:

תודה רבה.

בנימין אלון (האיחוד הלאומי – ישראל ביתנו):

כך שיש מקום לאפליה מתקנת, אבל לא כשהאפליה היא נגד היהודים, ואז עושים פה אפליה על גבי אפליה.

היו"ר ע' דהאמשה:

תודה רבה, חבר הכנסת אלון.

בנימין אלון (האיחוד הלאומי – ישראל ביתנו):

יש מקום להכניס ולשלב את האליטות הערביות בכל מקום שהם רוצים, אנחנו נראה בזה ברכה – אני מדבר בשם עצמי – אבל הדברים צריכים להיות בגבול ההיגיון ובגבולות הטעם הטוב. תודה.

היו"ר ע' דהאמשה:

תודה לחבר הכנסת בני אלון. חבר הכנסת אברהם רביץ – איננו נוכח. חבר הכנסת מאיר פרוש, חבר הכנסת תאופיק חטיב, חבר הכנסת אופיר פינס-פז, חבר הכנסת חיים כץ, חבר הכנסת עסאם מח'ול, חבר הכנסת אבשלום וילן, חבר הכנסת אחמד טיבי – אינם נוכחים. חבר הכנסת איוב קרא, בבקשה.

איוב קרא (הליכוד):

אדוני היושב-ראש, כנסת נכבדה, אין לי ספק שאחרי 50 שנות עצמאות הגיע הזמן שבמדינת ישראל יהיה שוויון מוחלט בין האוכלוסיות השונות וגם בין המגזרים השונים, וצריך לתת ביטוי נכון לרחשי לב הציבור בכל מקום, בכל דירקטוריון, בכל חברה.

אני רק רוצה לומר, שדווקא האוכלוסייה הדרוזית, שנוטלת חלק במאמץ הביטחוני, נמצאת אולי במצוקה הכלכלית הקשה ביותר, ואף אחד לא נותן את הדעת על כך, וראינו את התוצאות הללו השבוע במפעל "קדמני". אני חושב שהבית הזה וגם הממשלה לא יכולים שלא לתת "פוש" ואווירה נכונה לאנשים הללו, שהלכו ונטלו חלק בחובה הביטחונית. בד בבד גם הייתי רוצה שכל אזרח בישראל יוכל להתמודד על כל תפקיד ועל כל משרה, אבל באוכלוסייה הכפרית הזאת, כשאדם יוצא לשלוש שנים של שירות חובה, הוא חוזר אחר כך מתוסכל לכפר כיוון שהוא, על-פי המנטליות, נצרך לגלות עצמאות בארגון חייו מחדש וגם למצוא פרנסה למשפחה שהוא אמור להקים, ואנחנו מכניסים את הציבור הזה לאווירה מאוד קשה, ואז הוא נוהר למצוא תפקיד בכל מחיר, ובמקום להתפתח בנושא עסקי או חינוכי וכיוצא בזה, הוא נקלט בדרך כלל במשטרת ישראל או בתפקידים ציבוריים שונים. אבל בתקופה האחרונה או בשנים האחרונות אנחנו עדים למצב שיש צמצומים קשים בסקטור הציבורי, וכך יוצא שאנחנו מוצאים חיילים משוחררים שנטלו חלק בחובה הביטחונית מסתובבים ברחובות כשהם מתוסכלים, כאשר אין להם תואר אקדמי או משהו אחר שיאפשר להם להתקבל לתפקיד חשוב או לתפקיד שיכול לפרנס את משפחתם, ואז כל המוטיבציה לשרת עומדת בסימן שאלה גדול, דבר שאנחנו לא יכולים להסכים לו.

החוק הזה, לדעתי, היה צריך להיות מובן מאליו; לא צריך ססמאות ולא צריך חוקים. היה צריך לתת לגיטימציה – במדינת ישראל, אחרי 50 שנות עצמאות, אין שום סיבה שכל אזרח לא יתמודד על כל תפקיד. והממשלה צריכה לגבות את האזורים הללו ולתת גושפנקה למה שהם תרמו ועשו.

אני מציע שהבית הזה יתלכד סביב החוק הזה ויתמוך בחוק הזה, כי בסך הכול אנחנו יוצרים אווירה נעימה בעצם העברת החוק בבית הזה. תודה רבה.

היו"ר ע' דהאמשה:

תודה רבה לחבר הכנסת איוב קרא. חבר הכנסת גדעון עזרא, בבקשה.

גדעון עזרא (הליכוד):

אדוני היושב-ראש, חברי הכנסת, אני חושב שהסוגיה שבה מדובר היא סוגיה בהחלט חשובה. אני חושב שבהחלט צריך לתת ייצוג הולם לערביי ישראל בחברות השונות.

עם זה, אני רוצה להגיד לך, אדוני היושב-ראש, שיש תאגידים כאלו ואחרים שאין בהם יהודים, ואני לא יודע מדוע לא יהיה אדם יהודי בוועדת המעקב. מה קרה?

היו"ר ע' דהאמשה:

היא נקראת ועדת המעקב לערביי ישראל. דנים שוועדת המעקב תהיה לכלל תושבי ישראל, אז גם יהיה טוב.

גדעון עזרא (הליכוד):

לחברת החשמל קוראים חברת החשמל לארץ-ישראל, זאת גם כן – – –

היו"ר ע' דהאמשה:

מה זה ארץ-ישראל בערבית, אתה יודע?

גדעון עזרא (הליכוד):

איך קוראים?

היו"ר ע' דהאמשה:

פלסטין. פלסטין זה ארץ-ישראל.

גדעון עזרא (הליכוד):

לכן אני אומר לך שאני בהחלט בעד, אבל אני בהחלט בעד בכל מקום ובכל זמן.

דיברו כאן על היישוב קציר. אני רואה מול העיניים איך יתנהגו תושבי כפר-ברא כשתבוא לגור משפחה יהודית בכפר-ברא. אני יודע מה יהיה שם.

היו"ר ע' דהאמשה:

אתה יודע מה שיהיה? לא שהיה מקרה כזה וראית דברים.

גדעון עזרא (הליכוד):

לא, לא. ולכן כדאי להסתכל על הצד השני, איך הוא מתנהג. אני חושב שהקריאה של חבר הכנסת עזמי בשארה נובעת בראש ובראשונה מתוך רצון שהערבי הזה שימונה לא ידאג לענייני החברה. הוא אומר את זה. אבל מה שהוא רוצה שהוא יעשה – שהוא ידאג בראש ובראשונה לענייניהם של ערביי ישראל, כאשר החברה תעמוד במקום השני, ומזה אני חושש. אם זה מועמד שיהיה בהנהלת חברת החשמל, ואני בעד, אני גם בעד עובדים ערבים בחברת החשמל – – –

היו"ר ע' דהאמשה:

הוא דיבר גם על מתאימים ומוכשרים, נדמה לי, לא?

גדעון עזרא (הליכוד):

כן, כן. אבל אני אומר לך, שלפי דעתי ומהניסיון שלי, מה שחבר הכנסת עזמי בשארה שואף – שאותו נציג ידאג בראש ובראשונה לא לטובת חברת החשמל, אלא ידאג לטובת האינטרסים של ערביי ישראל בחברת החשמל.

אליהו בן-מנחם (ישראל אחת):

זה דבר טבעי – – –

תמר גוז'נסקי (חד"ש):

יש היום נציג ערבי בוועדת התכנון והבנייה העליונה, במועצה הארצית, אז הוא דואג רק לערבים?

גדעון עזרא (הליכוד):

תראי, אני רוצה להגיד לך. חבר הכנסת עזמי בשארה ביקר אותו בדבריו פה. הוא אמר שהוא מועמד לא כל כך מתאים.

תמר גוז'נסקי (חד"ש):

הוא דוקטור בטכניון.

גדעון עזרא (הליכוד):

אני לא אומר. הוא אמר את זה לפני דקות אחדות.

לכן אני אומר לכם, שבהחלט צריך לקחת אנשים מתאימים ומוכשרים, כאשר אין ספק ברצון וביכולת שלהם לקדם את ענייני החברה, ומצד שני, שהכנסת הזאת תראה בנציגים הערבים שנמצאים פה כמי שדואגים בראש ובראשונה לאינטרסים של מדינת ישראל ולא לאינטרסים של ערביי ישראל. נדמה לי שיש פה חברי כנסת ערבים שכל דאגתם היא ערביי ישראל וטובת מדינת ישראל. תודה רבה.

היו"ר ע' דהאמשה:

חבר הכנסת עזרא, בזה אמרת את הכול. תודה לחבר הכנסת עזרא. חבר הכנסת אמנון רובינשטיין, בבקשה. אחריו – חבר הכנסת מקסים לוי, ואחריו – חבר הכנסת אלי גולדשמידט וכן הלאה.

אמנון רובינשטיין (מרצ):

אדוני היושב-ראש, כנסת נכבדה, אני תומך תמיכה מלאה בהצעת החוק הזאת, וגם היה לי חלק בעניין הפשרה בין חבר הכנסת סאלח טריף לבין חבר הכנסת עזמי בשארה.

אני רוצה לומר לחבר הכנסת גדעון עזרא – לי היה ניסיון טוב מאוד. כשר האנרגיה מיניתי יושב-ראש חברה ממשלתית ערבי מוסלמי, והוא מילא את תפקידו לטובת החברה ולטובת החברה הערבית בישראל, וזה מוצדק. אין שום סתירה. להיפך, לדעתי, מי ששוחר את טובתה של מדינת ישראל חייב לקדם את מעמדם של ערביי ישראל.

ואני רוצה לומר גם משהו לגבי הכנסת הזאת, אדוני היושב-ראש. לא ייאמן, אבל בכל החקיקה של הכנסת מיום הקמת המדינה, המלה ערבי לא מוזכרת. אין ערבי, לא ציבור ערבי, לא שום דבר. ובכנסת הזאת זה החוק השני שבו נזכרים ערביי ישראל. החוק הראשון היה חוק מטרות החינוך שאני הגשתי, ובין מטרות החינוך מצויה הכרת המסורת התרבותית של האוכלוסייה הערבית בישראל. וזו היתה הפעם הראשונה שזה נזכר. גם כשר החינוך אני הקמתי על-פי החוק מועצה מייעצת לעניין החינוך הערבי. צריך להפסיק את ההתעלמות הזאת. יש כאן מיעוט ניכר שמגיעות לו זכויות גם כמיעוט וגם לאזרח ערבי כאזרח ערבי. אגב, זה לטובת המדינה. אחת הסיבות לתוצר הלאומי הנמוך שלנו היא העובדה, שהציבור הערבי בישראל הוא בדרגת השתכרות כל כך נמוכה, כי חלק גדול מהציבור הערבי לא עובד – –

תמר גוז'נסקי (חד"ש):

הנשים.

אמנון רובינשטיין (מרצ):

– –– הנשים הערביות לא עובדות. אנחנו יודעים שהנשים הערביות יכולות למלא תפקידים מאוד בכירים במשק.

לכן אני רואה בהצעת החוק הזאת לא רק מה שיש בה, אלא חלק מאיזה תהליך שהכנסת הזאת לקחה על עצמה. והממשלה הזאת לקחה על עצמה להשוות את הזכויות של ערביי ישראל לזכויות של כלל האוכלוסייה למען מדינת ישראל.

אשר לשוויון החובות, חבר הכנסת גדעון עזרא, בבוא היום גם זה יבוא, אבל היום הזה טרם בא. קודם כול צריך להיות מצב של שוויון זכויות, ואחריו גם נדון בשוויון החובות. אני גם מסכים שחובת השירות הביטחונית או החברתית צריכה להיות כללית ואוניברסלית. זה עניין של עיתוי, של זמן ושל מציאות פוליטית ולאומית.

אני מברך את חבר הכנסת עזמי בשארה על יוזמתו, ואני מקווה שנוכל להביא את החוק הזה לקריאה שנייה ולקריאה שלישית.

הטענה על סקטוריאליות, חבר הכנסת גדעון עזרא, היא נכונה, אבל אחד הכללים המקובלים לגבי אפליה מתקנת, או העדפה מתקנת, זה קודם כול לגבי מיעוטים לאומיים. זה הכלל המקובל לא רק בארצות-הברית אלא גם במדינות אחרות, שאם יש לך מיעוט לאומי שלא מיוצג במוסדות השלטון, לגביו אתה עושה העדפה מתקנת, ולא לגבי כל קבוצה. לא כל סקטור ראוי להעדפה מתקנת. ראוי להעדפה מתקנת אותו סקטור שהוא מקופח או שהוא מרגיש את עצמו מקופח. תודה רבה, אדוני היושב-ראש.

היו"ר ע' דהאמשה:

תודה רבה לחבר הכנסת רובינשטיין. חבר הכנסת מקסים לוי, בבקשה.

מקסים לוי (ישראל אחת):

אדוני היושב-ראש, חברי הכנסת, שמעתי את דבריו של חבר הכנסת אמנון רובינשטיין, ואני שואל אותך שאלה לא באשר לחוק הזה, שאני תומך בו, אבל בזמנו, כאשר התמודדתי על ראשות העיר, היו אתי הרבה צעירים בעיירות הפיתוח שהתמודדו ובסופו של דבר לא באו מתוך אותו פן מפלגתי שמינה ראשי ערים והצלחנו להיות ראשי ערים. בשנת 1983 נוצרה מהפכה.

אבל אני לא שוכח את החוק של חבר הכנסת דן מרידור שדיבר על החברות הממשלתיות, שיצר מצב שבו לא ניתנה הזדמנות לאותם בני עיירות הפיתוח שעבדו בשיקום שכונות, בתהליכים ציבוריים, להיכנס לדירקטורים. למה? כי הוא קבע, שמי שיש לו תואר אקדמי יכול להיכנס לחברה ממשלתית, יכול להיות דירקטור. אבל אנשים כמוני, שבאו ממשפחות ברוכות ילדים, שהאבות שלהם לא נתנו להם, לא יכלו לתת להם, לא היתה להם הזדמנות שווה, לא יכולים היום להיכנס לדירקטורים האלה. ואני שואל אותך, אדם שבא מעיירת פיתוח, שלא ניתנה להם הזדמנות ותמיד העסיקו אותם בטקסטיל ובחרושת ובעבודות יזומות – האב הזה לא יכול היה לתת להם חינוך. באותם זמנים הלכנו לעבוד כדי לעזור להורים. אבל מה קרה? פתאום בא חוק של מדינה נאורה, דמוקרטית, שמנעה ממני להיות דירקטור.

לכו וראו כמה דירקטורים יש לעיירות הפיתוח. אני אומר לכם, בזמנו של מנחם בגין, כאשר עלה הנושא של שיקום שכונות, נכנסו לתוככי החברות הממשלתיות דירקטורים, כאשר הוא שילב בהן אנשים מכל הקשת הציבורית, והם עיצבו למעשה את החלטות הדירקטוריונים והחברות הממשלתיות.

אבל מאז חוק החברות האומלל, שלא מתיר ולא נותן הזדמנות שווה לאותו בן עיירת פיתוח להיכנס לחברה ממשלתית כמו "עמידר" ו"עמיגור" – לא עוד. יש ועדת מנגנון שתמנע זאת ממנו. למה? כי הוא לא יכול היה ללמוד באותה תקופה. אולי הבנים שלנו היום, הדור השלישי של בני עיירות הפיתוח, יכולים. לו היו נותנים להם ללמוד תוך מתן ההזדמנות השווה היום של חוק הסטודנטים והיו אומרים: קודם כול בני עיירות הפיתוח ילמדו חינם במוסדות להשכלה גבוהה, זה היה דבר נכון, נבון. לתת לבני עיירות הפיתוח גן-ילדים עד גיל שלוש חינם – זה היה נכון. ואז היתה קמה מנהיגות שיכולה היתה להשתלב בכל הדירקטוריונים והחברות הממשלתיות.

לכן, צריך עוד חוק שייתן הזדמנות שווה לפעילי הציבור באותן רשויות ובאותן ערי הפיתוח, שלא ניתנה להם ההזדמנות השווה ללמוד ולקבל.

היו"ר ע' דהאמשה:

תודה רבה לחבר הכנסת מקסים לוי. חבר הכנסת אלי גולדשמידט, בבקשה. אחריו – חבר הכנסת נחום לנגנטל.

אלי גולדשמידט (ישראל אחת):

אדוני היושב-ראש, רבותי חברי הכנסת, אני חושב שמדינה שלוקחת על עצמה את היישום של המושג אפליה מתקנת, או כפי שהוא קרוי באנגלית ומיישמת אותו על אמת, לא בהצהרות אלא בדרך כמו שחבר הכנסת בשארה מציג בפנינו, שזאת דרך החקיקה, עושה דבר שיש בו פעמיים כי טוב.

הפעם הראשונה – היא מבטאת את אומץ הלב להביט במראה ולהכיר בדמות שנשקפת מהמראה, קרי, לבוא ולהגיד: אכן אנחנו במשך שנים ארוכות ורבות הפלינו, והפלינו לרעה, וצריך להגיד את האמת הזאת.

כמובן, יבואו ויגידו שהיו נסיבות, ומדינה קמה והיו בעיות. כל הדברים ידועים, אבל בפועל אנחנו הפלינו. וכאשר מפלים, נוצר מצב שבו קבוצה גדולה מאוד באוכלוסייה איננה מקבלת את הייצוג ההולם שלה.

אני שמעתי פה הערה, נדמה לי של חבר הכנסת עזרא, לגבי השאלה מה יעשה נציג ערבי כאשר הוא ישב במועצה הארצית לתכנון או במקום אחר. האם הוא יראה את השיקולים הכלליים, או שהוא יראה רק את השיקולים הסקטוריאליים שלו? השאלה איננה לגיטימית, חבר הכנסת עזרא. כי אם אתה לא שואל את השאלה הזאת לגבי נציג יהודי שיושב במועצה, אסור לך לשאול את השאלה הזאת גם לגבי נציג ערבי. וחלק מהעניין הוא אותו מיקס, אותו שילוב גם של גורמים שמייצגים כל מיני תפיסות וסקטורים בחברה הישראלית, שיושבים יחד, וההנחה היא שהמוצר שיצא מתחת ידיהם יהיה מוצר מאוזן ונכון יותר. זה הטוב הראשון, עצם ההכרה שהיתה אפליה.

הטוב השני זוהי המסקנה מאותה אפליה שנעשתה, והמסקנה מאותה אפליה זאת האפליה המתקנת. אנחנו עשינו את זה בעיקר בכנסת הקודמת לגבי נושא של ייצוג נשים. עבדנו על זה, ואנחנו עדיין רחוקים מאוד מלהגיע למצב אידיאלי בתחום של ייצוג הנשים, גם בדירקטוריונים, אבל בהרבה תחומים אחרים – תחום השכר, כל התחומים שמבטאים את מעמדה של האשה בחברה הישראלית.

היום אנחנו פועלים בעניין הזה לגבי מיעוט לאומי. קודם כול, נשים אינן מיעוט. מספרן של הנשים שווה, פחות או יותר, למספרם של הגברים, אבל הן מקופחות, ולכן צריך לבצע לגביהן אותה אפליה מתקנת, כך שבבוא היום נגיע למצב שבאופן טבעי הייצוגיות תהיה שווה. וכך גם צריך לעשות לגבי האזרחים הערבים במדינת ישראל, ואני מברך את חבר הכנסת בשארה על היוזמה. הייתי אומר, לצד הברכה שאני נותן לו, שחבל שהיוזמה הזאת לא באה מחבר כנסת יהודי. תודה רבה.

היו"ר ע' דהאמשה:

תודה רבה לחבר הכנסת אלי גולדשמידט. חבר הכנסת נחום לנגנטל, בבקשה. יש לך שלוש דקות. חברי הכנסת, רשימת הדוברים סגורה. אני מבקש לא להירשם עוד לדיון הזה.

נחום לנגנטל (מפד"ל):

אדוני היושב-ראש, רבותי חברי הכנסת, הצעת חוק החברות הממשלתיות (ייצוג הולם לאוכלוסייה הערבית), באופן עקרוני על פניה היתה צריכה להיות הצעה טובה, משום שאם יש באמת ציבור שמופלה לרעה במדינה הזאת, בניהול של החברות או בייצוג בדירקטוריונים, או שהוא איננו מרגיש נוח מספיק במה שקורה בחברות הממשלתיות, והוא מרגיש שהוא לא חלק מהשלטון במדינה הזאת – אני חושב שמן הראוי שריבון ייתן לכל מיעוט במדינת ישראל, באופן של אפליה מתקנת, על מנת שבאמת הם ירגישו שהם חלק מהחברה הישראלית.

אם אנחנו דורשים מאנשים מסוימים שיראו וירגישו לויאליות כלפי השלטון, אין ספק שחובתו של השלטון, של הריבון, ליזום בעצמו את הצעדים קדימה על מנת שאותו ציבור ירגיש כך, וצריך לעשות את זה בכמה מישורים, בין השאר אולי גם בדירקטוריונים. אם כי אני אומר לך, חברי חבר הכנסת טלב אלסאנע, תאמר לכל אלה שאולי יתמנו כתוצאה מהחוק הזה, שזה לא "גליק" כל כך גדול. זאת אומרת, זה לא מי-יודע-מה להיות חבר בדירקטוריון. אותם דברים שחשבו במשך שנים, האש"ל או המשכורות או הכבוד לשבת בדירקטוריונים, זה כבר מפוקפק ביותר. כל פסקי-הדין, שאתה ודאי מכיר אותם, על אחריות דירקטורים בחברות – קצת מטריד אנשים רציניים מלהיכנס לדבר הזה, וגם הפעילות בניגוד עניינים, כתוצאה מזה שאתה יושב בדירקטוריונים. אבל, אם מישהו רוצה לשבת – בבקשה, צריך ליצור לו את ההזדמנות.

טלב אלסאנע (הרשימה הערבית המאוחדת):

השאלה היא למה עד היום לא קלטו ערבים בדירקטוריונים.

נחום לנגנטל (מפד"ל):

לכן אני אומר, אם לא קלטו, צריך ליצור אפליה מתקנת, ואני בעד אפליה מתקנת. כשיצרו אפליה מתקנת כלפי נשים, הייתי גם בעד אפליה מתקנת כלפי נשים. ותאמין לי, כשהייתי מנכ"ל משרד התחבורה, זה היה לא קל בדירקטוריונים מסוימים לשבץ נשים, אבל עשינו קצת מאמץ והצלחנו ועמדנו בזה יפה.

אבל מה שקורה, אדוני היושב-ראש, רבותי חברי הכנסת, מתחיל להיות מצב מוזר קצת. צריך להבין, יש דירקטוריונים של שבעה דירקטורים. עכשיו צריך להיות ייצוג הולם לערבים, צריך להיות ייצוג הולם לנשים, ומתחיל כבר להיות מצב שבו – – –

אלי גולדשמידט (ישראל אחת):

– – – –

בנימין אלון (האיחוד הלאומי – ישראל ביתנו):

– – –

נחום לנגנטל (מפד"ל):

לא, אני אומר לך, בהחלט יהיה מצב שבו ציבור דתי שמרגיש שהוא גם כן מקופח במדינה הזאת בשיבוץ בדירקטורים, חלק ממנו ציבור חרדי שאני אינני מייצגו, אבל אין לו כלל הכישורים לכך, משום שהוא הלך במסלול של למידה תורנית, או משהו כזה.

אלי גולדשמידט (ישראל אחת):

– – – בוגרי ישיבה.

נחום לנגנטל (מפד"ל):

לבוגרי ישיבות אין. הם לא עומדים בקריטריונים של B.A. זה לא נותן להם את הדבר הזה. וגם הם יגידו: רבותי, יש אפליה. לא יכול להיות שלא יהיה חרדי אחד בשום דירקטוריון ממשלתי, או שלושה חרדים. אז הם יגידו: תשמע, מתוך כמה מאות חברות ממשלתיות, שלושה חרדים זה מה שיש? צריך לתת להם ייצוג. ואז יבוא מישהו ויגיד: צריך גם מישהו עם כיפה סרוגה – – –

מוחמד כנעאן (הרשימה הערבית המאוחדת):

יש הבדל בין זה לבין זה.

נחום לנגנטל (מפד"ל):

חבר הכנסת כנעאן, הרי הקדמתי עד עכשיו במשך שלוש דקות ואמרתי, יכול בהחלט להיות מצב שיש אפליה מתקנת, והריבון צריך לעשות את הדבר הזה כדי שאנשים ירגישו טוב. אבל תבינו כבר מה הולך להיות פה. הרי כל ייצוג, כל חברה ייחודית פה, או כל קהילה מסוימת פה שתרגיש שהיא מקופחת, ואולי אפילו בצדק, תאמר – – –

מוחמד כנעאן (הרשימה הערבית המאוחדת):

לא, זה אזרחים. הם יגידו אותו דבר.

נחום לנגנטל (מפד"ל):

אזרחים, אזרחים חרדים יגידו שהם רוצים את זה. למה לא?

מוחמד כנעאן (הרשימה הערבית המאוחדת):

– – –

נחום לנגנטל (מפד"ל):

לא, אין פה אפליה. אין אפליה כלפי חרדים ואין אפליה כלפי ערבים. הרי יכלו למנות. שואל אותי, בצדק, חבר הכנסת אלסאנע, איך קרה שעד היום לא מינו ערבים? זו שאלה טובה. לכן בא החוק לפתור אולי את הבעיה הזאת. אבל גם חרדי יכול לשאול אותה שאלה, איך יכול להיות שאין שום חרדי בשום דירקטוריון ממשלתי.

היו"ר ע' דהאמשה:

חבר הכנסת לנגנטל, משפט מסיים.

נחום לנגנטל (מפד"ל):

לכן מה שאני אומר, שאם באמת באים ואומרים שרוצים לתת ייצוג לנשים, אז הבנתי. אבל כשכל קבוצה ייחודית במדינת ישראל, שטוענת אולי טענות אמת, מבקשת שדרך חקיקה ראשית יעשו דברים כאלה, אני אומר לכם שיש בזה טעם לפגם שיכול ליצור מצב לא נורמלי בהרבה דברים ולא רק בחברות הממשלתיות.

אני חושב, שאילו היתה לי איזו השפעה על הממשלה הזאת, למרות היותי חבר בקואליציה, לא היינו צריכים להגיע למצב של חקיקה ראשית בעניין הזה, אלא היו צריכים להגיע למצב שהממשלה היתה לוקחת לעצמה את היוזמה ובעצמה יוצרת את הדברים האלה. אם היא היתה מונעת את הקיפוח הזה בתוך הממשלה עצמה מיוזמתה, לא היינו נזקקים לזה ולא היינו מכניסים את עצמנו לסד מסוים, שייצור אפריורי בעיות בכל חברה ממשלתית שתרצה להרכיב לעצמה את הדירקטוריון. תודה רבה.

היו"ר ע' דהאמשה:

תודה רבה לחבר הכנסת לנגנטל. חבר הכנסת טלב אלסאנע, בבקשה.

טלב אלסאנע (הרשימה הערבית המאוחדת):

כבוד היושב-ראש, חברי הכנסת, אני מקדם בברכה את ראש העיר עכו, ד"ר בירן, וחברי מועצת העיר שנמצאים כאן.

שמעתי את חברי שקדמו לי, את חבר הכנסת לנגנטל ואת חבר הכנסת אלי גולדשמידט. ובצדק אומר חבר הכנסת לנגנטל, שבעצם לא צריך את החוק. אין ספק שאילו היתה מדיניות ממשלתית אחרת, שמתנהגת בשוויוניות ועל-פי כישורים, לא היה צורך בחוק שיכפה את הדבר המובן מאליו. לצערי הרב, חבר הכנסת גולדשמידט, אלה שמופקדים על המדיניות הממשלתית, במקום לחשוב ליזום את החוק, היתה להם הנכונות – כלומר, אם אותה מחשבה שעומדת מאחורי החוק היתה קיימת אצל אותם גורמים במגזר היהודי, היו מאמצים אותה כמדיניות ממשלתית ולא היה צריך את החוק.

לכן, זה לא מקרי לחלוטין שבדירקטוריונים של החברות הממשלתיות אין ייצוג למגזר הערבי. זה לא מקרי. זה לא מפני שאין במגזר הערבי אנשים מוכשרים. אין ייצוג כזה מתוך מאות שמכהנים כדירקטורים בחברות הממשלתיות, לא רק ברמה של חברי מועצת הנהלה של חברות ממשלתיות. אפילו ברמה של הפקידים ועובדים בחברות הממשלתיות אין ייצוג למגזר הערבי. מתוך 170 חברות ממשלתיות שמעסיקות כ-80,000 עובדים, "בזק" או חברת החשמל או רשות הנמלים, "צים" וכל החברות האחרות, שיעור העובדים מהמגזר הערבי הוא אפסי. האם זה מקרי? מתוך 80,000 עובדים אין ערבים שיכולים לעמוד באותם תנאים? ודאי שהתשובה על כך היא שלילית.

המצב הקיים הוא תוצאה של מדיניות מפלה, בלשון המעטה. התיקון בא על-ידי חקיקה, כדי לאלץ מכוח חוק, כי אי-אפשר לסמוך יותר על המופקדים ועל טוב לבם, אלא על-ידי חקיקה, כדי לכפות עליהם לאמץ מה שמובן מאליו בכל משטר דמוקרטי – לתת לכל אזרח ואזרח הזדמנות שווה למלא פונקציה זו או אחרת, ללא הבדל דת ולאום.

נשאלת השאלה אם למחרת חקיקת החוק הדבר ישתנה. אינני סבור כך, אבל חשיבותו של החוק היא בכך שהוא מתחיל להקנות את המסר הברור, שאסור להפלות בין אזרח לאזרח על רקע השייכות הלאומית שלו. אף אחד לא אומר שצריך למנות דירקטור אך ורק מפני שהוא ערבי, אלא צריך למנות אותו מפני שהוא מתאים וגם מפני שהוא ערבי.

לכן, הצעת החוק הזאת היא הצעת חוק שבאה להשלים את משמעות המושג דמוקרטיה, על-ידי זה שנותנים לו תוכן אמיתי, ולמנוע אפליה שהיתה מנת חלקו של מגזר מקופח במשך 50 שנה. זו הצעה טובה, מבורכת, ולדעתי היא חוצה דעות פוליטיות או מפלגתיות.

היו"ר מ' לוי:

תודה רבה. חבר הכנסת נסים זאב. אחריו – חבר הכנסת מוחמד כנעאן.

נסים זאב (ש"ס):

אדוני היושב-ראש, כנסת נכבדה, כולם מדברים על אפליה מתקנת, רוצים לתקן את המעוות. הכול טוב ויפה. לדעתי זו הצעת חוק הצהרתית בלבד, כי לא ניתן ליישם את זה. כולם אולי מדברים בשם הדמוקרטיה – שצריכים ליישר קו, לראות את האוכלוסייה שלא באה לידי ביטוי ולתת לה את ההזדמנויות להיות שווה בין שווים.

תראו משהו מאוד מעניין – פעם הנציגים הערבים צועקים: אנחנו ערבים, ופעם הם צועקים: אנחנו ישראלים. אז מתי הם ערבים? כשמדובר בייצוג הולם, הם אומרים: אנחנו ערבים, אנחנו לא מרגישים את עצמנו כחלק, ואנחנו רוצים את הכול באופן יחסי. זאת אומרת, הם בעצם לא מרגישים את עצמם שווים בין שווים, אלא מרגישים את עצמם כאוכלוסיית מיעוט בתוך מדינת ישראל והם לא ישראלים בעצם. למה שאני לא ארגיש את עצמי מקופח, כשאני לא מיוצג בהרבה דירקטוריונים, בהרבה אגודות, בהרבה עמותות, בהרבה חברות ממשלתיות? גם אני מרגיש את עצמי מופלה לרעה. אבל אני סומך על כך, ומפני שאני ישראלי וכחלק מאותו עם ואותה אוכלוסייה אני מרגיש שאני שווה בין שווים.

לא מדובר במקומות שמוגדרים כאוכלוסייה ערבית שכונתית, או לדוגמה העיר אום-אל-פחם, ששם יש אולי אפליה. מדובר בחברות ממשלתיות, שלדעתי נותנים שם תשובה ומענה לכל הבקשות והדרישות.

קחו לדוגמה את חברת "פרזות" בירושלים. תארו לעצמכם ששם אין ערבים, אבל יש בקשות של האוכלוסייה הערבית. אני חושב שאנחנו כן התייחסנו לאוכלוסייה הזאת, אם זה מבית-צפאפא וממקומות אחרים. אז אולי משום שחסר נציג שם, יהיה בג"ץ ולא תהיה שום אפשרות לאותה ועדה לתפקד עד שיהיה הרכב שבו יהיה חבר ערבי.

אני חושב שאנחנו בעצם תוקעים מסמרים בגלגלים. אנחנו בעצם עוצרים את עצמנו לכל המהלכים, על בסיס זה שאנחנו קוראים לזה דמוקרטיה נאורה.

אני חושב שאי-אפשר ליישם את הדבר הזה, כי בעקבות אותה החלטה, שתהיה מעוגנת בחוק, כל אחד ירצה ייצוג. כל עדה תרצה ייצוג. אם כך, מדוע לא הדרוזים?

מוחמד כנעאן (הרשימה הערבית המאוחדת):

זה לא העניין.

נסים זאב (ש"ס):

מדוע לא הדרוזים? מדוע לא אוכלוסייה אחרת? ההומואים גם ירצו נציג, למה לא? ההומואים יוכלו לומר שהם לא מרגישים את עצמם שייכים לכלל האוכלוסייה, אז גם ניתן להם שם נציג? ובלי שיהיה להם ייצוג הוועדה לא תוכל לתפקד?

אני חושב שהחוק הזה הוא חוק מיותר. במקום שניתן, כן צריך ללכת לקראת, אבל זה צריך להיות משהו פנימי שלנו ומתוך רצון, ולא מתוך כפייה ולא מתוך חקיקה.

היו"ר מ' לוי:

תודה. חבר הכנסת מוחמד כנעאן.

מוחמד כנעאן (הרשימה הערבית המאוחדת):

אדוני היושב-ראש, חברי חברי הכנסת, אפילו כשרוצים לדבר עניינית, לגופו של עניין, בא לך חבר כנסת שמתחיל לדבר כל מיני דברים שהם בכלל לא ענייניים ומוכיח למה כן צריך חוק. הדברים של חבר הכנסת נסים זאב אומרים בעצם שכן צריך חוק. אם צריך לסמוך, חבר הכנסת זאב, על ההיגיון ועל הרצון הטוב, 52 שנים אנחנו סמכנו על ההיגיון ועל הרצון הטוב של הממשלות השונות במדינת ישראל. שום דבר לא קרה, עד שהגיעה השעה שהממשלה כן מוכנה לקבל חוק כזה כחקיקה, ומדובר כאן על אוכלוסייה ערבית, על אזרחים, על מיעוט ערבי במדינת ישראל. לא מדובר כאן על חרדים ואשכנזים וספרדים ואתיופים. מדובר על יהודים וערבים, על זה מדובר, לכן החוק הזה בא לדיון במליאת הכנסת.

אני ציפיתי ממך דווקא, כחבר כנסת שבא מהצד הספרדי, לברך – – –

נסים זאב (ש"ס):

– – –

מוחמד כנעאן (הרשימה הערבית המאוחדת):

– – – לברך על חוק כזה, על יוזמה כזאת שסוף סוף חבר הכנסת אלי גולדשמידט – – –

היו"ר מ' לוי:

הוא ממש כועס למה לא הכנסתם גם את הספרדים לחוק.

מוחמד כנעאן (הרשימה הערבית המאוחדת):

הרי הם נמצאים, בחייך, יש לו ארבעה שרים בממשלה. ארבעה שרים בממשלה, שישאל אותם כמה חברות ממשלתיות יש להם ואיפה הם מיוצגים. אבל מצד שני, לא רצה לשמוע אפילו שאחוז הערבים בחברות הממשלתיות הוא אפסי, לא רק חברי הדירקטוריונים אלא גם העובדים. כשמדברים על חברת החשמל, 13,000 עובדים, מתוכם – שתהיה מבסוט, חבר הכנסת זאב – 55 ערבים, כולל דרוזים, מוסלמים, נוצרים, איך שאתה רוצה. לגבי כולם ערבים, אבל לפי הגדרתכם ערבים ודרוזים – 55 עובדים.

אמנון רובינשטיין (מרצ):

וזה אחרי מאמצים עצומים.

מוחמד כנעאן (הרשימה הערבית המאוחדת):

אם אתה רוצה עוד דוגמה, חברת "בזק", מ-8,000 עובדים – – –

נסים זאב (ש"ס):

– – –

מוחמד כנעאן (הרשימה הערבית המאוחדת):

– – – 8,000 עובדים, רק 60 עובדים ערבים.

נסים זאב (ש"ס):

– – –

מוחמד כנעאן (הרשימה הערבית המאוחדת):

איפה נשמע דבר כזה במדינה דמוקרטית, במדינה נאורה שרוצה, וכל בוקר וכל ערב מצהירה שהיא רוצה לשלב את הערבים, רוצה לשלב את האקדמאים? על איזה שילוב אתם מדברים? על איזה שילוב? לא נותר אלא לקבור את הערבים. 50 שנה. אין שום שילוב, רק סתם הצהרות, סתם דיבורים. כל פעם – תתמכו בנו, תעשו לנו; מה לא עשינו? מה לא עשינו? האמנו לכל מיני הבטחות, לכל מיני הצהרות, לכל מיני דיבורים – –

היו"ר מ' לוי:

אני מבקש לסיים.

מוחמד כנעאן (הרשימה הערבית המאוחדת):

– – גם של ראש הממשלה הנוכחי, אבל שום דבר לא קרה. לכן, היום אני מצפה ממך דווקא, דווקא אתה, חבר הכנסת נסים זאב, דווקא אתה כן תתמוך בחוק הזה.

היו"ר מ' לוי:

תודה.

מוחמד כנעאן (הרשימה הערבית המאוחדת):

הגיע הזמן – עוד משפט, אדוני – הגיע הזמן באמת לתת שוויון לאוכלוסייה הערבית שחיה במדינת ישראל כאוכלוסייה שוות זכויות, כאזרחים שווים. כאן לא מדברים על דברים אסטרונומיים; מדברים על שוויון בסיסי, אלמנטרי, הומני, אנושי – –

היו"ר מ' לוי:

תודה.

מוחמד כנעאן (הרשימה הערבית המאוחדת):

– – שזה בבסיסה של דמוקרטיה – – –

היו"ר מ' לוי:

חבר הכנסת דהאמשה.

מוחמד כנעאן (הרשימה הערבית המאוחדת):

תודה.

היו"ר מ' לוי:

תודה. חבר הכנסת עבד-אלמאלכ דהאמשה.

נסים זאב (ש"ס):

– – –

מוחמד כנעאן (הרשימה הערבית המאוחדת):

– – –

היו"ר מ' לוי:

חבר הכנסת כנעאן, חבר הכנסת נסים, אתם רוצים לדבר איפה יש? תצאו בחוץ שמה, אתם יכולים לשתות קפה.

נסים זאב (ש"ס):

– – – אנחנו סומכים עליך.

היו"ר מ' לוי:

נו, אבל אתה דיברת עכשיו.

מוחמד כנעאן (הרשימה הערבית המאוחדת):

– – –

היו"ר מ' לוי:

תודה רבה. בבקשה.

עבד-אלמאלכ דהאמשה (הרשימה הערבית המאוחדת):

תודה. אדוני היושב-ראש, חברי הכנסת, שמתי לב, חבר הכנסת אלי גולדשמידט, שאתה מוציא מהלב משפט באמת כואב: חבל שהצעת החוק הזאת לא הוגשה על-ידי חברי כנסת יהודים.

אני רוצה לומר יותר מזה: חבל שאנחנו חייבים לטפל בעניין כזה כואב, בעניין כזה שהוא בנפשנו, על-ידי הצעות חוק וחקיקה. בכל חברה נאורה דברים כאלה היו נעשים באופן ספונטני, באופן רגיל, לא היו צריכים להזדקק לחקיקה כדי להדריך כאילו את אלה שהם בעמדות הביצוע איך להתנהג ואיך להנהיג שוויון בין אוכלוסיות.

אבל, מצער יותר וחבל מאוד שגם לגבי התחלת, ונכון יותר הכרזת השוויוניות הזאת על-ידי בית-המחוקקים, אנחנו נתקלים בחברי כנסת שכאילו מסיבות אחרות, כאילו מסיבות צודקות, כאילו מסיבות יפות, גם להצעת חוק כזאת מתנגדים.

אני לא יכול לרדת לסוף דעתך, חבר הכנסת נסים זאב, בהסברים ובאמתלות ובסיבות, אבל אני יודע, אני יודע שלאמיתו של דבר לא אתה ולא גדעון עזרא רוצים לראות בערבים פה תושבים שווים, לכן אתם חייבים לחפש כל מיני אמתלות, כל מיני סיבות, כל מיני פעלולים כאלה כדי להסביר. את המניעה האמיתית אתם בוחרים לא לומר – שלערבים לא מגיע לחיות כשווים. אתם לא מוכנים להצהיר, אז אתם הולכים סביב סביב, למה בארצות-הברית ולא בארצות-הברית.

אנחנו חיים פה, ותאמין לי שהחיים הם חזקים יותר מכל הפעלולים, המציאות היא יותר חזקה. לאחר 50 שנות מציאות עגומה כזאת חייבים אנחנו, למרבה הצער, להתנפל על המציאות הזאת על-פי חוק, ולא על-פי כללי התנהגות הרבה יותר טובים והרבה יותר חשובים במקרה הזה, אילו היינו יכולים להגיע אליהם.

חבל שממשלות ישראל לא יכלו להגיע לרמה של הנהגת שוויוניות מרצון, ובית-המחוקקים חייב עכשיו, על-פי חוק, להדריך אותן איך לעשות זאת.

ברשותך, אדוני היושב-ראש, אני אומר כמה משפטים בשפה הערבית.

(נושא דברים בשפה הערבית; להלן תרגומם לעברית:

בשם אללה הרחמן והרחום, הנושא הנדון הוא חוק השוויון, בצורה זו או אחרת, עבור התושבים הערבים בכל הקשור לניהול החברות הממשלתיות ולמעמדם בחברות רבות אחרות. אני סבור, שמצער מאוד הדבר, שהפרלמנט, באמצעות חוק מפורש וברור מחייב כעת את הממשלה וכל בעלי המשרות הביצועיות להביא את הערבים בחשבון ולתת להם נתח מתאים בהנהלת החברות הממשלתיות. בחברות אחרות, חברות דמוקרטיות באמת, לא היה ולא יהיה צורך בחוקים מפורשים וברורים שמדריכים ומחייבים את הרשות המבצעת ורשויות השלטון להתנהג בשוויון כלפי כל האזרחים במדינה. זה הדבר המצער באמת. אך מובן שעדיף שהדבר ייעשה באמצעות חקיקה וחוקים מאשר שימשיכו בעושק, בקיפוח ובאפליה הגזעית הברורה. תודה לך, אדוני היושב-ראש.)

היו"ר מ' לוי:

תודה רבה. ההצבעה תהיה במועד אחר.

# מסמכים שהונחו על שולחן הכנסת

היו"ר מ' לוי:

הודעה למזכיר הכנסת.

מזכיר הכנסת א' האן:

ברשות יושב-ראש הישיבה, הנני מתכבד להודיע, כי הונחו על שולחן הכנסת מסקנות הוועדה לקידום מעמד הילד בנושא: תנאי העסקת ילדים פלסטינים בעבודות חקלאות בנגב. תודה רבה.

# הצעת חוק-יסוד: החקיקה

# (קריאה ראשונה)

היו"ר מ' לוי:

אנחנו עוברים להצעת חוק-יסוד: החקיקה, קריאה ראשונה, מטעם ועדת החוקה, חוק ומשפט. יציג את ההצעה יושב-ראש ועדת החוקה – – –

אמנון רובינשטיין (יו"ר ועדת החוקה, חוק ומשפט):

יש עניין הסכינים לפני כן.

היו"ר מ' לוי:

לא, הסכינים עוד לא.

בנימין אלון (האיחוד הלאומי – ישראל ביתנו):

החקיקה או הסכינים?

היו"ר מ' לוי:

איפה רשימת הדוברים פה?

אמנון רובינשטיין (יו"ר ועדת החוקה, חוק ומשפט):

אדוני היושב-ראש, אני כבר מודיע, שבנפרד מהשאלה של האי-הצבעה שלנו כעת, אני ביקשתי מראש שהתשובה וההצבעה לא יתקיימו היום.

אדוני היושב-ראש, ההיסטוריה של הצעת חוק זו היא מאוד מאוד ישנה בבית הזה, בעצם למעלה מ-20 שנה. כל שרי המשפטים, שר המשפטים דוד ליבאי, שר המשפטים דן מרידור, שר המשפטים צחי הנגבי, ניסו להעביר את הצעת החוק הזאת, ועד היום אני לא יודע מה פשר ההתנגדות לה.

הצעת חוק זו היא מצומצמת בהשוואה להצעת החוק שהוגשה לכנסת ה-13, מהסיבה הפשוטה: א. הוצאנו הוראות שנכנסו בינתיים לחוק-יסוד: הממשלה, בנושא שעת-חירום; ב. השמטנו את כל ההוראות בנוגע לבית-משפט לחוקה, הנושא הזה יידון בנפרד כאשר נביא לכנסת את נושא החוקה; ג. בדיון בוועדת החוקה, שהתנהל ברוח טובה, חבר הכנסת רביץ ביקש שנשמיט כמה סעיפים, שהשמטנו אותם, שנוגעים לתיאור הכנסת כיורשת האספה המכוננת, והם גם שריינו את מעמדם של חוקי-היסוד הקודמים כאילו התקבלו לפי חוק זה, אם כי אני מוכרח לומר, שלפי דעתי ברור הדבר שחוקי-היסוד הקודמים ייחשבו כחוקי-יסוד ולא יפחת מעמדם.

הצעת החוק שונה לחלוטין מנושא החוקה, ומשום כך, לדעתי, גם לא חל עליה ההסכם הקואליציוני בנושא הקמת ועדה קואליציונית; זאת מהסיבה הפשוטה שהוא עוסק בכל נושא החקיקה של הכנסת. אפשר להתווכח על כך, אבל אי-אפשר להתעלם מזה שהוא לא רק עוסק בחוקי-יסוד – אגב, הוא בכלל לא עוסק בביקורת שיפוטית – אלא הוא עוסק בחוקים, בתקנות, בסדרי דיון וכמובן גם בחוקי-יסוד. זה אבסורד שאין שום חוק שמסדיר את נושא החקיקה. יש לנו הפניות בחוקים שונים לרוב מיוחס הנדרש בקריאות ראשונה, שנייה ושלישית, אם כי בשום מקום, חוץ מאשר בתקנון הכנסת, קריאות ראשונה, שנייה ושלישית – לא מוגדרות כלל.

דבר שני – תקלה שדווקא חבר הכנסת רביץ וחברים אחרים בוועדת החוקה הצביעו עליה. היום אפשר לקבל חוק-יסוד ברוב רגיל, אפילו ברוב מזערי. זה מצב לא נורמלי. לא מזמן קיבלה הכנסת הזאת הצעת חוק-יסוד בקריאה מוקדמת ברוב קטן. אנחנו קובעים בהצעת החוק הזאת, שחוק-יסוד צריך להתקבל "ברוב קולות של חברי הכנסת שהצביעו, והנמנעים לא יבואו במניין"; "חוק-יסוד יתקבל בקריאה שנייה ובקריאה שלישית במליאת הכנסת בקולותיהם של 70 חברי הכנסת לפחות", ולא רוב מקרי.

תקופת מעבר של חמש שנים מאפשרת לקבל חוקי-יסוד ברוב של 61, אבל לא ברוב רגיל. חוק-יסוד חייב שיהיה בו אלמנט מיוחד, הוא לא יכול להיות חוק-יסוד מחייב אלא אם כן הוא יתקבל ברוב מיוחד.

היתה גם הצעה שלגבי חוקי-היסוד תהיה קריאה רביעית, ואני מוכן לדון בזה לקראת הקריאה השנייה והשלישית.

על כל פנים, לדעתי, יש אינטרס של כל סיעות הבית להסדיר אחת ולתמיד את העניין הזה. עד היום הזה אין לי מושג מדוע יש התנגדות של חלק מחברי הכנסת הדתיים לחוק הזה. פה לא נקבע שום דבר שנוגע לענייני דת ומדינה, לא נקבעה סמכות של בית-המשפט העליון, היא סמכות טבעית והיא קבועה בלאו הכי, לא נקבע כאן שום דבר לגבי בית-משפט לחוקה. החוק הזה נתמך בוועדת החוקה על-ידי כולם, ימין ושמאל, ליכוד, ישראל אחת, שינוי, מפלגת המרכז ומרצ, ואני חייב לומר שגם על-ידי חלק מחברי הכנסת של המפלגות הדתיות שהשתתפו בישיבה.

כאמור, אני מבקש לא לענות בקריאה הראשונה ולא להצביע היום. אני חושב שחוק כזה צריך להתקבל גם ברוב הרבה יותר גדול מהרוב הנמצא כעת בבית. אני מבקש לקיים את הדיון בקריאה הראשונה, כדי שנוכל לקיים את ההצבעה במועד המתאים, בקרוב, במהרה בימינו.

היו"ר מ' לוי:

תודה רבה. ראשון הדוברים – חבר הכנסת אברהם רביץ. אחריו – חבר הכנסת מאיר פרוש.

אברהם רביץ (יהדות התורה):

אדוני היושב-ראש, חברי הכנסת, אדוני יושב-ראש ועדת החוקה, חוק ומשפט, חייבים לציין בתחילת הדברים – יש לי שלוש דקות?

היו"ר מ' לוי:

כן. זה לא הרבה זמן?

אברהם רביץ (יהדות התורה):

בשביל חוק-יסוד?

אמנון רובינשטיין (יו"ר ועדת החוקה, חוק ומשפט):

גם את זה נשנה, שבדיון על חוק-יסוד יהיה יותר זמן.

אברהם רביץ (יהדות התורה):

רמזת בדבריך על מה שמאפיין את הבעייתיות של העלאת חוק-יסוד. ראה את מליאת הכנסת הנוכחית – לו היינו צריכים להצביע היום, אינני יודע מה היה גורלו של החוק הזה. תראה גם את המרכיבים. אני לא מדבר על זה, אני מדבר על כך שכאשר באים לקבוע חוק-יסוד שנקבע כחוק לדורות, אין כל ספק שזה אמור לחייב לא רק את הדור שלנו אלא את הדורות הבאים ואת האזרחים הבאים של מדינת ישראל לדורותיהם.

זאת הסיבה, ואתה הזכרת זאת פעמים מספר בדבריך, אדוני יושב-ראש ועדת החוקה, לכך שיש התנגדות. ההתנגדות נובעת בעיקרה מהאחריות שצריכה להיות לכנסת לגבי חוקי-יסוד שבאים לקבוע קביעה מסיבית, שכמעט שלא ניתן לשנותה בחוק רגיל וכן הלאה. הבעייתיות הזאת קיימת.

אני מוכרח לציין בפני חברי חברי הכנסת הדתיים – שומרי תורה ומצוות זו מלה קצת יותר טובה מהמלה דתיים – שהיתה היענות ראויה לציון של יושב-ראש ועדת החוקה, חוק ומשפט ושל חברים אחרים כאשר פניתי להוציא סעיפים אחדים מתוך החוק הזה ולתת לו טיפה משמעות אחרת, ואכן התקבלו כמה מן הדברים. החוק כפי שהוא מופיע לפנינו היום איננו דומה לחוק המקורי שהיה מונח פעם על שולחן הכנסת. נכון, אדוני יושב-ראש הוועדה?

אמנון רובינשטיין (יו"ר ועדת החוקה, חוק ומשפט):

ארבע פעמים.

אברהם רביץ (יהדות התורה):

ארבע פעמים הוא היה מונח.

לא נשאר לי הרבה זמן, לכן אני רוצה לסיים בדבר טוב. מה טוב בחוק הזה? סוף כל סוף יהיה חוק שיסדיר את צורת החקיקה של חוקי-היסוד. לאמור, חבר כנסת לא יוכל לבוא בין הערביים ביום רביעי ולהעביר חוק-יסוד רק משום שהוא כתב בכותרת: חוק-יסוד: איכות הסביבה, למשל, יש חוק-יסוד כזה של איכות הסביבה; או חוק-יסוד: צורת תפירת מנעלים לסנדלים, משהו כזה. הוא יכניס כותרת כזאת וזה הופך לחוק-יסוד ולדבר שאי-אפשר להזיז אותו. החוק הזה בא להסדיר מצב שבו חוק-יסוד יוכל להתקבל רק ברוב של חברי הכנסת בקריאה ראשונה, ובקריאה שנייה ושלישית ברוב של 70 חברי כנסת.

הדבר הכי חשוב הוא, שיש הסכמה מטעם יושב-ראש הוועדה לדון בדבר שנראה לי הכי חשוב בעניין הזה. לאמור, לקבוע קריאה רביעית. המשמעות והכוונה של קריאה רביעית היא למדוד ולבדוק כיצד החוק עובד בפועל בשטח לאחר קבלתו בשלוש קריאות. מה הבעיה העיקרית? הבעיה העיקרית היא בפרשנות שבית-המשפט העליון יכול לתת לחוק, כי אחרי שהחוק יצא מתחת ידינו כבר אין לנו שליטה עליו, וכל דברי ההסבר לא קיימים יותר. לכן אנחנו רוצים לבחון אותו. יש הסכמה בוועדה שאכן תהיה קריאה רביעית, השאלה היא כמה זמן ייבדק החוק הזה בין הקריאה השלישית לבין הקריאה הרביעית. אני חושב שצריך לתת לזה שנים מספר, יש אחרים שטוענים שצריך רק חודשים מספר. נצטרך לדון עוד בעניין הזה. תודה רבה, אדוני היושב-ראש.

היו"ר מ' לוי:

תודה רבה. חבר הכנסת מאיר פרוש. אחריו – חבר הכנסת תאופיק חטיב. אם הוא לא יהיה – חבר הכנסת יוסף פריצקי, ואם הוא לא יהיה – חבר הכנסת אופיר פינס-פז.

מאיר פרוש (יהדות התורה):

אדוני היושב-ראש, חברי הכנסת, אדוני יושב-ראש ועדת החוקה, חוק ומשפט חבר הכנסת רובינשטיין, לא רק מעל הבמה הזאת לפני רגעים מספר אלא בעבר, בימים האחרונים וגם בשבועות האחרונים שמעתי לא אחת מעמיתי לסיעה חבר הכנסת הרב רביץ על העבודה העצומה שהושקעה במהלך הדיונים בוועדת החוקה וגם על הניסיונות למצוא דרך לפחות ופחות חיכוכים, או ספקות, או חששות שיכולים להיות לציבורים כאלה ואחרים.

אני חושב, חבר הכנסת אמנון רובינשטיין, שלך לא צריך להסביר מדוע יהודים מאמינים בני מאמינים, שומרי תורה ומצוות, חוששים מכל מה שקשור ומתקשר לחוקי-יסוד. דיבר על זה לא אחת חברי הרב גפני. שמעתי את זה ממנו בקדנציה הזאת אולי מאה פעמים, איך אנחנו היינו צריכים למצוא את הדרך לגרום לכך שלא יוכלו להביא לכאן בשר חזיר, מכיוון שבחוק-יסוד: חופש העיסוק לא שמו לב לדבר הזה ונקבע כפי שנקבע. יהודים מאמינים בני מאמינים ושומרי תורה ומצוות רוצים לפעול ולנהוג רק על-פי ההלכה ולפי חוקת התורה, זו החוקה שלפיה אנחנו חיים ורוצים לחיות אתה, חוששים מכל דבר שיכול להגביל אותם בעתיד, באחרית הימים, או לא באחרית הימים אלא בעגלא ובזמן קריב.

מכאן, בוודאי ובוודאי יש חששות, ואני אומר, אף שהרב רביץ היה שותף מלא לדיונים, והוא לא הצביע בעד זה, הוא נמנע, אני לא יכול לומר שאני למדתי, אם כי אני סומך עליו במאת האחוזים, על כל מה שהוא עושה בוועדת החוקה, חוק ומשפט, לומר שיהודי שומר תורה ומצוות, שרואה בחוקת התורה חוק שכך יהודי צריך לנהוג, שהוא שלם עם החוקה הזאת. אני רוצה רק לומר לרב רביץ, שקרא לך קריאת ביניים, חבר הכנסת רובינשטיין, גם בחוק הזה שמונח לפנינו לא יצטרכו בקריאה שנייה ושלישית בחמש השנים הקרובות, מיום תחולתו של החוק, רוב של 70 חברי כנסת, אלא הרוב יהיה רוב הנוכחים במליאה, שהצביעו בעד הדבר הזה.

אמנון רובינשטיין (יו"ר ועדת החוקה, חוק ומשפט):

לא, רוב של 61.

מאיר פרוש (יהדות התורה):

רוב של 61, וביטולו יכול להיות גם בדרך כזאת או אחרת, כמו שזה נהוג היום.

בנימין אלון (האיחוד הלאומי – ישראל ביתנו):

על-ידי חוק-יסוד זה אותו דבר, 70-60.

אמנון רובינשטיין (יו"ר ועדת החוקה, חוק ומשפט):

70-61.

מאיר פרוש (יהדות התורה):

אני עדיין לא בטוח שאנחנו שלמים ושלווים עם הדבר הזה, מה גם שגם בהסכם קואליציוני שחיינו אתו 45 יום, אבל לא רק אנחנו, עוד סיעות בבית הזה היתה להם הסכמה עם ראש הממשלה שהרכיב את הקואליציה הנוכחית, שכל דבר שקשור לחוקי-יסוד, ההתקדמות תהיה רק מתוך הסכמה, ואני לא בטוח שתחילת הדיונים בוועדת החוקה, חוק ומשפט היתה על-ידי מנדט שניתן לך על-ידי ראש הממשלה; יכול להיות שאתה לא צריך, ואתה בוודאי שלא צריך את זה.

אברהם רביץ (יהדות התורה):

הוא יושב-ראש ועדה.

מאיר פרוש (יהדות התורה):

כיושב-ראש ועדה הוא לא מחויב, אבל אני, כסיעה שהיה לה הסכם קואליציוני ל-45 יום, ומאחר שיש עוד סיעות בבית שנוכחות פה כרגע, ויש להן הסכם, הדבר הזה לא נעשה מתוך הודעה תמימה שדיברנו עליה בעת חתימת ההסכמים הקואליציוניים.

היו"ר מ' לוי:

תודה. חבר הכנסת תאופיק חטיב – איננו. חבר הכנסת יוסף פריצקי – איננו. חבר הכנסת אופיר פינס, בבקשה. אחריו – חבר הכנסת חיים כץ, ואם הוא לא יהיה – חבר הכנסת עסאם מח'ול.

אופיר פינס-פז (ישראל אחת):

אדוני היושב-ראש, קודם כול, אני מציע שבדיון הזה, כמו גם בדיונים אחרים היום, לא תחזור אחורה, זאת אומרת, מי שלא בא איבד את תורו; זו הצעת ייעול שלי, כי יש סדר-יום נורא לחוץ.

אני רוצה לדבר בקצרה. אני מאוד תומך בחוק-יסוד: החקיקה. אני חושב שהוא חוק נכון, שהוא בעצם בסיס לחקיקת חוקי-יסוד ותיקונם. גם יש על זה בסך הכול די הסכמה בבית, ונדמה לי שאפילו חבר הכנסת רביץ, שיושב בוועדת החוקה, הסכים לחוק הזה, כמיטב ידיעותי.

אברהם רביץ (יהדות התורה):

נתתי לו לעבור.

אמנון רובינשטיין (יו"ר ועדת החוקה, חוק ומשפט):

הוא לא הצביע נגד.

אופיר פינס-פז (ישראל אחת):

אני, בכל אופן, בעקבות פניות אלי, אני חושב שהחוק הזה ראוי שנדון בו, ראוי שנסיים את הדיון בו, אבל לא ראוי שנצביע עליו, כשאין הסכמה מלאה בבית, או לפחות בקרב הקואליציה, וחברותיה בתוך האופוזיציה. פרופסור רובינשטיין, שהוא יושב-ראש ועדת החוקה, שהוא בעצם מביא את החוק בשם כולנו כחברי ועדה, אתה כבר דיברת?

אמנון רובינשטיין (יו"ר ועדת החוקה, חוק ומשפט):

הודעתי.

אופיר פינס-פז (ישראל אחת):

הודעת. פרופסור רובינשטיין כבר הודיע את הסיכום הזה. אני מקווה שאחרי הפגרה נצליח לגבש הסכמה בתוכנו, כדי להתחיל את העניין הזה, כי הוא באמת לא קשור לנושאים שעליהם יש ויכוח בכנסת. זו הטכניקה של חקיקת חוקי-יסוד לא במחטף, להיפך. אני חושב שהטכניקה הזאת היא טכניקה מצוינת, שכל מי שרוצה שחוקי-היסוד ייעשו בקפידה ובתשומת לב ולא במחטף לילי פה, יש לו מנגנון ההגנה הזה, ולכן אני חושב שהחוק הזה הוא חוק נכון מאוד, אבל אני רוצה שנגבש עליו כולנו הסכמה, ושלא נעשה את זה כאן בכיפופי ידיים. לכן, אני תומך בהחלטתו של יושב-ראש הוועדה לדון היום ולהצביע במועד אחר. תודה.

היו"ר מ' לוי:

תודה. חבר הכנסת חיים כץ – לא נמצא. חבר הכנסת עסאם מח'ול – לא נמצא. חבר הכנסת אבשלום וילן – לא נמצא. חבר הכנסת אחמד טיבי – לא נמצא. חבר הכנסת משה גפני – לא נמצא. חבר הכנסת דני נוה – לא נמצא. חבר הכנסת בנימין אלון.

בנימין אלון (האיחוד הלאומי – ישראל ביתנו):

אדוני היושב-ראש, כנסת נכבדה, אדוני חבר הכנסת פרופסור רובינשטיין, יושב-ראש ועדת החוקה, חוק ומשפט, כיהודי מאמין אני יודע שתורה שבכתב היא תשתית לתורה שבעל-פה. בלי תורה שבעל-פה – אין אומתנו אומה, כמו שאומר הרב סעדיה גאון, אלא בתורותיה. אי-אפשר להפריד ביניהן. עין תחת עין אף פעם לא היתה עין תחת עין, אלא ממון, וזה הפירוש של הפסוק לפי המסורת שלי, של יהודי מאמין. לכן, עם כל הכבוד, עיקר חסר מן הספר, וזה שהורדתם מהנושא הזה בית-משפט לחוקה, בשבילי אין בזה שום דבר.

אני מסכים לכל מה שכתוב כאן. יש להבדיל בין חוקי-יסוד לחוקים, בין חוקים לחקיקת משנה ותקנות. הדברים הגיוניים, והייתי אומר, גם מובנים מאליהם, וגם אני חושב שהיה מן הראוי, שגם דיון כזה צריך שיהיו בו הרבה יותר חברי כנסת. זה דבר כל כך מהותי, כל כך בסיסי בעבודה שלנו, בתפקיד שלנו כבית-מחוקקים, שהייתי יוזם אפילו עוד דיון רק על הדבר הזה.

אבל, אדוני היושב-ראש, חבר הכנסת רובינשטיין, אתה הרי יודע היטב, רק היום היה לנו דיון על פסק-דין קציר. אז השופט ברק מחליט שלפי הערכים של מדינה יהודית, כמו שהוא מפרש, והוא גם מצטט את השופט טירקל ואת השופט אלון, מחוץ להקשר, אז מדינה יהודית זה שאדם נברא בצלם, זה הפירוש. אז כמדינה יהודית לא יכול להיות שיחליט מאן דהוא במדינת ישראל שהוא רוצה לעשות חיץ ביטחוני בין הערבים של הגדה המערבית, מה שקראו, לבין הערבים שבמדינת ישראל, כמדינה יהודית, לא כמדינה דמוקרטית. זה הפירוש. אז אתה יכול לכתוב את הדברים הכי יפים.

לכן, כל המלאכה הזאת של חוקי-יסוד, וכל הדברים האלו שאנחנו עושים פה, לפי תורת הכובעים של אהרן ברק, אנחנו עושים את זה בכובע של הרשות המכוננת. דבר ראשון, לפני שאנחנו מכוננים עלינו חוקה וחוקי-יסוד נוספים, אנחנו צריכים לקבוע בית-משפט לחוקה, ולקבוע איך בוחרים את בית-המשפט לחוקה, האם בבחירות דמוקרטיות, האם במינויים פוליטיים נוסח אמריקה, האם במועצה נוסח אירופה. זה התנאי המרכזי כדי להצליח ולשמור על הפרדת הרשויות, ושלא נגיע למצב, שעם כל הכבוד לנו, אנחנו מחוקקים, וזה נחמד, כמו שאמר השופט ברק כמה פעמים: אתם רק צריכים עוד לעשות איזו נוקשות קטנה, בחוק-יסוד: כבוד האדם וחירותו, ובזה בעצם אתם כמעט גמרתם את המהפכה. אני לא צריך חוקה שלמה, סך הכול, תנו לי לפרש את הדברים, וטוב לו. כזה באמצע.

אני בעד חוקה, חוקה שלמה, שלא תשאיר דברים לדרך. חוקה שתאחד את הבסיס היהודי הציוני שלנו, וגם של שאר אזרחי ישראל, אבל קודם לכול, בית-משפט לחוקה. השופט ברק לקח על עצמו את הכתר, בלי שהכנסת אמרה מעולם שהבג"ץ הוא בית-משפט לחוקה, ואת זה צריך לתקן לפני כל דבר אחר.

היו"ר מ' לוי:

תודה. חבר הכנסת מיכאל קליינר – לא נמצא. חבר הכנסת מוחמד ברכה – לא נמצא. חבר הכנסת עזמי בשארה – לא נמצא. חבר הכנסת סאלח טריף – לא נמצא. חבר הכנסת גדעון עזרא.

גדעון עזרא (הליכוד):

אדוני היושב-ראש, חברי הכנסת, יושב-ראש ועדת החוקה, חוק ומשפט, אני תומך בהצעת החוק. יש רק כמה דברים שלפי דעתי כדאי שנשים לב אליהם. אנחנו, כחברי כנסת שמגישים את הצעות החוק הפרטיות שלנו למחלקה לייעוץ משפטי של הכנסת – שתהיה עירנות במחלקה המשפטית באיזו מידה החוקים הללו סותרים או לא סותרים חוק-יסוד כזה או אחר. הדבר השני, בישיבות שלנו בוועדות הכנסת, ולא בוועדה שלך, שתהיה תשומת לב באיזו מידה חוק כזה או אחר שנדון בוועדה עלול להיות סותר לחוק-יסוד כזה או אחר. הדבר השלישי, וזה לגבי הוועדה שלך, אני חושב, שכדאי מאוד שתהיה חובה בוועדה שלך, שמישהו יניח את כל שורת החוקים שעלולים להיות בסתירה לחוק-יסוד שאתם הולכים לקבוע מצד אחד, ומצד שני, שתהיה הבהרה לגבי הסכנות שטמונות בחקיקת החוק הזה לגבי שטחים כאלה ואחרים.

אם הדברים הללו יתקיימו, אני חושב שהדברים יהיו מוסדרים. אם הדברים האלה לא יתקיימו, לדעתי אנחנו יכולים למצוא את עצמנו במצב שחוקים מסוימים הכרחיים כאלה ואחרים, אם הכנסת לא תבטל אותם הרי הם יבוטלו על-ידי הבג"ץ. תודה.

היו"ר מ' לוי:

תודה. חבר הכנסת האשם מחאמיד – איננו. חבר הכנסת איוב קרא – איננו. חבר הכנסת טלב אלסאנע – איננו. חבר הכנסת ויצמן שירי – איננו. חבר הכנסת רחבעם זאבי – לא נמצא. חברת הכנסת תמר גוז'נסקי – לא נמצאת. חבר הכנסת זבולון אורלב – לא נמצא. חבר הכנסת יוסף לפיד – לא נמצא. חבר הכנסת עבד-אלמאלכ דהאמשה, בבקשה.

עבד-אלמאלכ דהאמשה (הרשימה הערבית המאוחדת):

כבוד היושב-ראש, חברי הכנסת, שמעתי חלק מדבריו של חבר הכנסת בני אלון, גם בדיון הזה וגם בדיון הקודם. הוא כל כך רוצה חוקה – למה לא? הוא אומנם לא מדבר על חוקה, אם לדייק, הוא מדבר על חוק לבחירת בית-משפט אשר יפרש את החוקה. אני רוצה להזכיר לו, שאנחנו חיים במדינה שעדיין אין בה חוקה ועדיין לא אושרה בה חוקה. חבר הכנסת בני אלון רוצה בית-משפט לפירוש החוקה, ואני תוהה למה הוא רוצה את זה.

הוא רוצה, בצורה כלשהי, להיפטר מבית-המשפט הגבוה לצדק, הערכאה המשפטית הכי גבוהה שיש במדינה הזאת, שהוקמה ועשתה את מלאכתה עוד לפני הקמת המדינה הזאת. אני לא יודע למה מייחל חבר הכנסת אלון ולמה מייחלים חברי הכנסת שדוגלים באותה דעה. מה הם רוצים? אני לא רוצה לגדף ולא להתנגח עם האחרים, אבל אני חושב שהפתרון הנכון והצודק – על זה כולנו יכולים להסכים – שאכן תהיה חוקה סוף סוף במדינה הזאת. אם תהיה לנו חוקה, בחוקה הזאת יוגדרו, מן הסתם, גם התחומים, גם המטרות, גם השם, גם גבולות המדינה, בחוקה הזאת עוד יוגדר אם יהיה שוויון בין האזרחים במדינה או שלא יהיה שוויון, מן הסתם, בחוקה הזאת גם ייאמר מיהו בית-המשפט אשר יפרש את החוקים או את המחלוקות.

היו"ר מ' לוי:

חברי הכנסת עזמי בשארה ונחום לנגנטל.

עבד-אלמאלכ דהאמשה (הרשימה הערבית המאוחדת):

אני יכול לבשר לחבר הכנסת אלון ולאלה שדוגלים בדעתו, שכאשר תהיה חוקה כולנו נשמח יותר, אבל אתם, שלא רוצים בשוויון ולא רוצים בקדמה, אתם שרוצים להחזיר את המדינה הזאת לעידן של אי-שוויוניות, אני רוצה להקצין ולומר מלים בוטות – אתם בחוקה הזאת תהיו מיעוט. חוקה יכולה להיות רק חוקה נאורה, חוקה שוויונית, חוקה אשר תיתן שוויון אמיתי לכל האזרחים, וכל חוקה אחרת לא תהיה במדינה הזאת. תודה רבה.

היו"ר מ' לוי:

תודה. חבר הכנסת יגאל ביבי – איננו. חבר הכנסת נסים זאב, בבקשה.

נסים זאב (ש"ס):

אדוני היושב-ראש, כנסת נכבדה, אני חייב לומר שאני לא מסכים עם השינויים המהותיים האלה, ואני אסביר. חבר הכנסת רובינשטיין יאמר לי, מה יקרה בסיטואציה שהממשלה תורכב מקואליציה צרה של 62 חברים או 61 חברים, היא רוצה לעשות איזה שינוי – האם זו לא ממשלה, האם כנסת של 61 חברים היא לא דמוקרטית, האם זה לא רוב? מדוע יש צורך ב-70 חברים כדי לשנות חוק או להביא חוק? אז מה אם מדובר בחוק-יסוד? מי קבע שחוק-יסוד פחות חשוב מחוקים אחרים שחשובים לכלל הציבור? איזו דמוקרטיה זו?

כאשר בא לכאן החוק של חבר הכנסת סילבן שלום, כולם צעקו שמדובר בחוק אנטי-דמוקרטי.

עזמי בשארה (בל"ד):

זה לא היה חוק אנטי-דמוקרטי?

נסים זאב (ש"ס):

מה פתאום צריך רוב מיוחס, רוב מיוחד, זה בוודאי נגד ערבים, אז זה היה אנטי-דמוקרטי.

עזמי בשארה (בל"ד):

רוב יהודי.

נסים זאב (ש"ס):

עכשיו עושים חוק עוקף סילבן שלום ואומרים: נעקוף את ההצעה של סילבן שלום בכך שנחייב רוב של 70.

עזמי בשארה (בל"ד):

איזה פשע.

נסים זאב (ש"ס):

מכיוון שמדובר בחוק-יסוד, אנחנו חייבים 70 חברים. אם כך, מדוע 61 חברים לא מספיקים כדי לקבל החלטה ברוב דמוקרטי? לדעתי, אנחנו מסנדלים את עצמנו. אני חושב שהדוגמה הקלאסית שהזכירו החברים לפני, הרב פרוש ואחרים – חוק חופש העיסוק – אף אחד לא העלה בדעתו באותה תקופה, שמישהו יבוא ויאמר, שמכירת חזיר תהיה מופקרת במדינת ישראל ותותר רק בגלל הצעת החוק. כולם חשבו שרוצים לתת ליברליות, חופש עיסוק; אף אחד לא חשב שמאחורי החוק הזה מסתתר בעצם חוק שמאפשר מכירת חזיר כאשר החוק בפועל דיבר על איסור מכירת חזיר.

לגבי ההצעה של שנים מספר בין הקריאה הראשונה לבין הקריאה השנייה, היא לא רלוונטית, כי זה תלוי באיזה נושא מדובר, כל דבר הוא לגופו של עניין, לפעמים נוכל להסתפק בשישה חודשים, לפעמים בשנתיים ולפעמים צריך חמש שנים על מנת לדעת אם אפשר ליישם את החוק הזה או לא. לכן, לדעתי החוק הזה הוא מיותר.

היו"ר ג' עזרא:

תודה רבה. חבר הכנסת טלב אלסאנע. אחריו – חבר הכנסת נחום לנגנטל.

אמנון רובינשטיין (יו"ר ועדת החוקה, חוק ומשפט):

מי אחרי לנגנטל?

היו"ר ג' עזרא:

אין דוברים נוספים אחרי חבר הכנסת לנגנטל. אתה רוצה לדבר?

אמנון רובינשטיין (יו"ר ועדת החוקה, חוק ומשפט):

לא.

טלב אלסאנע (הרשימה הערבית המאוחדת):

כבוד היושב-ראש, חברי הכנסת, הגיע הזמן שמדינת ישראל וגם אנחנו נפעל על מנת שתהיה חוקה למדינת ישראל. ללא חוקה, המצב או המשטר, כלומר, כלל החוקים ישתנו על-פי תפיסת העולם המרכיבה את הקואליציה, על-פי הגישה השלטת בממשלה שכופה את רצונה על הכנסת. בעקבות זאת הבחירות לא מביאות לשינוי הממשלה, אלא מביאות לשינוי אופיו של המשטר במדינת ישראל וזכויות בסיסיות יכולות להיפגע על-ידי רוב כזה או אחר.

יש צורך בחוקה אשר תעגן בתוכה את זכויות היסוד, זכות התארגנות, זכויות חברתיות, זכות שיכון, זכות דיור וכיוצא באלה.

לצערי הרב, מה שקורה, מאחר שמדינת ישראל מוגדרת כמדינה יהודית ודמוקרטית, יש עימות מתמשך זה 50 שנה בין הממד היהודי לבין הממד הדמוקרטי, כי יש סתירה, אף אחד לא יכול להכחיש את זה. התוצאה היא, שבמרוצת הזמן, ההגדרה של יהודיות המדינה והאופי היהודי של המדינה היא לא רק הצהרה, זה הופך להיות עניין ששולל זכויות מקבוצות מסוימות ומעניק זכויות יתר לקבוצות אחרות. זה הופך להיות עניין שפוגע בממד הדמוקרטי. זאת אומרת, המרחב הדמוקרטי של המדינה נפגע, המרחב היהודי של המדינה הולך ומתרחב. הממד הדמוקרטי נשחק במרוצת השנים.

לכן יש צורך בחקיקת חוקה אשר תעגן בתוכה את הזכויות של המיעוט הלאומי, זכותו לתרבות, לחינוך, לרווחה, ואת זכותו של המיעוט המדיני ולא רק המיעוט הלאומי.

אחד הדברים החשובים שניתן לעשות על מנת לגבש ולעצב באופן מעשי את ההגדרה של דמוקרטיה הוא על-ידי חקיקת חוקה. כמעט שאין דמוקרטיה אחרת בעולם שאין בה חוקה, חוץ ממדינת ישראל. למה? כי אומרים שאנחנו, במסגרת החוקה, חייבים להכניס מרכיבים אחרים, כמו גבולות המדינה. אנחנו כאן כבר 50 שנה ואנחנו לא יודעים את הגבולות שלנו. הגבולות שלנו, על-פי נסים זאב, יכולים להיות מהנילוס עד הפרת, ועל-פי אחרים הם מוותרים קצת, וזה כולל אבו-דיס. הגיע הזמן לקבוע את גבולות המדינה.

נסים זאב (ש"ס):

הגבולות שלנו ברורים על-פי התנ"ך, אני לא צריך לקבוע.

טלב אלסאנע (הרשימה הערבית המאוחדת):

הגיע הזמן לקבוע מי הם אזרחי המדינה, הגיע הזמן לקבוע את האופי, את מערכת היחסים בין האזרח לבין המדינה שלו, ולא שמערכת היחסים הזאת תהיה נתונה לטוב לבו של הרוב, שהוא משתנה מבחירות לבחירות. הממד הדמוקרטי איננו צריך להיות תלוי ברוב כזה או אחר, כתוצאה מבחירות כאלה או אחרות, אלא מבוסס ומושתת על עקרונות יסוד, והעקרונות האלה צריכים להיות מעוגנים בחוקה.

היו"ר ג' עזרא:

תודה. חבר הכנסת נחום לנגנטל, דובר אחרון. עכשיו לא חוק האזרחות, אנחנו חוזרים אחורה להצבעות.

יוסף פריצקי (שינוי):

מתי, אדוני היושב-ראש?

היו"ר ג' עזרא:

עכשיו מתחילים את ההצבעות על הדיון לגבי קציר.

נחום לנגנטל (מפד"ל):

אדוני היושב-ראש, רבותי חברי הכנסת, חוק-יסוד: החקיקה במהותו יש בו היגיון רב, אם יורשה לי לומר, הוא אפילו היה צריך להיות החוק הראשון ערב חקיקת חוק-יסוד: כבוד האדם וחירותו, משום שהוא היה צריך לבוא ולומר כיצד מחוקקים במדינת ישראל חוק-יסוד, ולא רק זה אלא איך משנים אותו, באיזו צורה, מה העליונות שיש לו כלפי חוק רגיל. כאן נוצר מצב מאוד משונה, שבו קודם כול קבעו חוקי-יסוד במדינת ישראל, ורק לאחר מכן, היום בפעם הראשונה בחוק-יסוד: החקיקה, אנחנו בודקים בעצם את מהותו של חוק-היסוד לעומת החוקים האחרים.

אני חושב לומר לך, חבר הכנסת זאב, שאתה צריך לדעת שיש היגיון רב בכך שאומרים שחוק-יסוד, בגלל חשיבותו, בגלל עליונותו על חוקים אחרים, צריך להתקבל ברוב גדול יותר של 70 חברי כנסת. אני אומר לך, חבר הכנסת זאב, מבחינת האינטרסים, ודאי שזה דבר שהוא טוב יותר, כדי שלא יהיה מצב שבו חוק-יסוד במדינת ישראל יתקבל פה באישון לילה, ברוב של שניים נגד אחד, והוא יהפוך מייד להיות חוק-יסוד, או ברוב של חמישה נגד ארבעה.

נסים זאב (ש"ס):

אבל חוק-יסוד צריך להיות 61.

נחום לנגנטל (מפד"ל):

תלוי, אם כתוב באותו חוק שהוא מחייב, אזי הוא מחייב, אבל אם לא, הוא לא מחייב והוא יכול להתקבל ברוב של שניים נגד אחד, וכל שינוי יהיה ב-61. זאת הבעיה שיכולה להיות בחוק-יסוד: הוא מתקבל בשניים נגד אחד, ובשביל לשנות אותו אתה צריך 61, וזה מה שקרה גם בחוקים קיימים; זה דבר שהוא באמת לא נורמלי. חוק-היסוד הזה בא היום ונותן איזו הסדרה מסוימת שיש בה הרבה מאוד היגיון, ואני משבח את חבר הכנסת רובינשטיין שחתר לעניין הזה.

נסים זאב (ש"ס):

לא שכנעת אותי למה 70 ולא 61.

נחום לנגנטל (מפד"ל):

70 זה אומר עוד יותר. אתה לא יכול להביא אותו בלי 70, כי אתה רוצה שרוב יותר גדול – – –

נסים זאב (ש"ס):

תבטל אותו ב-61.

נחום לנגנטל (מפד"ל):

אני מוכן להסביר לך אחר כך. בחמש שנים ב-61, ואחרי זה אומרים שצריך 70. יש בזה היגיון, כי אתה רוצה לקבוע יציבות מסוימת של חוקי-היסוד.

נסים זאב (ש"ס):

אין היגיון ל-70, על זה דיברתי.

נחום לנגנטל (מפד"ל):

תמיד כשאתה משריין יש היגיון, תמיד כשאתה משריין בהרבה יש היגיון, אתה רוצה ליצור יציבות.

אני רוצה לומר לכם, רבותי חברי הכנסת, שהקושי הגדול מבחינתי, וזאת סוגיה שנדונה פה במושב האחרון לא מעט פעמים, זאת סוגיה של בית-המשפט העליון, כי בסופו של דבר פרשנות החוקה ופרשנות החוקים ובטלותם של חוקים, וגם פרשנות על-פי חוקי היסוד ומה גובר על מה, והאם הפירוש הוא פירוש מצמצם או פירוש מרחיב – נתונה היום בידי בית-המשפט העליון, ויש שופטים הגונים וצדיקים וטובים וישרי דרך שם, אלא שהם נבחרו להגיע לבית-המשפט העליון בגלל ידיעתם המרובה ובגלל ניסיונם העשיר בדיונים בבתי-המשפט המחוזיים. שם הם נבחנו על ידיעותיהם בדיני נזיקין, בחוזים, בפלילים ובכל מיני נושאים כאלה, או בדיני שטרות, לא בעניינים ערכיים שבהם צריכים לדון כאשר באים לדון בחוק-יסוד.

כאן, כשדנים בעניינים ערכיים, מה גובר על מה, איזה ערך גובר על איזה ערך, אילו סוגיות אנחנו מצמצמים ואילו פרשנויות אנחנו מרחיבים – זאת סוגיה כבדת משקל, והקושי שלי לקבל את זה שהפרשנות נתונה בידי בית-המשפט העליון הנוכחי, כפי שהוא כרגע בדרך המינויים שלו, זאת בעיה גדולה מאוד שאני מתקשה לחיות אתה.

לכן, אני חושב שבשאלות האלה – האם נצטרך שבבית-המשפט העליון יהיה רוב מיוחס לקבלת החלטה של ביטול חוק, או האם נאמר שיהיה מצב שבו בית-המשפט – – –

היו"ר ג' עזרא:

סליחה, אני מבקש לסיים. הזמן נגמר מזמן.

נחום לנגנטל (מפד"ל):

כל הדברים האלה יצטרכו להיות נדונים לקראת ההכנה של החוק הזה לקריאות הבאות, כי אם לא נעשה את הדבר הזה, אני חושב ששגגה יכולה לצאת מתחת ידינו. תודה.

היו"ר ג' עזרא:

תודה רבה. חבר הכנסת משה גפני, אחרון הדוברים.

עזמי בשארה (בל"ד):

כמה אחרונים יש?

היו"ר ג' עזרא:

זהו, זה אחרון ודי.

מוחמד כנעאן (הרשימה הערבית המאוחדת):

כשאני ביקשתי – – –

היו"ר ג' עזרא:

לא, זאת טעות שלי, לא טעות של גפני.

משה גפני (יהדות התורה):

אדוני היושב-ראש, רבותי חברי הכנסת, אני אינני מרוצה, אם לנקוט לשון המעטה, מהבאת החוק די בהפתעה היום לדיון.

מאיר פרוש (יהדות התורה):

אבל אין הצבעה היום.

משה גפני (יהדות התורה):

כן, כן, אני שומע, אבל לא הבנתי את הבהילות בשבוע האחרון של הכנסת, בימים מאוד עמוסים מבחינת דיוני המליאה, להביא לדיון את הנושא חוק-יסוד: החקיקה.

רבותי חברי הכנסת, אדוני היושב-ראש, הנושא של חוקי-יסוד, ואני מדבר על חוקי-היסוד המהותיים, לא על חוקי-היסוד הטכניים, הפך להיות נושא שחייב להיות בדיאלוג ובשיח ציבורי, מסיבה נורא פשוטה. כולם יודעים את זה, ואמרתי את זה כבר הרבה מאוד פעמים כאן, במליאת הכנסת ובמקומות אחרים. בנושאים מהותיים, מצפוניים, ערכיים, דתיים, נושאים בחברה הישראלית שיורדים לשורשו של עניין ויש עליהם ויכוח נוקב – מי צריך להחליט בנושאים הללו? האם נבחרי הציבור, האם גוף אחר או האם בית-המשפט העליון? בית-המשפט העליון הוא גוף, עם כל ההערכה והכבוד, שתפקידו לעסוק בנושאים שבין אדם לחברו, בין אדם לרשויות, בנושאים פליליים, בדברים שנוגעים לחייו של כל אזרח, ולפעמים הוא יכול להמתין שנים ארוכות עד שהצדק נעשה עבורו. האם בית-המשפט העליון הוא זה שצריך לקבוע בדברים שמפלגים את החברה הישראלית? התשובה שלי היא: לא, זה לא תפקידו של בית-המשפט העליון.

במדינה דמוקרטית, מתורבתת, או שקובעים בית-משפט לחוקה, ובית-המשפט לחוקה נבחר ומתמנה כשהוא מייצג את כלל הציבור באותה מדינה, כפי שקיים במדינות המערב, ברבות מהן, באירופה ובמדינות בארצות-הברית – אגב, יש מדינות בארצות-הברית שבהן שופט בבית-המשפט העליון נבחר על-ידי הציבור בבחירות כלליות, וכאן יושבת ועדת מינויים שחלקה עלום מן העין, ועל-פי החלטת בית-המשפט העליון הפרוטוקולים של ההחלטות על מינוי שופטים אינם עומדים למבחן הציבור, מכיוון שהפרוטוקולים לא מתפרסמים, והקבוצה הזאת, שמייצגת חלק קטן מהעם בישראל מבחינת השקפת עולמה בנושאים הדתיים, המצפוניים והערכיים, צריכה להחליט באופן חד-משמעי בדבר שכל כך מפלג את החברה.

אדוני יושב-ראש ועדת החוקה, היום, לאחר שהממשלה החליטה שהיא מקימה ועדה ציבורית שתשב ותביא לידי ביטוי את כל הנושא של הציבורים השונים בישראל, כדי להגיע לחקיקת חוקי-יסוד, מביאה ועדת החוקה, כמין איזה דבר שולי שנוגע לחוקי מס, לקריאה ראשונה את חוק-יסוד: החקיקה, תוך התעלמות מהחלטת הממשלה על הקמת ועדה ציבורית, תוך התעלמות מרצון הציבור ותוך התעלמות מהמציאות המאוד ברורה, שכולם אומרים שחוקי-יסוד צריכים לבוא בהסכמה רחבה. להביא את זה כך לדיון ולנסות בשלב כלשהו להביא את זה להצבעה? אני חושב שזה מעשה שלא ייעשה, זה פוגע בדיאלוג, זה פוגע בשיח הציבורי וזה בניגוד להחלטה לעשות את זה בהסכמה. אני מודה לך, אדוני היושב-ראש.

# מסמכים שהונחו על שולחן הכנסת

היו"ר ג' עזרא:

רבותי, לפני שנעבור להצעות סיכום בנושא פסק-דין הבג"ץ בעניין היישוב קציר, הודעה למזכיר הכנסת.

מזכיר הכנסת א' האן:

ברשות יושב-ראש הישיבה, הריני מתכבד להודיע, כי הונחו היום על שולחן הכנסת –

לקריאה שנייה ושלישית: הצעת חוק המים (תיקון מס' 13), התש"ס–2000, של חבר הכנסת מאיר פרוש; והצעת חוק ניירות ערך (תיקון מס' 20), התש"ס–2000 – שהועברו על-ידי ועדת הכספים. תודה.

# פסק-דין הבג"ץ בעניין היישוב קציר

היו"ר ג' עזרא:

אנחנו עוברים להצעות סיכום בנושא פסק-דין הבג"ץ בעניין היישוב קציר.

הצעת סיכום של ישראל אחת, הליכוד, ש"ס, האיחוד לאומי, שינוי, המרכז, מפד"ל, ישראל בעלייה, הבחירה הדמוקרטית, חרות ומרצ, תביא חברת הכנסת ציפי לבני.

ציפי לבני (הליכוד):

הכנסת חוזרת ומדגישה את חשיבות קיומה של מדינת ישראל כמדינה יהודית ודמוקרטית, כפי שנקבע במגילת העצמאות, וחשיבות יציקת תוכן מעשי לקיום המדינה היהודית וההתיישבות היהודית במדינת ישראל.

התיישבות יהודית הינה בגדר קיום ערכיה של מדינת ישראל כמדינה יהודית, ומתיישבת עם ערכיה כמדינה דמוקרטית, מתוך אמונה כי יש וניתן לשמור על עקרון השוויון.

היו"ר ג' עזרא:

תודה רבה. חבר הכנסת מוחמד ברכה יביא את הצעת הסיכום של סיעות רע"ם, חד"ש, בל"ד ותע"ל.

רבותי, לאחר מכן הולכים לשורה של הצבעות. אני מבקש שהחברים יישארו באולם ויהיו במקומותיהם. בבקשה.

מוחמד ברכה (חד"ש):

אדוני היושב-ראש, רבותי חברי הכנסת, אני מתכבד להביא הצעה לסיכום הדיון בנושא פסק-דין הבג"ץ בעניין היישוב קציר, מטעם סיעות רע"ם, חד"ש, בל"ד ותע"ל:

1. הכנסת מעריכה בחיוב את פסק-דין בג"ץ, שהכיר בזכותם של בני הזוג כעדאן להתגורר ביישוב קציר. שלילת אפלייתם של אזרחים ערבים במגורים על קרקעות מדינה היא צעד בכיוון של ביעור גילויי הגזענות והאפליה הלאומית, הרווחים במעשי הממשל ובחברה הישראלית.

2. הכנסת קוראת, על בסיס הכרעת בג"ץ, להפשרת קרקעות מדינה לשם הרחבת שטחי השיפוט של יישובים ערביים ולהקמת יישובים ערביים חדשים, וזאת במטרה להקל את מצוקת הדיור והמחסור בשטחים ציבוריים.

3. הכנסת קוראת לממשלה ולכל הגופים הציבוריים לראות בקרקעות המדינה קרקעות הצריכות לשמש את כל התושבים, ללא אפליה על בסיס לאום או מסיבה אחרת. תודה רבה.

היו"ר ג' עזרא:

רבותי, אנחנו ניגשים להצבעה. תחילה – על הצעת סיעות רע"ם, חד"ש, בל"ד ותע"ל.

### הצבעה מס' 1

### בעד הצעת הסיכום שהביא חבר הכנסת מ' ברכה – 20

### נגד – 19

### נמנעים – 4

### הצעת הסיכום שהביא חבר הכנסת מ' ברכה נתקבלה.

היו"ר ג' עזרא:

רבותי, אני לא משנה שום דבר. אם לא נקלט, לא נקלט. אני אמרתי לכולם לשבת במקומות.

ברוב של 20 בעד, 19 נגד וארבעה נמנעים, נתקבלה הצעת הסיכום של סיעות רע"ם, חד"ש, בל"ד ותע"ל.

רבותי, אנחנו עוברים להצבעה השנייה, על הצעת הסיכום של סיעות ישראל אחת, הליכוד, ש"ס, מרצ, האיחוד הלאומי, שינוי, המרכז, מפד"ל, ישראל בעלייה, הבחירה הדמוקרטית וחרות.

### הצבעה מס' 2

### בעד הצעת הסיכום שהביאה חברת הכנסת צ' לבני – 41

### נגד – 9

### נמנעים – אין

### הצעת הסיכום שהביאה חברת הכנסת צ' לבני נתקבלה.

היו"ר ג' עזרא:

הצעת הסיכום של ישראל אחת, הליכוד, ש"ס, מרצ, האיחוד הלאומי, שינוי, המרכז, מפד"ל, ישראל בעלייה, הבחירה הדמוקרטית וחרות נתקבלה. בעדה – 41, נגדה – 9, ללא נמנעים.

# הצעת חוק סימון כלי רכב (מניעת גנבות) (הוראת שעה) (תיקון), התש"ס–2000

# (קריאה ראשונה)

היו"ר ג' עזרא:

רבותי, אנחנו עכשיו עוברים לסדרה ארוכה של הצבעות.

תחילה נצביע על הצעת חוק סימון כלי רכב (מניעת גנבות) (הוראת שעה) (תיקון), התש"ס–2000.

### הצבעה מס' 3

### בעד ההצעה להעביר את הצעת החוק לוועדה – 34

### נגד – אין

### נמנעים – 3

### ההצעה להעביר את הצעת חוק סימון

### כלי רכב (מניעת גנבות) (הוראת שעה) (תיקון),

### התש"ס–2000, לוועדת הכלכלה נתקבלה.

היו"ר ג' עזרא:

הצעת חוק סימון כלי רכב (מניעת גנבות) (הוראת שעה) (תיקון), התש"ס–2000, נתקבלה ברוב של 34, ללא מתנגדים ועם שלושה נמנעים. הנושא יועבר לוועדת הכלכלה להכנה לקריאה שנייה ושלישית.

# הצעת חוק שהייה שלא כדין (איסור סיוע) (הוראות שעה) (תיקון מס' 5), התש"ס–2000

# (קריאה ראשונה)

היו"ר ג' עזרא:

רבותי, אנחנו עוברים להצבעה הבאה על הצעת חוק שהייה שלא כדין (איסור סיוע) (הוראות שעה) (תיקון מס' 5), התש"ס–2000, בקריאה ראשונה.

מאחר שהשר לביטחון פנים איננו, אנחנו עוברים להצבעה.

### הצבעה מס' 4

### בעד ההצעה להעביר את הצעת החוק לוועדה – 37

### נגד – 8

### נמנעים – 3

### ההצעה להעביר את הצעת חוק שהייה שלא כדין (איסור סיוע) (הוראות שעה) (תיקון מס' 5), התש"ס–2000, לוועדת הפנים ואיכות הסביבה נתקבלה.

היו"ר ג' עזרא:

הצעת החוק עברה בקריאה ראשונה ברוב של 37, נגדה – 8, ושלושה נמנעים, להמשך דיון בוועדת הפנים.

# הצעת חוק רשות המזון, התש"ס–1999

# (הצעת חבר הכנסת ר' ריבלין)

# הצעת חוק רשות המזון, התשנ"ט–1999

# (הצעת חבר הכנסת א' יחזקאל)

היו"ר ג' עזרא:

אנחנו עוברים עכשיו להצעות חוק בדיון מוקדם. הודעה לחבר הכנסת ריבלין.

עזמי בשארה (בל"ד):

– – –

היו"ר ג' עזרא:

הודעה על ההצבעה.

ראובן ריבלין (הליכוד):

אדוני היושב-ראש, חברי הכנבת, לפני שעוברים להצבעה על הצעת חוק רשות המזון שיזמתי, ביקשני יושב-ראש הכנסת להבהיר כאן מעל הבמה אי-הבנה הנוגעת להצעת החוק של חבר הכנסת אבי יחזקאל, שתוכנה זהה להצעת החוק שלי.

לפני שבועיים, ב-15 במרס 2000, כאשר נימקתי את הצעת חוק רשות המזון, שמספרה פ/1146, אמרתי בדברי, שלחבר הכנסת אבי יחזקאל יש הצעת חוק דומה לשלי והוא ינמקה מייד אחרי דברי, ואם לא, אנמק בשמו את הצעתו. יושב-ראש הישיבה, סגן יושב-ראש הכנסת חבר הכנסת הנכבד אדלשטיין, משלא ראה את חבר הכנסת אבי יחזקאל באולם המליאה, אמר: "כפי שכבר נאמר, המציע השני של חוק דומה או זהה, חבר הכנסת אברהם יחזקאל, אינו נוכח. נעבור מייד לתשובת שר הבריאות".

למען הסר ספק אני מודיע כאן באופן הברור ביותר, שהנמקת הצעתי כללה גם את הצעת החוק של חבר הכנסת אבי יחזקאל, שמספרה פ/236, משום הזהות בתוכנן. תשובת שר הבריאות עונה על שתיהן, ומשום כך יש להצביע עתה על שתיהן בנפרד.

היו"ר ג' עזרא:

תודה. רבותי, אנחנו עוברים להצבעה על הצעת חוק פ/1146, הצעת חוק רשות המזון, התש"ס–1999, של חבר ראובן ריבלין. נא להצביע. בבקשה.

### הצבעה מס' 5

### בעד ההצעה להעביר את הצעת החוק לדיון מוקדם בוועדה – 45

### נגד – אין

### נמנעים – 4

### ההצעה להעביר את הצעת חוק רשות המזון, התש"ס–1999,

### לדיון מוקדם בוועדת הכלכלה נתקבלה.

היו"ר ג' עזרא:

ברוב של 45, ללא מתנגדים, ארבעה נמנעים, התקבלה הצעת חוק רשות המזון, התש"ס–1999, בקריאה טרומית, והיא מועברת לוועדת הכלכלה.

רבותי, אנחנו עוברים להצעת חוק פ/236, הצעת חוק רשות המזון, התשנ"ט–1999, של חבר הכנסת אברהם יחזקאל. נא להצביע.

### הצבעה מס' 6

### בעד ההצעה להעביר את הצעת החוק לדיון מוקדם בוועדה – 44

### נגד – אין

### נמנעים – 4

### ההצעה להעביר את הצעת חוק רשות המזון, התשנ"ט–1999,

### לדיון מוקדם בוועדת הכלכלה נתקבלה.

היו"ר ג' עזרא:

ברוב של 44, ללא מתנגדים, ארבעה נמנעים, הצעת חוק רשות המזון, התשנ"ט–1999, של חבר הכנסת אברהם יחזקאל, עוברת להמשך הדיון בוועדת הכלכלה.

# הצעת חוק הבטחת הכנסה (תיקון – זכאות הורה יחיד לגמלה בזמן לימודים), התשנ"ט–1999

# (הצעת קבוצת חברי הכנסת)

היו"ר ג' עזרא:

רבותי, אנחנו עוברים להצעת החוק הבאה, מס' פ/344, הצעת חוק הבטחת הכנסה (תיקון – זכאות הורה יחיד לגמלה בזמן לימודים), התשנ"ט–1999, של חברי הכנסת יורי שטרן ומיכאל נודלמן.

רבותי, נא להצביע.

### הצבעה מס' 7

### בעד ההצעה להעביר את הצעת החוק לדיון מוקדם בוועדה – 42

### נגד – 2

### נמנעים – 2

### ההצעה להעביר את הצעת חוק הבטחת הכנסה (תיקון – זכאות הורה יחיד לגמלה בזמן לימודים), התשנ"ט–1999, לדיון מוקדם בוועדת הכספים נתקבלה.

רוני מילוא (מפלגת המרכז):

– – –

האשם מחאמיד (הרשימה הערבית המאוחדת):

– – –

היו"ר ג' עזרא:

ברוב של 42, שני מתנגדים ושני נמנעים, הצעת חוק פ/344, הצעת חוק הבטחת הכנסה (תיקון – זכאות הורה יחיד לגמלה בזמן לימודים), התשנ"ט–1999, של חברי הכנסת יורי שטרן ומיכאל נודלמן, תעבור לוועדת הכספים.

# הצעת חוק מימון מפלגות (תיקון מס' 20) (הגבלת תרומות למועמד), התש"ס–2000

# (קריאה ראשונה)

היו"ר ג' עזרא:

רבותי, אנחנו עוברים להצבעה הבאה, שאותה ינהל חברי חבר הכנסת מקסים לוי.

היו"ר מ' לוי:

חברי הכנסת, אנחנו עוברים להצעת חוק מימון מפלגות (תיקון מס' 20) (הגבלת תרומות למועמד), התש"ס–2000, של חבר הכנסת יוסף פריצקי. אנחנו עוברים להצבעה, חברי הכנסת.

### הצבעה מס' 8

### בעד ההצעה להעביר את הצעת החוק לוועדה – 31

### נגד – 1

### נמנעים – 2

### ההצעה להעביר את הצעת חוק מימון

### מפלגות (תיקון מס' 20) (הגבלת תרומות למועמד),

### התש"ס–2000, לוועדת החוקה, חוק ומשפט נתקבלה.

היו"ר מ' לוי:

31 בעד, מתנגד אחד, שני נמנעים. הצעת החוק נתקבלה בקריאה ראשונה ועוברת לוועדת הכספים.

יוסף פריצקי (שינוי):

אדוני היושב-ראש, לוועדת החוקה, חוק ומשפט.

היו"ר מ' לוי:

לוועדת החוקה, חוק ומשפט.

# הצעת חוק החברות הממשלתיות (תיקון מס' 13) (ייצוג הולם לאוכלוסייה הערבית), התש"ס–2000

# (קריאה ראשונה)

היו"ר מ' לוי:

אנחנו עוברים להצעת חוק החברות הממשלתיות (תיקון מס' 13) (ייצוג הולם לאוכלוסייה הערבית), התש"ס–2000, בקריאה ראשונה – של חברי הכנסת עזמי בשארה וסאלח טריף.

### הצבעה מס' 9

### בעד ההצעה להעביר את הצעת החוק לוועדה – 40

### נגד – 2

### נמנעים – 1

### ההצעה להעביר את הצעת חוק החברות הממשלתיות (תיקון מס' 13) (ייצוג הולם לאוכלוסייה הערבית), התש"ס–2000, לוועדת החוקה, חוק ומשפט נתקבלה.

היו"ר מ' לוי:

40 בעד, שני מתנגדים, אחד נמנע. הצעת החוק נתקבלה בקריאה ראשונה ועוברת לוועדת החוקה, חוק ומשפט.

# הצעת חוק העונשין (תיקון מס' 53), התש"ס–2000

# (קריאה שנייה וקריאה שלישית)

היו"ר מ' לוי:

אנחנו עוברים להצעת חוק העונשין (תיקון מס' 53), התש"ס–2000, בקריאה שנייה ובקריאה שלישית.

אדוני יושב-ראש ועדת החוקה, אתה רוצה להציג את הצעת החוק בקריאה שנייה ובקריאה שלישית?

אמנון רובינשטיין (יו"ר ועדת החוקה, חוק ומשפט):

הצבעה.

היו"ר מ' לוי:

חברי הכנסת, להצעת החוק יש הסתייגויות של חברת הכנסת יעל דיין.

יעל דיין (ישראל אחת):

מסירה.

היו"ר מ' לוי:

מסירה.

חבר הכנסת מוחמד ברכה.

מוחמד ברכה (חד"ש):

מסיר.

היו"ר מ' לוי:

חבר הכנסת עזמי בשארה.

עזמי בשארה (בל"ד):

מסיר.

היו"ר מ' לוי:

מסיר.

אופיר פינס-פז (ישראל אחת):

אפשר להצביע.

היו"ר מ' לוי:

אנחנו מצביעים על כל החוק, ללא הסתייגויות. ההסתייגויות הוסרו, ולכן אנחנו מצביעים על חוק העונשין בקריאה שנייה.

השר ח' רמון:

אתה צריך לציין את מספר הסעיפים.

אופיר פינס-פז (ישראל אחת):

קודם צריך להצביע על שם החוק.

היו"ר מ' לוי:

אנחנו מצביעים על שם החוק ועל סעיף 1.

### הצבעה מס' 10

### בעד סעיפים 3-1 – 40

### נגד – אין

### נמנעים – 3

### סעיפים 3-1 נתקבלו.

היו"ר מ' לוי:

40 בעד, אין מתנגדים, שלושה נמנעים, החוק התקבל בקריאה שנייה.

אנחנו עוברים להצבעה בקריאה שלישית. אין מסתייגים.

### הצבעה מס' 11

### בעד החוק – 44

### נגד – אין

### נמנעים – 2

### חוק העונשין (תיקון מס' 53), התש"ס–2000, נתקבל.

היו"ר מ' לוי:

44 בעד, אין מתנגדים, שני נמנעים. הצעת החוק נתקבלה בקריאה שלישית.

יורי שטרן (האיחוד הלאומי – ישראל ביתנו):

– – –

ראובן ריבלין (הליכוד):

מותר לחבר הכנסת שטרן לומר משהו. חבר הכנסת שטרן יכול לומר משהו, אבל הוא מוותר.

היו"ר מ' לוי:

חבר הכנסת שטרן, שב במקום. מישהו נתן לך רשות? חבר הכנסת ריבלין נתן לך רשות? שב במקום. מה קרה לך? עוד מעט ייתנו לך כל חברי הכנסת לדבר.

# הצעת חוק ההסגרה (תיקון מס' 8) (תושבות קבע כסייג להסגרה), התש"ס–2000

# (קריאה ראשונה)

היו"ר מ' לוי:

אנחנו עוברים להצעת חוק ההסגרה (תיקון מס' 8) (תושבות קבע כסייג להסגרה), התש"ס–2000, בקריאה ראשונה – של חבר הכנסת אמנון רובינשטיין.

חברי הכנסת, אנחנו ניגשים להצבעה.

### הצבעה מס' 12

### בעד ההצעה להעביר את הצעת החוק לוועדה – 27

### נגד – 6

### נמנעים – 2

גדעון עזרא (הליכוד):

לא דיברו על זה.

מאיר פרוש (יהדות התורה):

– – – אתה מצביע, זו קריאה ראשונה.

היו"ר מ' לוי:

חבר הכנסת אמנון רובינשטיין, אתה רוצה להציע את החוק או להצביע?

אמנון רובינשטיין (מרצ):

– – –

היו"ר מ' לוי:

יש רשימת דוברים?

קריאות:

– – –

היו"ר מ' לוי:

היה דיון?

קריאה:

כן, כן.

אופיר פינס-פז (ישראל אחת):

היה דיון.

היו"ר מ' לוי:

היה דיון, אז מה אתה רוצה?

קריאה:

לא היה דיון. על חוק ההסגרה לא היה דיון.

היו"ר מ' לוי:

לא היה דיון. חברי הכנסת, אנחנו ניגשים לדיון.

אדוני יושב-ראש ועדת החוקה, חוק ומשפט, אתה רוצה להציג את החוק?

אמנון רובינשטיין (מרצ):

לא.

היו"ר מ' לוי:

לא. חבר הכנסת בנימין אלון – איננו באולם. חבר הכנסת אברהם רביץ – איננו באולם. חבר הכנסת תאופיק חטיב – איננו. חבר הכנסת מאיר פרוש, רוצה לדבר?

מאיר פרוש (יהדות התורה):

לא.

היו"ר מ' לוי:

חבר הכנסת פריצקי, רוצה לדבר?

יוסף פריצקי (שינוי):

לא.

היו"ר מ' לוי:

אופיר פינס?

אופיר פינס-פז (ישראל אחת):

– – –

היו"ר מ' לוי:

תסלח לי, עם כל הכבוד, אני לא יכול שלא לקרוא את השמות.

חבר הכנסת עסאם מח'ול.

עסאם מח'ול (חד"ש):

מוותר.

היו"ר מ' לוי:

חבר הכנסת אבשלום וילן.

אבשלום וילן (מרצ):

לא.

היו"ר מ' לוי:

חבר הכנסת אחמד טיבי – לא רוצה לדבר. חבר הכנסת אליהו בן-מנחם – לא רוצה לדבר. חבר הכנסת ויצמן שירי – לא רוצה לדבר. משה גפני – לא רוצה לדבר. עזמי בשארה – לא רוצה לדבר. עוזי לנדאו – לא רוצה לדבר. מוחמד כנעאן – לא רוצה לדבר. דני נוה – לא רוצה לדבר. מיכאל קליינר – לא רוצה לדבר. מוחמד ברכה – לא רוצה לדבר. סאלח טריף – לא רוצה לדבר. גדעון עזרא – לא רוצה לדבר. האשם מחאמיד– לא רוצה לדבר. איוב קרא – איננו באולם. טלב אלסאנע – איננו באולם. רחבעם זאבי – איננו באולם. תמר גוז'נסקי – לא רוצה לדבר. זבולון אורלב – לא רוצה לדבר. יובל שטייניץ – לא רוצה לדבר.

חברי הכנסת, אנחנו ניגשים להצבעה.

### הצבעה מס' 13

### בעד ההצעה להעביר את הצעת החוק לוועדה – 33

### נגד – 4

### נמנעים – 1

### ההצעה להעביר את הצעת חוק ההסגרה (תיקון מס' 8) (תושבות קבע כסייג להסגרה),

### התש"ס–2000, לוועדת החוקה, חוק ומשפט נתקבלה.

היו"ר מ' לוי:

33 בעד, ארבעה נגד, נמנע אחד, הצעת החוק עוברת לוועדת החוקה, חוק ומשפט.

נסים זאב (ש"ס):

אדוני היושב-ראש, אני – – – את ההצבעה שלי.

היו"ר מ' לוי:

הצבעת כבר.

נסים זאב (ש"ס):

– – – הצבעתי נגד.

היו"ר מ' לוי:

הצבעת נגד. סדר-היום דחוס. גם מחר סדר-היום יהיה דחוס. אם אתן לך, ייווצר תקדים. אני לא רוצה ליצור תקדים, משום שהיום ומחר ימים דחוסים, ומי שלא נמצא כאן לא יצביע.

ראובן ריבלין (הליכוד):

מאה אחוז.

נסים זאב (ש"ס):

אדוני היושב-ראש, הצבעתי נגד כי הבנתי שההצבעה היא על הסעיף הזה.

היו"ר מ' לוי:

מה אתה רוצה?

נסים זאב (ש"ס):

אני מבקש לתקן את הצבעתי.

היו"ר מ' לוי:

אני מבקש לתקן את הצבעתו של חבר הכנסת נסים זאב – נגד. בסדר?

חבר הכנסת ישראל כץ, אתה יכול לשבת. לימור לבנת. אדוני שר הפנים, אנחנו יכולים להתחיל? תודה רבה.

חברי הכנסת, אנחנו עוברים להצעת חוק ההסדרים במשק מדינת ישראל (תיקוני חקיקה להשגת יעדי התקציב והמדיניות הכלכלית לשנת התקציב 2000) (תיקון), התש"ס–2000, קריאה שנייה וקריאה שלישית. יציג את ההצעה בשם סגן היושב-ראש, חבר הכנסת שירי ויצמן. בבקשה.

ויצמן שירי (ישראל אחת):

– – –

יהודית נאות (שינוי):

אפשר לדעת מה הנושא?

היו"ר מ' לוי:

למה אתה צועק, אדוני יושב-ראש הקואליציה?

אתם מוכנים לזוז מפה? אלי בן-מנחם, דני נוה.

קריאות:

– – –

קריאה:

מה קרה?

היו"ר מ' לוי:

ישראל כץ, אתה מוכן לשבת?

ויצמן שירי (ישראל אחת):

ישראל.

קריאה:

– – –

היו"ר מ' לוי:

אל תנהל לי את הישיבה פה, לך תשב. לך לשבת, מה קרה לך?

# הצעת חוק לתיקון פקודת העיריות (מס' 72), התש"ס–2000

# (קריאה שנייה וקריאה שלישית)

היו"ר מ' לוי:

אנחנו עוברים להצעת חוק לתיקון פקודת העיריות (מס' 72), התש"ס–2000, קריאה שנייה וקריאה שלישית. יציג את ההצעה חבר הכנסת דני נוה, בבקשה.

לימור לבנת (הליכוד):

אדוני היושב-ראש, מה קורה פה?

דני נוה (בשם הוועדה לקידום מעמד הילד):

אדוני היושב-ראש, חברי הכנסת, מונחת לפניכם לקריאה שנייה וקריאה שלישית הצעת חוק לתיקון פקודת העיריות (מס' 72), התש"ס–2000. הצעת החוק הזאת קובעת, שבכל עירייה בארץ תקום ועדה לקידום מעמד הילד. הצעת החוק הזאת עברה בוועדה, והיא מונחת לפניכם ללא הסתייגויות. ההצעה באה להביא למצב, שהגורמים השונים שעוסקים בהגנת הילד, בהגנת זכויות הנוער בישראל, יפעלו בתיאום ובמשותף ברשויות המקומיות שלנו. הצעת החוק משותפת לכמה חברי כנסת, מהאופוזיציה ומהקואליציה, ואני מבקש מהכנסת לאשר אותה בקריאה שנייה ולאחר מכן בקריאה שלישית. תודה.

היו"ר מ' לוי:

להצעת החוק אין הסתייגויות.

אנחנו עוברים להצבעה על סעיף 1 בקריאה שנייה. מי בעד? מי נגד?

### הצבעה מס' 14

### בעד סעיף 1 – 33

### נגד – אין

### נמנעים – אין

### סעיף 1 נתקבל.

היו"ר מ' לוי:

33 בעד, אין מתנגדים, אין נמנעים. הצעת החוק עברה בקריאה שנייה.

אנחנו עוברים לקריאה שלישית. מי בעד? מי נגד?

### הצבעה מס' 15

### בעד החוק – 32

### נגד – אין

### נמנעים – אין

### חוק לתיקון פקודת העיריות (מס' 72), התש"ס–2000, נתקבל.

היו"ר מ' לוי:

הצעת החוק עברה בקריאה שלישית ברוב של 32 בעד, אין מתנגדים, אין נמנעים.

# הצעת חוק ההסדרים במשק מדינת ישראל (תיקוני חקיקה להשגת יעדי התקציב והמדיניות הכלכלית לשנת התקציב 2000) (תיקון),

# התש"ס–2000 נספחות.

# (קריאה שנייה וקריאה שלישית)

היו"ר מ' לוי:

הצעת חוק ההסדרים במשק מדינת ישראל (תיקוני חקיקה להשגת יעדי התקציב והמדיניות הכלכלית לשנת התקציב 2000) (תיקון), התש"ס–2000. יציג את הצעת החוק חבר הכנסת ישראל כץ.

ישראל כץ (בשם ועדת הכספים):

אדוני היושב-ראש, חברי הכנסת, אני שמח להציג, בשם ועדת הכספים של הכנסת, את הצעת חוק ההסדרים במשק מדינת ישראל, המתייחסת להקמת ערוץ טלוויזיה שלישי מסחרי נוסף במדינת ישראל.

אני רוצה בהזדמנות הזאת לאזכר את חלקה של שרת התקשורת היוצאת, חברת הכנסת לימור לבנת, שהקימה בזמנה את ועדת-פלד, שהמליצה על כיוון ההליכה התקשורתי הזה. אני רוצה לברך את שר התקשורת, סגן ראש הממשלה, בנימין בן-אליעזר, על כך שלא חיכה ולא המתין, אלא גיבש את דעתו ופעל ללא ליאות כדי שהכנסת תאשר את הצעת החוק.

אני חייב לציין, כחבר ועדת הכספים, בשם כל חברי הכנסת, שאני שמח שהחוק פוצל מחוק ההסדרים, ובכך התאפשר, בהסכמת הממשלה, דיון מעמיק של חודשים ארוכים בוועדת הכספים בכל פרטי החוק, וזאת מתוך מגמה לשרת את הציבור בצורה הטובה ביותר.

רבותי חברי הכנסת וחברות הכנסת, מה שעמד לנגד עיני חברינו בוועדת הכספים, בראשות יושב-ראש הוועדה, שאיננו נוכח כרגע באולם, חבר הכנסת אלי גולדשמידט – ואני חייב לציין את המלאכה היפה והמעמיקה שעשה – היה הרצון ליצור ערוץ טלוויזיה חדש, שיגביר מצד אחד את התחרות מול ערוץ מסחרי קיים ומול ערוצי טלוויזיה קיימים, ומצד שני ייתן אפשרות ויביא לידי ביטוי את כל נושא היצירה המקורית העברית.

אכן, בהצעת החוק שמונחת כרגע לפניכם יש דגש מיוחד וחסר תקדים על היצירה המקורית, המוגברת, המתבקשת והמחויבת על-ידי כל מי שיזכה בהפעלת הערוץ במכרזים שיצאו מייד לאחר קבלת החוק ולאחר הכנתם על-ידי מועצת הערוץ השני לטלוויזיה ולרדיו.

אני רוצה לתת לכם כמה נתונים. יש חיוב על כל מי שיזכה במכרז, שלפחות 40% מכלל השידורים שלו יהיו שידורים שיכללו יצירה מקורית, שתיתן ביטוי לכוחות יוצרים, לבמאים, לתסריטאים, למפיקים, לאנשי קולנוע ישראלים. אנחנו מקווים שאפילו ביותר מ-40%, על מנת להבטיח שהערוץ הזה ישרת את האוכלוסייה וייתן אפשרות ליוצרים להביא את יצירותיהם לידי ביטוי.

החוק הזה כולל גם חיוב של הזוכים העתידיים במכרז לשדר בשפות שמרבים להשתמש בהן במדינת ישראל. סעיף מיוחד בחוק מחייב התייחסות לאוכלוסיות במדינת ישראל ששפתן העיקרית והראשונה היא ערבית ורוסית, ומחייב שידורים לפחות ב-5% מכלל שידורי הערוץ השלישי בשפות הערבית והרוסית. לצד שמירה על השפה הערבית ישנה כאן השפה הרוסית, והדבר בא לענות על המצב שבו יש חלקים גדולים באוכלוסייה שזאת השפה שהם מכירים, וכך הם ירגישו שותפים לתכנים שישודרו במסגרת השידורים של ערוץ טלוויזיה במדינת ישראל.

הערוץ השלישי מתחייב להקים בתוך שנה חטיבת חדשות, לשדר מהדורות חדשות, ויוכל במשך השנה הזאת, עד להקמת חטיבת החדשות, בתקופת הינוקא, להיעזר בתוכניות חדשות שקיימות בערוצים שונים.

הערוץ מתחייב, מרגע יציאתו לדרך, לאפשר קליטה לכל האוכלוסייה בישראל בכל הדרכים הטכניות העונות על הנושא, על מנת שקליטתו תהיה בבת-אחת בכל חלקי הארץ.

יש פרק מיוחד בחוק, שמתייחס לנושא הבעלות הצולבת ושם דגש על כניסת כוחות חדשים ונוספים לשידורי הטלוויזיה, לענף התקשורת. הוא מגביל בעלי שליטה קיימים מערוצים קיימים – בכבלים, בערוץ-2, בלוויין, בעיתונים, בצורות שונות ובפירוטים שונים – מגביל אותם בכלל או באחוזים בהשתתפות במכרז הערוץ השלישי. הכוונה היא לבזר ולפזר את סמכויות השידור, את יכולת השידור, בין גורמים רבים יותר במשק הישראלי.

לסיכום, חברי הכנסת, אדוני היושב-ראש, לצד העובדה שיש מקום לערוץ טלוויזיה נוסף, שיגביר את התחרות המסחרית, יגביר את ההיצע התקשורתי וייתן לאנשים זכות בחירה רחבה יותר – והדגשתי: אזרחים יקבלו שידורים בשפה הרוסית, בשפה הערבית, מגוון רחב של אוכלוסיות, לצד הדגש בנושא הבעלות הצולבת, הקמת חטיבת חדשות, קליטה מיידית בכל חלקי הארץ, שימור והבטחת היצירה המקורית בשיעור של 40% לפחות מכלל השידורים.

אני פונה אליכם, חברי הכנסת, לתמוך ולאשר את החוק; וציינתי את שרת התקשורת לשעבר שהחלה ביוזמה, את שר התקשורת וסגן ראש הממשלה שהמשיך והגביר ודחף, בשם ועדת הכספים ובשמי. אני חושב, שקבלת החוק טובה למדינת ישראל, טובה לדמוקרטיה במדינת ישראל – – –

היו"ר מ' לוי:

חברי הכנסת, יצחק וקנין, מה זה, שוק? באמת. כמה פעמים אפשר להעיר לך. גם לך, שירי ויצמן, ולך, סופה לנדבר. באמת, מה זה פה? את מטיילת. תטיילי בחוץ.

ישראל כץ (בשם ועדת הכספים):

– – – היא טובה לתקשורת, היא טובה לאזרחים, היא טובה לכוחות היוצרים המקוריים במדינת ישראל, שיקבלו כאן כר נרחב לפעילות ואפשרות להביא את כישוריהם לידי ביטוי. אני קורא לכנסת לתמוך ולאשר את הצעת החוק.

היו"ר מ' לוי:

חברי הכנסת, לחוק יש הסתייגויות. לשם החוק – לחברת הכנסת לימור לבנת יש שלוש הסתייגויות. לכן יש לה 15 דקות.

אופיר פינס-פז (ישראל אחת):

– – –

לימור לבנת (הליכוד):

חכה ותראה. לא, תנוח דעתך, לא אמצה את כל הזמן שעומד לרשותי.

אדוני היושב-ראש, חברי הכנסת, אני מבקשת לברך על הבאת החוק היום לכנסת על-ידי שר התקשורת, השר בנימין בן-אליעזר, משום שהגיע הזמן – – – מאוד קשה לדבר כך. אני מוכנה להפסיק לדבר.

היו"ר מ' לוי:

אבשלום וילן. בחייכם, היא מדברת ואתם מפריעים. אני מבקש מהסדרנים להוציא את כל העוזרים החוצה. מה זה השיחות שם?

לימור לבנת (הליכוד):

אני אפתח מחדש ואברך את שר התקשורת, סגן ראש הממשלה השר בנימין בן-אליעזר, שהביא את החוק הזה היום לכנסת.

החוק הזה, כפי שאמר קודם חברי חבר הכנסת ישראל כץ, מקורו, או לידתו הלא-רשמית היתה בוועדת-פלד, אשר המליצה על סיום המונופול של ערוץ-2 ועל פתיחה לתחרות גם בתחום השידור המסחרי, מה שלא היה עד עכשיו.

אני רוצה כאן להדגיש, אדוני היושב-ראש, שבמהלך השנים האחרונות ערוץ-2 היה מבחינה כלכלית הצלחה גדולה. ציבור רב צופה בשידורי ערוץ-2, אבל מחיר הפרסומות בערוץ-2 גבוה מאוד, ומעבר לזה – אין בו תחרות אמיתית. אף ששלושה זכיינים, או שלוש קבוצות זכיינים הן אלו שמפעילות את ערוץ-2, הרי בעצם אין תחרות, שהרי התחרות היא בין יום ראשון ליום שני או בין יום שני ליום שלישי או בין שלישי לבין רביעי. אין תחרות ביום ראשון באותה שעה בין ערוץ-2 לבין ערוץ אחר.

אדוני היושב-ראש, אני לא יכולה לדבר, אני מוכנה להפסיק את הכול. זה פשוט בלתי אפשרי.

היו"ר מ' לוי:

בסופו של דבר, אני אקרא לסדר בפעם הראשונה את סגן השר וקנין, עם כל הכבוד.

לימור לבנת (הליכוד):

סגן שר התקשורת, אדוני.

היו"ר מ' לוי:

וגם אתה, ישראל כץ, אני קורא אותך לסדר בפעם ראשונה. תסגרו את הדלת פה. גאגולה, גם אתה נוספת עכשיו? אני מבקש ממך לשבת, אל תתווכח אתי.

יצחק גאגולה (ש"ס):

למה לא קראת לי? דילגת עלי.

לימור לבנת (הליכוד):

הצורך בערוץ מסחרי נוסף נוצר כתוצאה מהצורך שתהיה תחרות בין הערוצים, לשמחת לב הצרכנים, אבל כמובן גם לתועלת המשק כולו, ואין שום ספק שברגע שיהיה ערוץ מסחרי נוסף ירדו גם מחירי הפרסומות, מוסדות וגופים גדולים יותר שמפרסמים עכשיו לא יהיו בלעדיים באוויר, אלא גם עסקים קטנים יותר, לא קטנים ממש, אם כי בינוניים יוכלו לשדר, יוכלו לפרסם למעשה בשני הערוצים המסחריים הקיימים.

עם זה, אדוני היושב-ראש, אני מבקשת להעיר שתי הערות, ואני אודה לשר אם בתום הדברים או ההסתייגויות הוא יתייחס לשתי הנקודות שאני מבקשת להעלות. לצערי, הערוץ המסחרי הנוסף לא יהיה, ככל הנראה, בתדרים קרקעיים טריסטריאליים בגלל מחסור בתדרים, שלדעתי ניתן היה להתגבר עליו, וניתן היה, לדעתי, כמי שגם מבינה משהו בעניין הזה, ניתן היה לפנות תדרים לצורך העניין. ועל כן, השידור בערוץ המסחרי הזה יהיה באמצעות הלוויין, ככל הנראה; זה לא כתוב במפורש בחוק, אבל מהדיונים שהתקיימו בוועדת הכספים, כך אני מבינה מאנשי משרד התקשורת.

אני רוצה כאן להדגיש, או לבקש מהשר להבהיר, ששידורי הערוץ המסחרי הנוסף, שיהיו באמצעות לוויין, לא יחסמו או יבלמו שידור של ערוצים עצמאיים נוספים לא מוצפנים שישודרו רק באמצעות לוויין, ויהיה מותר גם לממן אותם מפרסומת על-פי אישור השר, ועדת הכספים, הכנסת, על-פי חוק הבזק. לצורך זה אין צורך בחוק מיוחד. לא כחלק מה-DBS מהלוויין אלא כערוצים נפרדים חופשיים באוויר.

אם יאמר לי כבוד השר, שאכן אין בכך שהערוץ המסחרי הנוסף ישדר באמצעות לוויין ולא באמצעות תדרים טריסטריאליים, לא יהיה בכך כדי לחסום את האופציה לשידור ערוצים חופשיים באוויר, אני בהחלט אתמוך בהצעת החוק הזאת ללא שום בעיה.

שר התקשורת ב' בן-אליעזר:

אין שום בעיה וזו הכוונה.

לימור לבנת (הליכוד):

אם אין שום בעיה וזו הכוונה, אדוני השר, אני מקבלת את הדברים. אני שוב רוצה להצטער על זה שכאן לא נמצאה דרך לפנות תדרים טריסטריאליים, אבל אני – – –

שר התקשורת ב' בן-אליעזר:

את מכירה את זה כמוני.

לימור לבנת (הליכוד):

אני מכירה את זה ואני חושבת שניתן היה לפנות. אבל אני אומרת שוב, אם זה לא מונע שידור ערוצים שיהיו חופשיים באוויר, אני מקבלת את זה.

הערה שנייה שאני מבקשת להעיר, אדוני השר, מתייחסת לעניין חברת החדשות. בעניין הזה היה ויכוח סוער למדי. אני לא יודעת מה קורה פה היום.

היו"ר מ' לוי:

ישראל כץ, אתה מפריע ללימור לבנת. גם שלום, מה קרה? צבי הנדל, תעשו את זה בחוץ. מה הבעיה?

לימור לבנת (הליכוד):

לא דממה, אבל אי-אפשר לדבר.

בנושא חברת החדשות, אדוני השר, אני אודה לך – – –

היו"ר מ' לוי:

חוגי, גם אתה? גם אתה, מח'ול? לא עכשיו.

לימור לבנת (הליכוד):

איזו סערה גורר כל העניין. לא ייאמן.

היו"ר מ' לוי:

אני מבקש, לא עכשיו. אדוני השר רוצה לדבר אתו – יוכל לצאת החוצה. אדוני חוגי.

לימור לבנת (הליכוד):

אני מבקשת את תשובת השר, אחרת אני לא אוכל לתמוך בחוק.

הערה נוספת, שנוגעת לעניין חברת החדשות. סביב עניין חברת החדשות היו דיונים רבים בוועדת הכספים של הכנסת, ועניין חברת החדשות הוא בעיני עניין חשוב מאין כמוהו, שכן אני מצפה, וזו גם עמדת ועדת הכספים לאחר דיונים רבים, שתהיה תחרות גם בחדשות. לא רצינו בוועדה, שחברת החדשות של הערוץ המסחרי, שעליו אנחנו נצביע היום, תקנה את כל החומרים מחברת החדשות של ערוץ-2 או מערוץ-1 או ממהדורות חדשות אחרות, אלא שתפיק ותפעיל מהדורת חדשות שתהיה מיוצרת על-ידה.

היו"ר מ' לוי:

שירי, אתה עושה את זה בכוונה? יוסי כץ. אבי יחזקאל, אתה עושה את זה בכוונה, אני רואה את זה. אתה בכוונה עושה את זה.

אברהם יחזקאל (ישראל אחת):

– – –

היו"ר מ' לוי:

אתה בכוונה מפריע. אתה מפריע לאורך כל הדרך.

לימור לבנת (הליכוד):

אתם רק מאריכים את הזמן, יכולתי לגמור כבר לפני חמש דקות.

יוסי כץ (ישראל אחת):

אני לוקח את האחריות.

ויצמן שירי (ישראל אחת):

– – –

היו"ר מ' לוי:

אז תשתיק אותו.

אברהם יחזקאל (ישראל אחת):

שירי לא אמר כלום.

היו"ר מ' לוי:

תשתיק אותו לפני שאני אוציא אותו החוצה. שירי ויצמן. אבי יחזקאל, תפסיק להפריע.

לימור לבנת (הליכוד):

לגבי חברת החדשות, אדוני השר, כתוב בחוק, כפי שמונח לפנינו כאן, ששידורי החדשות בערוץ השלישי ישודרו באמצעות חברת החדשות של הערוץ השלישי, שתוקם ותפעל, אם כי בשנה הראשונה רשאית חברת החדשות של הערוץ השלישי לרכוש שידורי חדשות המופקים ומשודרים לפי כל דין. זאת אומרת, היא רשאית לזה בשנה הראשונה. אין לי בעיה עם זה, אני הצבעתי בעד הנוסח הזה בוועדה, אבל אני רוצה לוודא, אדוני השר, שברור לך, גם מתוך הפרשנות וזו גם כוונתך, שבתום השנה הראשונה הם חייבים להקים חברת חדשות, שבתום השנה הראשונה לא יהיה עוד רכש של חדשות. זה לא כתוב בצורה מפורשת, ואני רוצה להבין את זה מהשר.

דני נוה (הליכוד):

– – –

לימור לבנת (הליכוד):

היא תצטרך להפיק בעצמה חדשות.

היו"ר מ' לוי:

שירי ויצמן, אני קורא אותך לסדר פעם ראשונה. אני אוציא אותך החוצה. גם אתה, מח'ול, עם כל הכבוד, אתה מסתובב שם. תן לה לדבר. הנה בא אחמד טיבי. אדוני השר, אתה מפריע לנואם, אתה מדבר עם אנשים והנואמת לא יכולה לדבר. תשמע אותה, אלה הסתייגויות ואתה צריך לענות אחר כך.

לימור לבנת (הליכוד):

למעט שתי הערות אלה, אדוני השר – ואם אתה מתכוון לענות על הדוכן, אני רוצה לדעת, כי אם שתי ההבהרות האלה יובהרו על-ידך, ואני מניחה שזאת כוונתך, אני אתמוך בכל לבי בחוק.

האם אתה מתכוון להשיב לאחר מכן על ההסתייגויות, או בצורה אחרת כלשהי? כדי שנדע מה כוונת השר.

שר התקשורת ב' בן-אליעזר:

אני מציע, לגבי שתי השאלות – – –

היו"ר מ' לוי:

לא. אחר כך אתה תשיב לכל המסתייגים, משום שיש עוד ארבעה מסתייגים.

תודה רבה לחברת הכנסת לבנת. חבר הכנסת עופר חוגי, אתה רוצה להסתייג?

עופר חוגי (ש"ס):

לא.

היו"ר מ' לוי:

חבר הכנסת אמנון כהן – איננו. חבר הכנסת רחמים מלול – איננו. חבר הכנסת יצחק סבן – איננו. קבוצת המציעים ירדה. חבר הכנסת נחום לנגנטל, בבקשה.

נחום לנגנטל (מפד"ל):

אדוני היושב-ראש, רבותי חברי הכנסת, אני מבין שכרגע אני מציג הסתייגות אחת.

היו"ר מ' לוי:

אני מבקש מהסדרנים להוציא את כולם. מה קרה לך, אבי יחזקאל, גם שם אתה מפריע? אני מבקש מכל הפקידים. יש לך כל ארבע ההסתייגויות שלך.

נחום לנגנטל (מפד"ל):

אני לא יודע מה לעשות.

היו"ר מ' לוי:

אני לא יודע מה תעשה. היית צריך להחליט לפני שעלית לכאן. יש לך שלוש הסתייגויות ולכן יש לך 15 דקות לדבר. אתה רוצה לדבר 15 דקות? יש לך, תתחיל לדבר. אתה לא יודע מהן ההסתייגויות שלך?

נחום לנגנטל (מפד"ל):

יש לי הסתייגות אחת, שאין כרגע הסכמה לגביה עם משרד התקשורת.

היו"ר מ' לוי:

אז נצביע עליה.

לימור לבנת (הליכוד):

באיזו הסתייגות מדובר?

נחום לנגנטל (מפד"ל):

ההסתייגות לגבי זכויות היוצרים של קבוצות יוצרים ומה הפרופורציה שתהיה בין כולם.

אדוני היושב-ראש, רבותי חברי הכנסת, הערוץ השלישי, שהוא הערוץ המסחרי, יש בו צד חיובי אחד, וצד אחר שאני חושב שכרגע אינו חיובי. צריך להתייחס לערוץ המסחרי הנוסף, שכרגע אנחנו שותפים להולדתו או להורתו, לכך שהוא ייצור את התחרות המתאימה – – –

היו"ר מ' לוי:

ישראל כץ, אני קורא אותך לסדר פעם שנייה. עכשיו אני אתחיל להוציא החוצה.

נחום לנגנטל (מפד"ל):

– – – שהוא ייצור את התחרות המתאימה והנכונה לערוץ השני. הערוץ השני הוא ערוץ שכולם עברו אליו מהערוץ הראשון – – –

היו"ר מ' לוי:

בנימין, המסתייג רוצה שהשר ישמע אותו. אני מבקש ממך לשבת.

נחום לנגנטל (מפד"ל):

לא אכפת לי שחבר הכנסת אלון ידבר עם השר.

היו"ר מ' לוי:

אתה לא רוצה לדבר אל השר?

נחום לנגנטל (מפד"ל):

לא אכפת לי שהשר ידבר עם בנימין אלון.

היו"ר מ' לוי:

בבקשה, אתה יכול להמשיך לדבר אתו, בנימין.

נחום לנגנטל (מפד"ל):

אני חושב שהערוץ הזה הוא דבר חשוב מאוד, והתחילה בזה הממשלה הקודמת. אני משבח מאוד את שר התקשורת על כך שהוא קידם את עניין הערוץ השלישי, שייצור אותה תחרות מאוד מדוברת עם הערוץ השני. יש לזה חשיבות בכמה דברים.

האחד – אותו רייטינג גבוה מאוד שיש לערוץ השני – הוא בעצם יוצר מצב שבו הקהל במדינת ישראל שבוי בידי הערוץ השני והוא מאזין רק לו. תהיה תחרות ואולי הוא יאזין לערוץ נוסף.

הדבר השני, הוא ייצור את הקונקורנציה האמיתית שצריכה להיות למחירי הפרסומות בערוץ השני. אני חושב שזה דבר מבורך מאוד.

היו"ר מ' לוי:

מה קרה שם? אלי גולדשמידט, אולי תפזר את כל האנשים סביבך? ישראל כץ. פרוש. פורז, אתה רוצה להוציא את שלום, תוציא אותו החוצה. אני מבקש ממך, פורז, זה לא מתאים לך. זה מתאים לאחרים, אבל לא לך.

נחום לנגנטל (מפד"ל):

עם כל הקושי שלי להתרכז, חזקה עלי מצוותו של רובי ריבלין, שהוא מומחה ממני לתקשורת ולמליאה, להתרכז בדברי שלי ולהישיר מבטי לכיוונו של השר ולדבר כלפיו, וכך אעשה למרות הקשיים שיש באולם.

אדוני היושב-ראש, יש חשיבות גדולה בערוץ החדש שנוצר פה כרגע, שיוצר את התחרות האמיתית לערוץ השני, גם בנושא הרייטינג של תוכניות מעניינות נוספות וגם בנושא של הורדת מחירי הפרסום. זה הפלוס בדבר הזה.

אבל צריך להבין, שלאט לאט אנחנו יוצרים במדינת ישראל תחרות פרועה על הרייטינג בין האנשים, בין גופים מסחריים שמה שחשוב מבחינתם הוא ההשקעה הכספית שהם משקיעים באותו ערוץ. אם הם השקיעו השקעה כספית, הם צריכים להוציא חזרה את כספם וגם להרוויח כסף. זה דבר שהוא לא פסול במדינת ישראל. אך כיצד יעשו את זה אותם אנשים? אך ורק בדרך אחת, בכך שהם ייצרו טלוויזיה עם גרביטציה כלפי מטה, של תוכניות קנויות בזול, שמובאות מעבר לים, ישדרו אותן כאן, וכמה שיהיו יותר קטעים אירוטיים, קטעים סקסיים, אותם קטעים שבעיני לא יוצרים טלוויזיה איכותית שאדוני השר מצפה לראות אותה – זה יהיה עמוד השדרה של הערוץ החדש שייווצר. ואז, כתוצאה מזה יהיו מפרסמים שייתנו פרסומות, ויהיה לזה רייטינג, וכך אנחנו נימצא בספירלה קשה מאוד.

מה חשבנו לעשות כתוצאה מזה? היתה בהתחלה מחשבה בקרב חברי ועדת הכספים, שנוכל ליצור משהו במקום הערוץ הממלכתי, שהוא באמת ערוץ שזקוק לטיפול דחוף מאוד והוא ערוץ שאינו זוכה לרייטינג גבוה. זה לא משום שאין בו כשרונות טובים, לא שאין שם במאים טובים או מפיקים טובים או מנחים טובים. מה יש שם? יש שם אנשים עם מערכת ניהולית מאוד מאוד גרועה, הרייטינג שם יורד, הם אינם יודעים על מה להוציא כרגע את כספם. הם מוציאים את כספם על דברים, למשל, כמו משחקי כדורגל וכל מיני זיכיונות שאין להם שום יתרון יחסי על ערוצים אחרים, וממילא רוב הכסף מושקע שם ולא באותן תוכניות איכות. כלומר, הבעיה שם היא בעיה ניהולית מדרגה גבוהה מאוד. רשות השידור היתה צריכה לעבור רוויזיה גדולה מאוד, וזה דיון שאנחנו באמת מקיימים אותו.

אם מפת התקשורת במדינת ישראל היא כזאת שרשות השידור צולעת מאוד, ראה דוח-ורדי, חשבנו לתומנו שהערוץ השלישי היה צריך להיות בדגם של 4 CHANNEL במדינת ישראל. אבל מאחר שאדוני השר והממשלה מאוד לחצו אותנו לא ללכת למתכונת של 4 CHANNEL, ובהופעתו בפני ועדת הכספים אמר אדוני השר, ואני מקבל את עמדתו, שאם אנחנו מדברים על טלוויזיה איכותית, זה צריך להיות במסגרת השירות הציבורי; אם זה צריך להיות במסגרת השירות הציבורי – בואו נבריא את השירות הציבורי, ואל תערבבו בין השירות הציבורי לבין הערוץ השלישי.

אינני יודע אם יהיה בכוחנו עוד בקדנציה הזאת לשפר את הערוץ הציבורי. אני חושש שלא, ולכן חשבתי שזה צריך להיות דרך הערוץ השלישי. אבל מאחר שאנשים אמרו שצריך לעשות את זה דרך הערוץ הציבורי, בבקשה.

מה בעצם נוצר לנו כרגע? מה רצינו כרגע? רצינו להגיע למצב, אדוני היושב-ראש, שבו הערוץ המסחרי ישמור על טלוויזיה נכונה, על טלוויזיה טובה, טלוויזיה שתשמור על האיכויות שלה. על זה היו דיונים רבים מאוד בוועדה עצמה, ואני חושב שבעניין הזה התקדמנו. אני גם משבח את השר על כך שהוא העלה את הרמה של הכללים שקבעה מועצת הרשות השנייה, שכללה את זה כחלק מהחוק, וזה מופיע בתוספת לחוק. אבל מכאן מגיעה ההסתייגות השלישית שלי, שחשבתי שצריך למסמר את העניין הזה באופן מסודר על מנת שנדע ש-40% מסך כל הדברים שמופיעים בערוץ השלישי יהיו דרמה מקורית ישראלית, בשפה העברית.

היו פה חברי כנסת רבים שהעלו את חוק הקולנוע, או את חוק זכויות יוצרים. צריך להבין, למדינת ישראל יש קושי גדול מאוד כלפי היוצרים, כי הם יוצרים בעברית, והתחרות הבין-לאומית, כדי להתחיל – – –

ראובן ריבלין (הליכוד):

בקדנציה הקודמת היו לשר החינוך 5 מיליוני שקל לחינוך ערכי ציוני. אני הייתי בטוח שהכסף הזה ילך להפקות רציניות, אבל אני מקווה שפואד יהיה יותר בסדר בעניין הזה. זאת אומרת, זה נפל למסגרת רחבה מאוד של המפד"ל, אבל זה בכל זאת הלך לחינוך ערכי ציוני דתי – – –

נחום לנגנטל (מפד"ל):

מה זה שייך?

ראובן ריבלין (הליכוד):

– – –

נחום לנגנטל (מפד"ל):

אני לא מדבר על ציוני, אני מדבר על יצירה עברית מקורית. הכסף לא צריך לבוא ממשרד החינוך. לא צריך שיהיה איזה פוליטרוק שיקבע איך הדבר הזה יהיה. אני לא חושב שהדבר הזה היה צריך להיות, מבחינת תקציב המדינה, ששר יחליט אילו יצירות הן טובות ואילו יצירות אינן טובות. במדינת ישראל, שהיא מדינה נאורה, ליברלית ופתוחה, הדבר הזה צריך להיות חלק מכוחות השוק, בעזרה שלנו; מה אתה יכול ליצור שלא באמצעות הקצאת כספים, אלא במצב רגולטיבי שבו אתה קובע ברגולציה של המדינה כיצד אתה נותן דקות שידור או אחוזים מסך הדברים. זאת ההסתייגות השלישית שלי.

יש עוד הסתייגות אחת, שאני חושב שהיא נכונה, אלא שהבנתי מנציגי האוצר, שאם ההסתייגות הזאת תתקבל, הדבר הזה יכול להמית את הערוץ השלישי. הבנתי את זה גם מיועצתו המסורה של השר; גם היא אמרה לי, שאם נעלה את ההסתייגות הזאת, שרק דרך משדרים קרקעיים הדבר הזה יוכל להיות, לא נוכל להעלות לאוויר את הערוץ השלישי. משום כך אני אמחוק את ההסתייגות הזאת.

אותו דבר לגבי ההסתייגות הראשונה שהעליתי בפני המליאה בעניין דמי מנוי, מאחר שאני חושב שעניין דמי המנוי ייצור מצב קשה בתחרות הצולבת, בפאזה אחת נוספת, שיכולה מאוד להגביל את התחרות לגבי מי שיכול לגשת לדברים האלה.

אשר על כן, אדוני השר, אני מקווה מאוד, שמועצת הערוץ השני – שלגביה היום הוא יום חג, אם הדבר הזה יאושר – תדע לעשות מבחינתה את כל מה שהיא יכולה לעשות על מנת ליישם את החוק הזה ועל מנת שהיצירה המקורית בישראל תשתמש באותן רגולציות שניתנו פה, שהן חשובות מאוד, על מנת שלא תהיה משיכה כלפי מטה של אותם כוחות לא טובים בשידורים שאנחנו רואים היום, כדי שבאמת נזכה לטלוויזיה איכותית מצד אחד, לתחרות בריאה על דקות הפרסום ולמפת תקשורת, שאני חושב שאתה, אדוני השר, צריך לחשוב איך היא תיראה בשנים הבאות, על מנת שיגדל לנו בארץ נוער או ציבור, שרואה הרבה טלוויזיה, וזוהי בעצם "מדורת השבט" שלו, אבל שיגדל עם דבר איכותי, דבר תרבותי שאנחנו מאוד שואפים אליו, ולא דבר זול. תודה רבה.

היו"ר ש' הלפרט:

תודה לחבר הכנסת נחום לנגנטל. חבר הכנסת עופר חוגי רוצה לנמק את ההסתייגויות? – איננו באולם. חבר הכנסת אמנון כהן – מוותר. חבר הכנסת רחמים מלול – מוותר. חבר הכנסת יצחק סבן – לא נמצא.

ראובן ריבלין (הליכוד):

הם ויתרו.

היו"ר ש' הלפרט:

חבר הכנסת אברהם פורז, בבקשה. שתי הסתייגויות. יש לך עשר דקות.

אברהם פורז (שינוי):

אדוני היושב-ראש, חברי הכנסת, אדוני השר, אנחנו נמצאים במצב די אבסורדי, שחלק מחברי הכנסת שראו את סדר-היום לא הבינו שאנחנו מדברים בכלל על הערוץ השלישי, שהרי כתוב שם: חוק ההסדרים במשק המדינה – להשגת המדיניות הכלכלית ויעדי התקציב. זה מראה על האבסורד של הממשלה, בכך שהיא ניסתה להקים ערוץ שלישי באמצעות חוק ההסדרים.

אני שמח שוועדת הכספים פיצלה את החוק בסופו של דבר ולא דנה בעניין בלחץ המטורף של חודש דצמבר, בחיפזון בלתי ראוי. אבל זה כשלעצמו תופעה די מוזרה, שממשלה רוצה להקים ערוץ טלוויזיה נוסף באמצעות חוק ההסדרים.

אבל אני מוכרח לומר, שלאחר שעקבתי אחרי הדיונים של ועדת הכספים, בסופו של דבר היו דיונים מעמיקים והיכולת של חברי ועדת הכספים איננה נופלת מהיכולת של חברי ועדה אחרים.

אני רוצה לומר משהו על הרעיון כולו. יש כאלה החושבים שבעצם ערוץ איכותי שאיננו כפוף לשיקולי רייטינג הוא רק הערוץ הציבורי. למרבה הצער, הערוץ הציבורי אצלנו על הקרשים. גם רשות השידור על הקרשים וגם הטלוויזיה החינוכית-הלימודית על הקרשים, ואני הגשתי הצעת חוק לאחד את שני הגורמים האלה לגוף אחד, כפי שהמליצה בשעתה ועדת-צוקרמן. יש הרבה מה לעשות, ואני מקווה שהערוץ הציבורי הממלכתי, שמקבל כספי אגרה ולכן איננו זקוק לרייטינג, באמת יהיה יותר איכותי.

אבל גם במדינות אחרות, כמו אנגליה, שיש לה BBC, הן לא נתנו לערוצים המסחריים לעשות ככל העולה על רוחם. ניסו לעשות משהו איכותי גם בערוצים המסחריים, ואכן הניסיון שנעשה במקומות אחרים, או בעיקר באנגליה, היה להקים ערוץ איכותי נוסח 4 CHANNEL, שמקבל את הכנסותיו מהזכיינים של הערוץ המסחרי, אבל איננו כפוף אך ורק לשיקולים מסחריים.

אני מצר על כך גם עכשיו, שהמודל של 4 CHANNEL לא אומץ אלא אומץ מודל אחר, אם כי אני יכול גם להבין את השיקולים שעמדו באלטרנטיבה שאומרת שכשאתה עושה מודל 4 CHANNEL אין תחרות, כי בעצם אותם זכיינים שנמצאים בערוץ המסחרי הם אלו שמפעילים גם את הערוץ הנוסף.

הערוץ השני בטלוויזיה, שהיתה לי תרומה מסוימת בהקמתו, הוא במידה מסוימת סיפור הצלחה ובמידה רבה מאוד כישלון גדול. הוא סיפור הצלחה, משום שיש חברת חדשות שמפיקה חדשות ברמה מאוד גבוהה, ופה ושם, לעתים רחוקות, יש גם תוכניות איכותיות. למרבה הצער, הערוץ השני המסחרי, בעיני, נכנע לשיקולי הרייטינג והרמה איננה גבוהה, בפירוש הרמה איננה גבוהה.

בעניין הזה אני רואה, בראש ובראשונה, את הכישלון של מועצת הערוץ השני ושל ההנהלה, שלא השכילה לפקח על הזכיינים ולתבוע מהם, בדברים מסוימים, לפעול בניגוד לשיקול הרייטינג. שהרי אם שיקול הרייטינג הוא השיקול היחיד, לא צריך שום פיקוח ציבורי. הזכיינים בעצמם יודעים מה טוב להם מבחינת הרייטינג, והם יעשו את זה בעצמם. מתי יש צורך בפיקוח ציבורי? כשהגוף הציבורי רוצה לומר לזכיין: אף-על-פי שזה לא כל כך כלכלי ואתה תרוויח על זה פחות, תעשה את זה; או: אנחנו חושבים שאתה רוצה להרוויח הרבה, אבל הדבר הוא לא טוב, לא תעשה את זה. בעניין הזה, לדעתי, כשאני סוקר את התוכניות של הערוץ השני בגדול, אני לא חושב שיש לנו סיבה להיות מאושרים.

תראו, רבותי, הסיפור הוא שאנחנו משלים את עצמנו שאפשר להפיק יש מאין; זו אשליה. פעם, בתקופות קדומות, היה דבר שקראו לו אלכימיה. היו אנשים שחשבו שאפשר לייצר זהב ממתכות אחרות, עד שגילו שאו שיש זהב או שאין זהב, לא עושים זהב מדברים אחרים. הסיפור, רבותי, לא נעים לומר, הוא כסף. תוכניות איכותיות בטלוויזיה עולות הרבה כסף, ולעתים רחוקות ניתן לעשות תוכנית איכותית עם מעט משאבים.

מה קורה כאן? אנחנו רוצים להקים ערוץ מסחרי נוסף. הערוץ המסחרי הנוסף, במקרה הטוב, יהיו לו 65% ממה שיש היום לערוץ השני. אגב, גם הערוץ השני, פחות או יותר, ירד ל-65% ממה שיש לו היום. מדוע? כי שני הערוצים ביחד יגדילו את נפח הפרסום בטלוויזיה, להערכתי, עוד ב-30%, וב-130% יתחלקו שניים. אם אתם חושבים שניתן לקיים שני ערוצי טלוויזיה, כשלכל אחד מהם 40%–45% פחות כסף מהערוץ המסחרי הנוכחי והרמה עוד תעלה ותהיה יצירה מקורית בהיקף גדול ויוצרים ובמאים וכולם יחגגו – זאת אשליה. זה לא יקרה. להיפך, הלחץ יהיה לעשות תוכניות כמה שיותר זולות, ותוכנית זולה עולה מעט, ועל זה, כשיש פחות הכנסות, אפשר להרוויח.

אני גם רוצה לומר, שתהיה פה פגיעה קשה בכלים אחרים שמפרסמים בישראל, החל בעיתונות הכתובה, דרך שילוט החוצות, הדיוור הישיר, הרדיו, האינטרנט ועוד כלי פרסומת אחרים. אין דבר כזה, שמישהו שמחליט לפרסם בערוץ השלישי, והכסף לא בא על חשבון משהו אחר. המשאבים מוגבלים, והם יבואו ממקורות אחרים.

אשר לעניין החדשות. אני ניסיתי לשכנע את חברי הוועדה, ולצערי לא הצלחתי, שצריך לתת לחברת החדשות של הערוץ השני להפיק חדשות גם עבור הערוץ השלישי. נכון, גם אני לא אוהב את זה במובן הפלורליסטי של המלה. מבחינת הפלורליזם הרבה יותר טוב שיהיו הרבה מאוד ערוצי חדשות, אבל להפיק חדשות זה יקר מאוד, חדשות זה הרבה כסף, אין חדשות בלי השקעה. ואז אנחנו עלולים להגיע למצב, שבשני ערוצים יש מהדורות חדשות, שיותר מכל דבר אחר מזכירות לנו את תוכנית "ערב חדש" או חמש עם מישהו, שאני לא רוצה לומר את שמו; דהיינו, ראיונות אולפן וראיונות אולפן ועוד פעם מישהו מדבר באולפן. אבל לשלוח צוותים למקומות ולעשות חדשות חדשות יהיה מאוד קשה.

דבר נוסף שאני רוצה לומר: במקביל לערוץ השלישי, אישרה ועדת הכלכלה, לפני שאני הייתי יושב-ראש הוועדה, גם חוק שמאפשר ערוצים ייעודיים וגם אישרו שישה ערוצים ייעודיים, מתוכם שני ערוצי חדשות, שממומנים על-ידי פרסומת. מישהו מאמין, שמדינת ישראל מסוגלת להחזיק שני ערוצי חדשות בכבלים שממומנים על-ידי פרסומת ושזה רציני? מישהו מאמין שיהיה לזה קיום?

לימור לבנת (הליכוד):

לא יהיו, אז לא יהיו.

אברהם פורז (שינוי):

חברת הכנסת לבנת, אני חושב שאנחנו צריכים להיות רציניים בעניין הזה. אם אנחנו נותנים את זה ואין לזה העניין הכלכלי, זה יהיה איזה דבר זניח ומזופת, שלא יהיה שווה דבר. הוא הדין לגבי ערוצים נוספים.

לכן הצעתי, רבותי חברי הכנסת, שלא נלך באינפלציה. ערוץ מסחרי שלישי הוא דבר כבד ומספיק. לכן אני מציע לחברי הכנסת לקבל את הצעתי, ובשלב זה לדחות בשנה אחת את הוצאת המכרזים הייעודיים בכבלים, משום שאין הצדקה בשלב הזה, בטרם נקלט הערוץ המסחרי הנוסף, בטרם ראינו את השפעתו על כלי התקשורת האחרים, להכניס אותם. לכן, לדעתי, זה יהיה הדבר הנכון לעשותו.

כמובן, אני מאוד מקווה שאותה שנה שניתנה לחברת החדשות להפיק את החדשות תנוצל, בסופו של דבר, לתקופות יותר ארוכות. כאמור, חדשות זה עסק יקר מאוד, ועדיף לנו לאחד כוחות בתחום הזה וליצור מהדורת חדשות טובה ואיכותית מאשר לעשות כמה מהדורות חדשות מדוללות וחסרות כוח.

לכן, אני אומר בלב כבד, משום שאני הייתי מעדיף, כאמור, את המודל של 4 CHANNEL, אבל מאחר שזה לא הסתייע, אהיה מוכן לתמוך בחקיקה הזאת של ערוץ מסחרי נוסף, ובלבד שההסתייגויות שהגשתי תתקבלנה. דהיינו, שחברת החדשות של הערוץ השני תוכל לספק חדשות גם לערוץ הזה, וגם שבשלב זה לא יוצאו מכרזים לערוצים הייעודיים. נבחן מה קורה לענף התקשורת, מה קורה לטלוויזיה, מה קורה לעיתונות הכתובה, מה קורה לרדיו שחי מפרסום, נבדוק את זה, ורק אז, ככל שניווכח שזה אפשרי, נשקול להוציא מכרזים לערוצים נוספים בטלוויזיה הממומנים באמצעות פרסומת. תודה.

היו"ר א' בורג:

תודה רבה. חבר הכנסת אלי גולדשמידט, בבקשה.

אלי גולדשמידט (יו"ר ועדת הכספים):

אדוני היושב-ראש, אדוני שר התקשורת, רבותי חברי הכנסת, אני לא אאריך בדברי, רק אומר שהחוק נדון בוועדת הכספים במידת היסודיות הראויה. אני לא מעריך שאפשר היה לקיים את הדיונים בחוק בצורה יותר יסודית ממה שקיימנו, ואני מברך על כך שהיו לנו העוז והשכל הקולקטיבי להוציא את החוק מחוק ההסדרים, כיוון שלדעתי העובדה שקיימנו את הדיונים בחוק בצורה יסודית במהלך החודשים האחרונים, עד לסיום הדיונים לפני שבוע, העובדה הזאת בעצם עזרה לבנות חוק נכון יותר.

אני רוצה להגיד משהו בצורה מאוד מאוד כנה ואמיתית, מבחינתי. עיקר הדגש בדיונים שלנו היה על ניסיון בתחום הרגולציה, כי אין לנו תחום אחר, בתחום הפיקוח, לבנות ערוץ מסחרי שלישי עם מידה רבה של אפשרות שהוא יהיה ערוץ איכותי. עשינו את כל המאמצים כדי לעשות זאת. שמענו דוברים רבים מתחומים שונים. בסופו של דבר, הגדלנו את שיעור הפקות המקור ל-40% וחייבנו את הערוץ החדש לקיים את השידורים בתחום מה שקרוי: הז'אנר העליון, תוכניות האיכות בשעות הפריים-טיים, בין 19:00 לחצות, כך שאני מקווה שהערוץ הזה יהיה ערוץ בעל רמה שלא תיפול מאותו ערוץ-4, שמזכירים אותו כאן חזור והזכר, הוא הוזכר גם בוועדת הכספים, והנושא נדון בוועדת הכספים.

אני מאוד מקווה שהערוץ הזה יהיה ערוץ טוב. אי-אפשר כרגע לדעת אם הוא יהיה ערוץ טוב. יש מידה מסוימת של הימור בכל מהלך מהסוג הזה, ואף אחד מאתנו לא יכול לחתום על ערבות שאכן זה יהיה כך. זה תלוי הרבה ברשות השנייה, זה תלוי הרבה בשר התקשורת, אבל הכי הרבה זה תלוי בזכיינים שיזכו בזיכיונות לערוץ החדש.

אני רוצה לומר לחבר הכנסת אברהם פורז, בנושא החדשות, שאנחנו כן אפשרנו, במשך השנה הראשונה, איזה "גרייס" לערוץ החדש שלא לשדר חדשות, ובאותה עת הוא יהיה רשאי לרכוש שידורי חדשות בערוצים קיימים.

אבל אנחנו חושבים שערוץ ללא חדשות בכלל, כמו שמציע כאן חבר הכנסת אברהם פורז, זה ערוץ, קודם כול מבחינתו, פגום מאוד, כי החדשות, כפי שאנחנו רואים היום בערוץ השני, זה לב לבו של הערוץ, זאת נקודת הכובד של הערוץ; והדבר השני, והוא חשוב לא פחות – גם בתחום החדשותי צריכה להיות תחרות, אבל התחרות צריכה להיות תחרות נכונה, ואני חושב שאנחנו עושים את זה במסגרת מבנה הערוץ.

הדברים עלו כאן, אני לא רוצה להלאות אתכם בכל הפרטים, אני אומר רק שהיה ניסיון רציני וכן לבנות ערוץ שיהיה, מבחינת הצופים במדינת ישראל, לברכה.

אנחנו עומדים היום על ספו של עולם תקשורתי חדש לחלוטין, עולם תקשורתי שבו ריבוי הערוצים וריבוי המידע יהיו כאלה, שאחת המשימות של כל אזרח במדינת ישראל תהיה לא איך לקבל מידע אלא כיצד לסנן את המידע וכיצד למצות את המידע באופן יעיל, כי לעתים עודף מידע יכול גם להטביע את המשתמשים בו. ואם אנחנו מדברים גם על אינטרנט – גם עם המהפכה, שאני מאוד מקווה ששר התקשורת והממשלה הזאת אכן יבצעו בתחום האינטרנט, בתחום היכולת להביא את שידורי האינטרנט, את הממסרים בתחום האינטרנט לתחום הפס הרחב, כך שהאינטרנט יהיה זמין הרבה יותר ממה שהוא זמין היום לכל בית במדינת ישראל. יחד עם שידורי הלוויין ויחד עם שידורי הכבלים ויחד עם שידורי הערוצים הייעודיים ויחד עם שני הערוצים המסחריים, ואני אומר לכם, ולא לאבד תקווה, גם עם שיפור משמעותי בערוץ הראשון, שהוא הערוץ הציבורי שלנו – עם כל הדברים האלה, אני מאוד מקווה שעולם התקשורת שלנו יהיה טוב יותר ממה שהוא היום.

אני רוצה להודות לחברי ועדת הכספים, לחברי בוועדת הכספים שעסקו במלאכה הזאת וטיפלו בנושא ללא ביטוי פוליטי. זה היה דיון נטול כל היבט פוליטי; כל כולו היה מקצועי. כל חברי הוועדה ייצגו את מצפונם המקצועי בראש ובראשונה, לפני כל דבר אחר.

אני רוצה להודות לגברת אנה שניידר, היועצת המשפטית של הוועדה, שניסחה את החוק יחד עם אנשי המשפט של משרד התקשורת ושל משרד המשפטים ושל משרד האוצר, אני רוצה להודות ליועצת הכלכלית של הוועדה, לגברת סמדר אלחנני, ולמנהל הוועדה איוור קרשנר, אני רוצה להודות לשר התקשורת פואד בן-אליעזר, למנכ"ל המשרד, לעוזריו ולכל האנשים שעסקו במלאכה. זאת היתה מלאכה לא פשוטה, לא קלה, אבל היא הסתיימה.

אני מקווה מאוד, שמה שעשינו היום, מה שאנחנו הולכים לעשות היום – – –

היו"ר א' בורג:

חברי הכנסת, באמת.

אלי גולדשמידט (יו"ר ועדת הכספים):

אני מקווה מאוד, שמה שאנחנו הולכים לעשות היום יהיה בבחינת ברכה לציבור הישראלי, ותודה מיוחדת לחבר הכנסת ישראל כץ, שנטל על עצמו חלק משמעותי בהכנת החוק וסייע לי בצורה משמעותית מאוד בגיבוש החוק ובהבאתו עד לכאן.

אני מבקש מכל אלה שהגישו הסתייגויות להסיר את ההסתייגויות ולהצביע על החוק כפי שהוא הוצג בפני הכנסת. תודה רבה.

היו"ר א' בורג:

תודה רבה. אדוני השר, בבקשה.

שר התקשורת ב' בן-אליעזר:

אדוני היושב-ראש, כנסת נכבדה, אני מבקש לנצל את זכותי לעלות לכאן כדי להודות בראש ובראשונה לחברי ועדת הכספים, שמאז 15 בדצמבר עד לשבוע שעבר עשו עשרות רבות של שעות, של דיונים אין קץ, והביאו את מה שהביאו, לפי דעתי, ליצירה שבבוא העת כולנו נתגאה בה.

אני רוצה להודות באופן מיוחד לאלי גולדשמידט, יושב-ראש הוועדה, שעשה יום ולילה כדי להביא את החוק הזה למה שהוא הביא, ומנגד – לישראל כץ, שתמיד מצאתי אצלו אוזן קשבת ורצון כן ואמיתי להירתם לעבודה, ועל כך אני רוצה להודות לך.

חברים יקרים, אנחנו עומדים היום בפני מצב, שלפנינו חוק שונה ואחר, ואולי אני אומר כמה מלים על החוק הזה. הערוץ הולך להכפיל את כמות הפקות המקור בעברית, יביא למהפכה בתעשיית הקולנוע והטלוויזיה, בערוץ החדש כמות הפקות המקור הוגדלה ל-40%, צפוי כי הזכיינים החדשים יחויבו להשקיע כ-350 מיליון ש"ח בשנה, בשנת הפקת המקור. הזכיינים החדשים יחויבו בשידור של מינימום 220 שעות שנתיות תורמות איכות, כלומר ז'אנרים עליונים בפריים-טיים, כאשר הגדרת תוכניות איכות מצויה בחוק. אני מקווה שחבר הכנסת נחום לנגנטל שמע את זה.

אני חושב, שאחד ההישגים הבולטים, ועמד עליהם חברי ישראל כץ, הוא שאלת הבעלויות הצולבות. נדמה לי שבפעם הראשונה נעשה ניסיון כן ואמיתי להביא לכך שכל אותם גופים שיש להם חלק בערוץ השני, בכבלים או בלוויין, לא יוכלו להשתתף במכרז השלישי.

נדמה לי שלפנינו ערוץ שייצור תחרות הולמת בנושא הפרסום, יקים לעצמו ערוץ חדשות, חברת הכנסת לימור לבנת, כפי שכתוב בחוק, ואני מתחייב כאן בפנייך, אני רוצה לתת לו ארכה של שנה כדי שיוכל להתארגן. בשנה הזאת הוא רשאי לקנות איפה שהוא רוצה, כי כעבור שנה הוא יפעיל את חברת החדשות שלו, כדי שזו תהיה חברת חדשות מתחרה בחברת החדשות הקיימת, נכון, ויפעיל בעצמו.

יובל שטייניץ (הליכוד):

אדוני השר – – –

שר התקשורת ב' בן-אליעזר:

יפיק בעצמו. אני חוזר על זה.

עכשיו, תקופת הזיכיון כפי שנקבעה אומנם לשמונה שנים – אבל כפי שראיתם, עשינו הפסקה באמצע, אחרי ארבע שנים, כדי לעשות לנו את חשבון הנפש ולראות אם אומנם מולאו אותם סעיפים בחוק, או תנאי הקבלה למכרז.

בסוף, אני רוצה להודות לכל חברי הכנסת על ההשתתפות הערה הן בדיוני הוועדה והן בתהליך ההצבעה. תודה רבה, אדוני היושב-ראש.

היו"ר א' בורג:

תודה. רבותי חברי הכנסת, אין ספק שאנחנו מצביעים עכשיו על ערוץ שיעצב לחיוב את תרבותה של ישראל בשנים הקרובות. אין ספק שאנחנו הולכים להצביע על ערוץ נוסף שיעצב בצורה חיובית את תרבותה של החברה הישראלית בשנים הקרובות, ואנחנו נעבור להצבעה על הצעת חוק ההסדרים במשק – לא, סליחה, אנחנו מצביעים על ההסתייגויות תחילה.

חברי הכנסת, אנחנו נעבור הסתייגות-הסתייגות, אלא אם כן יש אנשים שרוצים להסיר את הסתייגותם. אנחנו מתחילים בהסתייגות לשם החוק, של חברת הכנסת לימור לבנת – – –

לימור לבנת (הליכוד):

אני מסירה את כל ההסתייגויות.

היו"ר א' בורג:

מסירה את כל ההסתייגויות. בשם הכנסת וחבריה אני מודה לך.

נצביע על שם החוק כהצעת הוועדה. מי בעד, מי נגד וכו'.

### הצבעה מס' 16

### בעד שם החוק – 54

### נגד – 5

### נמנעים – 2

### שם החוק נתקבל.

היו"ר א' בורג:

תודה. 54 בעד, חמישה נגד, שני נמנעים, שם החוק התקבל כהצעת הוועדה.

חברת הכנסת לבנת – הוסר. קבוצת ש"ס, להסיר? תודה רבה. חבר הכנסת לנגנטל? איננו – – –

נחום לנגנטל (מפד"ל):

– – –

היו"ר א' בורג:

מסיר? סליחה?

נחום לנגנטל (מפד"ל):

– – –

היו"ר א' בורג:

או.קיי., לפסקה (2) אין הסתייגויות. ההסתייגות הבאה – קבוצת ש"ס, הוסר, תודה רבה. לפסקה (6) אין הסתייגויות. פסקה (7) – קבוצת ש"ס, הוסר. לפסקאות (8) ו-(9) אין הסתייגויות. פסקה (10) – לבנת, הוסר. לנגנטל – – –

נחום לנגנטל (מפד"ל):

מסיר.

היו"ר א' בורג:

מסיר, תודה. פסקאות (11) עד (13) – אין הסתייגויות. פסקה (14) – קבוצת ש"ס, מוסר, תודה.

אנחנו עוברים להסתייגות של חבר הכנסת נחום לנגנטל בעמוד 3. נצביע על ההסתייגות של חבר הכנסת לנגנטל בעמוד 3. בבקשה, נא להצביע.

### הצבעה מס' 17

בעד ההסתייגות של חבר הכנסת נ' לנגנטל לסעיף 1 (סעיף 17א(14)) – 47

### נגד – 7

### נמנעים – 5

### ההסתייגות של חבר הכנסת נ' לנגנטל לסעיף 1 (סעיף 17א(14)) נתקבלה.

היו"ר א' בורג:

47 בעד, שבעה נגד, חמישה נמנעים. זה התקבל וישולב אם יעבור במסגרת הקריאה השנייה.

לפסקאות (15) ו-(16) אין הסתייגויות. פסקה (17), של קבוצת ש"ס? תודה. פסקה (18), של קבוצת ש"ס? מורד, תודה.

חבר הכנסת פורז?

אברהם פורז (שינוי):

אני מבקש להצביע.

היו"ר א' בורג:

מבקש להצביע. אנחנו נצביע על ההסתייגות של חבר הכנסת פורז בעמוד 3. בבקשה.

### הצבעה מס' 18

בעד ההסתייגות של חבר הכנסת א' פורז לסעיף 1 (סעיף 17א(18)) – 6

### נגד – 43

### נמנעים – 3

### ההסתייגות של חבר הכנסת א' פורז לסעיף 1 (סעיף 17א(18)) לא נתקבלה.

היו"ר א' בורג:

תודה. שישה בעד, 43 נגד, שלושה נמנעים. הסתייגות זו לא נתקבלה.

פסקה (19), של קבוצת ש"ס? מוסר. פסקה (20), של קבוצת ש"ס? מוסר.

לפסקאות (21) עד (24) אין הסתייגויות.

אנחנו נצביע על סעיף 1 כהצעת הוועדה, לרבות ההסתייגות שנתקבלה. רבותי חברי הכנסת, ניתן להצביע, בבקשה.

### הצבעה מס' 19

### בעד סעיף 1, כהצעת הוועדה ועם ההסתייגות שנתקבלה – 51

### נגד – 6

### נמנעים – 3

### סעיף 1, כהצעת הוועדה ועם ההסתייגות שנתקבלה, נתקבל.

היו"ר א' בורג:

51 בעד, שישה נגד, שלושה נמנעים. סעיף 1 נתקבל כהצעת הוועדה, לרבות ההסתייגות.

לסעיף 2 אין הסתייגויות. נצביע על סעיף 2 כהצעת הוועדה. ניתן להצביע, חברי הכנסת, בבקשה.

### הצבעה מס' 20

### בעד סעיף 2 – 51

### נגד – 6

### נמנעים – 3

### סעיף 2 נתקבל.

היו"ר א' בורג:

51 בעד, שישה נגד, שלושה נמנעים. סעיף 2 נתקבל כהצעת הוועדה.

אנחנו עוברים להסתייגות אחרי סעיף 2. חבר הכנסת פורז מבקש להצביע. נא להצביע על ההסתייגות אחרי סעיף 2, כהצעת חבר הכנסת פורז. בבקשה.

### הצבעה מס' 21

### בעד ההסתייגות של חבר הכנסת א' פורז אחרי סעיף 2 – 9

### נגד – 43

### נמנעים – 5

### ההסתייגות של חבר הכנסת א' פורז אחרי סעיף 2 לא נתקבלה.

היו"ר א' בורג:

תשעה בעד, 43 נגד, חמישה נמנעים. ההסתייגות אחרי סעיף 2 נדחתה.

חבר הכנסת גולדשמידט, מכיוון שנתקבלה הסתייגות אחת, האם ניתן להמשיך בקריאה שלישית?

רבותי חברי הכנסת, החוק נתקבל בקריאה שנייה.

נצביע על הצעת חוק ההסדרים במשק מדינת ישראל (תיקוני חקיקה להשגת יעדי התקציב והמדיניות הכלכלית לשנת התקציב 2000) (תיקון), בקריאה שלישית. ניתן להצביע, בבקשה.

### הצבעה מס' 22

### בעד החוק – 52

### נגד – 6

### נמנעים – 4

### חוק ההסדרים במשק מדינת ישראל (תיקוני חקיקה להשגת יעדי התקציב והמדיניות

### הכלכלית לשנת התקציב 2000) (תיקון), התש"ס–2000, נתקבל.

היו"ר א' בורג:

52 בעד, שישה נגד, ארבעה נמנעים. הצעת חוק זו נתקבלה. תודה רבה.

# הצעת חוק הכנסת (תיקון מס' 7), התש"ס–2000

# (קריאה שנייה וקריאה שלישית)

היו"ר א' בורג:

אנחנו נעבור לסעיף הבא בסדר-היום: הצעת חוק הכנסת (תיקון מס' 7), התש"ס–2000, בקריאה שנייה ובקריאה שלישית. יציג את ההצעה יושב-ראש ועדת הכנסת. חבר הכנסת סאלח טריף, בבקשה.

סאלח טריף (יו"ר ועדת הכנסת):

אדוני היושב-ראש, אני מתכבד להביא את הצעת חוק הכנסת (תיקון מס' 7), התש"ס–2000, הצעת חוק שנדונה בכנסת בקריאה ראשונה ביום 7 במרס 2000, לא מזמן. זו הצעת חוק פרטית שהוגשה על-ידי חבר הכנסת אופיר פינס וקיבלה את התמיכה של כל חברי ועדת הכנסת.

השר בנימין בן-אליעזר, ברכות, אבל קצת שקט.

היו"ר א' בורג:

חברי הכנסת. חבר הכנסת פינס, זאת הצעת חוק שלך.

סאלח טריף (יו"ר ועדת הכנסת):

יש מצב שלא צריך לדבר ואפשר להצביע?

אני מבקש להצביע על הצעת חוק שתפסיק עם הביזיון שיש לנו היום בכך שיש 12 סגנים ליושב-ראש הכנסת, דבר שהתהווה עקב המצב הבלתי-אפשרי של קואליציה ואופוזיציה והתרבות של סיעות בבית.

אנחנו מציעים להגביל את מספר סגני היושב-ראש ראש לשבעה, ולפי החוק – לא יעלה על שבעה. תחילתו של חוק זה תהיה בכנסת הבאה, בכנסת השש-עשרה. זה גם אומר שתהיה לנו התחייבות מוסרית שלא נגדיל יותר את מספר הסגנים הקיים עכשיו, כי ממילא יש לנו אינפלציה בלתי אפשרית ולא טובה.

מיכאל קליינר (חרות – התנועה הלאומית):

נוכל לתקן את זה.

סאלח טריף (יו"ר ועדת הכנסת):

אני מקווה שלא נרצה ולא נוכל לתקן את זה ולא יעשו את זה.

אני מאוד מבקש מכם לתמוך בהצעת החוק. אודה למסתייגים אם יוותרו על הסתייגויותיהם ונצביע על החוק בקריאה השנייה והשלישית. תודה רבה, אדוני היושב-ראש.

היו"ר א' בורג:

חבר הכנסת פרוש, אם אתה מסיר אפשר לעבור להצבעה. אתה רוצה לדבר? חבר הכנסת פרוש מסיר, תודה רבה. חבר הכנסת גפני, אתה מוכן להסיר? אפשר להסיר. תודה.

חבר הכנסת אלון, אתה מוכן להסיר את ההסתייגות לחוק זה? חברי הכנסת פרוש וגפני הסירו ונותרת אתה להסתייגות אחת.

בנימין אלון (האיחוד הלאומי – ישראל ביתנו):

אדבר דקה ואסיר.

היו"ר א' בורג:

בבקשה. דקה והוא מסיר.

בנימין אלון (האיחוד הלאומי – ישראל ביתנו):

אדוני היושב-ראש, כנסת נכבדה, החוק הזה יחול רק בכנסת הבאה. אכן בכנסת הזאת יש הרבה סגנים. אנשים נוטים לחשוב שסגנים זה דבר לא כל כך חשוב, אבל לסגנים יש תפקיד, הם נשיאות הכנסת, ונשיאות הכנסת מחליטה בהרבה נושאים שעל סדר-היום. יש משמעות פוליטית גם להרכב של נשיאות הכנסת, גם ליושב-ראש הכנסת וגם לסגניו.

הייתי שמח אם הייתי נוכח בזמן הדיון בוועדה והייתי מביא לכך שהדבר יחול מהכנסת הזאת, ושהסיעה החדשה שלנו, בת שבעה חברי הכנסת, תיוצג. אין שום היגיון בזה שסיעה בת שבעה חברים לא תיוצג בנשיאות הכנסת ואין לה סגן בזמן שסיעות קטנות בהרבה יש להן סגן ואפילו יותר מסגן אחד.

בתקווה לתיקון המצב בדרך של הבנות בין הסיעות, אני מסיר את ההסתייגות אף שהיא לא רלוונטית. אני מקווה לשיתוף פעולה של חברות של כל הסיעות לתיקון הדבר הזה. תודה.

היו"ר א' בורג:

תודה רבה.

חברי הכנסת, אין הסתייגויות להצעת חוק זו. ניגש להצבעה בקריאה שנייה על-פי הצעת הוועדה על כל החוק המוצע, סעיפים 1 ו-2. חברי הכנסת, ניתן להצביע.

### הצבעה מס' 23

### בעד סעיפים 2-1 – 35

### נגד – 8

### נמנעים – 3

### סעיפים 2-1 נתקבלו.

היו"ר א' בורג:

35 בעד, שמונה נגד, שלושה נמנעים. אני קובע שהצעת חוק זו התקבלה בקריאה שנייה על-פי הצעת הוועדה.

יושב-ראש הוועדה, נעבור לקריאה שלישית, ברשותך. תודה. חברי הכנסת, ניתן להצביע בקריאה שלישית על הצעת חוק זו. בבקשה.

### הצבעה מס' 24

### בעד החוק – 37

### נגד – 11

### נמנעים – 3

### חוק הכנסת (תיקון מס' 7), התש"ס–2000, נתקבל.

היו"ר א' בורג:

37 בעד, 11 נגד, שלושה נמנעים. הצעת חוק זו נתקבלה בקריאה שלישית. תודה רבה. יישר כוח לוועדת הכנסת ולחבר הכנסת אופיר פינס.

# החלטה בדבר אישור הוראות בצו תעריף המכס והפטורים ומס קנייה על טובין (תיקון מס' 5), התש"ס–2000

היו"ר א' בורג:

נעבור לנושא הבא בסדר-היום, סעיף י"ד בסדר-היום: החלטה בדבר אישור הוראות בצו תעריף המכס והפטורים ומס קנייה על טובין (תיקון מס' 5), התש"ס–2000. חבר הכנסת אלי גולדשמידט, בבקשה.

אלי גולדשמידט (יו"ר ועדת הכספים):

אדוני היושב-ראש, רבותי חברי הכנסת, החלטה בדבר אישור הוראות בצו תעריף המכס והפטורים ומס קנייה על טובין (תיקון מס' 5), התש"ס–2000.

על-פי החוק, צווים שבהם הוגדל מכס או מס קנייה מוטלים למשך תקופה של חודשיים ובתוך תקופה זו עליהם לקבל אישור של ועדת הכספים. ההחלטה של ועדת הכספים מונחת על שולחן הכנסת במשך שבוע ומקבלת תוקף אלא אם ביקש חבר כנסת לערער עליה.

עם זאת, החוק קובע, כי החלטה שהונחה על שולחן הכנסת בתוך שלושה שבועות לפני תום הכנס של הכנסת, טעונה אישור פוזיטיבי של הכנסת. זו הסיבה שתיקון מס' 5 לצו תעריף המכס והפטורים מונח לפניכם היום לאישור.

כפי שמופיע בדברי ההסבר לצו, לפי המצב הקיים היום, יש הבדל במיסוי, שאין לו למעשה כל הצדקה, בין שמן זית מיובא המשמש למאור, שלגביו יש מכס בשיעור נמוך, לבין שמן זית מיובא המשמש למאכל, שלגביו יש מכס בשיעור גבוה בהרבה. הצו שלפנינו מעלה את שיעור המכס על שמן הזית המשמש למאור ומשווה אותו למכס החל על שמן זית המשמש למאכל. ההבדלים בשיעור המס יצרו פרצה שנוצלה לרעה, ועתה, עם השוואת השיעורים, יביא הדבר לסתימת הפרצה האמורה.

חברי הכנסת, אני מבקש מכם לאשר את הצו. תודה.

היו"ר א' בורג:

תודה רבה, חבר הכנסת גולדשמידט. אני מבין שאנחנו עוברים להצבעה.

חברי הכנסת, מי שמעוניין להצביע, נא לשבת. אנחנו נצביע על הצעתו של יושב-ראש ועדת הכספים – – –

אלי גולדשמידט (יו"ר ועדת הכספים):

זו לא הצעתה, זו החלטה.

היו"ר א' בורג:

החלטה לביטול צו.

רבותי חברי הכנסת וחברותיה, ניתן להצביע, תודה רבה.

### הצבעה מס' 25

### בעד ההחלטה – 27

### נגד – אין

### נמנעים – 1

### ההחלטה בדבר אישור הוראות בצו תעריף המכס והפטורים ומס קנייה על טובין (תיקון מס' 5), התש"ס–2000, נתקבלה.

היו"ר א' בורג:

27 בעד, ללא מתנגדים ונמנע אחד, אני קובע כי החלטה זו אושרה על-ידי מליאת הכנסת.

סופה לנדבר (ישראל אחת):

נא להוסיף את קולי.

היו"ר א' בורג:

28 בעד.

ראובן ריבלין (הליכוד):

החלטנו לא להוסיף.

היו"ר א' בורג:

לא מוסיפים, תודה רבה.

חברי הכנסת, אנחנו עוברים לנושא הבא בסדר-היום. חבר הכנסת אלסאנע, אנחנו מחפשים את השר, התקדמנו מספיק מהר בסדר הזמנים.

מקסים לוי (ישראל אחת):

תביא את עכו.

היו"ר א' בורג:

אני לא יודע איפה זה. איפה עכו בסדר-היום? חברי הכנסת, מי שמחכה להצעתו של חבר הכנסת אזולאי בנושא עכו, זה יעלה רק אחרי השאלות עם השרים; שעת השאלות עם השרים נקבעה לשעה 17:00.

מקסים לוי (ישראל אחת):

השעה 16:45.

היו"ר א' בורג:

עם כל הכבוד, קבענו סדר-יום, בשעה 17:00 שאלות עם השרים. ההצעה בנושא עכו היא הצעה עם הרבה מאוד דוברים, היא לא תסתיים בין 16:45 ל-17:00, לכן היא תעלה רק לאחר מכן. תודה.

# הצעת חוק התגמולים לנפגעי פעולות איבה (תיקון מס' 18) (החזר הוצאות על אחזקת הקבר), התש"ס–2000

# (קריאה ראשונה)

היו"ר א' בורג:

חברי הכנסת, אנחנו עוברים להצעת חוק התגמולים לנפגעי פעולות איבה (תיקון מס' 18). חבר הכנסת אלי גולדשמידט, בבקשה.

אלי גולדשמידט (ישראל אחת):

אם יורשה לי להוסיף על הדברים של היושב-ראש, חבר הכנסת אזולאי, לפני הצעת החוק בעניין עכו, אנחנו חייבים להעביר הצעת חוק כללית לעניין הטבות מס הכנסה, שגם היא לא כל כך פשוטה. אי-אפשר לדון בהצעת החוק בעניין עכו לפני שמסיימים את הצעת החוק שלפני כן, לכן זה תהליך שייקח זמן, אין מה לעשות.

אני מבקש להביא בפני הכנסת הצעת חוק התגמולים לנפגעי פעולות איבה (תיקון מס' 18) (החזר הוצאות על אחזקת הקבר), הצעת חוק בקריאה ראשונה האומרת, שהאחריות לאחזקת מקום קבורה ומצבה של נפגעי פעולות איבה – – –

היו"ר א' בורג:

חבר הכנסת ריבלין, קשה ללחוש מהבמה כאשר אתה צועק באולם.

אלי גולדשמידט (ישראל אחת):

אני חוזר ואומר, הרקע להצעת החוק שהגשתי לכנסת הוא המצב שבו הקברים של נפגעי פעולות איבה אינם מטופלים כפי שמטופלים הקברים של חללי צה"ל, והסיבה לכך היא, מטבע הדברים, שהקברים של נפגעי פעולות איבה מפוזרים בבתי-קברות שונים בכל רחבי הארץ, בעוד חללי צה"ל מובאים לקבורה בבתי-קברות מרכזיים. מה שקרה במשך השנים, שהנושא של עלות הטיפול ואחזקה של קברים של חללי פעולות איבה – הקברים האלה לא תוחזקו על-ידי רשות מרשויות המדינה, והחובה המוסרית לתחזק אותם קברים נפלה ונופלת עד היום על בני המשפחות של אותם נפגעי פעולות איבה.

יש פה גם עלות כלכלית מסוימת וגם מצב של הרבה שנים, לעתים גם משפחה מידלדלת, לא עלינו, מבחינת האנשים שעדיין משתתפים או פועלים בנושא אחזקת הקבר, אני רוצה לומר את הדברים בצורה עדינה, ונוצר מצב שבו קברים לא מעטים של נפגעי פעולות איבה הם קברים לא מטופלים, ובמקומות שהם כן מטופלים, הטיפול בהם הוא על כתפיהן של המשפחות, ולעתים למשפחות קשה לשאת בנטל, גם בנטל הכלכלי וגם בנטל הנפשי הנדרש לצורך העניין.

במגמה שאנחנו מבקשים ליצור, של השוואת הזכויות של אותן משפחות שיקיריהן נהרגו בפעולות איבה לזכויות משפחות חללי צה"ל, מצאתי לנכון, בעקבות פניות שהגיעו אלי, פניות אמיתיות, להביא בפני הכנסת הצעת חוק, שלפיה החובה לתחזק את הקברים האלה תהיה זהה לחובה לתחזק את קבריהם של חללי צה"ל, ואני מבקש את תמיכת הכנסת בה. תודה רבה.

היו"ר א' בורג:

חבר הכנסת גולדשמידט, שאלה אחת, אנחנו צריכים לעבור להצבעה, נכון?

אלי גולדשמידט (ישראל אחת):

אלא אם יש מישהו שרוצה לדבר.

היו"ר א' בורג:

אדוני המזכיר, יש דוברים לקריאה ראשונה בחוק התגמולים לנפגעי פעולות איבה? עד שמוצאים את הרשימה, תסביר לי, למה מתעכב נושא עכו?

אלי גולדשמידט (ישראל אחת):

עכו תקבל מעמד כמו יישובי קו העימות.

היו"ר א' בורג:

נכון.

אלי גולדשמידט (ישראל אחת):

כרגע, המצב המשפטי הוא, שאין הטבות מס במדינת ישראל. על מנת שתהיינה הטבות מס, צריך לקבל קודם חוק שמחיה את הטבות המס, שתוקפן פג בסוף השנה הקודמת.

היו"ר א' בורג:

מתי זה קורה, היום או מחר?

אלי גולדשמידט (ישראל אחת):

היום.

היו"ר א' בורג:

כלומר, קודם צריך לייצר את התשתית ורק לאחר מכן את הפרט.

יהודית נאות (שינוי):

זה תלוי האחד בשני.

אלי גולדשמידט (ישראל אחת):

זה משווה את מצבה של עכו למצבה של שלומי.

היו"ר א' בורג:

תודה. הצעת חוק התגמולים לנפגעי פעולות איבה – ראשון הדוברים, חבר הכנסת אברהם רביץ, אינו נוכח. חבר הכנסת אופיר פינס-פז – לא נוכח.

קריאות:

נוכח.

היו"ר א' בורג:

אופיר, אתה רוצה לדבר?

אופיר פינס-פז (ישראל אחת):

לא.

היו"ר א' בורג:

תודה. חבר הכנסת משה גפני – לא נוכח. חבר הכנסת עזמי בשארה?

עזמי בשארה (בל"ד):

לא.

היו"ר א' בורג:

תודה. חבר הכנסת מאיר פרוש – לא נוכח. חבר הכנסת בני אלון – אינו נוכח. חבר הכנסת ישראל כץ, בבקשה.

ישראל כץ (הליכוד):

אדוני היושב-ראש, אני כמובן חושב שהצעת החוק היא הצעה חשובה, וודאי שאתמוך בה.

היום נתבשרנו – לפחות אני, בצורה לא פורמלית, ייתכן שזה כבר קרה באופן פורמלי – על המלצות להעמדתו לדין של ראש הממשלה לשעבר בנימין נתניהו. אדוני היושב-ראש, אני לא יודע אם אתה מעודכן יותר ממני – – –

האשם מחאמיד (הרשימה הערבית המאוחדת):

לא שמעתי, אתה מוכן לחזור, בבקשה?

ישראל כץ (הליכוד):

התעדכנו בצורה לא פורמלית על כך שהמשטרה המליצה להעמיד לדין את ראש הממשלה לשעבר בנימין נתניהו. אני לא יודע, ויעדכנו אותי חברי הכנסת – – –

ראובן ריבלין (הליכוד):

לעת עתה היא רק תדרכה את העיתונות.

ישראל כץ (הליכוד):

לעת עתה, ההודעה נמסרה כנראה באופן כזה או אחר לעיתונות, לפני שנמסרה לגורמים המוסמכים או לכל גורם אחר. ודאי שעל כך כבר מראש צריך להתרעם, משום שלצערנו זה הפך לחלק משיטה של לעשות דברים בצורה לא מסודרת, מעבר לתוכן שלהם.

אני רק רוצה להזכיר, שהכנסת קיבלה כאן ברוב גדול בקריאה טרומית, בתמיכת הממשלה, את התיקון לחוק-יסוד: הממשלה, שאומר שראש ממשלה לשעבר ייהנה מזכויות חקירה זהות לשל ראש ממשלה מכהן במשך שנה לאחר שסיים את כהונתו. לא בכדי היתה כאן תמיכה רחבה בכנסת בנושא הזה, משום שהתברר, להפתעתנו, שגם בפתיחת החקירה נגד בנימין נתניהו, היועץ המשפטי לממשלה, שאמור לדעת כמובן לכוון, לאשר, לא ידע כלל על פתיחתה, ואכן הוא אישר גם בקולו את העובדה הזאת, ולכן, בין השאר בגלל זה, התקבל כאן התיקון לחוק.

ולצערי, מה שאנחנו עוברים היום, ביום הזה, הדרך שהדברים מתחילים לצאת אל הציבור בצורה של הדלפות, בצורה מגמתית ומעוותת, מראה עד כמה היה חשוב לתקן, וחשוב לסיים את תיקון החוק שאני הבאתי, והייתי אומר גם מעבר לזה, הייתי אפילו חושב שצריך להעניק לראש ממשלה פורש, למשך אותה תקופה – והיה רעיון כזה, יכול להיות שהוא עוד ישתלב בחוק – אפילו חסינות, בדומה לחסינות חברי כנסת, לפחות בשנה הראשונה לאחר סיום תפקידו.

לא ייתכן שאנשים, אישים, שהיו אחראים, ובלי קשר לדעה פוליטית – מובן שאני תמכתי ותומך בנתניהו ובדעותיו, אבל גם מי שלא תומך התקומם לא מעט פעמים על הדרך ועל הצורה. ולכן אני חושב, שטוב שנתריע כאן, מעל הבמה הזאת, על כך שהדברים מתנהלים בצורה הזאת, ויש כאן פגיעה קשה באישי ציבור – –

היו"ר א' בורג:

תודה.

ישראל כץ (הליכוד):

– – והייתי מציע לכנסת, אדוני היושב-ראש, למצוא את הדרכים לתקן את זה.

היו"ר א' בורג:

תודה. חבר כנסת סאלח טריף – לא נוכח. חבר הכנסת אחמד טיבי – לא נוכח. חבר כנסת ריבלין ביקש להחליף את חבר הכנסת גדעון עזרא. ביקשת להחליף את חבר כנסת עזרא, נכון? בבקשה.

ראובן ריבלין (הליכוד):

לא צריך להחליף אותו, אדוני. אין מי שיחליף את עזרא.

היו"ר א' בורג:

אדוני צודק. אין מלים בפי.

ראובן ריבלין (הליכוד):

אדוני היושב-ראש, חברי חברי הכנסת, מדינת ישראל היא אולי אחת הדמוקרטיות היחידות בעולם שהמלחמה בטרור היא עניין יומיומי אצלה, ואנחנו צריכים לדעת, שאם, חלילה, נפגע אדם ברחובות ירושלים או ברחובות תל-אביב – אבל ירושלים אינה נחשבת על-פי ההגדרה החוקית לאזור ספר, ואם היא אינה אזור ספר, גם כל החוקים הנלווים לפעולה שהיא פעולת איבה או פעולת מלחמה אינם חלים עליה: אם מדובר במס רכוש – – –

היו"ר א' בורג:

אדוני מדבר לעניין.

ראובן ריבלין (הליכוד):

באופן יוצא מן הכלל, אדוני.

אני חושב שהחוק שחבר הכנסת גולדשמידט העלה הוא כל כך חשוב וכל כך מתקן עיוות – ואני לא מדבר כאן – – –

היו"ר א' בורג:

אני עוד ב"שוונג" של חבר הכנסת כץ, שפתאום – – –

ראובן ריבלין (הליכוד):

– – – ואני לא מדבר כאן על יהודים, אני מדבר על אזרחי מדינת ישראל.

היו"ר א' בורג:

באשר הם.

ראובן ריבלין (הליכוד):

באשר הם, משום שהטרור, לצערנו, לא מבחין בין יהודי לערבי – כל אדם שנמצא בעת פעולת טרור, והיא יכולה להיות פעולת טרור של מתאבד שלא עושה חשבון אלא עם אלוהיו, בהחלט קורה מצב שבו אנשים, במקומות היותר-מועדים לפורענות, נמצאים במצב שהם לא נפגעו מפעולת איבה, ואם הם לא נפגעו מפעולת איבה, כל הזכויות הנלוות נלקחות מהם. אני מוכרח לומר – ואדוני היושב-ראש, פעמים רבות ראיתי אותו כיושב-ראש הסוכנות בימי זיכרון לנפגעי פעולות הטרור – הם זועקים ואומרים לנו: מדוע, מה קרה? האם אנחנו לא נפלנו על כך שאנחנו נמצאים במדינה שנמצאת בעימות? אני לא אומר: נפלנו משום שהיינו יהודים, כי בפעולות הטרור נהרגו גם מי שאינם יהודים והם אזרחי ישראל, או אזרחי מדינת ישראל.

ולכן אני חושב שחבר הכנסת גודלשמידט עשה מעשה נכון. ניסינו כמה פעמים בממשלות קודמות להעביר זאת, והבעיות עם כל החוקים הנלווים, שהם החוקים שנוגעים בביטוח לאומי, בחוק מס רכוש, בקרן פיצויים, בכל הדברים האלה – בהם צריך לבוא לידי ביטוי המצב שבו אנחנו נשווה את כל נפגעי פעולות הטרור כנפגעי פעולות איבה על-פי ההגדרה בחוק, ונעשה תיקון עוול כלפי כל אזרח שנפגע כתוצאה מפעולת טרור. תודה רבה.

היו"ר א' בורג:

תודה. כאן, נדמה לי, מדובר רק על השוואת תנאים בנושא מצבות וקברים ולא על – – –

ראובן ריבלין (הליכוד):

בסדר, נתחיל בזה.

היו"ר א' בורג:

תודה. חבר הכנסת ויצמן שירי – קריאה ראשונה: חוק התגמולים לנפגעי פעולות איבה.

ויצמן שירי (ישראל אחת):

מסיר.

היו"ר א' בורג:

מסיר, תודה.

חבר הכנסת אלי בן-מנחם.

אליהו בן-מנחם (ישראל אחת):

מסיר.

היו"ר א' בורג:

כנ"ל. חבר כנסת איוב קרא – לא נמצא. חבר הכנסת נחום לנגנטל – לא נמצא. חבר הכנסת מוחמד ברכה – לא נמצא. חבר הכנסת מיכאל איתן – לא נמצא. חבר הכנסת יובל שטייניץ – לא נוכח. חבר הכנסת מקסים לוי – לא נוכח. חבר הכנסת רחבעם זאבי – לא נוכח. חבר הכנסת מוחמד כנעאן – לא נוכח. חבר כנסת דוד אזולאי – לא נוכח. חבר הכנסת טלב אלסאנע, בבקשה.

אליהו בן-מנחם (ישראל אחת):

טלב, אתה יכול לוותר, לא יקרה לך כלום. בן-אדם מופרע...

היו"ר א' בורג:

בבקשה, טלב.

טלב אלסאנע (הרשימה הערבית המאוחדת):

אדוני היושב-ראש, רבותי חברי הכנסת, חוץ מאחד, חוץ מחבר כנסת – מה קרה לך, אלי? לפעמים נכנס בך דיבוק, מה קרה?

אליהו בן-מנחם (ישראל אחת):

איך שמעת?

טלב אלסאנע (הרשימה הערבית המאוחדת):

אני שמעתי את דבריו – שירי, תקשיב, אתה מהנגב – – –

אליהו בן-מנחם (ישראל אחת):

אני חוזר בי.

טלב אלסאנע (הרשימה הערבית המאוחדת):

תתנצל. תעמוד – כיום, בזמן של מחילות והתנצלויות – אני מבקש, כבודו, שהוא יעמוד ויתנצל.

היו"ר א' בורג:

לא שמעתי על מה, אבל אם הוא מוכן להתנצל, אני אשמח.

אליהו בן-מנחם (ישראל אחת):

אם הוא לא שמע, איך אתה שמעת?

היו"ר א' בורג:

אני מתנצל בשמו, אני לא יודע על מה, אבל אני מתנצל בשמו.

טלב אלסאנע (הרשימה הערבית המאוחדת):

אני אגיד לך. קודם הדברים ואחר כך אני אסביר.

אני שמעתי את דבריו של חבר הכנסת רובי ריבלין. אני סבור שהדברים האלה מאוד חשוב שייאמרו, וגם זה מראה שלפעמים אתה מאמץ את הגישה השוויונית כלפי האוכלוסייה הערבית, אזרחי המדינה הערבים, ולדעתי בצדק.

ראובן ריבלין (הליכוד):

שוויונית כלפי כל האזרחים, למה הערבים?

טלב אלסאנע (הרשימה הערבית המאוחדת):

אזרחים הם אזרחים, אבל בדרך כלל ההבחנה לא באה מצד הערבים, היא באה מצד הלא-ערבים.

ראובן ריבלין (הליכוד):

כי יש לנו בעיה שיש לנו מדינה יהודית אחת, וזאת הדילמה. מה נעשה.

טלב אלסאנע (הרשימה הערבית המאוחדת):

אני סבור שבצדק הוגשה הצעת החוק הזאת. אין סיבה להבחין בין קורבנות לבין קורבנות, בין אנשים שנפגעו, שהלאומיות שלהם היא אחרת. יש צורך להתייחס אליהם באופן שווה כשמדובר בנפגעי פעולות איבה שהם בתור נפגעי פעולות טרור, ולא משנה מי המבצע – אם הוא יהודי או ערבי, וצריך לתת את התרופה, את הסיוע ואת העזרה לאותם נפגעים.

אני גם סבור, בהקשר זה, שכשמתקנים את החוק של נפגעי פעולות איבה וכוללים בו גם נפגעי פעולות על-ידי יהודים, צריך לכלול גם את היישובים הערביים בקווי העימות. עד היום שום יישוב ערבי – לא היישוב הערבי אל-עראמשה, לא פסוטה, לא כפר-סמיע, שום יישוב ערבי לא נכלל בהגדרה של יישובי קו עימות, אף-על-פי שהם על הגבולות ואף-על-פי שהם נפגעים, והם לא מקבלים את הסיוע שמקבלים היישובים האחרים.

יש כל מיני הגדרות שמוציאות מכלל ההגדרה את היישובים הערביים. אם זה עיירות פיתוח – אין שום יישוב ערבי שהוא עיירת פיתוח. אם זה יישוב חקלאי – אין יישוב ערבי שהוא יישוב חקלאי, ולכן יש מיני הגדרות שעוקפות את המגזר הערבי ומנציחות את האפליה. צריך לשנות את ההגדרות האלה ולקבוע קריטריונים אובייקטיביים מעשיים שיחולו באופן שווה, ללא הבדל. תודה רבה.

היו"ר א' בורג:

תודה רבה, חבר הכנסת טלב אלסאנע. חבר הכנסת תאופיק חטיב – לא נמצא. חבר הכנסת עופר חוגי – לא נוכח. חבר כנסת חיים כץ – כנ"ל. חבר הכנסת עסאם מח'ול – לא נוכח. חבר הכנסת אבשלום וילן – לא נוכח. חבר הכנסת עוזי לנדאו – לא נוכח. חבר הכנסת דני נוה – לא נוכח. חבר כנסת מיכאל קליינר – לא נוכח. חבר הכנסת האשם מחאמיד, אתה מעוניין לדבר?

האשם מחאמיד (הרשימה הערבית המאוחדת):

אני אדבר.

היו"ר א' בורג:

בבקשה.

האשם מחאמיד (הרשימה הערבית המאוחדת):

אדוני היושב-ראש, אדוני השר, חברי הכנסת, אנחנו, חבר הכנסת גולדשמידט, נתמוך בהצעת החוק שלך – –

אלי גולדשמידט (ישראל אחת):

תודה.

האשם מחאמיד (הרשימה הערבית המאוחדת):

– – אף שאני בטוח שיש בה כמה חסרונות שחברי טלב אלסאנע כבר הזכיר קודם, שכשאתה אומר נפגעי פעולות איבה, על-פי הגדרת החוק הקיים, היא אומרת הכול. ההגדרה אומרת בעצם, שכאשר – – –

אלי גולדשמידט (ישראל אחת):

חבר הכנסת האשם מחאמיד – –

האשם מחאמיד (הרשימה הערבית המאוחדת):

תקן אותי.

אלי גולדשמידט (ישראל אחת):

– – נמצאת אצלנו בוועדה הצעת חוק של חבר הכנסת אחמד טיבי, שכוללת את נושא הנפגעים שאינם יהודים בהגדרה של נפגעי פעולות איבה.

האשם מחאמיד (הרשימה הערבית המאוחדת):

חבר הכנסת גולדשמידט, אפילו אם זה לא היה שם, היינו תומכים בהצעה. משום שיש כאן עניין אנושי.

יהודית נאות (שינוי):

על אחת כמה וכמה אחרי ההבהרה.

האשם מחאמיד (הרשימה הערבית המאוחדת):

כן. עניין אנושי. אני תקווה, כמובן, שהעוול יתוקן בקריאות הבאות.

אדוני היושב-ראש, אני רוצה לנצל את ההזדמנות בדקה שנותרה לי כדי לומר שני דברים. אני באמת רוצה שוויון מלא גם בין קורבנות וגם בין אנשים חיים. אתמול קיבלתי תשובה על שאילתא לשר לביטחון פנים ולשר החינוך בעניין שמירה על בתי-ספר. ומה התשובה שקיבלתי? שאין צורך, אדוני יושב-ראש ועדת החינוך והתרבות, לשמירה על בתי-ספר ערביים, כי אין סכנה שיבואו מחבלים ויכו בהם.

זבולון אורלב (מפד"ל):

אתה יודע שוועדת החינוך והתרבות החליטה כמה וכמה פעמים שצריך שמירה גם בבתי-הספר הערביים.

האשם מחאמיד (הרשימה הערבית המאוחדת):

נכון. מה עוד שעכשיו יש סמים ויש עבריינות ויש כל מיני דברים אחרים, שבגללם אנחנו צריכים שמירה על תלמידינו ומורינו.

אדוני היושב-ראש, משפט אחרון. ביום חמישי, מחרתיים, חברי השר רמון, זה 30 במרס. 30 במרס הוא יום האדמה בקרב ערביי ישראל.

השר ח' רמון:

בוטל.

האשם מחאמיד (הרשימה הערבית המאוחדת):

לא יבוטל.

השר ח' רמון:

אין צורך בו.

האשם מחאמיד (הרשימה הערבית המאוחדת):

יש צורך בו, כי המדיניות הקיימת גורמת לכך. באים ואומרים שזה יעבור בשקט, ואני אומר לך, לכם, רבותי השרים, כי כולכם נושאים באחריות – ארבעה שרים כבר – אנחנו רוצים להעביר את היום הזה בשקט, אבל תראו מה קורה. הממשלה איננה רוצה שזה יעבור בשקט. למה? כי פתאום יום-יומיים, שבוע לפני יום האדמה באים ומוסרים לאנשים צווי הריסה. איפה זה יכול לקרות? בדיוק לפני יום האדמה. זו פרובוקציה, אדוני היושב-ראש.

היו"ר א' בורג:

אני מודה לך. חברת הכנסת תמר גוז'נסקי – איננה. חבר הכנסת זבולון אורלב, בבקשה, דקה אחת. לאחר מכן אני מפסיק את הדיון ונמשיך אותו אחר כך. הגיעה השעה 17:00 והשרים נמצאים כאן.

זבולון אורלב (מפד"ל):

אדוני היושב-ראש, חברי הכנסת, בראשית הדברים אני רוצה לשבח את חבר הכנסת אלי גולדשמידט שהציע הצעת חוק כדי לממן את אחזקת הקברים של נפגעי איבה.

חברה נבחנת, בין היתר, במה שאנחנו קוראים בערך היהודי חסד של אמת, ואין ספק שהצעת החוק הזאת מבטאת מוסר בסיסי וראשוני בחוב של חברה. לצערנו, החזית של אזרחי מדינת ישראל לא עוברת רק בקווי הגבול, לעתים יותר מדי מזומנות היא עוברת גם ברחובות ערינו ובתוך האוטובוסים, ולכן אני חושב שחקיקת החוק הזאת תשלים ותביא לידי כך שההתנהגות המוסרית שלנו כלפי נפגעי האיבה וכלפי המשפחות תהיה יותר ראויה. הרי את האבדה לא ניתן להשיב. אבל החוק הזה יבטא את המוסר ביחס של המדינה כלפי נפגעי האיבה ויבהיר את היחס החם ואת היחס הראוי לנפגעי איבה. תודה רבה.

היו"ר א' בורג:

חבר הכנסת נסים זאב, בקצרה, ונצביע ונעבור לשלב הבא.

נסים זאב (ש"ס):

אדוני היושב-ראש, בהחלט כולנו תומכים בחוק הזה. הוא ראוי. אני מברך את יושב-ראש ועדת הכספים שהעלה את הצעת החוק.

אני רק רוצה להוסיף ולומר, שאת אותה דרישה שאנחנו דורשים מעצמנו, מהמדינה, ואת אותו יחס לאותם נפגעי איבה אני רוצה לדרוש מכל חברות הקדישא שמקבלות עבור חלקת קבר סכומי עתק. כולנו יודעים שלמשל בהר-הזיתים מחירי החלקות מגיעות ל-8,000 עד 10,000 דולר לפעמים ליחידת קבר. צריך לדרוש מהחברות את התנאים של ניכוש העשבים, של דרכי גישה. נוצר מצב כל כך אבסורדי, שבני משפחה מגיעים אחרי שנים והם אינם יכולים לגשת לקבר, כי בשבילים קבורים אנשים, כשבתחילת התכנון היה אותו שביל מיועד למעבר ואחרי כמה שנים אנחנו רואים שיש שם קברים נוספים.

אני חושב להביא הצעת חוק בעניין הזה כדי לעשות סדר בנושא.

היו"ר א' בורג:

תודה. חברי הכנסת, נעבור להצבעה. נצביע על הצעת החוק של חבר הכנסת גולדשמידט בקריאה ראשונה.

### הצבעה מס' 26

### בעד ההצעה להעביר את הצעת החוק לוועדה – 23

### נגד – אין

### נמנעים – אין ההצעה להעביר את הצעת חוק התגמולים לנפגעי פעולות איבה (תיקון מס' 18) (החזר הוצאות על אחזקת הקבר), התש"ס–2000,

### לוועדת העבודה, הרווחה והבריאות נתקבלה.

היו"ר א' בורג:

23 בעד, ללא מתנגדים וללא נמנעים. הצעה זו מועברת לוועדת העבודה והרווחה.

# שאילתות מהירות

היו"ר א' בורג:

רבותי חברי הכנסת, אנחנו עוברים לנוהל חדש שהחליטה עליו ועדת הכנסת, בנושא שאילתות מהירות.

אני רוצה להציג את הנוהל – שהחברים ידעו במה מדובר: יושב-ראש יקבע בתיאום עם הממשלה במסגרת ישיבות הכנסת מועדים שבהם יענו חברי ממשלה על שאילתות מהירות שיוצגו על-ידי חברי הכנסת. בכל ישיבת שאילתות מהירות ישתתפו לפחות שבעה שרים – ותיכף אתייחס למספר הנוכחים.

אני מודה ומברך את חברי הממשלה שבאו והיו כאן בזמן והם נוכחים. אני אפנה לוועדת הכנסת על מנת שהדיון בסנקציות לגבי שרים יחול תחילה לגבי אותם שרים שלא היו כאן עם תחילת הנוהל החדש ויודעים שהיו צריכים להיות כאן בזמן על-פי תיאום מוקדם ומאוד אינטנסיבי בין מזכירות הכנסת לבין מזכירות הממשלה. לכם, רבותי השרים, אני מודה מאוד.

שני-שלישים מהשאילתות הוצגו למזכירות הכנסת 48 שעות לפני מועד הישיבה והועברו לידיעת השרים, ושליש מן השאלות הן שאלות שייאספו מן החברים באולם. אם חברי הממשלה ירגישו ויהיה לנו יותר זמן וירצו להמשיך, מה טוב. אבל אין חובה. החובה שלנו היא שני-שלישים שאלות במתכונת כמו של שאילתות בעל-פה, של שאלה מן הכתב, ושליש מן השאלות מן האולם במתכונת קצרה. משך הדיון בשאילתות לא יעלה על שעה וחצי. הפעם זה יהיה יותר קצר בגלל האופי של היום, שהוא לחוץ ועמוס. השואל לא ישאל שאלה במשך זמן שעולה על דקה. הזמן העומד לרשותו של ראש הממשלה או השר המשיב לא יעלה על שתי דקות לכל שאילתא, כפי שנהגנו בשאילתות לראש הממשלה, כשעמדנו כולנו בזמנים. יש כמובן זכות ליושב-ראש הישיבה לנתק מיקרופון וכו'. דברים כאלה לא יקרו. נקפיד על מסגרת הזמנים. נשאלו שאלות ענייניות, נענה תשובות ענייניות. אני מציע, אדוני המזכיר, שהתשובות תינתנה מן המקום, כי עושים תנועה בין השרים. זו שאלה, תשובה, ואנחנו זזים הלאה. רק השאלה הראשונה היא כמו בעל-פה ואין לאחר מכן זכות השאלה הנוספת.

חבר הכנסת יוסף פריצקי שאל את שר האוצר שאלה. אחריו – חברת הכנסת יעל דיין.

# קרן הלוואות לסטודנטים

יוסף פריצקי (שינוי):

אדוני שר האוצר, פורסם כי ממשלת ישראל מקימה קרן הלוואות לסטודנטים למימון שכר הלימוד באוניברסיטאות.

ברצוני לשאול:

1. מה הוא תקציב הקרן?

2. מה הם תנאי ההלוואה למימון שכר הלימוד?

3. מה הם הקריטריונים לקבלת הלוואה מן הקרן?

היו"ר א' בורג:

תודה. כבוד השר, בבקשה.

שר האוצר א' שוחט:

אדוני היושב-ראש, אין גג לסכומים שאפשר לקחת בהלוואה. בינתיים הדבר מתנהל במסגרת תקציב ות"ת – הוועדה לתכנון ולתקצוב – ולכן אין הגדרה של סכום. בינתיים, כל מי שפנה בהתאם לקריטריונים קיבל.

ההלוואה היא בגובה כל שכר הלימוד בריבית הנמוכה ב-3% מריבית השוק, וזה גובה הסבסוד. פירעון ההלוואה מתחיל שנה מתום הלימודים וייעשה במשך 36 חודשים או שנתיים מתוך הלימודים, 48 חודשים, או ארבע שנים, וזאת לפי בחירת הסטודנט. הלווה נדרש להמציא ערב אחד מקרבה ראשונה או שני ערבים. סטודנט אשר אין באפשרותו להמציא ערבים יהיה זכאי לקבלת הלוואה בתנאים זהים מקרן הסיוע לסטודנט – הקרן המשותפת למשרד החינוך ולמועצה להשכלה גבוהה.

לשאלתך האחרונה, מה הם הקריטריונים – כל סטודנט לתואר ראשון באוניברסיטאות או במכללות המתוקצבות על-ידי ות"ת זכאי ולומד בתוכנית לימודים בהיקף של לפחות 75%. תודה.

היו"ר א' בורג:

מישהו רוצה לשאול שאלה נוספת את השר? לא חבר הכנסת פריצקי. חבר הכנסת טלב אלסאנע, בבקשה, בנושא הזה.

טלב אלסאנע (הרשימה הערבית המאוחדת):

בנושא הזה?

היו"ר א' בורג:

אם יש לך שאלה בכתב, אז לא.

חבר הכנסת זבולון אורלב, שאלה שאיננה מופיעה בכתב לשר האוצר. בבקשה. אדוני השר, תודה.

זבולון אורלב (מפד"ל):

אדוני שר האוצר, ההלוואות בתנאים שאתה ציינת – הסטודנטים מתנגדים להן, ויש הרבה כסף שלא מנוצל. האם תהיו מוכנים לשקול להיטיב יותר את התנאים כדי שהסטודנטים אכן ישתמשו בהלוואות האלה?

היו"ר א' בורג:

חברת הכנסת דיין. אדוני השר, בבקשה.

שר האוצר א' שוחט:

לפי מיטב ידיעתי, לאחרונה התנהל משא-ומתן עם ציבור הסטודנטים והגיעו לשורה של הסכמים, לרבות הקמת ועדה שבוחנת את גובה שכר הלימוד ולרבות הנחיה, דירקטיבה לוועדה לדון בה מתוך מגמה להוריד את גובה שכר הלימוד לאורך זמן. במסגרת אותם דיונים הגיעו גם להסכמות בנושא של הלוואות ואיך וכיצד הן יינתנו. היתה החלטה, שהיתה מקשה שלמה של החלטות, ולכן אני לא חושב שכרגע יש לעורר את העניין מחדש.

היו"ר א' בורג:

תודה רבה. עתה חברת הכנסת יעל דיין, ואחריה חבר הכנסת אחמד טיבי – לשר הפנים.

יעל דיין (ישראל אחת):

לשר הבריאות.

היו"ר א' בורג:

חברת הכנסת דיין – לשר הבריאות, ואחריה חבר הכנסת טיבי – לשר הפנים.

האשם מחאמיד (הרשימה הערבית המאוחדת):

אם יש שאלה לשר האוצר – – –

היו"ר א' בורג:

הסדר הוא רק בתוך השאלות. אסביר את זה אחרת: נצטרך לזוז כאן, כדי שיהיה גיוון בין השרים שעונים.

יעל דיין (ישראל אחת):

זה נותן גיוון ועניין.

מאיר פרוש (יהדות התורה):

– – – את השאלות האלה.

היו"ר א' בורג:

בבקשה, שאלה מס' 7, לשר הבריאות.

# תשלום בעבור התרופות "הרצפטין" ו"פוסלאן"

יעל דיין (ישראל אחת):

למרות הכנסת התרופות "הרצפטין" ו"פוסלאן" לסל הבריאות, ממשיכות להגיע למשרדי עשרות פניות על שינויי קריטריונים שאינם מאפשרים, גם לאלה שקיבלו בעבר "הרצפטין" ו"פוסלאן", לקבל אותן בפועל.

היו"ר א' בורג:

אדוני שר הבריאות, לא נראה לי שזה הזמן לעזוב את האולם.

קריאה:

לא.

יעל דיין (ישראל אחת):

אולי כן.

היו"ר א' בורג:

אולי כן. עדיף לעזוב? חברת הכנסת דיין, בבקשה.

יעל דיין (ישראל אחת):

השאלה היא: מה הם הקריטריונים החדשים, שאחרי שהבית הזה הכניס את התרופות לסל, לא מאפשרים לקבל אותן בפועל? את הקרדיט קיבלנו. את ה"הרצפטין" החולות לא מקבלות.

היו"ר א' בורג:

תודה רבה. אדוני השר, בבקשה.

שר הבריאות ש' בניזרי:

אדוני היושב-ראש, רבותי חברי הכנסת, התרופות "הרצפטין" ו"פוסלאן" הוכללו בסל השירותים תוך הגדרת התוויות להתאמה לטיפול כפי שמבוצע עבור כלל השירותים שמוכללים בסל. לגבי "פוסלאן", ההתוויות שנקבעו הן אלה שהוגדרו בכנס ההסכמה שנערך בנושא בהשתתפות טובי המומחים בארץ. המלצות הכנס אומצו על-ידי הוועדה הציבורית, ולפיכך אנחנו קבענו את ההתוויות. לגבי "הרצפטין", ההתוויות שנקבעו לקבלת התרופה מתבססות על חוות דעת המועצה הלאומית לאונקולוגיה ואיגוד האונקולוגים.

יתר על כן, וזו בעצם השאלה, נשים שהחלו לקבל את הטיפול טרם הכללת ה"הרצפטין" בסל השירותים זכאיות להמשך קבלת הטיפול על חשבון קופות-החולים גם אם הן החלו את הטיפול שלא על-פי הקריטריונים שנקבעו, על מנת שלא להפסיק את הטיפול שהן מקבלות. אני קיבלתי בעבר פניות מחברת הכנסת דיין ומחברות כנסת אחרות פה, בכנסת, ומייד פנינו לקופות ולאותם בתי-חולים וחייבנו אותם. לכן אני אומר, שייתכן כי המקרים שמופנים אלייך אינם המתאימים להתוויות שהוגדרו לתרופות הנ"ל. מובן שקופות-חולים זכאיות להוסיף תרופות על הנקבע בסל השירותים על-פי ראות עיניהן, אך אין הדבר מחייב קופות-חולים אחרות.

הייתי מציע, שאת כל המכתבים ששלחו אלייך ישלחו, אם מופיע בהם סוג הבעיה, אלינו, ועל-פי ההתוויות אנחנו נוכל לדעת בדיוק אם זה מתאים או לא, כי ההנחיות שלנו ברורות ולא צריכה להיות כל בעיה.

היו"ר א' בורג:

חבר הכנסת אחמד טיבי – שאלה לשר הפנים. אחריו – – –

שר הבריאות ש' בניזרי:

אולי שאלות לי.

היו"ר א' בורג:

לא. אנחנו נגוון את זה, כדי שלא – – –

תמר גוז'נסקי (חד"ש):

יש לי שאלה לשר הבריאות.

היו"ר א' בורג:

יהיו עוד הזדמנויות. יש עוד הזדמנויות. חבר הכנסת טיבי, ואחריו חבר הכנסת גפני – לשר רמון, בתחום המומחיות שלו.

# ועדה קרואה בעארה-ערערה

אחמד טיבי (התנועה הערבית להתחדשות):

אדוני השר, בכפרים ערערה ועארה שבמשולש יש ועדה קרואה שמונתה בקדנציה הקודמת של הממשלה ומנוהלת על-ידי מר ציון הדר. יש תלונות כמעט מכל התושבים בשני הכפרים, אלפי תושבים, על דרך הניהול הכספי וגם הארגוני של המועצה, לרבות לאחרונה, לפני כשבועיים, פיטורי גזברית המועצה, גברת יוניס. כל תושבי המקום דורשים בחירות דמוקרטיות, או, לחלופין, עד לבחירות הדמוקרטיות לפזר את הוועדה הקרואה ולפטר את מר ציון הדר ולהעביר את הנגע הזה מערערה.

היו"ר א' בורג:

שר הפנים, בבקשה.

שר הפנים נ' שרנסקי:

אדוני היושב-ראש, כנסת נכבדה, משרד הפנים החליט למנות ועדה קרואה ליישוב ערערה ביולי 1998, מאחר שהמועצה הקודמת, שהיתה חלשה מאוד, הגיעה לגירעון תקציבי של 45 מיליון שקל. העובדים לא קיבלו משכורות יותר משנה, ותושבים לא קיבלו את כל השירותים המוניציפליים המגיעים להם.

ב-21 בפברואר השנה בדק מנכ"ל משרד הפנים, יחד עם הממונה על המחוז, את תלונות התושבים בישיבה שהתקיימה במשרדו יחד עם הממונה על מחוז חיפה וראש הוועדה הקרואה מר ציון הדר. בעקבות הבירור שנעשה, לא נמצא כל פגם בעבודתו של יושב-ראש הוועדה, ועל כן הוחלט על המשך עבודתו. לאחרונה גם הוחלט להעביר את יתרת התקציב לכיסוי גירעונות למועצה.

לגבי המשך פעילות הוועדה הקרואה, אני צריך להסביר שלפי חוק התקופה יכולה להיות כארבע שנים. אבל אנחנו נחליט סופית רק אחרי בחינת כמה קריטריונים: גיבוש תוכנית הבראת המועצה, מתן שירותים מוניציפליים לתושבים וגביית הארנונה, שלא היתה קיימת כלל בימי המועצה הקודמת. הבחירות יתקיימו לאחר שנוכל להבטיח את כל התנאים האלה בצורה המקצועית ביותר.

כעיקרון, אני רוצה להגיד, שאני חושב בהחלט שגם ועדה קרואה וגם מתכונת של ועדה ממונה – זו מתכונת מאוד לא רצויה. דווקא בגלל זה קיבלתי החלטה, שעד ינואר 2001 יהיו בחירות בכל המועצות הממונות שקיימות עד עכשיו. בקשר לוועדה קרואה, זה מקרה אקסטרימלי. הגירעון מדבר בעד עצמו. יש בהחלט שיפור בתוכנית ההבראה. אנחנו מקווים, שבזמן הקרוב נוכל לסיים – – –

קריאה:

שאלה נוספת.

היו"ר א' בורג:

אין. אדוני השר, תודה רבה.

חבר הכנסת גפני, בבקשה. אתה שואל את השר רמון. אחריו – חבר הכנסת אלי בן-מנחם ישאל את שר הבריאות. איה שר הבריאות?

# פרסום עריכת נישואין לא על-ידי הרבנות הראשית

משה גפני (יהדות התורה):

אדוני היושב-ראש, אני רוצה להודות לך על כך שאישרת את השאלה. אני רוצה להודות לשר רמון שהסכים להשיב עליה, והוא בוודאי ישיב תשובה טובה.

התנועה הרפורמית והתנועה הקונסרבטיבית מפרסמות ב"קול ישראל" עידוד לעריכת נישואין על-ידן ולא על-ידי הרבנות הראשית לישראל, וזה כמובן בניגוד לחוק.

רצוני לשאול:

כיוון שנושא הנישואין נתון בידי הרבנות הראשית לישראל, כיצד כלי תקשורת ממלכתי מפרסם פרסום הנוגד זאת?

היו"ר א' בורג:

בבקשה, אדוני השר.

השר ח' רמון:

אדוני היושב-ראש, חברי הכנסת, לאחר בדיקת תשדירי הפרסומת שהם נושא השאילתא, הגיעה רשות השידור לכלל דעה, כי יש בהם משום הטעיה לכאורה של המאזינים, היות שמן התשדירים ניתן ללמוד כאילו הטקסטים המוזכרים בפרסומת הם נישואין המוכרים על-פי חוקי המדינה.

דן מרידור (מפלגת המרכז):

– – –

השר ח' רמון:

הטקסטים המוזכרים בפרסומת. לא, הטקסטים המוזכרים בפרסומת הם נישואין המוכרים על-פי חוקי המדינה.

לפיכך החליט מנכ"ל רשות השידור, בתוקף סמכותו על-פי סעיף 7 לכללי רשות השידור (תשדירי פרסומת והודעות ברדיו), התשנ"ג–1993, שלא לאשר המשך שידור התשדירים. תודה.

היו"ר א' בורג:

תודה רבה.

משה גפני (יהדות התורה):

אמרתי לך שתהיה לו תשובה טובה.

היו"ר א' בורג:

אמרתי לך שזה תחום המומחיות שלו.

חבר הכנסת אלי בן-מנחם – לשר הבריאות, ואחריו חבר הכנסת טלב אלסאנע – לשר האוצר.

# חולה סיעודית שפונתה לחצי יום לבית-החולים גילתה שמיטתה נתפסה

אליהו בן-מנחם (ישראל אחת):

אדוני היושב-ראש, רבותי השרים, חברי הכנסת, היום פורסם בעיתון "ידיעות אחרונות", כי מדלן דמרי, חולה סופנית בת 54, שנאלצה להתאשפז לחצי יום בבית-החולים "סורוקה", גילתה שמיטתה נתפסה במרכז הסיעודי הסמוך "נווה שבא", שבו טופלה. כתוצאה מכך הגברת דמרי נאלצת לחפש לעצמה מיטה במוסד סיעודי אחר.

העובדה שחולה סיעודית מתפנה לשעות מספר לבית-חולים ומגלה שמיטתה נתפסה מעידה על שרירות לב, נוקשות ואטימות.

הנהלים הקיימים, המאפשרים לפנות חולה ממיטתו, פוגעים בטיפול בחולים הסיעודיים. החולה הסיעודי מתמודד יום יום עם קשיים עצומים. הוא נאבק על חייו וצריך להתרגל לסביבה חדשה ולאשפוז מתמיד.

אינני מבין מדוע לא ממתינים במוסדות הסיעודיים כדי לראות את תוצאות הבדיקות בבתי-החולים.

אם שר הבריאות לא מתכוון לשנות את הנהלים הנוקשים הללו, בכוונתי להניח כבר לאחר הפגרה הצעת חוק שתשנה את האבסורד ואת האטימות הקיימת. תודה.

היו"ר א' בורג:

תודה. בבקשה, אדוני השר.

שר הבריאות ש' בניזרי:

אדוני היושב-ראש, רבותי חברי הכנסת, אני רוצה להסביר את הנוהל הקיים במשרד הבריאות. איפה חבר הכנסת בן-מנחם? הנוהל הקיים במשרד הבריאות הוא כזה, שאם אדם מתאשפז במוסד סיעודי, המיטה היא שלו, כמובן, והיא משולמת בעלות חודשית די גבוהה. העלות של מיטה סיעודית נעה בין 200 ל-300 שקלים – ואפילו יותר – ביום, לא בחודש, כמובן.

ברגע שאדם עובר לקבל טיפול רפואי בבית-חולים, למוסד יש הסדר עם משרד הבריאות, שלפיו אנחנו שומרים את המיטה עד שבועיים, והמשרד משלם, שהרי אי-אפשר לא לשלם למוסד, כי המוסד צריך להמשיך להחזיק את עצמו. מעבר לשבועיים, יש כבר בעיה, כי גם המשרד לא יכול לשלם לעד. יש גם הטיפול בבית-החולים וגם המוסד הסיעודי.

במקרה שאני שומע פה אתה מדבר אתי על חצי יום שאחריו היא חזרה ולא מצאה את מיטתה, וזה אכן לא תקין, לא תקין, אם הפרטים כפי שאתה מספר הם אכן נכונים. אני מבין שזה הופיע בעיתונות היום. אנחנו נבדוק את הנושא ונטפל בזה באופן אישי. תודה.

היו"ר א' בורג:

תודה רבה. חבר הכנסת טלב אלסאנע – לשר האוצר.

# המדיניות כלפי המגזר הערבי

טלב אלסאנע (הרשימה הערבית המאוחדת):

אדוני היושב-ראש, חברי הכנסת, כבוד השרים, רצוני לשאול את שר האוצר:

מה היא מדיניותכם לגבי ביטול חובות מס רכוש?

מה מדיניותכם לגבי קליטת אקדמאים ערבים?

מה מדיניותכם לגבי התמודדות עם אבטלה ועוני במגזר הערבי, הכללת היישובים הבדואיים כאזור עדיפות לאומית א' בתחום חינוך ורווחה ואישור פיצוי בקרקע חלופית לחקלאים ערבים הנפגעים על-ידי כביש חוצה-ישראל?

היו"ר א' בורג:

תודה. כבוד השר, בבקשה.

שר האוצר א' שוחט:

אדוני היושב-ראש, רבותי חברי הכנסת, לפי דעתי, אם אני אצליח בשתי דקות לענות על ארבע השאלות האלה – – –

היו"ר א' בורג:

קח קצת יותר.

שר האוצר א' שוחט:

אני חושב שמן הראוי שתציין אותי לשבח אם אני אצליח לעשות את זה בשתי דקות.

היו"ר א' בורג:

אדוני יודע מה זה "שוואך" ביידיש.

שר האוצר א' שוחט:

זה המצב בדיוק בעניין השאילתא הזאת.

מאיר פרוש (יהדות התורה):

גאנץ שוואך.

שר האוצר א' שוחט:

כן, גאנץ שוואך.

ברשותך, אדוני היושב-ראש, אתייחס בקצרה ולא אקרא את מלוא התשובה, כי אחרת אחרוג ממסגרת הזמן.

בנושא חובות מס רכוש, אנחנו מנהלים הרבה מאוד מסלולים של הקלה, ואקרא את האחרון שבהם: מנהלי מיסוי מקרקעין יקבלו סמכויות רחבות שיאפשרו ביטול קנסות, הצמדה ופריסת תשלומי החוב במקרים שבהם יש, לפי שיקול דעתם, צורך בכך.

לעניין קליטת אקדמאים ערבים, ב-31 בינואר 2000 הוצגה בוועדת השרים לענייני המגזר הערבי התוכנית הרב-שנתית לשילוב מועמדים מהמגזר הלא-יהודי בשירות המדינה, כפי שגובשה על-ידי נציבות שירות המדינה. ועדת השרים הדגישה, כי התוכנית להגיע לשיעור של כ-10% מועסקים מהמגזר הלא-יהודי בשירות המדינה לקראת תום שנת 2004 הינה יעד מחייב, אידיאולוגית וציבורית כאחת.

אשר לעניין האבטלה והעוני, אנחנו עושים פעולות רבות, בכלל זה הכנסה של שלושה יישובים ערביים למסגרת הטיפול הנקודתי. אני יודע שגם הוועדה שעוסקת בנפרד בנושא האבטלה סיירה בכמה יישובים ערביים, מתוך מאמץ להוריד את שיעור האבטלה באותם יישובים שהם ברמת אבטלה גבוהה, ואכן ביישוב הערבי המספר לא קטן. יש ועדה לענייני בדואים, בראשותו של שר החקלאות – ועדת משנה לוועדה הזאת. יש תקציב שעדיין לא מנוצל, בהיקף של כמה מאות מיליוני שקלים. ועדת השרים – לא כולה – סיירה בנגב, ואני מקווה שתחת ידיו האמונות של שר החקלאות, שהוא יושב-ראש ועדת המשנה, אכן הדברים יזוזו.

היו"ר א' בורג:

תודה.

שר האוצר א' שוחט:

לעניין כביש חוצה-ישראל, אני יכול להגיד כאן, חבר הכנסת טלב אלסאנע, שיש הנחיה שלי למינהל מקרקעי ישראל לעשות כל מאמץ במקרה של קרקעות פרטיות – והכוונה בעיקר, ואולי בעצם רק, ליישובים הערביים, בגלל השטח הקטן של החלקות והבעיה שאיננה בהיקף גדול, והחקלאות האינטנסיבית – לבצע חילופי קרקע במסגרת ההסכמים שבהם מטפלת הנהלת כביש חוצה-ישראל. תודה.

היו"ר א' בורג:

תודה. חבר הכנסת שלום שמחון – לשר החקלאות. בבקשה.

# תוכנית הפיצויים לחקלאים בעקבות הקיצוצים במכסות המים

שלום שמחון (ישראל אחת):

אדוני השר, לאחרונה פורסם, שמשרדי האוצר והחקלאות הגיעו לסיכומים בנושא הפיצויים לחקלאים בעקבות הקיצוצים במכסות המים.

רצוני לשאול:

1. מדוע סף הכניסה לזכאות לקבלת פיצויים כולל גם את ההכנסה מבעלי חיים?

2. מדוע ההשתתפות העצמית הינה מעל 10%?

3. מה היא המדיניות לגבי הפיצויים בגין קיצוצים במי השפד"ן ובמים המושבים?

שר החקלאות ופיתוח הכפר ח' אורון:

אדוני היושב-ראש, סף הכניסה נקבע ל-10% מהטעם הפשוט: ידוע לך בוודאי, חבר הכנסת שלום שמחון – אני אפילו לא רואה אותך – שבשנה שעברה היה סף כניסה הרבה יותר גבוה. בסופו של דבר, אחרי משא-ומתן, הגענו למשא-ומתן של 10%, ועל-פי בחינות שעשינו הסף הזה כמעט שלא פוגע בשום יצרן חקלאי. נכון שהסף הזה כולל גם את בעלי החיים, אבל אתה יודע, כמו שאני יודע, שבהרבה מאוד משקים הקצאת בעלי חיים או גידולי שדה היתה תהליך היסטורי מאוד ממושך, ולעשות את ההבחנה הזאת – המשמעות שלה היתה בעצם העלאת הסף מעבר למידה הזאת, דבר שאני מאוד מאוד לא רציתי.

מדוע ההשתתפות העצמית הינה מעל 10%? גם כאן המחלוקת היתה לגבי השתתפות עצמית של 30%. חשבנו שבסופו של דבר מוצדק, כאשר ההשתתפות היא בהיקפים כפי שהם – השתתפות עצמית של 10% היא במקומה. המתכונת הזאת קיימת בכל מיני צורות של פיצויים, וגם במקרה זה חשבנו אותה כנכונה.

האם המדיניות של הפיצויים חלה גם על מי השפד"ן ומים מושבים? לך ידוע, ואם לחברי הכנסת לא ידוע, הקיצוץ הגדול, בעיקרו של דבר, הוא במים שפירים. הצרכנים של מים מושבים, גם בשפד"ן וגם במקומות אחרים, נפגעים בכמה סדרי גודל פחות מאחרים. אם היינו צריכים להקיף גם אותם – אגב, שם הקיצוץ הוא בשיעורים של עד 10%, לעתים קצת יותר, וממכסות שהיו גבוהות מהמכסות הבסיסיות, ולכן לא ראינו מקום לפצות גם מי שקוצצה לו מכסת מי השפד"ן בשיעור מאוד מאוד נמוך, בעיקר שבאזורים רבים מאוד ההפרש בין שני מושבים או שני קיבוצים או מושב וקיבוץ, שהאחד מהם זכאי לשפד"ן והאחר למים שפירים, הוא לעתים הקיצוץ שבין 10% ובין 70%.

לכן חשבנו, שהיות שבסופו של דבר מדובר בסכום מוגבל, ההיגיון הכולל של ההחלטה היה כפי שתיארתי אותו עכשיו.

היו"ר ר' ריבלין:

תודה רבה לשר החקלאות. יש לך שאלה נוספת, בבקשה, חבר הכנסת שמחון. אני מצטער, אין שאלה נוספת.

אדוני שר האוצר ישיב על שאלתו של חבר הכנסת סאלח טריף, יושב-ראש ועדת הכנסת.

# הפגיעה הקשה בדרוזים בתקציב המדינה 2000

סאלח טריף (ישראל אחת):

תודה, אדוני היושב-ראש. אדוני שר האוצר, אף שלצערי עדיין קיים אי-שוויון בולט בין היישובים הדרוזיים לבין היישובים היהודיים, מתבצע השנה ביישובים הדרוזיים וברשויות הדרוזיות קיצוץ אדיר וחסר תקדים בתקציב השוטף ובתקציבי הפיתוח, מצד כל משרדי הממשלה.

רצוני לשאול:

1. מדוע קוצצו מענקי האיזון ותקציב הפיתוח לשנת 2000?

2. מתי ימלאו את ההסכם שכבר נחתם ויועברו הכספים לרשויות הדרוזיות, כדי שנגיע סוף סוף, אולי בטווח של כמה שנים, לשוויון המיוחל?

היו"ר ר' ריבלין:

תודה לחבר הכנסת סאלח טריף. ישיב שר האוצר.

שר האוצר א' שוחט:

אדוני היושב-ראש, חבר הכנסת סאלח טריף יודע טוב מאוד, הוא היה שותף לתוכנית של מיליארד שקל, אשר במשך ארבע שנים הוזרמו למגזר הדרוזי בעקבות החלטת ממשלה ב-1994, בהיקפים גדולים, חסרי תקדים לגבי מגזר כלשהו. התוכנית הזאת כמעט הושלמה. אני יכול להגיד, שעדיין יש מחויבויות, במסגרת תקציבי הממשלה, בסכומים של כמה עשרות מיליונים, אולי אפילו יותר מזה, להשלמת המחויבות.

אכן, התקציב שהיינו רגילים בו טרם התוכנית הזאת היה גדול יותר מהתקציב שיש השנה. הדבר נובע מכך שעדיין יש יתרת מחויבות מהתוכנית הגדולה ומקיצוץ שהיה בתקציבי המדינה כולם.

אשר להסכם שנעשה במגזר הדרוזי – רק לפני כמה ימים שר הפנים ואנוכי ישבנו בישיבה עם הדרג המקצועי ושוחחנו על העניין, ולפי הערכתי כמעט כל המחויבויות למגזר הדרוזי הושלמו, אולי חסר פה ושם סכום כזה או אחר, וחזקה על שר הפנים, שיושב לשמאלי, שבמסגרות שעומדות לרשותו הבעיה תיפתר. הבעיה הכבדה היתה לגבי המגזר הערבי. לגבי המגזר הדרוזי הבעיה הרבה יותר קטנה. אני מניח, שמשרד הפנים, שמכיר את העניין, יפתור את הבעיה.

היו"ר ר' ריבלין:

אני מודה מאוד לשר האוצר על תשובתו. עכשיו ישיב שר הפנים על שאלתה של חברת הכנסת נעמי חזן. לאחר מכן יבקש אחד שלא מן המניין, חבר הכנסת מקסים לוי. חברת הכנסת חזן תשאל את שר הפנים, בבקשה. קודם היא תקרא את שאלתה.

# העלאת יהודי אתיופיה לארץ

נעמי חזן (מרצ):

אדוני היושב-ראש, אדוני השר, לפני כשנה נערכה רשימה מקיפה של כ-26,000 בני "ביתא ישראל" מאתיופיה המועמדים לעלייה. לרובם בני משפחה בישראל. אדוני השר, הרשימה כאן בידי, אם תסתובב גם תראה. הרשימה הזאת נמסרה לידך עם בקשה לסיים בזאת את תהליך העלאת יהודי אתיופיה ולסגור את העניין.

רצוני לשאול:

1. אילו צעדים נקטת בעניין זה?

2. מדוע אתה מעכב את העלאתם ארצה של שארית "ביתא ישראל"?

3. מה בכוונתך לעשות בנדון?

אם אתה רוצה רענון, אני אשמח להעביר לך את הרשימות עוד הפעם.

היו"ר ר' ריבלין:

תודה רבה לחברת הכנסת חזן. אדוני שר הפנים ישיב, בבקשה.

שר הפנים נ' שרנסקי:

אדוני היושב-ראש, חברת הכנסת נעמי חזן, חברי הכנסת, בראשית דברי אני רוצה להזכיר קצת היסטוריה לחברי הכנסת. בקדנציה הקודמת, ב-1996, כשנכנסתי לתפקיד שר בממשלה הקודמת, וגם כיושב-ראש ועדת העלייה, הקליטה והתפוצות, התחלתי לטפל בבעיה של קומפאונד אדיס, קומפאונד של 4,500 איש בני פלאשמורה; ולא רק שישבו בקומפאונד אדיס וחיכו לאפשרות לעלות ארצה, לפי חוק העלייה או חוק הכניסה. לפי המלצות ועדת-צבן, שעבדה לפני זה, לא היו מביאים את כולם, כי לא כולם היו זכאים, אלא היו עושים בדיקות קפדניות והיו מביאים בערך 50-40 איש בחודש. היו תלונות ולחץ אדיר של 4,500 אנשים שיושבים בקומפאונד באדיס. הם במצב קשה, יש מחלות, יש פשע, וחשוב מאוד להביא את כולם למדינת ישראל.

בתור יושב-ראש הוועדה התגייסתי לנושא, ולמרות המלצות ועדת-צבן, למרות התנגדות של הרבה משרדים, אחרי דיונים ארוכים, התקבלה החלטה כמו שרציתי – להביא את כל הקומפאונד, כולם בבת אחת למדינת ישראל. אבל היה ברור שאי-אפשר להמשיך מצב כזה, כאשר במקום שאנחנו מביאים זכאי חוק השבות ומאחדים משפחות, אנחנו מעלים קומפאונדים. היתה אז הסכמה בין כל המשרדים, שברגע שאנחנו מביאים את כל הקומפאונד אנחנו עוברים באתיופיה, כמו בכל מדינה אחרת, לטיפול בכל בקשה ובקשה לפי חוק השבות, ואם צריך – לפי חוק הכניסה. גם אז היו קולות של אנשים שאמרו, שאסור להביא את הקומפאונד כולו, כי ייכנסו גם אנשים זכאים, גם אנשים לא זכאים, וכשהאנשים מאתיופיה ידעו שזו הדרך להגיע למדינת ישראל – הגיע עוד קומפאונד ועוד קומפאונד. החתמנו כל מיני ארגונים. אני הייתי צריך לשכנע את כל המשרדים שזה יהיה קומפאונד אחרון, שרק על בסיס זה ממשלת ישראל הסכימה להביא אותם. כולם הסכימו שלא יתמכו בקומפאונדים נוספים.

עברו שלוש שנים, ואני מצטער להגיד, אבל אלה שביקרו את ההחלטה שלי אז צדקו. היום יש קומפאונד אחד באדיס – 8,000 איש, קומפאונד שני בגונדר – 10,000 איש, ועוד הפעם יש לחץ אדיר להביא את כולם. כמו שאמרה חברת הכנסת נעמי חזן, יש רשימה של 26,000 איש, שצריך להביא את כולם לישראל.

אני חושב, שאנחנו חייבים להביא את כל מי שזכאי לפי חוק השבות, או במסגרת איחוד משפחות. לשם כך יש באתיופיה נציג של משרד הפנים. בשום מדינה בעולם, חוץ מאתיופיה, אין נציג של משרד הפנים שעושה טיפול בנושא במקום. אני עושה עכשיו מאמצים להרחיב את הצוות שעובד באתיופיה – – –

נעמי חזן (מרצ):

– – –

היו"ר ר' ריבלין:

תודה רבה לחברת הכנסת חזן. כבוד השר סיים מזמן את זמנו.

שר הפנים נ' שרנסקי:

יש גם התחייבות של הסוכנות לצרף איש לצוות. יש הבטחה ממשרד הקליטה לצרף עוד איש לצוות.

היו"ר ר' ריבלין:

כבוד השר, אני יודע שזה מעניין, אבל יש לנו פה תקנון ואנחנו רוצים להספיק כמה שיותר שאלות בזמן שרוב הממשלה נמצאת על-ידך.

שר הפנים נ' שרנסקי:

אני רוצה להגיד, שלא הביאו לי שום רשימה של 26,000 איש. לא אלי ולא אל עובדי המשרד.

דבר אחרון, בשבועות הקרובים אני עצמי אסע לאתיופיה כדי לבדוק את המצב. תודה רבה.

היו"ר ר' ריבלין:

תודה רבה לשר. אני מבקש להפנות את תשומת לב השרים לכך שעומדות לרשותם שתי דקות להשיב. אני מבקש להסתפק בשתי דקות אלה, כדי שנוכל להספיק כמה שיותר.

שאילתא שלא מן המניין לחבר הכנסת מקסים לוי. למי אדוני רוצה להפנות את השאלה?

מקסים לוי (ישראל אחת):

לשר הפנים.

היו"ר ר' ריבלין:

שר הפנים, בבקשה. הפעם אני אתן לך, אבל שר הפנים ברגע זה ענה על שאלה. בבקשה, מקסים.

# רפורמה וחלוקה צודקת יותר של מענק האיזון

מקסים לוי (ישראל אחת):

אדוני שר הפנים – 1. האם לא הגיעה העת לעשות – –

האשם מחאמיד (הרשימה הערבית המאוחדת):

מה זה שאלה שלא מן המניין?

היו"ר ר' ריבלין:

מייד אסביר.

מקסים לוי (ישראל אחת):

– – רפורמה וחלוקה יותר צודקת של מענק האיזון של משרד הפנים?

לעניות דעתי, ואינני רוצה לציין כאן רשויות שמקבלות מענק איזון, בלי שום פרופורציה לעומת רשויות נזקקות.

2. האם אתם פותרים את בעיית הרשויות המקומיות ככיבוי שרפות, על חשבון אותו מענק איזון? האם שר האוצר מעמיד לרשותך תקציב כאשר בית-שאן או אופקים או רשות אחרת שובתת – –

היו"ר ר' ריבלין:

תודה רבה לחבר הכנסת מקסים לוי.

מקסים לוי (ישראל אחת):

– – או שאתה לוקח מאותו מקור של מענק האיזון, ובכך אתה יוצר מצב – – –

היו"ר ר' ריבלין:

זה כבר לא שאלה, זה נאום. אני מאוד מודה לסגן יושב-ראש הכנסת מקסים לוי.

אדוני השר ישיב רק על שאלתו הראשונה. על השאלה השנייה ישיב שר האוצר בפעם הבאה.

שר הפנים נ' שרנסקי:

מענק איזון מחלקים לפי נוסחת סוארי, לפי ועדת-סוארי שהציעה קריטריונים בשנת 1994. זה נכון שהגיע הזמן לשנות את נוסחת סוארי, ובגלל זה הקמתי ועדה בראשותו של יעקב גדיש. אני מקווה שהם יביאו המלצות ואנחנו נתקן את נוסחת סוארי, לפי הדרישות של היום. תודה רבה.

היו"ר ר' ריבלין:

תודה רבה. חבר הכנסת אופיר פינס ישאל את שר החקלאות. אחריו תישאל שרת העלייה והקליטה שאילתא על-ידי חבר הכנסת לנגנטל.

# העסקת חיילים משוחררים בקיבוצים

אופיר פינס-פז (ישראל אחת):

אדוני היושב-ראש, אדוני השר, חברי חברי הכנסת, קיבלתי מכתב מחיילת משוחררת תושבת ערד, שבסך הכול רצתה לנצל את המענק שהיא צריכה לקבל במסגרת עבודה בעקבות השחרור. היא רצתה לעבוד בקיבוץ ונענתה בשלילה.

השאלה שלי, שהיא בעצם השאלה שלה: 1. האם אכן מועסקים בקיבוצים עובדים תאילנדים במקום חיילים משוחררים? אם כן – האם זה ממניעים של רווחיות כלכלית גרידא?

2. האם נכונה הטענה, כי רק בני קיבוצים יכולים לחזור למשק הקיבוצי לאחר שחרורם מצה"ל? הכוונה שלה, שמי שגר בעיר לא מאפשרים לו, על-פי התקנות, לעבוד במסגרת הקיבוצים.

היו"ר ר' ריבלין:

קשה לענות על שאלה בת דקה בשתי דקות, אבל אדוני יעשה זאת. תודה רבה.

שר החקלאות ופיתוח הכפר ח' אורון:

יש לי שתי הערות מקדימות: הערה אחת – הבת מערד שפנתה אליך פנתה גם אלי וקיבלה תשובה. יכולתי לקרוא את התשובה, אבל אני דווקא לא רוצה.

הערה שנייה – אני מתרגש, ואני מקווה שזה יחזיק מעמד, מכך שהסנטימנטים הציוניים שמופיעים ברישא של השאלה שלך, ולא בדברים פה, תמיד מתעוררים כאשר מדברים על החקלאות. לצערי הרב, אחרי שמציבים סימן שאלה הם גם נגמרים. אני מקווה שהסנטימנטים הציוניים האלה יימשכו גם כאשר נדון, למשל, בתקציב החקלאות.

היו"ר ר' ריבלין:

אם אדוני צריך תיווך עם שר האוצר, הבאנו את שר האוצר הנה כדי לעזור לו עם שר הפנים, אתך וכו'.

שר החקלאות ופיתוח הכפר ח' אורון:

לגוף השאלה – בדרך כלל מושמעת טענה על יותר מדי עובדים שכירים בקיבוצים ולא על פחות מדי עובדים שכירים בקיבוצים.

לפי השאלה, מספר העובדים התאילנדים בתנועה הקיבוצית הוא פחות מ-1,000 מתוך 18,000 שעובדים בחקלאות בכלל, כך שהתופעה הזאת בתנועה הקיבוצית – גם ה-1,000 אולי מיותרים, לטעמי – היא שולית.

השאלה של בנים שעובדים בעבודה נדרשת בקיבוצם או בקיבוצים אחרים נובעת מטעם מאוד פשוט. מדובר בדרך כלל בחקלאות ברמה מאוד גבוהה, מדובר באנשים בעלי מיומנות שרכשו אותה בשלבים הקודמים, והם עובדים.

אשר לעבודות שנקראות בשפתנו "המוניות", ידוע לי על מאות, לעתים גם אלפים, בעונת הקטיף בעיקר, של אזרחים ישראלים, לאו דווקא יהודים, בני כל המינים והעדות במדינת ישראל, שעובדים בקיבוצים, כי בעבודה החקלאית היותר-מקצועית עובדים בעיקר אנשי מקצוע.

שר האוצר א' שוחט:

– – –

שר החקלאות ופיתוח הכפר ח' אורון:

הבחורה פנתה לשני קיבוצים שאמרו לה שהם לא מעסיקים עובדים בעבודה נדרשת. פניתי אל מי שעוסק בנושאים הללו בתנועה הקיבוצית, בניסיון לעזור לה. אני מקווה שהניסיון הזה יעלה יפה.

היו"ר ר' ריבלין:

תודה רבה. אנחנו נותנים את רשות ההתערבות לשר האוצר בכל רגע, אם יש לו פתרונות שהשרים לא יכולים לתת.

שר האוצר א' שוחט:

היא בטח הצביעה בשבילי באיזה בחירות.

שר החקלאות ופיתוח הכפר ח' אורון:

ההורים שלה הצביעו בשבילך, היא לא הצביעה. אני לא אגיד לך פה במיקרופון, אלא אני אגיד לך באופן אישי.

היו"ר ר' ריבלין:

תודה רבה לשר החקלאות. חבר הכנסת יורי שטרן ישאל את כבוד השרה לענייני קליטה ועלייה. ואחריו – חבר הכנסת לנגנטל ישאל את שר האוצר, ואם הוא לא יהיה – חבר הכנסת בשארה ישאל את שר האוצר.

# המשך תקצוב ארגוני עולים העוסקים בקליטה

יורי שטרן (האיחוד הלאומי – ישראל ביתנו):

אני חייב לומר, שנדהמתי מעצם הרעיון שלך, שאני יכול לפספס הזדמנות זו לשוחח עם שרת הקליטה.

שאלתי היא בעניין פעילות ארגוני העולים.

היו"ר ר' ריבלין:

רבותי חברי הכנסת, אדוני חבר הכנסת גדעון עזרא, שר האוצר צריך להיות קשוב כאשר כל השרים נשאלים, כי בסופו של דבר כל הדרכים מובילות לאוצר.

יורי שטרן (האיחוד הלאומי – ישראל ביתנו):

ארגוני העולים ממלאים תפקיד חיוני ביותר בקליטת העולים בארץ והם נתמכים על-ידי משרד הקליטה. השנה אין שום ודאות לגבי המשך תקצובם של הארגונים האלה.

לכן, אני שואל את שרת הקליטה:

א. האם ימשיך משרד הקליטה לממן את פעילות הארגונים באמצעות ועדת התמיכה, ובאילו סכומים?

ב. מתי תתכנס הוועדה?

ג. מה היא עמדת המשרד לגבי הבטחת קיום הארגונים בטרם התקבלו החלטות בוועדה – כי הארגונים האלה הם וולונטריים, הם ארגונים שמייצגים אוכלוסייה ענייה, ואין להם בדרך כלל מקורות מימון חיצוניים, ובהעדר תקצוב ממשרד הקליטה, הם פשוט מתים.

לכן, אני רוצה לחדד את השאלה הזאת, כי היום שמעתי מכמה מהארגונים, שהודיעו להם שיהיה שינוי דרמטי בקריטריונים למתן תמיכות. אני מבקש הבהרות לכך. תודה.

היו"ר ר' ריבלין:

תודה רבה לחבר הכנסת שטרן. תענה בבקשה השרה.

השרה לקליטת העלייה י' תמיר:

לשאלתו של חבר הכנסת שטרן: משרד הקליטה נתון במצב קשה מאוד בקשר ליכולתו לסייע לארגוני עולים, עקב שינוי חוק התמיכות. אנחנו היום יכולים לממן – – – אדוני היושב-ראש, תשכין סדר באולם.

היו"ר ר' ריבלין:

אני מאוד מודה לגברתי על הערתה הצודקת, אבל אנחנו נמצאים פה באיזה אקספרימנט, שאנחנו רוצים לראות איך הוא יוכל להתנהל בפעם הבאה בצורה טובה – אם בפעם הבאה נזמין את כל השרים או רק את שר האוצר.

השרה לקליטת העלייה י' תמיר:

דרך אגב, שר האוצר יוכל לפתור את העניין, אם הוא ייתן תוספת תקציב.

לפי המצב הנוכחי, אנחנו יכולים לתמוך בארגונים רק בפרויקטים, לא בתשתית של ארגונים. אני מודה ומתוודה, שההסדר הזה שמחייב אותי לא עולה בקנה אחד עם הבנתי את הדרך לפעול עם ארגונים וולונטריים, אבל קצרה ידי.

יובל שטייניץ (הליכוד):

אבל זה היה בשנים הקודמות.

השרה לקליטת העלייה י' תמיר:

חלק מהשינוי הזה חל רק מעתה, והוא יחול רק על ארגונים שעובדים למעלה משנתיים והוכיחו היקף פעילות מסוים. זאת אומרת, אנחנו יכולים לתמוך רק בארגונים שכבר פועלים, על-פי היקף פעולתם, ובתנאי שהם פעלו שנתיים. הדבר הזה יוצר קושי ניכר, נפגעים בעיקר ארגונים קטנים, חדשים וחלשים. אנחנו מודעים לזה. ועדת התמיכות, שסיימה את עבודתה וקבעה קריטריונים שיפורסמו בשבוע הבא, הקפידה מאוד על קריטריונים ברורים, אבל לשיקול הדעת של השר כמעט שאין משקל בשאלת התמיכות. התוצאה היא שנותנים מספר רב של תמיכות למספר גדול מאוד של ארגונים, אבל סכום התמיכות הוא מאוד קטן.

השיטה הנוכחית לא מתאימה לטיפול בארגונים וולונטריים. אנחנו חושבים ביחד על ניסיון לשנות את המעמד החוקי של אופי התמיכות שהמשרד נותן. כשזה יהיה מוכן, אנחנו נציג את זה כמובן גם בפני הכנסת וגם נגיע להתייעץ אתך בעניין. כרגע, המצב הנוכחי הוא פעילות במסגרת החוק. הקריטריונים לתמיכה פורסמו, ונפעל על-פיהם במגבלות שהחוק מציב לנו.

היו"ר ר' ריבלין:

אני מאוד מודה לשרת העלייה והקליטה. אין שאלה נוספת.

חבר הכנסת נחום לנגנטל ישאל את שר האוצר. רבותי, יש פה רשומים וגם נתנו לטרמפיסטים, אבל אנחנו חייבים להקפיד, כי בשעה 18:00 אנחנו מסיימים. שלא מן המניין יהיה עוד חבר הכנסת בשארה, ולאחר מכן אנחנו נסיים עם כל מי שהם מהמניין.

# רפורמה במיסוי עבודת נשים

נחום לנגנטל (מפד"ל):

אדוני היושב-ראש, רבותי השרים, עמיתי חברי הכנסת, לאחרונה העלו כמה חברי כנסת את הצורך ברפורמה במיסוי עבודת נשים, כמו זקיפת הכנסה שעושים להן אם הן עובדות במקום העבודה של בעליהן, שזה נזקף לגבי הכנסתו הגבוהה והיא משלמת 50% מס שולי; או ההכרה בהוצאות של מטפלות או מעונות. תשובת האוצר היתה תמיד, שבאופן עקרוני אולי הדבר הזה צודק, רק לצורך העניין הזה צריך להצביע על מקורות, משום שיהיה אובדן הכנסות לקופת המדינה.

שאלתי היא: האם האוצר כבר חשב על מקורות לצורך העניין הזה, ו/או האם במסגרת הרפורמה של ועדת בן-בסט אדוני השר יודע על כך שמתכוננים לעשות איזו רפורמה גם לגבי מיסוי של נשים עובדות?

היו"ר ר' ריבלין:

תודה רבה. אדוני השר, בבקשה.

שר האוצר א' שוחט:

אדוני היושב-ראש, רבותי חברי הכנסת, מובן שאני לא יכול להגיד מה יש בתוך הרפורמה העתידה להיות מפורסמת בטווחים לגמרי לא ארוכים. אני התחייבתי שעד סוף החודש תושלם העבודה. ייתכן שהיה פיגור מסוים של כמה ימים. עדיין לא ראיתי את כל מרכיבי הרפורמה, ולפיכך אני לא יכול להגיד אם הנושא הזה נמצא בתוכה. סביר גם להניח, שאם הייתי יודע שהוא נמצא בתוך הרפורמה, לא הייתי נותן תשובה עכשיו וכאן.

מובן שהכנסת תהיה מודעת לכל מרכיבי הרפורמה, שהיא רחבה מאוד ובעלת משמעות גדולה למשק הישראלי, ואני גם בטוח שבהבאתה לכנסת השיקול לתמיכה או לא לתמיכה לא יהיה על-פי מסגרות מפלגתיות, אלא על-פי הבנת צורכי השינוי המתחייב במיסוי הישראלי.

אשר לעניין באופן עקרוני: אנחנו מתגמלים את הנשים דרך נקודות זיכוי מיוחדות. לאשה עובדת שיש לה ילדים, אם אינני טועה, יש 2 או 2.5 נקודות זיכוי על שני הילדים הראשונים. לפיכך נראה לי שאין לנו מקורות לבצע את השינוי בתחום הזה.

גם בתחום של מה שנקרא בן-זוג בעסק בן-זוגו – כי לא אומרים רק אשה בעסק בעלה, לפעמים זה יכול להיות בעל בעסק של אשתו, והדברים האלה קיימים. הנושא הזה נדון פעמים מספר בינינו לבין ארגוני העצמאים. העצמאים העדיפו, בהיותי שר האוצר, מתן זכות שחלה על כולם, והיא ההכרה בהוצאה לקרן השתלמות, דבר שלא היה להם.

המקורות הנדרשים לעניין המוזכר על-ידך הם גבוהים מאוד והם מתחלקים יחסית על קבוצה קטנה של האוכלוסייה. יכולת האכיפה של הדבר הזה היא כמעט בלתי אפשרית, ולפיכך אינני חושב שהדבר ראוי להיות בספר החוקים שלנו בצורה של – –

היו"ר ר' ריבלין:

לפי שעה.

שר האוצר א' שוחט:

– – מיסוי מופחת. לפי שעה.

היו"ר ר' ריבלין:

תודה רבה לאדוני השר. חברת הכנסת קולט אביטל תשאל את שר הפנים, בבקשה.

# מועצות ממונות במגזר הערבי

קולט אביטל (ישראל אחת):

אדוני שר הפנים, הובא לידיעתי, כי בכמה יישובים במגזר הערבי נערכו בחירות, נבחרו נציגים, אך משרד הפנים כפר בתוצאות והותיר את המועצה הממונה.

רצוני לשאול:

1. האם לא הגיעה השעה, 52 שנים לאחר העצמאות, לתת לערביי ישראל לנהל את השלטון העצמי המקומי בכוחות עצמם על-ידי נציגיהם הנבחרים?

2. מדוע בעצם מחבר משרד הפנים יישובים בדואיים ויישובים ערביים למועצה אזורית אחת?

היו"ר ר' ריבלין:

תודה רבה לחברת הכנסת אביטל. בבקשה, אדוני השר.

שר הפנים נ' שרנסקי:

אדוני היושב-ראש, חברת הכנסת קולט אביטל, חברי הכנסת, קודם כול, על המועצות הממונות. לא ממנים מועצה ממונה במקום מועצה שנבחרה בצורה דמוקרטית. רק כאשר מקימים יישוב חדש, ויש תקופה עד שהיישוב יהיה מוכן לפעול בכוחות עצמו, קובעים ועדה ממונה.

יש רק כמה מקרים בהיסטוריה של מדינת ישראל שבגלל מצב קשה הקימו ועדה קרואה. היום יש רק במקום אחד ועדה קרואה, ולכך התייחסתי בשאילתא הקודמת.

היום יש עשר ועדות ממונות, ואני בהחלט מדגיש וחושב שזו תופעה לא בריאה. צריך, מהר ככל האפשר, לעבור ממועצה ממונה לבחירות דמוקרטיות.

לכן החלטתי, בתיאום כמובן עם ועדת הפנים של הכנסת, שעד ינואר 2001 יהיו בחירות בכל המועצות הממונות. ב-19 בספטמבר השנה יהיו בחירות בשבע מועצות ממונות: ערערה בנגב, שגב-שלום, כסייפה, לקיה, מזרעה, זרזיר וכעבייה. ב-20 ביוני השנה יתקיימו בחירות בחורה. בשתי מועצות ממונות במחוז חיפה יתקיימו בחירות, כפי שאמרתי, בינואר 2001.

מדיניות משרד הפנים היא לאחד את הרשויות תחת קורת-גג של רשות אחת מטעמי ייעול תפקודן וחיסכון תקציבי. היום יש בישראל 265 רשויות, ולמדינה כל כך קטנה זה הרבה-הרבה יותר מדי. מדיניות זו נוגעת לכלל היישובים הקיימים במדינת ישראל, ולא נעשית כל הבחנה לגבי מוצא תושביהם.

בקשר לביטול הבחירות, אני רוצה שזה יהיה ברור – לא היה שום מקרה של ביטול בחירות כלליות. אבל היה מקרה אחד שבו דובר על בחירות במועצה ממונה של היושב-ראש, ושם באמת היה ביטול תוצאות. עוד פעם – לא בחירות כלליות, אלא בחירות במועצה ממונה לפי תקנון. מי שייבחר במועצה ממונה, שגם אותה ממנה שר הפנים, צריך לעבור ועדת מינויים של משרד הפנים.

בבחירות שהתקיימו לפני כארבעה חודשים המליץ משרד הפנים בפני חברי המליאה למנות איש מקצוע מחברה למשק וכלכלה ולא אדם מקומי. אני רוצה להגיד, שלזה יש סיבות לא רק בחורה, אלא בהרבה מקומות. יש שתי בעיות. ראשית, כאשר מדובר על אדם מקומי – ואני מדבר, דרך אגב, רק על נציגי המגזר, כי גם מי שהיה מומלץ על-ידי משרד הפנים היה גם נציג של המגזר, אבל לא מקומי. כאשר מדובר על אדם מקומי, תמיד יש הרבה סכסוכים בין משפחות שונות ביישוב. דבר שני, גם יותר חשוב, שבעיקרון עכשיו, במיוחד בזמן הבחירות, כאשר יש רק כמה חודשים לפני הבחירות, מנסים לא למנות אדם שאחר כך יגיע כמועמד לבחירות, כי אחרת זה ייראה שהוא מכין לעצמו קרקע כדי להיבחר.

למרות ההמלצה שלנו, המועצה הממונה בחרה באדם שלא עבר את ועדת המינויים של משרד הפנים.

היו"ר ר' ריבלין:

חברת הכנסת קולט אביטל תיאלץ להסתפק בתשובה זאת, כי אנחנו – – –

שר הפנים נ' שרנסקי:

אני רק רוצה להגיד, שכל מה שעשינו, עשינו כמובן בהתייעצות עם היועץ המשפטי. תודה רבה.

היו"ר ר' ריבלין:

אני מאוד מודה לשר הפנים.

אבקש משר האוצר לעלות לדוכן ולענות על שאלותיהם של חברי הכנסת האשם מחאמיד, אליעזר כהן, מאיר פרוש ועזמי בשארה. כל שאר השרים משוחררים. אני מאוד מודה לכם על היענותכם לאקספרימנט שעשינו.

היו"ר א' בורג:

חבר הכנסת מחאמיד, בבקשה.

האשם מחאמיד (הרשימה הערבית המאוחדת):

אדוני היושב-ראש, אפשר לקבל מיקרופון, בבקשה?

קריאה:

הצעה לסדר.

היו"ר א' בורג:

נעשה את זה בוועדת הכנסת. כל הניסוי הזה צריך טיפול מחדש בוועדת הכנסת. אגיד רק מלה. מה שהיה כאן עכשיו הוא פשרה שנוצרה בוועדת הכנסת. ביקשנו להפעיל את זה עם הממשלה, לבדוק איך זה עובד. אנחנו נוריד את זה חזרה לוועדת הכנסת כדי לשפץ את הכלי הפרלמנטרי החדש הזה. חבר הכנסת מחאמיד, בבקשה.

האשם מחאמיד (הרשימה הערבית המאוחדת):

אדוני היושב-ראש, שאילתא אליך. האם אני צריך להיות צמוד לטקסט שבידי?

היו"ר א' בורג:

בשעה זו אנחנו נוותר לך.

האשם מחאמיד (הרשימה הערבית המאוחדת):

תודה, אדוני היושב-ראש.

# הרשויות המקומיות הערביות

האשם מחאמיד (הרשימה הערבית המאוחדת):

לא במקרה שאלתי מופנית אל שר האוצר ולא אל שר הפנים, ולשונה כלהלן:

אף-על-פי שניתנו התחייבויות לרשויות המקומיות הערביות, לא מימש משרד האוצר את ההתחייבויות האלו ועדיין הרשויות תקועות במשבר עמוק.

ברצוני לשאול:

1. מה יעשה האוצר כדי לעזור לרשויות המקומיות הערביות במשברים שלהן?

2. מדוע ההבטחות וההתחייבויות, שנחתמו על-ידי משרדי האוצר והפנים, לא ממומשות כפי שצריך?

היו"ר א' בורג:

תודה רבה. כבוד השר, בבקשה.

שר האוצר א' שוחט:

אדוני היושב-ראש, רבותי חברי הכנסת, חבר הכנסת מחאמיד, ברצוני לבשר לך, שלפי הערכתי, המסגרות הכספיות המתאימות, בהתאם להסכם שנחתם, קיימות בידי משרד הפנים.

בסוף השבוע שעבר התקיימה ישיבה ונגמרה השלמת המסגרות, שכן היה ויכוח מה היקף המסגרת שצריך להתקיים. המסגרת ניתנה לשר הפנים, וראשי הרשויות יודעים על הדבר הזה. דיברתי עם ראש העירייה של כפר-מנדא, מוחמד זידאן, שהוא יושב-ראש חבר הרשויות המקומיות, ועל ראשי רשויות, שעדיין לא עשו לגביהם את ההסדר, להתייצב במשרד הפנים, לנהל דיון על תוכנית הבראה ולקבוע את גודל המענק.

משרד הפנים ביקש ממני בשבוע שעבר תוספת כדי להשלים את הפעולה. תוספת זאת ניתנה לו, ואני מקווה שהדבר בא על תיקונו. אני לא יכול להבטיח שכולם יהיו שבעי רצון, כי מטבע הדברים יש מאבק ויש דרישה יותר גדולה מהמציאות. מה שנחתם בהסכם יקוים.

היו"ר א' בורג:

תודה. חבר הכנסת כהן. אחריו – חבר הכנסת פרוש, ואנחנו נסיים.

עבד-אלמאלכ דהאמשה (הרשימה הערבית המאוחדת):

– – –

היו"ר א' בורג:

אני אאשר לאדוני, מייד אחרי חבר הכנסת פרוש.

# משק המים

אליעזר כהן (האיחוד הלאומי – ישראל ביתנו):

אדוני היושב-ראש, כנסת נכבדה, אתמול נפגשתי עם שר האוצר ביוזמתו. הוא נתן לי חלק גדול מהתשובות, בפירוט אפילו. אני מעלה את השאילתא בכל זאת, כי יש כאן שאלה שעליה להישאל.

נאמר כי שרי האוצר לא השקיעו בתקציבים למען משק המים ופיתוחו.

רצוני לשאול:

1. מה היא עמדת האוצר בנדון?

2. מי מנהל את משק המים? בנקודה הזאת אני רוצה להוסיף, שכל זמן שלא תהיה רשות עליונה לניהול משק המים, משק המים ייראה כמו שהוא נראה בשנים האחרונות.

3. מדוע מקורות המים שלנו מידלדלים וממשיכים להיות מלוחים?

היו"ר א' בורג:

תודה.

שר האוצר א' שוחט:

אדוני היושב-ראש, חברי הכנסת, משק המים מנוהל על-פי החוק על-ידי נציב המים, ועליו אחראי שר התשתיות הלאומיות.

אני יכול להגיד לך, חבר הכנסת כהן, ולכם, חברי הכנסת, שבחודשים האחרונים התקיימו דיונים נרחבים בוועדת השרים לכלכלה בנושא משק המים במדינת ישראל, המקורות הקיימים, השימושים, תחזית לשנת 2010, תחזית לשנת 2005, מה צריך לעשות, האם להתפיל, האם לא להתפיל, איך לטפל במים המליחים, במים השפירים ובמים המושבים אחרי טיהורם, ונעשית פעולה ענפה בעניין.

אריה גמליאל (ש"ס):

כמה שנים הדיונים האלה יתקיימו?

שר האוצר א' שוחט:

אדוני היקר, בסוף החודש הזה מושלמת העבודה, וועדת השרים תתכנס בתחילת חודש אפריל כדי לאשר את ההמלצות. אני יכול להגיד לך, שלפי הערכתי, מעולם לא נעשתה פעולה כל כך רצינית, בשילוב כל כך הרבה שרים, בדיון כל כך עקרוני על מנת לנסות לאמוד את העניין.

הדברים הנוספים – בערך 2 מיליארדי שקל הושקעו בשנים האחרונות במכוני הטיהור ובמתקני הביוב. אני יכול להגיד לך, שבהיכנסי לתפקידי כשר אוצר ב-1992, השימוש בכספים לביוב היה כ-15 מיליון שקלים לשנה בלבד, ומ-1993 זה הגיע להיקף של כ-700 מיליון שקל מדי שנה, מכיוון ששיניתי את כללי הריבית, וניתן גם מענק מסוים לרשויות המקומיות.

במסגרת "מקורות" נעשית עבודת פיתוח בהיקף של כ-400 מיליון שקל בשנה. אני יכול להגיד לך, שיש גם קרן של 800 מיליון לעבודות שונות, פרוסה על פני עשר שנים.

אם אתה שואל אותי, חבר הכנסת כהן, אם ניכנס להתפלה, זה ייעשה על-ידי גורם חיצוני עם מכרז, מה שנקרא B.O.T., בלשון המאוד פופולרית כיום. והדבר שמחייב יותר השקעות כרגע, לפי דעתי, זה טיפול במים המושבים, שחלקם מוזרם ללא תועלת לים.

היו"ר א' בורג:

תודה. חבר הכנסת פרוש. אחריו, ספונטנית לדהאמשה, ובכך יסתיים הנוהל, ונעבור לנושא הבא.

עזמי בשארה (בל"ד):

– – –

היו"ר א' בורג:

סליחה, ובשארה. אני מתנצל. בבקשה.

# קיום הבטחות

מאיר פרוש (יהדות התורה):

אדוני היושב-ראש, מכובדי השר, חברי הכנסת, בליל אישור תקציב 2000 הודעת על תקציבים המגיעים על-פי דין למוסדות חינוך, רווחה ותרבות חרדיים. כיום, שלושה חודשים מאישור התקציב, דבר לא מומש.

ברצוני לשאול, וכאן זה גם ברשות היושב-ראש, שמאפשר בשעה זו לחרוג מעט מהטקסט:

1. האם מציאות זו הינה מה שאדוני השר אוהב?

2. האם שוקלים להכניסם בעתיד לבסיס התקציב?

3. מדוע לא הגיע המימון ל-46 כיתות נוספות, 15 מיליון ש"ח לחקלאים שומרי שמיטה ו-17.5 מיליון ש"ח לפעולות החינוך העצמאי?

שר האוצר א' שוחט:

זה לא הופיע בשאילתא.

מאיר פרוש (יהדות התורה):

אמרתי שהיושב-ראש אמר שבשעה זו מותר לחרוג.

היו"ר ר' מלול:

היושב-ראש החליט קודם על הגמשה, אדוני.

שר האוצר א' שוחט:

חבר הכנסת פרוש, קודם כול, לא שהזדרזתי באופן מיוחד לקראת השאילתא, אבל אני מניח שאתה יודע שהסכומים שהצהרתי עליהם מעל דוכן זה יהיו כתוספת לתקציב המדינה. מכיוון שאני בדרך כלל נוהג לכבד הבטחות ומלים שלי, הבקשה הופנתה לוועדת הכספים.

מאיר פרוש (יהדות התורה):

לא הוכנס.

שר האוצר א' שוחט:

מסיבות טכניות, חלקן, דרך אגב, בהסכמת משרד הבריאות. למשל בנושא התרופות, אם ראית שזה לא בפנים. אני לא אכנס לפירוט. כדי לגבות ולחזק, אני אומר שכל מה שהובטח וסוכם, יקוים. הראיה, שהסכום הועבר בהיקפו הגדול לוועדת הכספים היום או אתמול, אינני יודע בדיוק, אבל מכל מקום זה ישנו.

אשר לעניין בסיס התקציב – מוקדם מדי בתקופה כזאת, בסופו של חודש מרס, כמעט תשעה חודשים טרם ההצבעה בקריאה שנייה ושלישית, ושבעה חודשים טרם הנחת תקציב המדינה על שולחן הכנסת לקראת שנת 2001, להגיד מה יהיה בתוך הבסיס, מה לא יהיה בתוך הבסיס. אני מכיר את התביעה. חלק מהדברים מן הראוי שיהיו בתוך התקציב. חלק מהדברים צריכים להיבדק. אבל אני מניח שלפנינו תקופה לא קצרה שבה נוכל לבחון את הדברים, להחליט, ואני מקווה שגם דברים אחדים אכן יוכנסו לתקציב.

היו"ר ר' מלול:

תודה לכבוד השר. חבר הכנסת עבד-אלמאלכ דהאמשה, בבקשה. שאלה ספונטנית ותשובה עוד יותר ספונטנית.

# מיסוי על העברת קרקעות

עבד-אלמאלכ דהאמשה (הרשימה הערבית המאוחדת):

כבוד היושב-ראש, אכן ספונטנית אבל מאוד קלה.

כבוד השר, פרשיית מס רכוש ידועה לכולנו, לא צריך להסביר הרבה. כולנו שמחים שמס רכוש בוטל החל מראשית השנה הזאת. אנחנו יודעים בדיוק איך הוא בוטל.

זכור לי, שבשעתה, ועדת-גבאי המליצה כפיצוי לאוצר, במקום ביטול מס רכוש, להטיל שיעור של 2.5% על עסקות מכירת קרקעות ממש, והמלצה זו אכן התקבלה. מה שמפליא אותי, שעכשיו על מתנה מאב לבן או בין קרובי משפחה מטילים את המס הזה. פה אין מכירה, אין כסף, אין שום דבר שעובר בתמורה מאחד לשני. למה צריך לשלם על זה מס? למעשה זה יעשה עוול יותר גדול ממה שהיה במס רכוש קודם לכן. 2.5% זה למעשה אותו מס רכוש שמשלמים אותו עוד הפעם.

האם אדוני יעשה לביטול המובן המזויף הזה של ביטול מס רכוש? פשוט פה אין מכירה. לפי החוק כותבים במרכאות שזה מוכר וזה קונה כאילו מפני שזה עובר. כאשר זה לא בתמורה ולא במחיר ולא מכירת מקרקעין, למה צריך לחייב אותם לשלם מס?

היו"ר ר' מלול:

תודה לחבר הכנסת דהאמשה. כבוד השר, בבקשה.

שר האוצר א' שוחט:

חבר הכנסת דהאמשה, אני לא מודע לבעיה שהצגת. היא במסגרת שאלה ספונטנית, ואני לא רוצה לענות באופן ספונטני לא נכון.

לפיכך אני מציע לך, אנא תפנה אלי בכתב אל משרדי, אני אבדוק את העניין עם שלטונות מס רכוש ומס הכנסה, ובוודאי תקבל תשובה סדורה ומלומדת. יכול להיות שאתה צודק, יכול להיות שאינך צודק. אני לא יכול לתת תשובה נכונה, מכיוון שאינני מכיר את הבעיה.

עבד-אלמאלכ דהאמשה (הרשימה הערבית המאוחדת):

כעיקרון, צריך לחייב – – –

שר האוצר א' שוחט:

אני לא יודע. אני מציע שתפנה ואני אתן לך תשובה מוסמכת. חבל שאני אתן תשובה שהיא לא מבוססת על כללי החקיקה ועל העניין המקצועי. אני מוכן לענות לך, אבל אני מניח שגם אתה רוצה לקבל תשובה נכונה.

היו"ר ר' מלול:

תודה. חבר הכנסת עזמי בשארה, בבקשה.

# חובות מס רכוש – ביטול הצמדה, ריבית וקנס

עזמי בשארה (בל"ד):

אדוני השר, אדוני היושב-ראש, ענית לחבר הכנסת טלב אלסאנע בנוגע לחובות מס רכוש. אמרת שנתת סמכויות לביטול הצמדה – לפי שיקול דעת – ריבית וקנס.

יש לי שאלה פשוטה: ראשית, למה זה לא מתבצע? למה זה לא קורה? למה אנחנו שומעים על עיקולים, אם נתת את הסמכות הזאת? שנית, אדוני השר, אני לא רוצה להיכנס לכל העניין העקרוני של מס רכוש, לכל העוול שנעשה וכו'. אני טוען טענה, שלדעתי כל ועדה ציבורית תאשר, אם תהיה בה מידה של אובייקטיביות, שחלק גדול מחובות מס רכוש על אדמות חקלאיות או אדמות שעברו בירושה וכו' הוא מזויף.

היתה הצעה של ועדת-גבאי. כאשר ועדת-גבאי קיבלה מינוי משר האוצר בזמנו, היו לה שני תפקידים: א. לדון במס רכוש; ב. לדון בחובות. אדוני השר, למה אנחנו לא נחים קצת מהנושא הזה ואתה לא מקים עוד פעם את ועדת-גבאי, או ועדה דומה לה, שתמליץ המלצות בנוגע לחובות מס רכוש, עם קריטריונים אובייקטיביים?

דבר אחרון: פנינו אליך, 13 חברי כנסת, לפני שבועיים – וזה בנוגע לפניות בכתב, כפי שאמרת לחבר הכנסת דהאמשה – וביקשנו לקבוע אתך פגישה. מדובר ב-13 חברי כנסת. אני לא מצליח לקבוע אתך פגישה, אדוני השר.

היו"ר ר' מלול:

תודה, חבר הכנסת בשארה. אדוני השר, בבקשה.

שר האוצר א' שוחט:

אני מתחיל מאי-קביעת הפגישה. חבר הכנסת בשארה, אני לא יכול לתת לך תשובה. אתה יודע שנפגשתי לא רק עם 13 חברי כנסת, אלא גם אתך באופן אישי, כאשר ביקשת לקיים פגישה. כך עשיתי עם מספר לא קטן של חברי כנסת, לא רק מהמגזר הערבי ולא רק מהאופוזיציה, אלא גם מהקואליציה. אתמול נפגשתי עם סיעה בנושא מסוים הנוגע לשכר המינימום. לאותה פגישה הוזמנו גם ראשי המועצות לשיחה מסוימת. אני מניח שחבר הכנסת דהאמשה יאשר את קיום הפגישה הזאת. אני תמיד מוכן, במסגרת הזמן, שלצערי הרב לא כל כך רב בידי, להיפגש עם חברי כנסת, ואני מבטיחך שאכן כך יהיה.

עכשיו אתייחס לעניין מס רכוש. יש בעיה עם חובות העבר. לפעמים חובות העבר הם צודקים ולפעמים הם אינם צודקים. אנחנו עושים כל מאמץ כדי להקל. אין לנו יכולת של מחילת חוב סוחפת. אתה הרי יודע שהבעיה היא של מיליארדים. היא פרוסה בעיקרה על המגזר היהודי, ולאו דווקא על המגזר הערבי. לפעמים מדובר בנחלות ובשטחים לא במגזר הערבי, של מאות ואלפי דונמים. לכן, אנחנו מחפשים כל דרך על מנת לעזור בעניין.

מה שקראתי עכשיו, ששמעת, היה קצה של מכתב שלם, שלא קראתי אותו בגלל קוצר הזמן, שכן חבר הכנסת טלב אלסאנע שאל אותי על האבטלה במגזר הערבי, על כביש חוצה-ישראל, על משכילים וכו'. הוא שאל אותי שאלה, שאני יכול לעמוד פה שש שעות, לענות, ולא אספיק לענות על הכול.

מכל המקום, אני בתוך העניין. אבדוק שוב את שאלתך, למה זה לא פורסם, ותקבל על כך תשובה.

היו"ר ר' מלול:

תודה לשר האוצר על כל תשובותיו, גם המוכנות וגם הספונטניות.

# מסמכים שהונחו על שולחן הכנסת

היו"ר ר' מלול:

רבותי, לפני שנמשיך בסדר-היום – הודעה לסגן מזכיר הכנסת. בבקשה.

סגן מזכיר הכנסת ד' לב:

ברשות יושב-ראש הישיבה, הנני מתכבד להודיע, כי הונחו על שולחן הכנסת –

לקריאה ראשונה: הצעת חוק למניעת אלימות במשפחה (תיקון מס' 5) (צו לאיסור נשיאת נשק), התש"ס–2000.

לקריאה שנייה ולקריאה שלישית: הצעת חוק ניירות ערך (תיקון מס' 20), התש"ס–2000, שהחזירה ועדת הכספים.

לדיון מוקדם: הצעת חוק קביעת הזמן (תיקון – אישור ועדת הפנים ואיכות הסביבה של הכנסת), התש"ס–2000, של חבר הכנסת דוד אזולאי וקבוצת חברי הכנסת. תודה.

היו"ר ר' מלול:

תודה לסגן מזכיר הכנסת.

# הצעת חוק הסדרים במשק המדינה (היטלים וארנונה), התש"ס–2000

# (קריאה שנייה וקריאה שלישית)

היו"ר ר' מלול:

כבוד שר האוצר, אנחנו ממשיכים בסדר-היום. הסעיף הבא לדיון הוא הצעת חוק הסדרים במשק המדינה (היטלים וארנונה), התש"ס–2000, בקריאה שנייה ובקריאה שלישית. יציג את ההצעה יושב-ראש ועדת הכספים, חבר הכנסת אלי גולדשמידט. בבקשה.

אלי גולדשמידט (יו"ר ועדת הכספים):

אדוני היושב-ראש, רבותי חברי הכנסת, הנושא שעומד לפנינו, למעשה שני הנושאים שעומדים לפנינו, גם הצעת חוק הסדרים במשק המדינה וגם הנושא של עכו, קשורים בסוגיה מאוד סבוכה ובעייתית, ואני אומר זאת כאן מעל דוכן הכנסת ללא כחל ושרק, והיא נוגעת לנושא הטבות מס הכנסה ליישובים שונים ברחבי הארץ. הבעייתיות היא לא בעצם מתן הטבות מס הכנסה. הבעייתיות היא בקביעת היישובים, הקריטריונים והסיבות מדוע יישוב מסוים מקבל הנחה מסוג כזה, יישוב אחר מקבל הנחה מסוג אחר, ויש יישובים שלא מקבלים הנחה כלל.

ידוע למי שמכיר את הנושא מקרוב, שהיתה ועדה בראשותו של שופט בית-המשפט העליון בדימוס, השופט צבי טל, שקבעה מפה חדשה, שבה הוכללו יישובים שלהם הטבות מס כאלה או אחרות וגם הוחסרו יישובים שנהנו בעבר מהטבות אלה. החלטות ועדת-טל הובאו בפני ממשלת ישראל, אך כפי שנמסר לנו בוועדת הכספים, ממשלת ישראל ממתינה לדוח ועדת בן-בסט, אותה ועדה שאמורה לעסוק ברפורמה הכוללת במס הכנסה.

אבל נוצרה כאן בעייתיות, משום שאנחנו צריכים לגשר בדרך כלשהי בין המצב שבו בסוף שנת הכספים 1999, 31 בדצמבר 1999, פקע תוקף כל התקנות שנותנות הטבות מס כאלה או אחרות ברחבי הארץ – בכלל זה ביישובים כמו יישובי קו העימות, יישובים שנמצאים קרוב לגבול, חלק מהיישובים שנמצאים ביש"ע ובמקומות אחרים.

לכן היה צורך להחיות את התהליך ולאפשר, עד סוף שנת 2000, את קיום הטבות המס שהיו בעבר, הארכת תוקפן עד סוף שנת 2000, מתוך הנחה, שלקראת סוף שנת 2000, לקראת השנה הבאה, יהיה דיון מחודש בכל הנושא ותובא לכנסת הצעה מגובשת, אולי ברוח ועדת-טל, לגבי הנושא הזה.

אקרא את הדברים באופן פורמלי, תוך הפניה לסעיפים רלוונטיים. הצעת החוק המונחת לפניכם לקריאה שנייה ולקריאה שלישית עניינה, כפי שאמרתי קודם, מתן הקלות והנחות במס הכנסה ליישובים מסוימים. סעיף 11 לפקודת מס הכנסה מעניק סמכות לשר האוצר, באישור ועדת הכספים של הכנסת, לקבוע בתקנות הוראות בדבר הנחות ממס על הכנסות של תושבי יישובים מסוימים. מכוח סעיף זה התקין שר האוצר, או התקינו שרי האוצר לדורותיהם, תקנות המעניקות הקלות במס ליישובים שונים, ובהם יישובי גבול הצפון, יישובי הערבה ואילת. ההטבות הוענקו בתקנות ליישובים על-פי רשימת שמות. שיטה זו עוררה ביקורת ציבורית רבה, ובעקבותיה חוקק סעיף 12 בחוק הסדרים במשק המדינה (היטלים וארנונה), שבו נקבע כי תקנות לפי סעיף 11 לפקודת מס הכנסה, שתוקפן פקע ביום 31 בדצמבר 1990, ימשיכו להיות בתוקף עד 31 בדצמבר 1999.

במקביל, החלה הממשלה לפעול לקביעת אמות מידה אחידות למתן הטבות ליישובים, כאמור.

ועדת בן-בסט, כפי שאמרתי קודם לכן, שמונתה לאחרונה לבחינת רפורמה כוללת במס, בוחנת, בין השאר, פטורים והנחות במס, אופן הענקתם ושיעורם, ובהם גם ההטבות מכוח סעיף 11 לפקודת מס הכנסה. כפי שאמרתי קודם, מאחר שלפי סעיף 12 לחוק פג תוקף התקנות ביום 31 בדצמבר 1999, ומאחר שהוועדה טרם סיימה את עבודתה, מוצע להאריך בחוק את תוקפן של התקנות הקיימות בשנה נוספת, עד לקבלת החלטות הוועדה ויישומן הצפוי החל בינואר שנת 2001.

הואיל וכיום, החל ביום 1 בינואר 2000, אין למעשה פטור ממס ליישובים, מוצע שהתיקון יהיה רטרואקטיבי, מיום 1 בינואר 2000 ועד 31 בדצמבר שנת 2000. כמו כן מוצע "להקפיא" את רשימת היישובים המופיעים כיום בתקנות – כך היתה ההצעה המקורית – ולא לאפשר הוספת יישובים או גריעת יישובים.

עם זאת, וזה קורה תמיד בדיונים מהסוג הזה, ועדת הכספים, במהלך דיוניה בהצעת החוק – –

היו"ר ר' מלול:

חבר הכנסת כץ.

אלי גולדשמידט (יו"ר ועדת הכספים):

– – הקימה צוות מיוחד מתוך חברי הוועדה, שניסה לשקף את כל הכוחות בוועדה, בראשותו של חבר הכנסת ישראל כץ, לבחינת רשימת היישובים כפי שמופיעה כיום בתקנות. הצוות גיבש רשימה נוספת של יישובים, שמן הראוי, על-פי דעתו, להעניק גם להם הנחות במס.

היישובים מופיעים בתוספת הראשונה ובתוספת השנייה – ההבדל בין שתי התוספות הוא בשיעור ההנחה במס הניתנת לתושבי היישובים.

לגבי היישובים שבתוספת הראשונה, שאני מייד אקרא אותם, מדובר בהנחה במס בשיעור של 15%, ואילו לגבי היישובים שבתוספת השנייה – מדובר בהנחה במס בשיעור של 7%.

אני אקרא לכם קודם כול את רשימת – – –

טלב אלסאנע (הרשימה הערבית המאוחדת):

– – –

אלי גולדשמידט (יו"ר ועדת הכספים):

שנייה, שנייה, שנייה. אני רוצה לקרוא לכם קודם כול את התוספת הראשונה. למעשה – – –

טלב אלסאנע (הרשימה הערבית המאוחדת):

– – –

אלי גולדשמידט (יו"ר ועדת הכספים):

רק רגע, שנייה, הכול יהיה ברור.

היו"ר ר' מלול:

חבר הכנסת אלסאנע, נא לאפשר לדובר לסיים. תודה.

טלב אלסאנע (הרשימה הערבית המאוחדת):

– – –

היו"ר ר' מלול:

אני ארשה לך בתום דבריו.

אלי גולדשמידט (יו"ר ועדת הכספים):

קודם כול, יש רשימה שקיימת. אני, כרגע, לא מתכוון לקרוא אותה; זאת רשימה שקיימת בכל התקנות, ומי שרוצה, כמובן, יכול להגיע אליה. אני קורא, כרגע, את רשימת השמות שהוספו, נקרא לזה על-ידי צוות כץ, והדבר אושר על-ידי ועדת הכספים.

בתוספת הראשונה הוספו היישובים: אור הגנוז, בר-יוחאי, געתון, זיו-הגליל, מירון, נתיב-השיירה, עין-יעקב, פקיעין-החדשה, ראג'ר ושדה-אליעזר. אלה יישובים שמה שמאפיין אותם זה קרבתם לגבול הצפון.

עזמי בשארה (בל"ד):

– – – יש פקיעין.

אלי גולדשמידט (יו"ר ועדת הכספים):

חכה רגע – –

היו"ר ר' מלול:

רבותי.

אלי גולדשמידט (יו"ר ועדת הכספים):

– – חכו רגע; גם הנושא של פקיעין יבוא על סדרו. חבר הכנסת עזמי בשארה – –

היו"ר ר' מלול:

אנא להמתין.

אלי גולדשמידט (יו"ר ועדת הכספים):

– – סבלנות זאת תכונה שכדאי להשתמש בה. תשאל את חבר הכנסת טריף.

התוספת הראשונה מבוססת על סעיף 13(ב)(1), התוספת השנייה מבוססת על סעיף 13(ב)(2), שם מופיעים היישובים הבאים: אבשלום, בית-הערבה, בלדד-צוקים, בני-עצמון, גן-אור, דקל, חד-נס, חולית, חמדת, יבול, יפית, יתד, כמהין, כנף, מיצר, נאות-הכיכר, נווה-דקלים, נווה-זוהר, ניר-יצחק, נעמה, עזוז, עין-חצבה, עין-תמר, פאת-שדה, פרי-גן, שדה-אברהם, שדמות-מחולה, קלע-אלון ותלמי-יוסף.

התכולה של הסעיף הזה, בסעיף 3 – – –

עבד-אלמאלכ דהאמשה (הרשימה הערבית המאוחדת):

– – –

אלי גולדשמידט (יו"ר ועדת הכספים):

מה הבעיה?

היו"ר ר' מלול:

אדוני חבר הכנסת דהאמשה, לא, אל תנהל מפה דו-שיח.

אלי גולדשמידט (יו"ר ועדת הכספים):

אנחנו את ה"בונבון" משאירים לסוף הדיון. אתה תראה שהשם פקיעין יוסף בסוף הדיון.

עבד-אלמאלכ דהאמשה (הרשימה הערבית המאוחדת):

– – –

אלי גולדשמידט (יו"ר ועדת הכספים):

או.קיי.? שתנוח עליכם דעתכם.

עזמי בשארה (בל"ד):

– – –

אלי גולדשמידט (יו"ר ועדת הכספים):

אני צריך לעקוב, מבחינה משפטית, אחרי הנוהל. הנושא של פקיעין – – –

היו"ר ר' מלול:

נא לאפשר ליושב-ראש ועדת הכספים לסיים את דבריו.

מוחמד כנעאן (הרשימה הערבית המאוחדת):

– – –

אלי גולדשמידט (יו"ר ועדת הכספים):

אני רוצה להגיד לך, שביישוב פקיעין, מבחינת מספר התושבים, יש יותר מאשר כל הרשימה שקראתי עכשיו.

עזמי בשארה (בל"ד):

– – –

אלי גולדשמידט (יו"ר ועדת הכספים):

תוקפו של סעיף 13, תרשו לי – – –

קריאות:

– – –

עזמי בשארה (בל"ד):

– – –

אלי גולדשמידט (יו"ר ועדת הכספים):

תרשה לי.

טלב אלסאנע (הרשימה הערבית המאוחדת):

– – –

היו"ר ר' מלול:

חבר הכנסת אלסאנע, תודה.

טלב אלסאנע (הרשימה הערבית המאוחדת):

– – – יש כל הרשימה.

היו"ר ר' מלול:

תשאל את השאלה בסוף הדברים.

טלב אלסאנע (הרשימה הערבית המאוחדת):

– – –

אלי גולדשמידט (יו"ר ועדת הכספים):

אין לי פה הרשימה הישנה.

תוקפו של סעיף 13 לחוק העיקרי, כנוסחו בסעיף 2 לחוק זה, בשנת המס 2000.

אני רוצה לומר פה דבר עקרוני בטרם שמיעת ההסתייגויות – – –

קריאות:

– – –

היו"ר ר' מלול:

רבותי חברי הכנסת. חבר הכנסת פרוש, חבר הכנסת שמחון, אנא.

אלי גולדשמידט (יו"ר ועדת הכספים):

הנושא כולו הוא נושא משפטי סבוך, שחלקו נדון בבג"ץ, ויש בג"צים תלויים ועומדים לגבי שורה של יישובים.

יש דעה רווחת בקרב אנשים לא מעטים, שהנושא של הטבות מס אינו הדרך. אני לא יכול לסיים – – –

היו"ר ר' מלול:

רבותי חברי הכנסת – – –

אלי גולדשמידט (יו"ר ועדת הכספים):

– – – הנושא סבוך.

היו"ר ר' מלול:

סגן השר וקנין, נא לשבת. סגן השר וקנין, אנא.

אלי גולדשמידט (יו"ר ועדת הכספים):

הנושא – – –

היו"ר ר' מלול:

חבר הכנסת פרוש, בבקשה. עוד מעט אתה עולה לדוכן.

אלי גולדשמידט (יו"ר ועדת הכספים):

הנושא של הטבות מס הוא נושא שיש מי שטוענים שלא הוא זה שצריך לבטא תמיכה של ממשלה באזורי ארץ מסוימים, כי הטבות מס ניתנות, או מי שנהנים מהן הם אנשים שרמת המשכורת שלהם, רמת השכר שלהם היא כזאת שהם מסוגלים לשלם מס. אם אנשים נמצאים ברמות של שכר מינימום, הטבות המס בעצם לא נותנות להם דבר. זו שאלה שטעונה דיון עקרוני, שאגב נעשה בעבר בקדנציה של ועדת הכספים בראשותו של גדליה גל. חבר הכנסת לשעבר גדליה גל חשב אז, שצריך לבטל את ההטבות ולעבור לתמיכה ישירה ביישובים, כך שכל תושבי היישוב יוכלו ליהנות מהטבות, ולא רק אלה שמקבלים שכר שבגינו הם משלמים מס הכנסה. עם זאת – – –

היו"ר ר' מלול:

חברי הכנסת הנדל ובשארה, שומעים אתכם יותר מאשר את הדובר. אנא.

אלי גולדשמידט (יו"ר ועדת הכספים):

עם זאת – – –

מקסים לוי (ישראל אחת):

תוציא אותם – – –

היו"ר ר' מלול:

חבר הכנסת לוי.

אלי גולדשמידט (ישראל אחת):

עם זאת – – –

היו"ר ר' מלול:

אתה רוצה שאני אנהג כמוך, לקרוא שלוש קריאות בנשימה אחת?

אלי גולדשמידט (יו"ר ועדת הכספים):

עם זאת, יש גם טענות מוצדקות מאוד, שלגבי הנושא של הנחות במס, כי הנחות במס יכולות לסייע לאוכלוסיות יחסית אולי יותר חזקות להישאר באזורים שבהם יש למדינת ישראל אינטרס שיישארו בהם אנשים ואותם יישובים יתפתחו וישגשגו. אנחנו לא מכריעים במחלוקת הזאת היום, זאת ההצעה כפי שהיא עומדת לפניכם.

מייד יעלו הנה חברי כנסת עם הסתייגויות. חלק מההסתייגויות עוסקות בהוספת יישובים שונים. חברי הכנסת של ועדת הכספים שעסקו בנושא הזה, לרבות חלק מהמסתייגים, הגיעו להבנה. ההבנה הזאת תובא בפניכם, ואני אבקש את אישור היושב-ראש לכך על-ידי חבר הכנסת ישראל כץ, בתום שמיעת ההסתייגויות.

אני מבקש מחברי הכנסת, אנחנו היינו רגישים מאוד לכל הדברים שצריך להיות רגיש להם שעה שבונים רשימות מהסוג הזה, ואני כבר מודיע שאיננו אמונים על הצדק המוחלט או אחראים לו. בדברים האלה אין צדק מוחלט; הוא תמיד צדק יחסי, אבל עשינו את הכול כדי שגם הצדק היחסי יהיה מקסימלי.

אנחנו נשמיע, באמצעות חבר הכנסת כץ, אותה רשימה של יישובים שעליהם סוכם בין חברי ועדת הכספים, ויותר מזה, שהאוצר הסכים לכלול אותם ברשימה.

אני אומר לכם כבר עכשיו, לכל חברי הכנסת, אם תתקבל הסתייגות שהיא מעבר להסכמה כפי שיציג אותה כאן חבר הכנסת ישראל כץ, לא תהיה בידי ברירה ולא תהיה בידו של משרד האוצר ברירה אלא למשוך את החוק ולהחזיר אותו לוועדת הכספים – – –

צבי הנדל (האיחוד הלאומי – ישראל ביתנו):

אבל גם הפוך.

אלי גולדשמידט (יו"ר ועדת הכספים):

המשמעות עלולה להיות, שכל הטבות המס שקיימות היום לא תתקיימנה, ודבר נוסף, גם הצעת החוק לעניין עכו לא תוכל לבוא למליאה, כי היא מותנית בהעברת הצעת החוק הזאת. אי-אפשר להשוות את עכו מבחינת הטבת מס לשלומי, אם לא נאשר כאן ששלומי מקבלת את הטבת המס שלה. לכן אני מבקש מאוד מחברי הכנסת, אני יודע, דיברתי עם רבים מכם, חברי דיברו עם רבים מכם, יש לכל אחד יישובים שקרובים ללבו, אבל העניין איננו מסחרה; זה איזה ניסיון ללכת בעקבות היגיון מסוים גם אם הוא איננו היגיון מושלם.

אני מבקש מחברי הכנסת להתאחד סביב הרשימה שיציג כאן חבר הכנסת ישראל כץ בתום ההסתייגות ואני מודה לכם מאוד.

היו"ר ר' מלול:

תודה ליושב-ראש ועדת הכספים.

אלי גולדשמידט (יו"ר ועדת הכספים):

חבר הכנסת בשארה, ברשימה הזאת מופיעה פקיעין.

היו"ר ר' מלול:

חבר הכנסת גולדשמידט, הבטחתי לחבר הכנסת אלסאנע שתשיב על שאלה שלו. בקיצור, אדוני, מהמקום. סיימנו את מסכת השאילתות.

טלב אלסאנע (הרשימה הערבית המאוחדת):

בתוך ההגדרה של היישובים – כך הבנתי, יכול להיות שהבנתי לא נכון – בשטח יש התיישבות חדשה, או בשל פיתוח. שתי ההגדרות לא כוללות את היישובים הערביים. אשמח אם אני טועה, אבל אולי תודיע לנו כמה יישובים ערביים יש ברשימות, גם המוכרים וגם – – –

היו"ר ר' מלול:

הבנו את השאלה.

אלי גולדשמידט (יו"ר ועדת הכספים):

אין בידי רשימת היישובים, היא ארוכה מאוד. אתה יכול לקבל את רשימת היישובים בוועדת הכספים. אבקש מצוות הנהלת ועדת הכספים להמציא לך את הרשימה הזאת. תודה.

היו"ר ר' מלול:

תודה לחבר הכנסת גולדשמידט וגם לחבר הכנסת אלסאנע. ראשון המסתייגים – חבר הכנסת צבי הנדל. לרשותך עשר דקות לשתי ההסתייגויות שלך. אדוני, בבקשה.

צבי הנדל (האיחוד הלאומי – ישראל ביתנו):

אדוני היושב-ראש, חברי חברי הכנסת, ידידי יושב-ראש ועדת הכספים אלי גולדשמידט, רבותי, אני חייב להגיד לכם שאני אישית מתעסק בנושא הזה – אני לא היחיד כמובן – מאז הגעתי לכנסת, זאת אומרת הרבה למעלה משלוש שנים. במלה אחת או שתיים אסביר את הוויכוח שהיה במשך שנים.

יש רשימה, שבמשך למעלה מ-15 שנה היא קבועה, אין יוצא ואין בא, רשימה של יישובים שמקבלים הנחות במס. ההיגיון של הרשימה הזאת הוא חיובי, בעיני, ממדרגה ראשונה. במדינה נורמלית יש צורך לתכנן פיתוח של אזורים מרוחקים, פיתוח של אזורים חלשים, פיתוח של אזורים שבהם האוכלוסייה מועטה. זה היה ההיגיון של החוק הזה כשהתקינו אותו לפני הרבה שנים. באו להיטיב עם עיירות פיתוח, עם מושבים, עם קיבוצים מרוחקים מריכוזי אוכלוסייה, על מנת לעודד מעבר של אוכלוסייה ממרכז הארץ לאותן פריפריות בגליל, בנגב ובהתיישבות החדשה ביש"ע.

הוויכוח איזה יישובים מוסיפים ואיזה יישובים לא מוסיפים הוא כמעט אין-סופי, ובשל הוויכוח הזה לא הוסיפו אף לא יישוב אחד במשך למעלה מ-15 שנה. נגרמו עיוותים עד כדי אבסורד, כאשר יש יישוב אחד מימין ויישוב אחד משמאל, שמקבלים הנחות והם כבר ותיקים וחזקים, ויש יישוב באמצע שמשום שהוקם מאוחר יותר לא מקבל אותה הנחה. העיוותים האלה קיימים בגליל, בנגב, ביש"ע, בבקעה, ברמת-הגולן. בכל מקום התפתח אותו חוסר היגיון, שלפיו יישובים קטנים וחלשים לא קיבלו את ההנחות משום שפחדו להתעסק עם זה.

ברגע שבקדנציה הקודמת הורדנו בוועדת הכספים את הסגירה הזאת, שבג"ץ אמר עליה כי ברגע שבחוק קבעו שזאת הרשימה, ובלי היגיון כלשהו, אני, בג"ץ, לא יכול להתערב, מינתה הממשלה ועדה בראשותו של השופט טל, שהוציא מסקנות וקבע קריטריונים מי יכול לקבל הנחות ומי לא יכול לקבל. לא אלאה אתכם בפרטים, יש שני פרמטרים מרכזיים: פרמטר אחד – מרחק מן הגבול הבין-לאומי; פרמטר שני – מרחק מערים גדולות ומריכוזי אוכלוסייה, דהיינו, ספר, גליל, נגב, שנמצאים מספיק רחוק מריכוזי אוכלוסייה גדולים.

היו"ר ר' מלול:

סגן השר וקנין, אני מבין שהשיחה עם חבר הכנסת איתן היא מאוד מעניינת, אני מציע להעביר אותה לאינטרנט בלילה.

צבי הנדל (האיחוד הלאומי – ישראל ביתנו):

ברגע שזה התקבל, לא ממשלת נתניהו ולא ממשלת ברק הסכימו לבצע את המסקנות של ועדת-טל, כי לכל אחד היו כמה יישובים שהיו קרובים ללבו ועל-פי הפרמטרים האלה יוסרו מהרשימה. מהפחד הזה רצו להקפיא את הרשימה שנה נוספת. חשוב להגיד, שהשנה ועדת הכספים לא נתנה לעניין הזה להימשך. יושב-ראש ועדת הכספים אלי גולדשמידט מינה ועדת משנה בראשותו של חבר הכנסת ישראל כץ. מאחר שהייתי הכי ותיק בהתעסקות הזאת, ביקשו ממני להכין רשימה – אילו יישובים בכל רחבי הארץ צריך להוסיף על-פי הפרמטרים. הרכבתי רשימה מגוונת. אין שם שאלה של שמאל או של ימין, של נגב או של גליל, של דתיים ושאינם דתיים ושל התנחלות או מקום שאינו התנחלות, הכול היה בפנים, הכול לפי יושר אינטלקטואלי צרוף, כל דבר אפשר להסביר. הרכבתי רשימה בסדר גודל של 50 יישובים.

לצערי הגדול – אני אומר את זה בכאב – מצאו איזו שיטה והורידו מהרשימה הזאת עשרה יישובים. במקרה, בתום לב, באורח פלא, כל עשרת היישובים שהורדו מהרשימה שהכנתי היו מיהודה ושומרון. לא הורידו שום יישוב ערבי, לא הורידו שום קיבוץ, לא הורידו שום מושב – – –

משה רז (מרצ):

איך יורידו יישוב ערבי אם אין כאלה ברשימה?

צבי הנדל (האיחוד הלאומי – ישראל ביתנו):

יש יישובים ערביים. היחידים שהורידו – – –

משה רז (מרצ):

כמה יישובים יש – – –

צבי הנדל (האיחוד הלאומי – ישראל ביתנו):

תראה, אני יכול להתקוטט אתך מעל הבמה. אני יודע שאין הסכמה בינינו. אתה עוכר ההתיישבות מעבר ל"קו הירוק" ברמה שאפילו חברי הכנסת הערבים לא נמצאים בה.

משה רז (מרצ):

תודה על המחמאה.

צבי הנדל (האיחוד הלאומי – ישראל ביתנו):

לכן, אין לי אתך חילוקי דעות. אנחנו נמצאים במקומות אחרים, אתה תילחם את מלחמתך, את האנטי-התיישבות, ותן לי להיאבק בעד ההתיישבות בכל חלקי ארץ-ישראל, גם ביישובים שנמצאים בתוך הקו.

היו"ר ר' מלול:

תודה לחבר הכנסת רז. חבר הכנסת הנדל, אנא תמשיך.

צבי הנדל (האיחוד הלאומי – ישראל ביתנו):

לכן הצטערתי על העניין, הגשתי הסתייגות, ומתוך עשרת יישובים שהורידו ביקשתי לגבי חמישה יישובים, שעליהם באמת לא היה אפשר לוותר, והיתה חצי הסכמה. רצו, החרו, החזיקו אחרי, ויומיים אחרי שהחוק כבר הונח על שולחן הכנסת הוסיפו יישובים שונים. גם על כל ההסתייגויות הגענו להסכמה. יש רשימה מוסכמת שמופיע בה גם פקיעין, כן, מופיעים בה גם עוד שלושה יישובים ביו"ש, ומופיעים עוד שלושה-ארבעה יישובים בנגב, ומופיעים עוד שלושה יישובים בגליל. הגענו להסכמה לכל הדעות גם על ההסתייגויות, כל אחד מוריד חלק מהרצונות שלו ויוצא עם חצי תאוותו בידו, אבל מגיעים להסכמה. יש לעניין הזה ערך עצום.

כל זה על דעת האוצר, על דעת שר האוצר, והגענו למצב שבו אחרי 15 שנה הצליחה ועדת הכספים, אחרי הרבה שעות של דיונים והרבה התקוטטויות, להגיע לרשימה מוסכמת. יש בשוליים הקיצוניים של השמאל כאלה שלא יסכימו, אבל אני מניח שרוב רובם של חברי הכנסת השפויים יבינו, שזו רשימה שמכבדת את הכנסת, זו רשימה שמעודדת פיזור אוכלוסין, זו רשימה שלא מגבירה את הצפיפות העצומה הקיימת בגוש-דן. במדינה כמו שלנו אני חושב שראוי לעודד אוכלוסייה ללכת ולגור באזורי ספר, לחזק אזורים חלשים, להגדיל אותם ושיפרחו.

אני מודה גם לחבר הכנסת ישראל כץ וגם ליושב-ראש הוועדה על שהגענו לתוצאה הזאת אחרי הרבה מאמצים והרבה דיונים. להוציא את השוליים הקיצוניים מהשמאל, אני מקווה שרוב מוחלט של הבית הזה יצביע אן-בלוק על ההסכמות שהיו בין כל חלקי ועדת הכספים. תודה.

היו"ר ר' מלול:

תודה לחבר הכנסת הנדל. חבר הכנסת מאיר פרוש, יש לך שתי הסתייגויות, ולפיכך – עשר דקות. תוכל להסתפק גם בפחות מזה, בבקשה. ברשימה לפניך יש עוד מסתייג, חבר הכנסת שטרית, אבל הוא איננו, ולפיכך הסתייגותו לא תידון.

מאיר פרוש (יהדות התורה):

אדוני היושב-ראש, חברי הכנסת, הגשתי כמה הסתייגות אבל אשתדל לקצר, מכיוון שסדר-היום של הכנסת עמוס מאוד. חברי הכנסת יודעים על כמה טעויות שנפלו באותה רשימה היסטורית; הנוהל הוא, שמשרד האוצר מטפל בזה כתוצאה מאותן טעויות. אני רוצה להדגיש בעיקר את הדרישה לתקן לגבי מודיעין-עילית, שמשום-מה כיום היא לא זכאית, מכיוון שבעבר היא היתה באזור מתתיהו. מתתיהו מקבל, מודיעין-עילית לא מקבלת – טלמון, נחליאל, מיצד ואבני-חפץ. אני גם רוצה לבקש את היישוב כוכב-יעקב, לרבות השכונה תל-ציון, שלדעתי צריכה להיכלל בתוספת הראשונה. טלמון, נחליאל, מיצד, אבני-חפץ, נעלה, מודיעין-עילית, צריכים להיות בתוספת השנייה.

אני רוצה להסיר את ההסתייגות שלי על ביתר-עילית, שכבר נמצאת ברשימה המקורית. תודה.

היו"ר ר' מלול:

תודה לחבר הכנסת פרוש על קיצור הדברים. נמשיך בהסתייגויות. חבר הכנסת מאיר שטרית שוב איננו. חבר הכנסת צבי הנדל כבר מיצה את הסתייגויותיו, תודה. חבר הכנסת משה גפני, בבקשה.

משה גפני (יהדות התורה):

אדוני היושב-ראש, רבותי חברי הכנסת, זו אחת הדוגמאות לחוקים והנחיות ותקנות שעבר זמנם, שהיו טובים אולי בשעתם, וכשקוראים היום – היום הם הופכים לבדיחה. אנחנו מדברים על יישובים שזכאים להנחות במס, יישובים שאם בודקים היום את הרשימה המקורית ואת המפה מוצאים יישוב מבוסס בצד ימין שזכאי להנחה, יישוב בצד שמאל שהוא במצב קשה מבחינה כלכלית, הוא באותו אזור ובאותו מרחק ממרכז הארץ והוא איננו זכאי. יישובים בגבול הצפון, לצערנו, קבוצה של יישובים שקיבלה "קטיושות", בצד ימין מקבלים את ההנחות, בצד שמאל לא מקבלים.

כשראיתי את הרשימה, ראיתי דוגמה אחת מיני רבות, אני רוצה לספר את זה לכנסת, ראיתי שהיישוב מתתיהו מופיע. היישוב מתתיהו בשעתו היה יישוב שכלל קבוצה שעברה ממרכז הארץ, מבחינה סוציו-אקונומית, מבחינת כלכלית זו קבוצה במצב קשה, אבל מה לעשות שלפני ארבע שנים ממשלת ישראל החליטה לשנות את השם, ובמקום מתתיהו, לחלק גדול מהיישוב הזה, אנחנו קראנו קריית-ספר, אבל הממשלה קראה לזה מודיעין-עילית. על-פי החלטת ממשלה אין שם כזה בכלל, קריית-ספר. איזה שם יש? מודיעין-עילית. התושבים לא השתנו, מצבם הכלכלי לא הפך טוב יותר, המרחק שלהם ממרכז הארץ לא השתנה, אז מתתיהו נשארה שכונה, שאני מקווה שהמצב הכלכלי שלה הוא טוב, והתושבים העניים שנמצאים במודיעין-עילית לא ברשימה.

אבשלום וילן (מרצ):

מודיעין-עילית זה לא מרכז הארץ?

משה גפני (יהדות התורה):

אני אגיד לך, מודיעין-עילית נמצאת לא רחוק – – –

אבשלום וילן (מרצ):

תסתכל במפה.

משה גפני (יהדות התורה):

אבשלום, תאמין לי, כולנו מכירים את המפה; אתה יודע מה, אני יכול להביא לך עוד הרבה מאוד דוגמאות. מה המציאות האכלוסית של מודיעין-עילית? תושבי מודיעין-עילית גרו בבני-ברק או בירושלים. באה ממשלת ישראל לדורותיה ואמרה לתושבים הללו: אל תגורו במקומות כאלה שהם יקרים מאוד. אנחנו מציעים לכם מקום לגור – זה יהיה זול ותקבלו הנחות במס וכו'. אמרו התושבים: אנחנו לא רוצים מעבר ל"קו הירוק". כך אמרו התושבים, אני הייתי בתוך המשא-ומתן דאז. הם אמרו: אנחנו מסכימים בכל מקום שתיתנו, אבל בתוך "הקו הירוק". ולא היה. באה ממשלת ישראל, דרך אגב, ממשלת ישראל שאתה תמכת בה, ואמרה: זה המקום ולשם תלכו. התושבים – בנושאים המדיניים, לא חשובה דעתם, זה לא רלוונטי כרגע – אמרו להם: זה המקום, ולא השתנה שום דבר.

משה רז (מרצ):

בקיצור, הם הלכו להתנחלות.

משה גפני (יהדות התורה):

נכון. מה אתה חושב, הממשלה של היום משנה את המדיניות הזאת? היא אומרת לתושבים האלה: בואו, קחו פיסת קרקע באיזה מקום ושם תגורו.

היו"ר ר' מלול:

חבר הכנסת רז, האם המלה התנחלות היא מלה נרדפת לטבח?

משה רז (מרצ):

חס וחלילה.

היו"ר ר' מלול:

כך השתמע מקריאת הביניים שלך.

משה גפני (יהדות התורה):

מכיוון שאני לא רוצה להיכנס לנושאים הפוליטיים, היות שאנחנו מדברים על דברים שהם באמת הומניים ממדרגה ראשונה, אני חושב שהגיע הזמן לשנות את המפה בכלל ולעדכן אותה, אבל עד אז, אני שמח שהייתי שותף ליושב-ראש הוועדה, לחבר הכנסת שלום שמחון, לחבר הכנסת ישראל כץ, לאחרים ולחברי, לעשות יותר צדק באי-צדק המוחלט של הרשימה הזאת. תודה רבה.

היו"ר ר' מלול:

תודה לחבר הכנסת גפני. חבר הכנסת ברכה – איננו. חבר הכנסת שלום שמחון, האם לא תסיר את הסתייגויותך?

שלום שמחון (ישראל אחת):

20 שניות.

היו"ר ר' מלול:

בבקשה.

שלום שמחון (ישראל אחת):

אדוני היושב-ראש, חברי חברי הכנסת, ההסתייגות שלי נוגעת לשני יישובים; היישוב האחד הוא קיבוץ יחיעם, שנמצא בקו העימות ונמצא בטווח ה"קטיושות", במרחק של פחות מ-9 קילומטרים, והיישוב השני הוא יסוד-המעלה, שנמצא בטווח של 9 קילומטרים, והיו שם נפילות של "קטיושות". אנחנו בוועדה שכחנו להכניס את שני היישובים האלה, ואני מבקש את אישור חברי הכנסת להכניס אותם כיישובי קו עימות שזכאים ל-15% הנחה. תודה.

היו"ר ר' מלול:

תודה לחבר הכנסת שמחון. חבר הכנסת אבשלום וילן, בבקשה.

חבר הכנסת כץ, חבר הכנסת קרא, חבר הכנסת גולדשמידט, זו ישיבת ועדת כספים?

אבשלום וילן (מרצ):

כבוד היושב-ראש, כנסת נכבדה, יישוב אחד, בטעות, כאשר הגיע לוועדה, נשמט, והוא היישוב כרם-שלום. יישובי גבול מצרים נסתיימו בניר-יצחק בטעות; היתה כאן פשוט טעות טכנית בוועדה, ולכן אני מציע להכניס אף את היישוב כרם-שלום. כמו כן – חבר הכנסת ברכה לא היה כאן – אני מציע להכניס את פקיעין, שגם הוא מתוך הרשימה שהגענו אליה בהסכמת ועדת כספים כתוספת. תודה.

היו"ר ר' מלול:

תודה לחבר הכנסת וילן. חבר הכנסת משה רז, בבקשה.

ישראל כץ (הליכוד):

אדוני היושב-ראש, אני הייתי צריך לעלות.

היו"ר ר' מלול:

לא, אדוני, אתה אחריו. חוץ מזה, דיברת מספיק עד עכשיו.

מאיר פרוש (יהדות התורה):

כיושב-ראש ועדת משנה, תן לו את הקרדיט.

היו"ר ר' מלול:

כן, ודאי שהוא ידבר, אבל מעל הדוכן. בבקשה, אדוני, חבר הכנסת משה רז.

משה רז (מרצ):

אדוני היושב-ראש, חברות וחברי הכנסת, אני מבקש שלא לכלול בסעיף 2 את היישובים בית-הערבה, בני-עצמון, גן-אור, חמדת, יפית, כנף, מיצר, נווה-דקלים, נעמה, פאת-שדה, שדמות-מחולה, קלע-אלון. הסיבה לכך היא פשוטה מאוד: החוק שנותן הטבות במס הכנסה פשט את הרגל מזמן. על-פי החוק הזה, כבר היום, 87% מהתושבים מעבר ל"קו הירוק" נהנים מהטבות מס ב-86% מההתנחלויות. אין שום מבחן כלכלי שיכול להסביר את העוול המשווע הזה. אם לדוגמה באלקנה, שרמת החיים בה דומה מאוד לסביון וההכנסה הממוצעת למשפחה באלקנה היא מעל 17,000 שקלים חדשים בחודש, ניתן זיכוי במס הכנסה בלתי מוצדק לחלוטין, בעוד שבמקום כמו לדוגמה כפר-מנדא, עם 3,800 שקלים בחודש, לא ניתן זיכוי כזה, אז לא צריך את הזיכויים האלה, הם מיותרים מלכתחילה.

אבל אני כמובן יודע שמה אני מדבר פה על כפר-מנדא, כפר-מנדא זה כפר ערבי – כבר דיברנו קודם, לערבים לא נותנים הטבות, את זה אנחנו יודעים.

אבל אני שואל אתכם, חברות וחברי הכנסת, אני שואל את חברי הכנסת מיהדות התורה: איך אתם מאפשרים שליישוב כמו רכסים, עם הכנסה חודשית של 6,000 שקל בחודש, לא יינתנו הטבות, אבל יינתנו הטבות ליישובים העשירים האלה? אני שואל את חברי הכנסת מש"ס: איך אתם מאפשרים שליישוב כמו לוד, עם הכנסה של 7,000 שקל בחודש, לא יינתנו הטבות, ויינתנו הטבות ליישובים העשירים האלה?

אני חושב שהכנסת צריכה להגיד לא לשיטה הנפסדת הזאת – – –

גדעון עזרא (הליכוד):

– – – של ש"ס. מה קרה?

בנימין אלון (האיחוד הלאומי – ישראל ביתנו):

– – –

משה רז (מרצ):

– – – לבוא ולהציע מבחן אחיד, כלכלי או אחר. אפשר לתת ליישובי קו עימות, אפשר לתת למי שיושב במקלטים, אפשר לקבוע מבחן כלכלי, ואני מודיע – אני לא אצביע נגד אם יהיה מבחן כלכלי, ובמבחן הכלכלי הזה ייפלו גם התנחלויות. אז יגיע גם להן.

אבל, אי-אפשר לבוא ולהגיד – אין כלכלה, אין סיבות כלכליות, אין סיבות חברתיות, יש לנו רק סיבות פוליטיות. כל מי שמעבר ל"קו הירוק", אנחנו דואגים לו. כבר היום 87% מהמתנחלים מסודרים, ובאים לסדר כאן עוד 13 התנחלויות. זה לא יכול לבוא בחשבון, זה לא קשור לפוליטיקה, אתם חייבים להבין את זה. דווקא מי שתומך – חברי הכנסת של יהדות התורה ושל ש"ס ואפילו של הימין – אתם חייבים להבין, שאי-אפשר להמשיך עם העוול הזה שצועק לשמים. אתם רוצים להיאבק למען ארץ-ישראל אחרי זה? נגד הורדת יישובים? תיאבקו, זה לא קשור.

אל תיקחו את הכסף הזה שמגיע לשכבות החלשות ותיתנו אותו לעשירים באלקנה, בנווה-דקלים, באפרת – זה לא יכול להימשך ככה. אני ממש פונה למצפון שלכם – נכון שזה אולי לא כל כך נאה – – –

מיכאל איתן (הליכוד):

לתת את זה לגעש.

משה רז (מרצ):

תצביעו נגד הדבר המעוות הזה.

מיכאל איתן (הליכוד):

למעלה-החמישה – – –

היו"ר ר' מלול:

תודה.

משה רז (מרצ):

אני לא רואה פה את מעלה-החמישה ואת געש. אם הייתי צריך עכשיו להצביע, הייתי מצביע לפי – – –

היו"ר ר' מלול:

תודה לחבר הכנסת רז.

יצחק וקנין (ש"ס):

זו תוספת, אתה חכם גדול. הרשימה המקורית – – –

היו"ר ר' מלול:

חבר הכנסת ישראל כץ, בבקשה. חבר הכנסת ישראל כץ, אתה כל כך עסוק עד שאינך שומע אפילו את שמך. לכמה זמן אדוני זקוק? אדוני גם מנצל את זמן ההסתייגויות וגם את זמן התשובה מטעם ועדת הכספים.

ישראל כץ (הליכוד):

אם אני המסתייג האחרון.

היו"ר ר' מלול:

אתה המסתייג האחרון.

ישראל כץ (הליכוד):

בהחלט, אדוני היושב-ראש.

היו"ר ר' מלול:

עשר דקות יספיקו לך?

ישראל כץ (הליכוד):

בהחלט. כבוד היושב-ראש, כנסת נכבדה, אני שמח מאוד לבוא לכאן, לתמוך כמובן ולהיות חלק מהחוק החשוב הזה, שגם מאריך את ההקלות במס לכלל יישובי מדינת ישראל שנמצאים באזורי עדיפות לאומית ובמקומות שהם זקוקים בהם לתמרוץ – בצפון, בדרום, בשומרון, בבקעה, בכל חלקי הארץ, וגם מעניק תוספות שיתקבלו, וכולי תקווה שעוד תוספות יתקבלו גם היום. הוא מוסיף יישובים שקופחו מאחר שהם עונים על כל הקריטריונים ונמצאים באותה סביבה של יישובים אחרים. רוב היישובים האלה הם יישובים חדשים או יישובים שמאחר שהרשימה היתה נעולה 15 שנה לא יכלו להיכנס ולקבל את הזכויות גם אם הן הגיעו להן. אני שמח מאוד שהצלחנו היום סוף-סוף לעשות צדק חלקי, כי הצדק המלא עדיין לא נעשה. כולי תקווה, שבמשך השנה הזאת, מאחר שהחוק מוארך עד סוף השנה הזאת בעצם, נצטרך כולנו לשבת ולעצב בצורה קבועה את הקריטריונים שיכללו יישובים שיהיו זכאים להקלות במס.

אני רוצה לברך את תושבי עכו, נציגי עכו, שנמצאים כאן, ומייד לכשיתקבל בעזרת השם החוק הזה, מייד אחרי זה נצביע בשמחה על מה שתמכנו בו ואנחנו תומכים בו, על מתן הטבות מיוחדות לתושבי עכו עקב מצבה של העיר ועל מנת לעודד אותה להתפתח כלכלית ולתת לתושבים, לקברניטי העיר ולפעילים את האפשרות להביא את הכישורים שלהם – והכישורים קיימים בלי ספק – לידי ביטוי ולידי תחרות הוגנת עם יישובי הסביבה. אני מאחל לכם הצלחה.

בתוספת הראשונה, במסגרת ועדת המשנה שעמדתי בראשה, כללנו באזור הצפון ל-15% הנחה במס, את היישובים אור-הגנוז, בר-יוחאי, געתון, זיו-הגליל, מירון, נתיב-השיירה, עין-יעקב, פקיעין-החדשה, ראג'ר ושדה-אליעזר.

יישובים לתוספת של 7% הנחה במס באזורי הדרום, הערבה, הבקעה, רמת-הגולן ויישובי קו העימות בצפון, את היישובים – אבשלום, בית-הערבה, בלדד-צוקים, בני-עצמון, גן-אור, דקל, חד-נס, חולית, חמדת, יבול, יפית, יתד, כמהין, כנף, מיצר, נאות-הכיכר, נווה-דקלים, נווה-זוהר, ניר-יצחק, נעמה, עזוז, עין-חצבה, עין-תמר, פאת-שדה, פרי-גן, שדה-אברהם, שדמות-מחולה, קלע-אלון ותלמי-יוסף.

התוספת הזאת נכנסה ממש לחוק.

אני סברתי, עם חברים אחרים, שיש מקום להוסיף לרשימה עוד יישובים שעונים על הקריטריונים ונמצאים במצב כלכלי שמחייב סיוע. ואכן ציינתי שמות של יישובים במסגרת ההסתייגויות, שגם אם לא יתקבלו היום, או חלקם יתקבל היום, אני משוכנע שבהמשך התהליך שדיברתי עליו רוב רובם של היישובים האלה גם כן ייכללו, ואלה – אחיהוד, אליפלט, משמר-הירדן, עמקה, שפר ופקיעין.

אני לא צריך לספר לכם, רבותי חברי הכנסת וחברות הכנסת, מה זה היישוב פקיעין. פקיעין זה יישוב שלא פסקה בו התיישבות יהודית מעולם בארץ-ישראל, וידועה שם משפחת זינאתי. כיום זה יישוב מעורב – – –

מאיר פרוש (יהדות התורה):

אבל היום אנחנו נותנים כי יושבים שם גם – – –

ישראל כץ (הליכוד):

כיום זה יישוב מעורב של אזרחים ישראלים בני דתות שונות. יש שם אוכלוסייה דרוזית רצינית, גאה ותורמת למדינה, אוכלוסייה נוצרית, יש שם מוסלמים, ויש עוד האחיזה היהודית. יש גם פקיעין-החדשה, שבוודאי, כמו שקראתי, נכללת במסגרת היישובים שכבר אישרנו להם במסגרת הוועדה אותה תוספת.

אני חושב, שחשוב מאוד שהכנסת על כל חלקיה תתלכד בסוף הערב הזה, ואני חייב לציין, שמי שפעל כאן וביקש את זה והשפיע בצורה ניכרת, זה דווקא יושב-ראש הוועדה, חבר הכנסת אלי גולדשמידט, שפעל ושכנע והביא אותנו למצב שאומנם באמצעות הסתייגויות שלא דרך הממשלה – אבל הוא מוביל – אפשר לבטא את הרצון לשלב את פקיעין בתוך היישובים שיקבלו 15% הנחה במס הכנסה, על מנת שיוכלו לפנות חלק נוסף מהרווחים כדי להתבסס, כדי להעמיק את החינוך, את הרווחה, את שאר התחומים החשובים כל כך בחיי היום-יום, באמצעות אותם כספים שיתפנו ויוכלו לפתח אתם גם את היישוב.

אני גם חושב וסבור – וזו ההסתייגות שרשמתי כאן – שבמועצות האזוריות מרחבים, עזתה ובני-שמעון, בהחלט המועצות האלה צריכות להיכלל במסגרת היישובים שמקבלים הנחה של כ-7% במס הכנסה, בדומה ליישובים שלידם הם נמצאים – אופקים, נתיבות, שדרות והיישובים האחרים.

אני גם חושב, והנחתי הצעת חוק לגבי נושא הנגב, באר-שבע, המועצות הבדואיות ליד באר-שבע, המועצות האזוריות, לרבות מושבים וקיבוצים, שצריכים לדעתי באופן מיוחד בשלוש שנים הקרובות לקבל הטבות במס על מנת לתת תאוצה לנגב. לא די בדיבורים בלבד על הנגב, אלא צריך לתת למי שגר שם מקדמה, אפשרות להתחרות כלכלית במרכז הארץ. לגור בנגב – זה עולה יותר. יש עוד הרבה קשיים אחרים חוץ מהנושא הכלכלי, ואנחנו, לצד הכבישים, לצד הרכבות, לצד כלי התעופה או שדה תעופה שצריכים לפתחו, צריכים גם לתת לתושבים שם את האפשרות להיות ברווחה כלכלית יותר טובה.

גרים באזורים האלה אזרחים ותיקים ועולים. גרים שם יהודים ובדואים. גרים שם צעירים ומבוגרים. גרים שם כל תושבי מדינת ישראל, ואפילו חבר הכנסת שירי ויצמן, ידידנו, גר שם ומייצג ברמה ובבטחה את עניינו של האזור.

כמו כן, חשבתי שיש יישובים באזור בקעת בית-שאן שצריכים להיכלל – מושבים, קיבוצים, יישובים שנמצאים במקום מרוחק. וכפי שציין יושב-ראש הוועדה בתחילת דבריו, נמשיך לדון בכל הנושאים האלה בוועדה בחודשים הקרובים, וניצור תמונת מצב, אני מקווה, מאוזנת, שתאפשר לאותם אזורים, לאותם חלקים, להשתלב בתוך מפת ההנחות במס.

נעניתי לפנייה של חברי הוועדה, ואציין כאן את חברי ועדת המשנה שבראשה עמדתי: חבר הכנסת שלום שמחון, חבר הכנסת צבי הנדל, חבר הכנסת מאיר פרוש, סגן שר התקשורת וחבר הוועדה, חבר הכנסת יצחק וקנין וחבר הכנסת אבשלום וילן. כמו כן ליוו את עבודת הוועדה בהרבה-הרבה תמיכה וסיוע חבר הכנסת יעקב ליצמן מיהדות התורה וחבר הכנסת נחום לנגנטל, שנאבק, כמובן, על הכללת יישובים באזורים שהיו חשובים ללבו, ביש"ע ובאזורים אחרים.

אני חושב, שהגענו, ביחד עם יושב-ראש הוועדה שהוביל את הנושא, לרשימה מאוזנת, אובייקטיבית, נכונה, שמייצגת את הקונסנסוס במדינת ישראל, כפי שמניתי כאן את היישובים והאזורים, גם אם חבר הכנסת רז מתקשה באופן פוליטי לגיטימי להשלים עם חלק ממנה. אבל כולי תקווה שרוב רובם של חברי הכנסת מכל סיעות הבית יתאחדו כדי באמת לעשות את מה שאנחנו רוצים בראש ובראשונה, אדוני היושב-ראש, וזה לסייע. לכן, על דעת יושב-ראש הוועדה וחברי הוועדה, אני רוצה לקרוא את הרשימה. את השלב הזה של הרשימה המוסכמת אעשה לאחר מכן.

אני רוצה עוד הפעם להודות לכל מי שסייע בשלב הזה, ולאחל לאותם תושבים שגרים בפריפריה, ביישובים המרוחקים האלה, שהסיוע הזה שהכנסת נותנת להם כאן יעזור להם להתפרנס בכבוד, לחנך בכבוד ולהתקיים בכבוד.

היו"ר ר' מלול:

תודה לחבר הכנסת כץ, גם על עבודתו כיושב-ראש הוועדה.

יסכם וישיב על ההסתייגויות יושב-ראש ועדת הכספים. בבקשה. לאחר מכן חבר הכנסת כץ יקרא את הרשימה המוסכמת.

אלי גולדשמידט (יו"ר ועדת הכספים):

רבותי, כמה הערות קצרות.

אני פונה לכל חברי הכנסת שהגישו הסתייגויות עם שמות של יישובים, להסכים להסרת ההסתייגויות שלהם. מתוך ההסתייגויות קיבצנו אותם שמות יישובים שחבר הכנסת ישראל כץ מייד יציג לאחר שההסתייגויות ייפלו, ואז נצביע על היישובים האלה והם ייתוספו כפי שישראל כץ יקרא אותם.

דבר שני: פשוט להבהיר – אני רוצה להגיד, שההסתייגות לגבי היישוב פקיעין הוספה על-ידי חבר הכנסת מאיר שטרית, שלא נמצא כאן כרגע. היא היתה גם בהסתייגות של חבר הכנסת ישראל כץ. היא היתה בהסתייגות של חבר הכנסת מוחמד ברכה, שלא נמצא כרגע. מוחמד ברכה פעל בעניין של פקיעין, ואתו, בנאמנות רבה, פעל גם חבר הכנסת סאלח טריף.

היו"ר ר' מלול:

אדוני יושב-ראש ועדת הכספים, חבר כנסת שאיננו נוכח, לא נצביע על ההסתייגות שלו.

אלי גולדשמידט (יו"ר ועדת הכספים):

לא, זה לא עובד כך. גם אצל ישראל כץ פקיעין נמצא.

היו"ר ר' מלול:

זה בסדר.

אלי גולדשמידט (יו"ר ועדת הכספים):

אני מבקש להודות ליועצת המשפטית של ועדת הכספים, שבלעדיה היינו אבודים לגמרי, עורכת-הדין אנה שניידר. וגם ליועצת הכלכלית, שבלעדיה היינו אבודים, הגברת סמדר אלחנני, ולמנהל הוועדה, שבלעדיו בכלל היינו הולכים לאיבוד, מר איוור קרשנר, על העזרה והסיוע. וגם במיוחד אני רוצה להעריך ולהוקיר את עמדתו של שר האוצר, שהיה פתוח לשינויים שביקשנו, ואתו יחד נציג מס הכנסה, מר יוני קפלן, הגברת, עורכת-הדין טלי דולן, שהיא היועצת המשפטית של האגף להכנסות המדינה, ומר חיים דוקלר, שהוא המומחה מספר אחת בארץ למיפוי היישובים בנושא הטבות מס.

אני מבקש שחברי הכנסת המסתייגים ייענו לבקשתי, ולאחר שנעשה את הסבב עם ההסתייגויות יעלה ישראל כץ ויציג את הרשימה המוסכמת.

היו"ר ר' מלול:

אולי לפני כן הוא יקרא את הרשימה, חבר הכנסת גולדשמידט? חברי הכנסת סיימו לנמק את ההסתייגויות.

אלי גולדשמידט (יו"ר ועדת הכספים):

אבל צריך לשאול אותם אם הם מסירים את ההסתייגויות.

היו"ר ר' מלול:

אני מציע שלפני כן הוא יקרא את הרשימה. חבר הכנסת כץ, בבקשה. רבותי המסתייגים, נא להאזין לרשימה המוסמכת והמסכמת של חבר הכנסת כץ, ולאחר מכן אשאל את המסתייגים האם הם מסירים את הסתייגויותיהם.

ישראל כץ (הליכוד):

הרשימה המוסכמת שהוסכמה על דעת כל חברי הוועדה – – –

היו"ר ר' מלול:

רק רגע, אני מבקש לשבת.

ישראל כץ (הליכוד):

אני אקרא את שמות היישובים המוסכמים מתוך ההסתייגויות של כל חבר כנסת שהגיש הסתייגויות, והיישובים האלה בלבד הם אלה שמוסכמים מבחינתנו, כפי שהגדיר יושב-ראש הוועדה, להצבעה.

ההסתייגויות של חברי הכנסת משה גפני, מאיר פרוש ויעקב ליצמן: מודיעין-עילית וכוכב-יעקב – שכונת תל-ציון. ההסתייגויות שאני הגשתי: בטחה, בית-הגדי, פדויים. גם כוכב-יעקב – לרבות תל-ציון, והיישוב פקיעין, וציינתי שגם חברי הכנסת שטרית וברכה הצטרפו. אני גם חייב לציין את חבר הכנסת איוב קרא שהעיר את תשומת לבי, ובעקבות זה הגשתי את ההסתייגות לגבי היישוב פקיעין. ההסתייגות של חבר הכנסת אבשלום וילן: כרם-שלום. ההסתייגות של חבר הכנסת צבי הנדל: טלמון, נחליאל ומיצד. ההסתייגות של חבר הכנסת שלום שמחון: יסוד-המעלה ויחיעם. אלה היישובים שמוסכמים.

עבד-אלמאלכ דהאמשה (הרשימה הערבית המאוחדת):

– – –

ישראל כץ (הליכוד):

פקיעין.

היו"ר ר' מלול:

לא פקיעין-החדשה, פקיעין.

ישראל כץ (הליכוד):

נשאלה שאלה, ואני אענה. פקיעין-החדשה כבר הוכנסה לתוך החוק. היישוב פקיעין שאתה מכיר, היישוב הרגיל, הוא זה שבהסתייגויות כאן. אם הכנסת תתמוך בהסתייגויות, הוא יצורף גם כן לחוק. ציינתי על שם מי רשומות ההסתייגויות.

היו"ר ר' מלול:

האם אדוני סיים את הרשימה?

ישראל כץ (הליכוד):

לפי הסיכום עם היושב-ראש, מי שתומך בחוק ובהסתייגויות האלה תומך בהצעה.

עזמי בשארה (בל"ד):

– – –

אלי גולדשמידט (יו"ר ועדת הכספים):

אני מציע לפנות למסתייגים שנמצאים באולם ולשאול אותם אם הם מסכימים.

היו"ר ר' מלול:

אדוני סיים את הרשימה?

ישראל כץ (הליכוד):

אני סיימתי את הרשימה.

היו"ר ר' מלול:

רבותי חברי הכנסת, אנחנו ניגשים להצבעה, סעיף סעיף, ובכל סעיף אשאל את המסתייגים אם הם מסירים את הסתייגויותיהם, למעט היישובים שהוספו ברשימה שקרא לפנינו חבר הכנסת כץ.

רבותי, לסעיף 1 – חבר הכנסת הנדל, האם אתה מסיר את ההסתייגות, למעט היישובים שקרא חבר הכנסת כץ?

צבי הנדל (האיחוד הלאומי – ישראל ביתנו):

כן.

היו"ר ר' מלול:

תודה. בסעיף הזה אין תוספות.

אם כן, רבותי חברי הכנסת, אנחנו מצביעים על סעיף 1 כנוסח הוועדה. חברי הכנסת, נא להצביע.

### הצבעה מס' 27

### בעד סעיף 1 – 42

### נגד – 9

### נמנעים – אין

### סעיף 1 נתקבל.

אלי גולדשמידט (יו"ר ועדת הכספים):

נוסח הוועדה עם התוספת של חבר הכנסת ישראל כץ.

היו"ר ר' מלול:

כנוסח הוועדה, על-פי התוספת של חבר הכנסת ישראל כץ.

רבותי, בעד סעיף 1 כהצעת הוועדה – 42, תשעה מתנגדים ואין נמנעים. הסעיף הזה אושר.

אנחנו עוברים לסעיף 2. חבר הכנסת פרוש, האם אתה מסיר את ההסתייגות שלך, למעט התוספות שקרא חבר הכנסת כץ?

מאיר פרוש (יהדות התורה):

מסיר.

היו"ר ר' מלול:

מסיר. תודה.

חבר הכנסת שטרית – איננו. חבר הכנסת הנדל, האם אתה מסיר?

צבי הנדל (האיחוד הלאומי – ישראל ביתנו):

אני לא מסיר את ההסתייגות. אני משאיר רק את שלושת היישובים – טלמון, נחליאל ומיצד.

ויצמן שירי (ישראל אחת):

מספיק. די.

זבולון אורלב (מפד"ל):

– – –

היו"ר ר' מלול:

חבר הכנסת הנדל, אני חוזר ושואל אותך: האם אדוני מסיר את ההסתייגות למעט התוספת שקרא חבר הכנסת ישראל כץ?

צבי הנדל (האיחוד הלאומי – ישראל ביתנו):

כן.

היו"ר ר' מלול:

תודה. חבר הכנסת מח'ול, נא לא להפריע לי בהצבעה.

רבותי חברי הכנסת, אנו ממשיכים בהצבעה. אנחנו עדיין בסעיף 2. חבר הכנסת גפני, האם אדוני מסיר את ההסתייגות למעט התוספת?

משה גפני (יהדות התורה):

אני מסיר את ההסתייגות, כי בלאו הכי יש ברשימה ההסתייגות שלי.

היו"ר ר' מלול:

תודה. חבר הכנסת ברכה לא היה כאן בזמן ההסתייגות. לפיכך, אנחנו לא מצביעים על ההסתייגות שלו.

חברי הכנסת וילן ושמחון, האם אתם מסירים את ההסתייגות שלכם לסעיף 2?

אבשלום וילן (מרצ):

כן.

היו"ר ר' מלול:

תודה.

אליהו בן-מנחם (ישראל אחת):

לא.

היו"ר ר' מלול:

חבר הכנסת בן-מנחם, אם הם מסירים, אז אתה מתנגד במקומם?

חבר הכנסת מוסי רז, האם אתה מסיר את ההתנגדות שלך לסעיף 2?

משה רז (מרצ):

לא.

היו"ר ר' מלול:

רבותי, אם כן, אנחנו עוברים להצבעה על ההסתייגות של חבר הכנסת – – –

### הצבעה מס' 28

קריאה:

זה לא עובד.

עבד-אלמאלכ דהאמשה (הרשימה הערבית המאוחדת):

כל אחד חילק את הארץ – – –

שלום שמחון (ישראל אחת):

חבר הכנסת מוסי רז לא מסיר את ההסתייגות שלו.

ישראל כץ (הליכוד):

נגד.

היו"ר ר' מלול:

רבותי, יש הערה של היועצת המשפטית של ועדת הכספים, ותיכף נשמע אותה.

השר ח' רמון:

למה לא מצביעים? נשארתי רק בשביל חבר הכנסת אבו. זו היתה הבטחת בחירות שלי. הבטחתי להם שהעניין הזה – – –

היו"ר ר' מלול:

רבותי, יש הערה מקצועית-משפטית של היועצת המשפטית של ועדת הכספים, ולפי דבריה אנחנו חייבים להצביע בעבור ההסתייגויות, למעט – – –

צבי הנדל (האיחוד הלאומי – ישראל ביתנו):

זה מה שאמרתי.

היו"ר ר' מלול:

אם כן, אנחנו שבים למסתייגים ומצביעים על כל הסתייגות והסתייגות, למעט, כמובן, היישובים שאת שמותיהם קרא חבר הכנסת ישראל כץ מרשימתו.

אלי גולדשמידט (יו"ר ועדת הכספים):

מצביעים נגד ההסתייגויות.

היו"ר ר' מלול:

מסירים את ההסתייגויות, למעט אותם יישובים שאת שמותיהם קרא חבר הכנסת ישראל כץ.

צבי הנדל (האיחוד הלאומי – ישראל ביתנו):

אני לא הבנתי. חבר הכנסת אלי גולדשמידט, זה לא מה שאתה אומר.

היו"ר ר' מלול:

רבותי חברי הכנסת, מי בעד ההסתייגות – – –

ישראל כץ (הליכוד):

מצביעים בעד ההסתייגויות.

היו"ר ר' מלול:

חברי הכנסת, לסעיף 1 – מי בעד ההסתייגות של חבר הכנסת הנדל, על-פי הרשימה?

מאיר פרוש (יהדות התורה):

אין רשימה בסעיף 1.

היו"ר ר' מלול:

בסעיף 1 אין.

סעיף 2 – מי בעד ההסתייגות של חבר הכנסת מאיר פרוש על-פי הרשימה של חבר הכנסת ישראל כץ? בבקשה, להצביע.

### הצבעה מס' 29

### בעד ההסתייגות הראשונה של חבר הכנסת מ' פרוש לסעיף 2 – 37

### נגד – 12

### נמנעים – אין

### ההסתייגות הראשונה של חבר הכנסת מ' פרוש לסעיף 2 נתקבלה.

תמר גוז'נסקי (חד"ש):

אמרת שני דברים.

היו"ר ר' מלול:

אם כן, בעד ההסתייגות של חבר הכנסת פרוש על-פי הרשימה שקרא חבר הכנסת כץ – 37 – – –

טלב אלסאנע (הרשימה הערבית המאוחדת):

יושב-ראש ועדת הכספים לא מתבייש.

היו"ר ר' מלול:

חבר הכנסת אלסאנע, אתה מפריע לי באמצע ההצבעה.

טלב אלסאנע (הרשימה הערבית המאוחדת):

זו בושה.

היו"ר ר' מלול:

חבר הכנסת אלסאנע, אני קורא אותך לסדר.

טלב אלסאנע (הרשימה הערבית המאוחדת):

– – – צריך להתבייש.

היו"ר ר' מלול:

תודה. חבר הכנסת אלסאנע, אני קורא אותך לסדר בפעם השנייה.

עזמי בשארה (בל"ד):

להצבעה – – –

טלב אלסאנע (הרשימה הערבית המאוחדת):

– – –

היו"ר ר' מלול:

חבר הכנסת אלסאנע, אתה רוצה שאני אוציא אותך מההצבעה? אתה מפריע לי באמצע ההצבעה. שים לב.

מוחמד כנעאן (הרשימה הערבית המאוחדת):

– – –

טלב אלסאנע (הרשימה הערבית המאוחדת):

בושה וחרפה. תתביישו לכם.

קריאה:

תתביישו לכם.

היו"ר ר' מלול:

אנחנו עוברים להצבעה על ההסתייגות השנייה של חבר הכנסת פרוש לסעיף 2 על-פי הרשימה של חבר הכנסת ישראל כץ. נא להצביע.

### הצבעה מס' 30

### בעד ההסתייגות השנייה של חבר הכנסת מ' פרוש לסעיף 2 – 38

### נגד – 14

### נמנעים – אין

### ההסתייגות השנייה של חבר הכנסת מ' פרוש לסעיף 2 נתקבלה.

מוחמד כנעאן (הרשימה הערבית המאוחדת):

– – –

היו"ר ר' מלול:

רבותי, הסתייגותו השנייה של חבר הכנסת פרוש מתקבלת ברוב של 38 בעד, 14 מתנגדים ואין נמנעים.

ההסתייגות הבאה היא של חבר הכנסת צבי הנדל, על-פי התוספת שקרא חבר הכנסת ישראל כץ. חברי הכנסת, להצביע בבקשה.

### הצבעה מס' 31

### בעד ההסתייגות של חבר הכנסת צ' הנדל לסעיף 2 – 37

### נגד – 14

### נמנעים – אין

### ההסתייגות של חבר הכנסת צ' הנדל לסעיף 2 נתקבלה.

קריאות:

– – –

היו"ר ר' מלול:

רבותי חברי הכנסת, אתם מפריעים לי באמצע ההצבעה. חבר הכנסת אלסאנע, אני פונה אליך בפעם השנייה.

טלב אלסאנע (הרשימה הערבית המאוחדת):

היישובים הערביים – – –

היו"ר ר' מלול:

חבר הכנסת אלסאנע, אתה מפריע לי באמצע ההצבעה. אתה מפריע לי באמצע ההצבעה.

איוב קרא (הליכוד):

תגביר את הרמקול, ואז לא ישמעו – – –

היו"ר ר' מלול:

אם כן, בעד ההסתייגות של חבר הכנסת הנדל על-פי הרשימה שקרא חבר הכנסת ישראל כץ – 37, 14 מתנגדים ואין נמנעים. לפיכך, ההסתייגות מתקבלת.

אנחנו עוברים להצבעה על ההסתייגות של חבר הכנסת משה גפני על-פי הרשימה שקרא חבר הכנסת ישראל כץ. נא להצביע.

### הצבעה מס' 32

### בעד ההסתייגות של חבר הכנסת מ' גפני לסעיף 2 – 36

### נגד – 13

### נמנעים – 1

### ההסתייגות של חבר הכנסת מ' גפני לסעיף 2 נתקבלה.

עבד-אלמאלכ דהאמשה (הרשימה הערבית המאוחדת):

אחר כך שואלים למה העוני ביישובים הוא 50%; למה שיעור העוני ביישובי הבדואים הוא 50%?

קריאה:

זה לא קשור.

עבד-אלמאלכ דהאמשה (הרשימה הערבית המאוחדת):

הרשימות האלה מוכיחות.

היו"ר ר' מלול:

הסתייגותו של חבר הכנסת גפני לסעיף 2 על-פי רשימת חבר הכנסת ישראל כץ מתקבלת ברוב של 36 בעד, 13 מתנגדים ונמנע אחד.

טלב אלסאנע (הרשימה הערבית המאוחדת):

אני מבקש לתקן, וזה נגד.

היו"ר ר' מלול:

אדוני, אני לא יכול לתקן אחרי הצבעה.

אנחנו עוברים להסתייגויות של חברי הכנסת וילן ושמחון לפי רשימת חבר הכנסת ישראל כץ, והכול עדיין לסעיף 2. רבותי חברי הכנסת, נא להצביע.

עבד-אלמאלכ דהאמשה (הרשימה הערבית המאוחדת):

על מה מצביעים?

היו"ר ר' מלול:

על ההסתייגויות של חברי הכנסת וילן ושמחון, על-פי רשימת כץ.

### הצבעה מס' 33

בעד ההסתייגות של חברי הכנסת א' וילן וש' שמחון לסעיף 2 – 43

### נגד – 9

### נמנעים – אין

### ההסתייגות של חברי הכנסת א' וילן וש' שמחון לסעיף 2 נתקבלה.

רחמים מלול (ש"ס):

אם כן, רבותי חברי הכנסת, הסתייגויותיהם של חברי הכנסת וילן ושמחון, על-פי רשימת כץ, מתקבלות ברוב של 43 בעד, תשעה מתגדים, ללא נמנעים. לפיכך ההסתייגויות מתקבלות.

הסתייגותו של חבר הכנסת שלום שמחון, על-פי רשימת כץ. רבותי חברי הכנסת, נא להצביע.

### הצבעה מס' 34

### בעד ההסתייגות של חבר הכנסת ש' שמחון לסעיף 2 – 40

### נגד – 8

### נמנעים – אין

### ההסתייגות של חבר הכנסת ש' שמחון לסעיף 2 נתקבלה.

היו"ר ר' מלול:

הסתייגותו של חבר הכנסת שמחון מתקבלת ברוב של 40 בעד, שמונה מתנגדים, ללא נמנעים. אני שוב מדגיש, ההסתייגות מתקבלת על-פי רשימת כץ.

ראובן ריבלין (הליכוד):

– – –

היו"ר ר' מלול:

חבר הכנסת ריבלין, אנא. חבר הכנסת ריבלין, אנחנו באמצע ההצבעות.

אנחנו עוברים להצבעה על הסתייגותו של חבר הכנסת מוסי רז. האם אדוני מסיר את ההסתייגות? הוא לא מסיר. אם כן, אנחנו עוברים להצבעה. רבותי חברי הכנסת, נא להצביע.

### הצבעה מס' 35

### בעד ההסתייגות של חבר הכנסת מ' רז לסעיף 2 – 13

### נגד – 36

### נמנעים – 1

### ההסתייגות של חבר הכנסת מ' רז לסעיף 2 לא נתקבלה.

היו"ר ר' מלול:

אם כן, ההסתייגות של חבר הכנסת מוסי רז איננה מתקבלת. 13 בעדה, 36 נגדה ואחד נמנע.

אנחנו ממשיכים בהצבעה על הסתייגותו של חבר הכנסת ישראל כץ, בהתאם לרשימה שהוא קרא. אנחנו מצביעים על שתי הסתייגויות של חבר הכנסת כץ – הסתייגות מס' 1 לתוספת הראשונה על-פי הרשימה שהוא קרא. רבותי חברי הכנסת, נא להצביע.

### הצבעה מס' 36

### בעד ההסתייגות הראשונה של חבר הכנסת יש' כץ לסעיף 2 – 38

### נגד – 12

### נמנעים – 1

### ההסתייגות הראשונה של חבר הכנסת יש' כץ לסעיף 2 נתקבלה.

היו"ר ר' מלול:

אם כן, ההסתייגות הראשונה, מס' 1, מתקבלת ברוב של 38 בעד, 12 מתנגדים ונמנע אחד.

אנחנו עוברים להצבעה על הסתייגותו השנייה של חבר הכנסת כץ, לתוספת השנייה, ועל-פי הרשימה שהוא קרא מהדוכן. רבותי חברי הכנסת, נא להצביע.

### הצבעה מס' 37

### בעד ההסתייגות השנייה של חבר הכנסת יש' כץ לסעיף 2 – 35

### נגד – 14

### נמנעים – אין

### ההסתייגות השנייה של חבר הכנסת יש' כץ לסעיף 2 נתקבלה.

היו"ר ר' מלול:

אם כן, רבותי, ההסתייגות השנייה של חבר הכנסת כץ מתקבלת ברוב של 35 בעד, 14 מתנגדים, ללא נמנעים.

אנחנו עוברים להצבעה על ההסתייגות של חבר הכנסת מאיר פרוש וישראל כץ על-פי רשימת כץ. נא להצביע.

### הצבעה מס' 38

### בעד ההסתייגות של חברי הכנסת מ' פרוש ויש' כץ לסעיף 2 – 36

### נגד – 14

### נמנעים – אין

### ההסתייגות של חברי הכנסת מ' פרוש ויש' כץ לסעיף 2 נתקבלה.

היו"ר ר' מלול:

אם כן, רבותי, הסתייגותם של חברי הכנסת מאיר פרוש וישראל כץ, על-פי רשימת כץ, מתקבלת ברוב של 36 בעד, 14 מתנגדים, ללא נמנעים.

ועכשיו אנחנו עוברים להצבעה על סעיף 2 כולו, לרבות ההסתייגויות לפי רשימת ישראל כץ. רבותי חברי הכנסת, נא להצביע.

### הצבעה מס' 39

### בעד סעיף 2 – 37

### נגד – 13

### נמנעים – אין

### סעיף 2, כהצעת הוועדה ועם ההסתייגויות שנתקבלו, נתקבל.

היו"ר ר' מלול:

אם כן, רבותי, סעיף 2, כהצעת הוועדה, לרבות ההסתייגויות לפי רשימת כץ, מתקבל ברוב של 37 בעד, 13 מתנגדים, ללא נמנעים. תודה. הסעיף התקבל.

יאיר פרץ (ש"ס):

– – –

היו"ר ר' מלול:

אני לא מוסיף; שלא ייווצר תקדים.

אנחנו עוברים להצבעה על סעיף 3 כנוסח הוועדה. רבותי חברי הכנסת, נא להצביע על סעיף 3.

### הצבעה מס' 40

### בעד סעיף 3 – 39

### נגד – 9

### נמנעים – 1

### סעיף 3 נתקבל.

היו"ר ר' מלול:

אם כן, רבותי, בעד סעיף 3, כהצעת הוועדה – 39, מתנגדים – 9, ונמנע אחד. אם כן, סעיף 3 התקבל על-פי הצעת הוועדה.

אדוני יושב-ראש הוועדה, האם אתה מסכים להצבעה על החוק בקריאה שלישית? אדוני מסכים?

אלי גולדשמידט (יו"ר ועדת הכספים):

כן.

היו"ר ר' מלול:

לרבות ההסתייגויות, כמובן.

אלי גולדשמידט (יו"ר ועדת הכספים):

כן.

היו"ר ר' מלול:

אם כן, רבותי חברי הכנסת, אנחנו מצביעים בקריאה שלישית על כל הצעת החוק, על כל סעיפיה, על-פי הצעת הוועדה, לרבות ההסתייגויות ועל-פי רשימת כץ. חברי הכנסת, נא להצביע.

### הצבעה מס' 41

### בעד החוק – 38

### נגד – 12

### נמנעים – 1

### חוק הסדרים במשק המדינה (היטלים וארנונה) (תיקון מס' 16), התש"ס–2000, נתקבל.

היו"ר ר' מלול:

אם כן, רבותי, חוק הסדרים במשק המדינה (היטלים וארנונה) (תיקון מס' 16), התש"ס–2000, כהצעת ועדת הכספים, לרבות ההסתייגויות על-פי רשימת כץ, מתקבל ברוב של 38 בעד, 12 מתנגדים ונמנע אחד. תודה.

# הצעת חוק לתיקון פקודת מס הכנסה (מס' 121) (הוראת שעה), התש"ס–2000

# (קריאה שנייה וקריאה שלישית)

היו"ר ר' מלול:

אנחנו עוברים לסעיף הבא בסדר-היום.

רבותי חברי הכנסת, נמצאים כאן משעות הבוקר נציגים של העיר עכו, לרבות ראשי העיר, לרבות קברניטי העיר. ראשית, אני רוצה להתנצל בפניהם על האיחור שחל בדיון בסעיף הנוגע לעיר, ושנית, גם לקדם אותם בברכה.

אם כן, רבותי, הסעיף הבא בסדר-היום: הצעת חוק לתיקון פקודת מס הכנסה (מס' 121) (הוראת שעה), התש"ס–2000, קריאה שנייה וקריאה שלישית. יציג את ההצעה יושב-ראש ועדת הכספים. מוצע לתת הטבות מס לתושבי העיר עכו, במטרה לשפר את מצבה של העיר. בבקשה, אדוני יושב-ראש ועדת הכספים.

אלי גולדשמידט (יו"ר ועדת הכספים):

אדוני היושב-ראש, רבותי חברי הכנסת, לפני שאציג את הצעת החוק הזאת – אני שמעתי את הקריאות של חבר הכנסת טלב אלסאנע ושל חברי כנסת אחרים, ואני רוצה להגיד לחברי הכנסת: היום אנחנו הצבענו ועומדים להצביע בעבור מספר תושבים. אנחנו הצבענו בעבור פקיעין, שהיא כשלעצמה, מבחינת מספר תושביה, שוות ערך להרבה מאוד יישובים קטנים מאוד שאנחנו הצגנו – – –

מוחמד כנעאן (הרשימה הערבית המאוחדת):

זה לא נכון – – –

אלי גולדשמידט (יו"ר ועדת הכספים):

תן לי לסיים. הצעקות שלך לא עושות עלי רושם. אתה צועק סתם.

מוחמד כנעאן (הרשימה הערבית המאוחדת):

תפסיק לשקר.

היו"ר ר' מלול:

חבר הכנסת כנעאן. חבר הכנסת כנעאן.

מקסים לוי (ישראל אחת):

החוצה.

אלי גולדשמידט (יו"ר ועדת הכספים):

דבר שני, הכנסנו – – –

מוחמד כנעאן (הרשימה הערבית המאוחדת):

– – –

טלב אלסאנע (הרשימה הערבית המאוחדת):

– – –

היו"ר ר' מלול:

חבר הכנסת כנעאן, אנא. תודה. חבר הכנסת אלסאנע, אתה מנצל את סבלנותי היום?

אלי גולדשמידט (יו"ר ועדת הכספים):

דבר שני, הכנסנו את הכפר ראג'ר, שהוא כפר שתושביו ערבים, ואנחנו עומדים לאשר עכשיו הצעת חוק של עיר מעורבת שיש בה אלפי תושבים ערבים. תעשה את החשבון המדויק, ואני מציע שתחזור בך מדבריך.

מוחמד כנעאן (הרשימה הערבית המאוחדת):

אתה לא מתבייש?

היו"ר ר' מלול:

אדוני חבר הכנסת כנעאן, אנא. אתה עוד עלול להיקרא לחקירה.

אלי גולדשמידט (יו"ר ועדת הכספים):

לא רק שאני לא מתבייש, אני גאה במה שאני עושה.

עזמי בשארה (בל"ד):

– – –

מוחמד כנעאן (הרשימה הערבית המאוחדת):

– – –

היו"ר ר' מלול:

תודה לחבר הכנסת בשארה. תודה לחבר הכנסת כנעאן. חבר הכנסת כנעאן, אני קורא אותך לסדר בפעם הראשונה. תודה.

טלב אלסאנע (הרשימה הערבית המאוחדת):

– – –

היו"ר ר' מלול:

חבר הכנסת אלסאנע, אותך קראתי לסדר כבר פעמיים. אנא, אתה מהלך על חוט דק.

טלב אלסאנע (הרשימה הערבית המאוחדת):

– – –

משה רז (מרצ):

זה שצבי הנדל שמח – זה אומר שטעיתם.

אלי גולדשמידט (יו"ר ועדת הכספים):

רבותי, אני מציע שנתרכז כרגע בעכו. העיר עכו היא עיר שסובלת ממצוקה במשך הרבה מאוד שנים, ובמיוחד בשנים האחרונות, מצוקה שהיא מצוקה אובייקטיבית.

אני אבקש מכבוד היושב-ראש, ברשותו, אם הוא יוכל לאחר מכן לאפשר לחבר הכנסת דוד אזולאי, שהוא תושב העיר עכו ומכיר את מצוקותיה מקרוב – – –

היו"ר ר' מלול:

אני אאפשר לו, אדוני, לא רק כתושב עכו.

אלי גולדשמידט (יו"ר ועדת הכספים):

בסדר, אבל גם כתושב עכו.

קריאה:

כחבר ש"ס.

אלי גולדשמידט (יו"ר ועדת הכספים):

גם כתושב עכו וגם כחבר ש"ס – לא, סתם – כתושב עכו. אני מדבר על הנקודה שהוא יוכל להציג את המצוקות בצורה יותר אותנטית מכפי שאני יכול.

היו"ר ר' מלול:

ברור, כיוזם החוק, ודאי שאני אתן לו זכות דיבור. בבקשה, אדוני.

אלי גולדשמידט (יו"ר ועדת הכספים):

אחת הבעיות שנוצרו בשנים האחרונות בעכו – – –

ויצמן שירי (ישראל אחת):

אזרח כבוד בעכו – – –

היו"ר ר' מלול:

חבר הכנסת שירי, תודה. חבר הכנסת אזולאי, אני אתן לך לדבר בתנאי שלא תפריע.

אלי גולדשמידט (יו"ר ועדת הכספים):

אחת הבעיות המרכזיות שהעיר עכו התמודדה אתן ומתמודדת אתה בשנים האחרונות היא הגירה שלילית ממנה לנהרייה, שנמצאת מצפון לה ובמרחק לא גדול ממנה. יש יותר מאשר יסוד סביר להניח, ואני אומר את זה במידה רבה של ביטחון, שחלק מההגירה השלילית נעוץ בעובדה, שנהרייה נמנית עם יישובי קו העימות הנהנים מהנחה במס בשיעור של 15%. עובדה זו גורמת לכך, או מהווה חלק נכבד מהסיבה שיש זליגה-גלישה-הגירה מהעיר עכו לעיר שהיא באופן יחסי יותר חזקה, זאת העיר נהרייה, שנמצאת בקו העימות, אבל מבחינה סוציו-אקונומית מצבה טוב יותר.

חבר הכנסת דוד אזולאי פנה לכנסת וביקש ממנה סיוע חירום לעיר. אני רוצה להגיד לזכותו, שהפעילות שלו בנושא הזה נמשכת עוד מאז הכנסת הקודמת. עוד בכנסת הקודמת היה ניסיון, שלא צלח מסיבות כאלה או אחרות, לנסות ולטפל בבעיה הזאת של הטבות המס לעיר עכו.

חלק מהביקורת שהוטחה על הגישה שנותנת או מבקשת לתת לעכו את הטבת המס המיוחדת הזאת היה שיש במדינת ישראל ערים נוספות שסובלות וצריכות ליהנות מאותה הטבת מס. הבעיה היא, שעל סבלה של עכו כעיר שמצבה הסוציו-אקונומי והכללי לא קל נוספה בעיה שהערים האחרות סובלות ממנה פחות – וזאת הקרבה המאוד מאוד בלתי אמצעית הטריטוריאלית בינה לבין נהרייה.

לכן השתכנענו בוועדת הכספים, לאחר שהצעת החוק הזאת עברה במליאת הכנסת, כאשר נציג הממשלה שהיה אז בדיון, השר שמעון פרס, עלה ושיבח את הגישה, והבית כמעט כולו התאחד סביב הדאגה לעיר הזאת, לתושביה ולשגשוגה. זה בהחלט מקרה ייחודי, הוא לא מהווה תקדים למקרים אחרים. אני חושב שאחת הדרכים שאנחנו צריכים להיבחן בהן כחברי כנסת והממשלה כממשלה, היא לא תמיד לחשוב בשטאנצים ולא תמיד ללכת במין הגדרות פורמליסטיות שמסתמכות רק על מרחק של קילומטרים כזה או אחר, אלא לראות את התמונה האמיתית ולראות כיצד ניתן לבצע את הפעולה הנקודתית והייחודית שיכולה לאפשר לקבוצת אוכלוסייה גדולה, כמו בעיר עכו, לצאת למסלול טוב יותר ומוצלח יותר.

העיר עכו היא אחת הערים המעורבות במדינת ישראל. מתקיים בה דו-קיום בין אוכלוסייה ערבית לאוכלוסייה יהודית. זו עיר עתיקה מאוד, עם שכיות חמדה. זו עיר שאפשר וצריך, ואנחנו יודעים שמתקיימת בה תיירות. אנחנו מעלים על נס את הפסטיבל שמתקיים שם מדי שנה להצגות התיאטרון האחר; פסטיבל שלפחות אני באופן אישי כמעט לא מחמיץ אותו מדי שנה בשנה, ולפעמים אני הולך לשם לא רק בשביל התיאטרון, אלא יותר בשביל לצפות באתרים המאוד-יפים של העיר הזאת. אני חושב שיש לנו ההזדמנות אולי מרגע זה לאפשר לעכו לצמוח ולהיות פנינה של ממש.

אני רוצה לחזק את ידיו של ראש העיר עכו שנמצא כאן אתנו, שמריהו בירן. הוא, יחד עם כל חבריו – אני מכיר הרבה מאוד נציגי ציבור שפועלים בכנסת הזאת מכל מקום בארץ – כזאת דבקות במטרה, כזאת נחישות של ההנהגה בעכו, נחישות שמצטרפים אליה לא רק אנשי ההנהגה של עכו, אלא גם תושביה כתושבים מן השורה שמצטרפים יום אחרי יום; אני יודע שהאנשים מעכו שיושבים כאן וממלאים את היציעים נמצאים כאן משעה 10:00, הם חיכו בסבלנות עד לרגע הזה. הם מחכים בסבלנות לרגע זה כבר הרבה שנים. אני מבקש לראות באמת בעניין הזה רגע ייחודי ולתת לו את הביטוי המתאים.

היו"ר ר' מלול:

תודה.

אלי גולדשמידט (יו"ר ועדת הכספים):

שנייה. אני רוצה להעיר עוד הערה שהיא מעט טכנית. בהצעת החוק אנחנו משווים את מעמדה של עכו למעמדה של העיר שלומי. העיר שלומי היא עיר סמוכה, נמצאת סמוך לקו העימות. אומנם הבעיה של עכו היא הגירה שלילית בעיקר לנהרייה, אבל עכו ושלומי הן ערים שיותר דומות זו לזו מבחינת הצורך לעזור להן במישור הסוציו-אקונומי ובמישורים אחרים, ולכן ההצמדה היא לשלומי. ואם שלומי, בעקבות הצעת החוק שהתקבלה קודם לכן בקריאה שנייה ובקריאה שלישית מקבלת 15% הנחה במס, אם תתקבל הצעת החוק הזאת, תושבי עכו יקבלו אותה הנחה במס.

אני מבקש מחברי הכנסת להתאחד כולם סביב הצעת החוק הזאת ולעזור להנהגת עכו ולתושבי עכו לצאת לדרך חדשה. תודה רבה.

היו"ר ר' מלול:

תודה לחבר הכנסת גולדשמידט, יושב-ראש ועדת הכספים.

חבר הכנסת דוד אזולאי, בבקשה. כתושב עכו וכיוזם החוק, יש לך שלוש דקות.

דוד אזולאי (ש"ס):

אני רוצה אחרי ההצבעה.

היו"ר ר' מלול:

אתה רוצה אחרי ההצבעה?

נעבור לשתי ההסתייגויות. חבר הכנסת גפני, בבקשה. אני מבין שחבר הכנסת אזולאי רוצה לברך על המוגמר.

דוד אזולאי (ש"ס):

שלא תהיה ברכה לבטלה.

היו"ר ר' מלול:

תודה. חבר הכנסת גפני, האם אדוני זקוק לכל חמש הדקות?

משה גפני (יהדות התורה):

אסיים מהר.

אדוני היושב-ראש, רבותי חברי הכנסת, ראשית אני רוצה לברך את חברי חבר הכנסת דוד אזולאי שיזם את החוק החשוב הזה, ואני הצטרפתי אליו כמו רבים מחברינו בהצעת החוק שעוברת את כל הקריאות הערב. מובן שאני רוצה לברך גם את יושב-ראש ועדת הכספים שנתן לעניין הזה דחיפה, ולפני תום המושב אנחנו נוכל בעזרת השם לברך על המוגמר.

אני רוצה לברך את ראש העיר עכו, את חברי מועצת העיר, את ההנהגה, וכפי שאמר יושב-ראש ועדת הכספים – הם לא נתנו לנו מנוח, ובצדק. ואכן זה אחד המקרים שאדם מהצד יכול להגיד: רגע, מה פתאום עכו? למה אנחנו לוקחים יישוב אחד ומבודדים אותו מן המערכת כולה? יש לזה הצדקה מוחלטת, ציבורית, לאומית. חובה על הכנסת לחזק את העיר הזאת שמסיבות שונות יש בה מצב ייחודי. אני מברך אתכם שאכן עכו תפרח ותשגשג ובפעמים הבאות שעכו תעלה כאן לדיון, היא תעלה בנסיבות כאלה שהיא תהיה עיר לדוגמה ורבים ירצו לבוא אליה.

אדוני היושב-ראש, אני חייב לומר משפט לחבר הכנסת מוסי רז על הדיון הקודם, שהוא גם כן משתלב עם הדיון של עכשיו. חבר הכנסת מוסי רז, אתה חבר כנסת חדש; אני לא מתווכח אתך על הנושאים המדיניים, אני קצת יותר ותיק ממך, ואתה אמרת משפט שאסור לומר אותו בדיונים מהסוג הזה. בכנסת יש ויכוחים והתנצחויות על דברים ויש באמת חילוקי דעות. אם חבר הכנסת צבי הנדל מבסוט, אתם צריכים להיות עצובים, אני אומר לך, ואתה תראה את זה בהמשך, יש דברים שהם מעבר למחלוקות פוליטיות, מעבר לשיקולים אחרים, יש אינטרסים – – –

משה רז (מרצ):

זו לא מחלוקת פוליטית – – –

משה גפני (יהדות התורה):

חבר הכנסת מוסי רז, אני מדבר אתך בכל הרצינות ובכל הכנות, אני לא רוצה להתנגח על העניין הזה. מותר לקחת מפה שלמה ולשנות אותה בהתאם למדיניות פוליטית של ממשלה, של רוב בכנסת – הכול אפשרי. יש דיונים במליאת הכנסת שמגיעים בהם להסכמה. לא עם כל מה שאתה מגיש אני מסכים, ולא עם כל מה שאני מגיש אתה מסכים.

תמר גוז'נסקי (חד"ש):

אני אמרתי שאנחנו שותפים בהסכמה.

משה רז (מרצ):

– – –

תמר גוז'נסקי (חד"ש):

– – –

משה גפני (יהדות התורה):

חבר הכנסת מוסי רז, אני לא הולך לנהל ויכוח. אני אומר לכם – – –

היו"ר ר' מלול:

חבר הכנסת גפני, על זה כבר הצבענו.

אחמד טיבי (התנועה הערבית להתחדשות):

– – –

היו"ר ר' מלול:

חבר הכנסת טיבי, תודה. סדר-היום עדיין לחוץ ודחוס.

משה גפני (יהדות התורה):

יש דברים שאני חושב שהם צריכים להיות מעבר לוויכוחים ומעבר להתנגחויות, שהן לגיטימיות והן מחויבות המציאות.

משה רז (מרצ):

הקשר בין לתת לעשירים ולתת ולעניים?

משה גפני (יהדות התורה):

הנה אחת הדוגמאות שמובאות עכשיו, העיר עכו, שאני מקווה שלגביה יהיה קונסנסוס וכולם יצביעו בעד. תודה רבה.

היו"ר ר' מלול:

תודה לחבר הכנסת גפני. ההסתייגות השנייה, של חבר הכנסת לנגנטל, בבקשה.

נחום לנגנטל (מפד"ל):

אדוני היושב-ראש, רבותי חברי הכנסת, כל מהותו של החוק המבורך הזה, שיזם חבר הכנסת דוד אזולאי, בעזרתו של יושב-ראש ועדת הכספים אלי גולדשמידט, היה בו איזה רציונל שבא ואמר שצריך למנוע את ההגירה השלילית מהעיר עכו. מה בעצם קרה? אנשים חיו בעכו ועברו לגור בנהרייה, בגלל ההטבות שיש בנהרייה, בגלל ההטבה המגולמת במס ההכנסה; זה מה שאנשים עשו. כדי למנוע את ההגירה השלילית, אמרנו שצריך ליצור איזה מעמד מיוחד לעיר עכו, נקודתי, בחקיקה ראשית, על מנת שהדבר הזה יעצור את התופעה של ההגירה.

שמענו את ראש העיר של עכו, איך הוא מתחנן על נפשו. הוא אמר: אם תשוו אותנו לכל יישובי האזור, אף אחד לא יחזור לעכו, אלא הוא יישאר במקום שהוא נמצא. זה לא דבר שיביא בחזרה אנשים. זה יביא אולי למצב שבו אנשים מסוימים לא יעזבו כרגע את עכו, כי אין ביישובים מסביב הטבה במס שאין בעכו. זה בעצם מה שהוא אמר לנו.

ההטבה היחידה שביקשו, ואם אין עוד אחוזי מס, הם ביקשו לפחות שניתן להם את היציבות – היינו, שבמקום כמו עכו, אם יהיה משקיע שיבנה מפעל, הוא ידע שבמשך חמש שנים לא יוכלו לפגום במה שהוא כרגע עושה. זה בעצם מה שדיברנו עליו אז, וזאת ההסתייגות שלי.

התברר שהאוצר לא מוכן לעניין הזה, והוא איים פה, שאם כך יהיה, תימשך ההצעה וכל חוק עכו יצא החוצה, כי הם לא מוכנים להעניק יציבות לעיר עכו בחוק שאנחנו מחוקקים כרגע.

אני חושב שזו שגיאה גדולה, משום שאנחנו כרגע לא נותנים מה שצריך באמת לתת לעכו. אמרתי לחבר הכנסת אזולאי, שמאחר שמבחינתי הוא "בעל הבית" על החוק, ואני מאוד מברך אותו על כך, אם הוא חושב שכתוצאה מהדבר הזה ימשכו את כל החוק וכל החוק ילך לאבדון, אני אסיר את הסתייגותי. אני בכל אופן מביע את מחאתי, כי אני חושב שאת מה שהוא חשב לעשות, בסופו של דבר לא הרבה תועלת תצמח מזה. תודה רבה.

היו"ר ר' מלול:

תודה לחבר הכנסת לנגנטל.

אנחנו עוברים להצבעה. סעיף 1 – חבר הכנסת גפני, האם אדוני מסיר את ההסתייגות?

משה גפני (יהדות התורה):

מסיר.

היו"ר ר' מלול:

תודה. אנחנו מצביעים על סעיף 1 כנוסח הוועדה. רבותי חברי הכנסת, נא להצביע.

### הצבעה מס' 42

### בעד סעיף 1 – 46

### נגד – 1

### נמנעים – אין

### סעיף 1 נתקבל.

היו"ר ר' מלול:

רבותי חברי הכנסת, סעיף 1 בהצעת החוק לתיקון פקודת מס הכנסה (מס' 121) (הוראת שעה), התש"ס–2000 – 46 בעד, ואני מוסיף את קולו של יושב-ראש הכנסת אברהם בורג. אם כן, 47 בעד. ואני מוסיף גם את קולו של חבר הכנסת סאלח טריף – אם כן, 48 בעד, מתנגד אחד ואין נמנעים.

עופר חוגי (ש"ס):

ההצבעה לא נקלטה.

היו"ר ר' מלול:

ואני מוסיף גם את קולו של חבר הכנסת עופר חוגי. אם כן – 49 בעד, מתנגד אחד ואין נמנעים. סעיף 1 מאושר כנוסח הצעת הוועדה.

רבותי חברי הכנסת, אנחנו עוברים להצבעה על סעיף 2. חבר הכנסת לנגנטל, האם אדוני מסיר את הסתייגותו?

נחום לנגנטל (מפד"ל):

כן.

היו"ר ר' מלול:

תודה. אנחנו מצביעים על סעיף 2 כנוסח הצעת הוועדה. רבותי חברי הכנסת, נא להצביע. תנו לי לאפס את השעון. השעון לא מתאפס ולכן נעבור להצבעה ידנית. תושבי עכו, אני חושב שמישהו מנהרייה נגע בשעון כאן.

מאיר פרוש (יהדות התורה):

שמש בעכו דום.

היו"ר ר' מלול:

רבותי חברי הכנסת, אנחנו נצביע על סעיף 2 כהצעת הוועדה בהצבעה ידנית. רבותי, נא להצביע.

### הצבעה

### בעד סעיף 2 – רוב

### נגד – מיעוט

### סעיף 2 נתקבל.

היו"ר ר' מלול:

אם כן, אני מבין שזו הצבעה פה-אחד, פרט לחבר הכנסת פורז.

אברהם פורז (שינוי):

נגד.

היו"ר ר' מלול:

אם כן, רבותי, מותר לי להניח, שכמספר המצביעים בעד בסעיף 1, כך מספר המצביעים בסעיף 2.

היו"ר א' בורג:

מי נמנע?

היו"ר ר' מלול:

האם יש נמנעים? לא.

אם כן, סעיף מס' 2, כנוסח הצעת הוועדה, ברוב קולות של חברי הכנסת עם מתנגד אחד, חבר הכנסת פורז, ואין נמנעים, נתקבל. אם כן, החוק התקבל בקריאה שנייה.

אנחנו עוברים להצבעה על הצעת החוק בקריאה שלישית. שוב השעון אינו עובד ולכן אנחנו עוברים להצבעה ידנית. רבותי חברי הכנסת, נא להצביע. מי בעד? מי נגד? מי נמנע?

### הצבעה

### בעד החוק – רוב

### נגד – מיעוט חוק לתיקון פקודת מס הכנסה (מס' 121) (הוראת שעה), התש"ס–2000, נתקבל.

היו"ר ר' מלול:

אם כן, ברוב קולותיהם של חברי הכנסת, הצעת החוק לתיקון פקודת מס הכנסה (מס' 121) (הוראת שעה), התש"ס–2000, בהתנגדותו של חבר הכנסת פורז ובלא נמנעים, מתקבלת בקריאה שלישית.

חבר הכנסת אזולאי, אנא תברך על המוגמר. אני מקווה שהצעת החוק הזאת אומנם תביא ברכה לעיר עכו ולתושביה.

דוד אזולאי (ש"ס):

אדוני היושב-ראש, חברי כנסת נכבדים, ראשית אני רוצה לברך את תושבי עכו, אלה שיושבים ביציע ואלה שצופים בנו כרגע בטלוויזיה. אני רוצה לברך את כולנו בברכת חזקו ואמצו.

לאלה שנמצאים כאן, אני רוצה להתנצל על הזמן הרב ששהיתם פה, אבל התוצאה הסופית שווה את ההמתנה.

בשבילי זהו יום שמחה כפול – ראשית, הצלחתי ברוך השם להעביר הצעת חוק פרטית. כמו כן, אני יכול להגיד שתרמתי את חלקי לעיר שגדלתי בה, שצמחתי בה, ואני מקווה בעזרת השם שזו תחילתה של התנופה לעיר.

הצעת החוק הזאת באה להיטיב עם תושבי עכו.

היו"ר ר' מלול:

רבותי חברי הכנסת, חבר הכנסת חוגי, השר רמון, אתם מפריעים ליוזם החוק לברך על המוגמר.

דוד אזולאי (ש"ס):

אדוני השר המתאם, חיים רמון, תודה שהצבעת, אבל אל תפריע לי.

אדוני היושב-ראש, צריך לזכור שהממשלה לא יכולה לסמן לעצמה V ולהגיד שהיא פתרה את הבעיות של עכו. מחובתה להמשיך ולפעול על מנת לתת תנופה אדירה לעיר עכו.

עם העברת הצעת החוק הזאת, יש שתי משימות – האחת לממשלה והשנייה לתושבים. מבחינת הממשלה, זוהי רק הפתיחה ומוטלת עליה החובה לתת טיפול נקודתי ועדיפות לאומית לעיר, כדי לפתור את תחלואי העיר ולנצל את הפוטנציאל האדיר שיש בעיר הזאת.

לתושבים שנמצאים כאן ושצופים בנו כרגע בטלוויזיה – יש לי בקשה אחת: יש לכולנו היום משימה לפעול לחיזוקה, לביסוסה ולביצורה של העיר. המשימה שלנו היא, שכל אחד מתושבי העיר ייקח על עצמו משימה קטנה – להביא עוד משפחה אחת לעכו, ובכך אנחנו מכפילים את מספר התושבים והופכים להיות אחת הערים הגדולות באזור הצפון.

לסיום, אני רוצה לברך קודם כול את תושבי העיר, שבכל הזדמנות שפגשו אותי הרגשתי שאני שואב מהם עידוד, הרגשתי עד כמה החוק הזה חשוב לתושבי העיר שמאוד רצו בו. אני מודה שהיו אנשים שרצו לעזוב את עכו ומה שהחזיק אותם היה החוק הזה. זה עודד אותי ועל כך שמחתי.

אני חייב תודה וברכה מיוחדת – – –

אחמד טיבי (התנועה הערבית להתחדשות):

אתה רץ לראשות העיר?

דוד אזולאי (ש"ס):

לא, לא, לא. תאמין לי שאין לי בעיה עם זה. יש לנו עוד הרבה זמן לחשוב על הדברים האלה.

אדוני היושב-ראש, אני רוצה להודות בראש ובראשונה לידידי וחברי חבר הכנסת אלי גולדשמידט, יושב-ראש ועדת הכספים, שבאמת עשה רבות לקידומו של החוק בוועדה שלו. הוא עמד בלחצים אדירים, אפילו הייתי אומר, מאבקים נגד חברים בסיעה שלו, ועל כך באמת מגיע לו הרבה-הרבה יישר כוח.

מגיעה לו היום ברכה מיוחדת נוספת. למי שלא יודע, אלי גולדשמידט קיבל היום את "מגן איתמר" על נועם הליכותיו, חבר כנסת יחיד בבית הזה. מגיעות לו ברכות מיוחדות, ואני מנצל את הבמה הזאת כדי לברך אותו.

היו"ר ר' מלול:

"מגן איתמר"?

דוד אזולאי (ש"ס):

"מגן איתמר" על נועם הליכותיו.

היו"ר ר' מלול:

חבר הכנסת גולדשמידט, יש לך M.A נוסף – "מגן איתמר".

דוד אזולאי (ש"ס):

ליושב-ראש הכנסת, חבר הכנסת אברהם בורג, שבכל הזדמנות שפניתי וביקשתי להקדים את הדיון, תמיד נעניתי בחיוב.

לחברי מסיעת ש"ס, שלאחר הסיור שלהם בעכו באו מייד וביקשו לדחוף את החוק, ואתם, חברי ועדת הכספים, חברי הכנסת, שכולם ללא יוצא מן הכלל – אפילו אברהם פורז שהתנגד, מגיעה לו תודה רבה; שיראו את הדמוקרטיה במלואה בבית הזה.

היו"ר ר' מלול:

לשם גיוון.

דוד אזולאי (ש"ס):

אני חייב מלת תודה ליועצת המשפטית של ועדת הפנים ואיכות הסביבה, הגברת מירי פרנקל-שור, שסייעה בידי לנסח את החוק. ואחרונים-אחרונים חביבים, לפורום של עכו, לראש העיר, לכולם – חזקו ואמצו. התחלנו דרך חדשה, ובעזרת השם עלה נעלה ונצליח בעירנו עכו. תודה.

היו"ר ר' מלול:

תודה לחברי חבר הכנסת דוד אזולאי וגם לחבר הכנסת אלי גולדשמידט, יושב-ראש ועדת הכספים, על ייזום החוק, על קידומו ועל אישורו. תודה וברכה לכל תושבי העיר עכו. היו ברוכים ונסיעה טובה.

חבר הכנסת ריבלין, בבקשה.

ראובן ריבלין (הליכוד):

תודה רבה, אדוני.

אדוני היושב-ראש, רבותי חברי הכנסת, ברגע זה הונחה הצעת חוק הכנסת (מספר חברי ועדות בתקופת כהונתה של הכנסת החמש-עשרה), התש"ס–2000, לקריאה שנייה ושלישית.

אני מודיע, שהנוסח שמתבקש להיות מאושר כהצעה לקריאה שנייה ושלישית של חוק הכנסת, התקבל שלא לפי המוסכם בין חברי ועדת ההסכמות של הכנסת.

היו"ר ר' מלול:

תודה לחבר הכנסת ריבלין. תגובת יושב-ראש ועדת הכנסת, חבר הכנסת טריף. בבקשה.

סאלח טריף (יו"ר ועדת הכנסת):

אדוני היושב-ראש, אני רוצה לציין שהונח לפניכם חוק שהתקבל לא מכוח ועדת הסכמות, אלא מכוח החלטה של ועדת הכנסת. אני מבין את חבר הכנסת רובי ריבלין, שמתנגד להצעת החוק ולתיקון הנוסף הזה של הוראת שעה, אבל זה התקבל בהחלטה. החוק יועלה כנראה מחר, ואנחנו נוכל – – –

ראובן ריבלין (הליכוד):

– – –

סאלח טריף (יו"ר ועדת הכנסת):

אני רק מציין את העובדה. אני לא חולק עליך.

ראובן ריבלין (הליכוד):

אנחנו הסכמנו שההחלטה תהיה – – – ואתה קיבלת החלטה ברוב מזדמן. לא באנו כי ידענו – – –

סאלח טריף (יו"ר ועדת הכנסת):

רציתי לציין, שלא קיבלתי החלטה במחטף. הודעתי בדיון של הוועדה. היתה שם הסכמה של נציגי מפלגות. חבר הכנסת ריבלין לא השתתף בישיבה. אני נורא מצטער, אבל אני מסכים אתך.

היו"ר ר' מלול:

תודה על ההבהרה של חבר הכנסת טריף. תודה לחבר הכנסת ריבלין.

# הצעת חוק סיוע למשפחות ברוכות ילדים, התש"ס–2000

# (קריאה ראשונה)

היו"ר ר' מלול:

רבותי חברי הכנסת, אנחנו ממשיכים בסדר-היום: הצעת חוק סיוע למשפחות ברוכות ילדים, התש"ס–2000, בקריאה ראשונה – של חבר הכנסת שמואל הלפרט, שגם יציג את ההצעה. בבקשה.

שמואל הלפרט (יהדות התורה):

אדוני היושב-ראש, כנסת נכבדה, הצעת חוק משפחות ברוכות ילדים שאני מביא היום להצבעה בקריאה ראשונה היא אחד החוקים החשובים הנדונים בכנסת. היא נוגעת לחלק גדול מאזרחי המדינה, שרובם ככולם נמנים עם האוכלוסייה החלשה מבחינה כלכלית.

עיקרה של הצעת החוק – החזרת הערך הריאלי של קצבאות הילדים, אשר נשחקו במשך השנים ביותר מ-50%.

עלינו לזכור, כי יותר מחצי מיליון ילדים במדינת ישראל חיים מתחת לקו העוני. כל ילד רביעי חי מתחת לקו העוני, וכל ילד שני במשפחה ברוכת ילדים חי מתחת לקו העוני. משמעות הדבר – פצצה מתקתקת חברתית בהיקף חסר תקדים.

חברי הכנסת, בחודש האחרון עודכנו כל קצבאות הביטוח הלאומי ב-6.1%, ורק קצבאות הילדים עודכנו ב-1.3%. כלומר, שחיקה נוספת של 5%.

אדוני היושב-ראש, חשוב להזכיר כי קצבאות הילדים הן לא מתנה של האוצר. קצבאות הילדים מורכבות: 1. מכספי הביטוח הלאומי שכל אזרח משלם, כאשר הכסף מתחלק בין ענפי הביטוח הלאומי השונים, בהם ענף ילדים; 2. מפיצוי בגין החלטות ועדת בן-שחר, שקבעה ב-1975 לתת במקום נקודת זיכוי ממס הכנסה עבור כל ילד נוסף, קצבת ילדים.

במדינת ישראל קיים מצב שלא קיים בכל העולם, שרווק ובעל משפחה עם עשרה ילדים משלמים אותו מס על הכנסותיהם.

בשעתן, כאשר נקבעו קצבאות הילדים, ערך קצבת ילד היתה 5% מהשכר הממוצע במשק, ואילו כיום ירד ערכה ל-2.5% בלבד.

שחיקת ערך קצבאות הילדים נובעת מכך שכל קצבאות הביטוח הלאומי צמודות לשכר הממוצע במשק, ורק קצבאות הילדים צמודות למדד המחירים.

בגין השחיקה הרצופה במשך השנים בקצבאות הילדים הצטבר סכום עתק של 18 מיליארד ש"ח בענף ילדים של המוסד לביטוח לאומי.

ברור לגמרי, שאפילו חלק קטן מהכסף הזה היה יכול לחלץ רבבות ילדים מתחת לקו העוני, להביא אור ברבבות בתים, למנוע דור שני, שלישי ורביעי של נתמכי סעד, ולהקטין את הפצצה החברתית המתקתקת האורבת מאחורי כל פתח בית של משפחה ברוכת ילדים.

חברי הכנסת, מדינת ישראל משקיעה הון עתק בקליטת עולים חדשים, ובצדק. אבל מדוע היא לא מוכנה להשקיע גם בעלייה פנימית? הטבות למשפחות ברוכות ילדים יעודדו בצורה משמעותית את העלייה הפנימית, שהיא כוח חיוני למדינה.

כולנו יודעים שמיליון יהודים נוספים במדינה יכולים לחולל מהפכה בתחום המדיני, הביטחוני והכלכלי, וזה שיקול חשוב שיש להביא בחשבון.

בכל מקרה, ברצוני להודיע לשר האוצר ולאנשי האוצר, שבין הקריאה הראשונה לשנייה אהיה מוכן להכניס שינויים בחוק, אהיה מוכן להתפשר בהרבה סעיפים ולהביא את הצעת החוק לקריאה שנייה ושלישית בתיאום עם האוצר.

מאיר פרוש (יהדות התורה):

אף אחד לא ביקש ממך.

שמואל הלפרט (יהדות התורה):

אני רוצה להודיע לשר האוצר, שהתוספת שאני מבקש לטובת משפחות ברוכות ילדים אינה הוצאה. לטווח ארוך מדובר בהכנסה אדירה עבור האוצר, כי אם נשכיל לחלץ מאות אלפי ילדים מתחת לקו העוני, ונאפשר להם חיים ברמה סבירה, נמנע בעתיד דור שני ושלישי של מתוסכלים ונתמכי סעד ונתרום לבניית חברה בריאה בישראל.

בהזדמנות זו אני פונה אל ראש הממשלה: אדוני ראש הממשלה – –

אברהם רביץ (יהדות התורה):

הם אומרים ששכנעת אותם.

שמואל הלפרט (יהדות התורה):

– – אתה נבחרת לראשות הממשלה בעיקר על הבסיס החברתי. מדובר כאן בנושא חברתי מדרגה ראשונה, ואני מבקש ממך, באופן אישי, על סמך הבטחותיך, לשנות את סדר העדיפויות במדינה ולתמוך בהצעת החוק הזאת.

משה גפני (יהדות התורה):

שכנעת אותם.

שמואל הלפרט (יהדות התורה):

עכשיו אני רוצה לפנות גם לחברי וידידי, חבר הכנסת פורז, שהוא כל כך רגיש לנושא של צער בעלי-חיים. אני יודע את ההתייחסות שלך, חבר הכנסת פורז, לנושא של משפחות ברוכות ילדים. אבל אני רוצה לומר לך, חבר הכנסת פורז, ש-500,000 ילדים במדינת ישראל, שחיים מתחת לקו העוני, גם זה צער בעלי-חיים. אני מקווה שגם אתה תתמוך בחוק. תודה רבה.

היו"ר ר' מלול:

תודה לחבר הכנסת הלפרט. רבותי חברי הכנסת, רשימת הדוברים סגורה. ראשון הדוברים, חבר הכנסת משה גפני, בבקשה.

משה גפני (יהדות התורה):

אני מוותר.

היו"ר ר' מלול:

חבר הכנסת פרוש?

מאיר פרוש (יהדות התורה):

אני מוותר.

היו"ר ר' מלול:

תודה. חברת הכנסת לבני – אינה נוכחת; חבר הכנסת מיקי איתן – אינו נוכח; חבר הכנסת עזמי בשארה, בבקשה.

עזמי בשארה (בל"ד):

אדוני היושב-ראש, האמת היא שלא היה לי מה להגיד על החוק הזה, חוץ מזה שאני תומך בו. אבל אני שמח על ההזדמנות, אף שחלק מחברי הבית, שרציתי לדבר אליו, איננו. מצוי חלק זה של הבית, ובעצם לא היתה אמורה להיות לי ביקורת על צבי הנדל, שהכניס את נווה-דקלים לעסקת היישובים, שמעכשיו תהיה ידועה לשמצה.

מה שקרה הוא, ועדת משנה עטה על העוגה הלאומית כחלוקת שלל בין זרמים פוליטיים. קיבוצים ומושבים קיבלו, זה הכול. כמה מושבים וקיבוצים קיבלו הנחה ממס הכנסה, ובשביל זה היו מוכנים להכניס את כל ההתנחלויות שבעולם.

אני לא מבין, בשביל מה קמה הממשלה הזאת? מה התוכנית הפוליטית של הממשלה הזאת? מה הדבר הזה? הם מממשים תוכנית פוליטית בשביל להכניס כמה מושבים וכמה קיבוצים. הם היו מוכנים להכניס את צבי הנדל, שיעסיק עוד כמה תאילנדים אצלו שם ביישובים בעזה, או יישובים של חברי כנסת אחרים. טוב, ישראל כץ זה מושבים. שם הוא נפגש אולי עם חלקים ממפלגת העבודה שקרובים בדעותיהם לצומת. יש כמה שקרובים בדעותיהם לצומת ממש.

ישראל כץ (הליכוד):

מה כואב לך? מה קרה? יישובים במדינת ישראל קיבלו סיוע. אתה הצבעת נגד פקיעין.

עזמי בשארה (בל"ד):

כואב לי, שממשלה, שמצהירה שהיא נבחרה בשביל לממש שלום, מוסיפה התנחלויות לרשימת התנחלויות קיימת בנתינת הקלות. זה דבר, לדעתי, שלא ייעשה.

בכנסת אומרים, לא יעלה על הדעת. זו השפה הפרלמנטרית. נראה שעולים על הדעת בכנסת הזאת כל הזמן, ועוד מאחורי הגב בוועדת משנה, יושבים בחושך ומחלקים יישובים ועושים רשימת התנחלויות ומכניסים אותה בעידן הקואליציה של העבודה, מרצ, המפד"ל וש"ס.

ישראל כץ (הליכוד):

אתה עושה לך חיים קלים. זה לא היה כך.

עזמי בשארה (בל"ד):

לדעתי, מה שנעשה בישיבה הקודמת תחת האצטלה של עכו וכו' היה בושה וחרפה לבית הזה. תודה רבה.

היו"ר ר' מלול:

תודה לחבר הכנסת בשארה. חבר הכנסת ישראל כץ, האם אתה מוותר?

ישראל כץ (הליכוד):

מוותר.

היו"ר ר' מלול:

מוותר. תודה. חבר הכנסת טלב אלסאנע, בבקשה.

טלב אלסאנע (הרשימה הערבית המאוחדת):

כבוד היושב-ראש, אנחנו סובלים שנים ממדיניות, אז אולי תסבלו כמה דקות, תתאזרו בסבלנות ותקשיבו לנו, תשמעו אותנו.

משה גפני (יהדות התורה):

גם אנחנו סובלים. אנחנו מעבירים חוק שהוא גם בשבילכם.

ראובן ריבלין (הליכוד):

איך שאנחנו מתנהגים זה לא עשירית ממה שאתם מדברים עלינו על איך שאנחנו מתנהגים.

טלב אלסאנע (הרשימה הערבית המאוחדת):

אני הייתי מוכן להתחלף אתכם, רובי ריבלין, שאתם תדברו עלינו ואנחנו נעשה לכם. אנחנו מדברים ואתם עושים.

ראובן ריבלין (הליכוד):

אני לא רוצה להתחלף אתך.

טלב אלסאנע (הרשימה הערבית המאוחדת):

יש הבדל עצום בין מי שסובל ממעשים של אחרים לבין מי שמנסה לבכות, לשפוך את את מר לבו ממדיניות של אפליה.

אני רוצה לומר לך, שהצעת החוק היום, שכללה את ההתיישבות והיישובים שיזכו מהנחות מס, לדעתי אי-אפשר להגדיר אותה חוץ מאשר רשימה שחורה. לא יכול להיות, חבר הכנסת ישראל כץ, רשימה של 100 יישובים ואין בה אף יישוב ערבי. לא יכול להיות שיש רשימה נוספת, שהכנסתם אותה, והיא לא כוללת אף יישוב ערבי. יש יישוב אחד שאומרים לנו: פקיעין. יש 160 יישובים ערביים חוץ מפקיעין.

ישראל כץ (הליכוד):

בהסתייגות שלי היו יישובי בדואים.

טלב אלסאנע (הרשימה הערבית המאוחדת):

אם מקבלים מדי חודש את רשימת היישובים שתופסים את המקום הראשון מבחינת אבטלה, מבחינת עוני, אלה לא ההתנחלויות ולא היישובים שמופיעים ברשימה הזאת. זה רהט, זה תמרה, זה כפר-מנדא וזה עין-מאהל. מדוע הם לא נכללים? מפני שהתושבים ערבים ומפני שיש מדיניות גזענית אשר קובעת את סדר-היום של המדיניות הממשלתית.

אני לא מופתע, חבר הכנסת ישראל כץ, שאתה תוביל את העניין. אני גם ציפיתי ממך, בהצעת החוק הקודמת, שתגיש הצעה להנחות במס לגבי יישובים, לרבות יישובים ערביים. אבל אני לא מופתע מכך שאתה תוביל את הרשימה לגבי התנחלויות. אני מופתע שראש הממשלה, שנבחר תחת הססמה – כספים לחינוך ולא להתנחלויות, מעביר כספים להתנחלויות. אני מופתע שיושב-ראש ועדת הכספים אלי גולדשמידט – ביד אחת עם המתנחלים, עם צבי הנדל, וצבי הנדל חוגג. הוא גם דופק אותנו וגם חושב שאנחנו טיפשים. הוא גם עולה כאן לשכנע אותנו שהצעת החוק הזאת טובה לנו. למה היא טובה לנו? כי יש שם פקיעין.

אם כבר לא כללתם יישובים ערביים, תעלו ותודו. תגידו: אנחנו גזענים, אנחנו לא רוצים לכלול יישובים ערביים. אבל לא לכלול ולעלות לכאן ולהגיד לנו: אתם טיפשים, אתם לא מבינים את הרשימה, בסך הכול כל היישובים כאן לא מגיעים למספר האוכלוסייה של פקיעין. יכול להיות שאנחנו עניים, אבל אנחנו לא כל כך טיפשים עד כדי כך שיורקים עלינו ואנחנו נגיד שיורד גשם.

לדעתי, החוק הזה הוא בושה וחרפה, ואין לי מלים אחרות מאשר להגדיר את הרשימה כרשימה שחורה, שכתם שחור, גדול, חזק של גזענות מתנוסס עליה.

היו"ר ר' מלול:

תודה. חבר הכנסת כץ בכל זאת רוצה לנצל את זכות הדיבור. בבקשה. אחריו – חבר הכנסת גדעון עזרא. אם הוא לא יהיה נוכח – חבר הכנסת מאיר שטרית. ואם הוא לא נוכח – חבר הכנסת בנימין אלון.

ישראל כץ (הליכוד):

אדוני היושב-ראש, אני יושב כאן ונדהם מזה שבדיון על נושא משפחות ברוכות ילדים, דבר חשוב לכולם, אני מניח, מדברים על החוק הקודם. זה לגיטימי בכנסת; זה בסדר, זה מקובל בכנסת. הדבר הכי חמור הוא, שחברי כנסת מהמפלגות הערביות, במקום לתת לעצמם ציון נכשל מבחינה פרלמנטרית על הירדמות בשמירה, ואני לא מדבר על פוליטיקה, חוסר עירנות, חוסר מעקב אחרי הנתונים, הם מתעוררים אחרי שחוקים עוברים. אגב, אפילו לא כל כך ידעתם על מה אתם מצביעים, כי באחת ההסתייגויות שלי היה היישוב פקיעין לבדו ואתם הצבעתם נגד, אפילו לא הסתכלתם על הצעת החוק.

תמר גוז'נסקי (חד"ש):

לא נכון.

אחמד טיבי (התנועה הערבית להתחדשות):

– – –

ישראל כץ (הליכוד):

הנה ההסתייגות שלי כאן. אין מה לעשות, זה הכישלון הכי גדול.

מאחר שגלשתם לנימות אישיות – בהסתייגויות שלי, וחבר הכנסת טלב אלסאנע יודע, הגשתי את המועצות הבדואיות. בהצעת החוק שלי, שגם תגיע אחרי הפגרה – נראה אתכם תומכים בה. הגשתי את המועצות הבדואיות כי מגיע להן בצדק, כי הם יישובים חדשים שנמצאים במקום מרוחק.

מוחמד כנעאן (הרשימה הערבית המאוחדת):

אל תטיף לנו מוסר. מי אתה שתטיף לנו מוסר? אתה האחרון בבית הזה שצריך להטיף לנו מוסר.

ישראל כץ (הליכוד):

זו ההודעה שקיבלנו: הממשלה, משיקוליה, החליטה, שאם ההסתייגויות שלי ושל חברים אחרים יעברו, היא תמשוך את הצעת החוק, והיינו צריכים לעשות שיקול מה אנחנו רוצים לקדם יותר מכול.

אשר לנושא של פקיעין – אני רוצה להגיד לכם, מבחינת התושבים שבכל המושבים והקיבוצים שדיברתם עליהם כאן ותקפתם אותם, שמפוזרים בכל ארץ-ישראל, יש הרבה פחות משפחות מאשר בפקיעין לבדה. ואני תמכתי כי מדובר ביישוב לגיטימי במדינת ישראל.

תמר גוז'נסקי (חד"ש):

מה אתה אומר?

ישראל כץ (הליכוד):

ואתם הצבעתם נגד.

אדוני היושב-ראש, אני מקווה שאם במקרה מישהו רואה אותנו גם מחוץ לאולם הזה, באיזו דרך – והרי אמרו שאי-אפשר לפנות ישירות אל ערוץ כזה ואחר – ידעו שאתם נכשלתם היום בייצוג השולחים והבוחרים שלכם.

מוחמד כנעאן (הרשימה הערבית המאוחדת):

הם יודעים – – –

ישראל כץ (הליכוד):

אולי אתם כל כך עסוקים בערפאת ובאסד, ששכחתם לדאוג לבוחרים שלכם כאן.

לכן, אני מציע לכם הצעה לסיכום, שבהצעת החוק הבאה שאוביל – והפעם זה היה, כמובן, בצלו ובשיתופו של יושב-ראש ועדת הכספים, שעשה כאן עבודה יוצאת מן הכלל – –

מוחמד כנעאן (הרשימה הערבית המאוחדת):

– – –

ישראל כץ (הליכוד):

– – ובקונסנסוס ציוני רחב. אגב, גם חבר הכנסת ברכה היה שותף מלא. זה שהוא לא בא לכאן – עליו לתת לעצמו ציון על כך. אתם יכולים לתקוף אותו, לא אותי. אבל גם הוא, לפי בקשתי ועצתי, הצטרף להסתייגות על פקיעין. הוא היה יכול להסתייג על כל דבר.

היו"ר ר' מלול:

תודה.

ישראל כץ (הליכוד):

אף אחד לא מנע זאת ממנו.

כשמדובר בהצעת החוק שהגשתי, לתת הנחות במס לבאר-שבע, למועצות האזוריות לידה וליישובים הבדואים, לרבות רהט והמועצות הבדואיות, אני מציע לכם להיות עירנים, להגיע בזמן ולהצביע בעד.

היו"ר ר' מלול:

תודה לחבר הכנסת כץ.

# מסמכים שהונחו על שולחן הכנסת

היו"ר ר' מלול:

לפני שנמשיך בסדר הדוברים, הודעה לסגנית מזכיר הכנסת. בבקשה.

סגנית מזכיר הכנסת ר' קפלן:

ברשות יושב-ראש הישיבה, הנני מתכבדת להודיע, כי הונחה על שולחן הכנסת הצעת חוק הכנסת (מספר חברי ועדות בתקופת כהונתה של הכנסת החמש-עשרה), התש"ס–2000. תודה רבה.

היו"ר ר' מלול:

תודה לסגנית מזכיר הכנסת.

# הצעת חוק סיוע למשפחות ברוכות ילדים, התש"ס–2000

# (קריאה ראשונה)

היו"ר ר' מלול:

רשות הדיבור לחבר הכנסת גדעון עזרא – אינו נוכח; חבר הכנסת מאיר שטרית – אינו נוכח. חבר הכנסת בנימין אלון?

בנימין אלון (האיחוד הלאומי – ישראל ביתנו):

אני מוותר.

היו"ר ר' מלול:

מוותר. תודה. חבר הכנסת רביץ?

אברהם רביץ (יהדות התורה):

מוותר.

היו"ר ר' מלול:

מוותר. תודה. חבר הכנסת אורלב – אינו נוכח; חבר הכנסת הירשזון – אינו נוכח; חבר הכנסת ויצמן שירי – אינו נוכח; חבר הכנסת אחמד טיבי נוכח וגם רוצה לדבר. בבקשה.

אחמד טיבי (התנועה הערבית להתחדשות):

אדוני היושב-ראש, כנסת נכבדה, אני חושב שזה שיא נוסף בהתעמרותה של הממשלה הזאת באוכלוסייה הערבית. אני חושב שהצהרות פוליטיות לפעמים מקוממות אותנו ואנחנו זועקים וצועקים כנגדן. אבל כאשר מבצעים הלכה למעשה – חבר הכנסת רביץ, אלון, פורז, אני בדרך כלל מקשיב לכם, גם כשאני לא מסכים – – –

מאיר פרוש (יהדות התורה):

אני מהבוקר כבר בחוץ.

אחמד טיבי (התנועה הערבית להתחדשות):

חשוב שאשמע את הדברים בזמני החופשי.

אברהם רביץ (יהדות התורה):

חבר הכנסת טיבי, על מה אתה מדבר? על החוק הזה או על החוק הקודם?

אחמד טיבי (התנועה הערבית להתחדשות):

אני מדבר על משהו שמאוד חורה לנו וזה החוק הקודם, אף שבחוק הזה התמיכה שלנו היא קולקטיבית והיא בעד. אני חושב שישראל אחת שוב יורקת לערבים בפרצוף. כך מרגיש כל אחד מאתנו. אני בטוח שכך מרגיש כל אזרח ערבי. אתה יודע? אין אף אחד מישראל אחת באולם הזה. אין.

אברהם רביץ (יהדות התורה):

באולם, לא בעולם.

אחמד טיבי (התנועה הערבית להתחדשות):

באולם הזה אין. הם נאלמו דום. הם נעלמו. אבל אני בטוח שלפני הבחירות הם יבואו למגזר הערבי. אפילו בחג הבא הם יבואו ויגידו: "אנתום בח'יר". הם יגידו את זה במבטא כזה. הם יבואו ויבקשו קולות.

בנימין אלון (האיחוד הלאומי – ישראל ביתנו):

אבל אתם נותנים להם. אתם המשענת היחידה של ברק.

אחמד טיבי (התנועה הערבית להתחדשות):

זו ברירת מחדל, חבר הכנסת בני אלון. זו ברירת מחדל. מה לעשות? קוראים לזה ברירת מחדל.

ישראל כץ (הליכוד):

אבל כשבשארה רץ – אמרת לו לרדת. מה אתה רוצה?

אחמד טיבי (התנועה הערבית להתחדשות):

קוראים לזה ברירת מחדל.

ישראל כץ (הליכוד):

אמרת לו לרדת.

אחמד טיבי (התנועה הערבית להתחדשות):

תשמע, נתנו לנו רשימת שמות, יישובים. אגב, חבר הכנסת ישראל כץ, אני מברך אותך על הישגך האישי. מבחינתך, אתה, הנדל ובני אלון באופוריה, ובצדק. מבחינתכם, עוד הפעם ממשלת ישראל באה לקראתכם. אני מבין. למה מה שמותר לנווה-דקלים אסור לטייבה, למשל? טייבה היא יישוב מוכה אבטלה. 40% מהמשפחות, לפי ההגדרות של המחלקה לסוציולוגיה, הן מתחת לקו העוני. אני בטוח שממשלת ישראל תתנגד להצעה כזאת לגבי תמרה, טייבה, כפר-מנדא, עין-מאהל, רהט. היא תתנגד. למה? – ברק ושוחט יודעים. תשמע, שמו לנו כל כך הרבה שמות של יישובים והקשו עלינו. בסוף אמרו: פקיעין וכו'.

חבר הכנסת מחאמיד – וחבר הכנסת טלב כבר צוחק – זה מזכיר לי שהיו בסירה ארבעה אנשים – ישראלי, שהוא הקפטן, אמריקני, צרפתי וערבי-בדואי.

משה גפני (יהדות התורה):

לא שמעתי.

אחמד טיבי (התנועה הערבית להתחדשות):

אני אומר שבסירה היו ארבעה אנשים. הקפטן היה ישראלי והיו בה גם אמריקני, צרפתי וערבי. בסירה היה חור והמים התחילו להיכנס פנימה. היה צריך להוריד מישהו. הם ידעו שצריך לזרוק מישהו. האמריקני אמר אוטומטית: את הערבי צריך להוריד. אבל הישראלי יפה הנפש, שבמקרה הוא מישראל אחת, אמר: איך אפשר? זה לא פוליטיקלי-קורקט. לא צריך להוריד את הערבים, צריך לתת שאלה שווה לכולם. השאלה הראשונה לצרפתי היתה: איפה זורחת השמש? והוא אמר לו: במזרח.

היו"ר מ' לוי:

מה זה? בדיחות? אנחנו דנים בחוק משפחות ברוכות ילדים.

אחמד טיבי (התנועה הערבית להתחדשות):

אחר כך שאלו את האמריקני: מהי עיר הבירה של יפן? והוא אמר: טוקיו. את הערבי שאלו: כמה אנשים יש בטוקיו? והוא אמר: 11 מיליון איש. אז הישראלי היפה, מישראל אחת, אמר לו: אבל התכוונתי לשמות של כל אחד מהם. זה מה שעושים לנו בישראל אחת מאז הבחירות ועד היום. תודה רבה.

היו"ר מ' לוי:

תודה רבה. חבר הכנסת אבשלום וילן – לא נוכח. חבר הכנסת האשם מחאמיד.

דוד טל (ש"ס):

בכל אופן הצבעתם בעבור ברק.

מוחמד כנעאן (הרשימה הערבית המאוחדת):

מה אתה עושה פה? מה אתה עושה בממשלה שלו? אז תפיל את הממשלה.

היו"ר מ' לוי:

חבר הכנסת כנעאן, מה קרה לך?

האשם מחאמיד (הרשימה הערבית המאוחדת):

אדוני היושב-ראש, חברי הכנסת – –

מוחמד כנעאן (הרשימה הערבית המאוחדת):

– – –

היו"ר מ' לוי:

כנעאן, כנעאן. אני קורא לך לסדר. אני קורא לך בפעם הראשונה לסדר.

האשם מחאמיד (הרשימה הערבית המאוחדת):

– – אדוני יושב-ראש ועדת הפנים ואיכות הסביבה, ואיכות הכנסת, אדוני היושב-ראש – – –

היו"ר מ' לוי:

דוד טל, אני מבקש ממך. בבקשה. אני מבקש לא לספר בדיחות. תתחילו לדבר על משפחות ברוכות ילדים.

האשם מחאמיד (הרשימה הערבית המאוחדת):

אני לא מתבדח.

אחמד טיבי (התנועה הערבית להתחדשות):

תוריד אותו מהסירה.

האשם מחאמיד (הרשימה הערבית המאוחדת):

אדוני היושב-ראש, אנחנו נתמוך בהצעת החוק. אבל אני רוצה לומר, שראיתי את רשימת היישובים שקיבלו הקלות והעדפות שונות, לרבות התנחלויות, וראיתי שנפקדו ממנה יישובים ערביים, שאתם יודעים באיזה מצב הם נמצאים.

אני רוצה לשאול שאלה. הרב גפני, אתה הרי איש צדיק. אתה רב. אם היינו מעבירים רשימה כזאת בדרום-אפריקה, עם שמות של יישובים לבנים, כשחסרים בה יישובים שחורים – היינו קוראים לזה אפרטהייד.

אחמד טיבי (התנועה הערבית להתחדשות):

היו דנים בזה באו"ם.

האשם מחאמיד (הרשימה הערבית המאוחדת):

אפרטהייד קוראים לזה. מה יש פה? פה יש רק שינוי של שמות. זוהי מדיניות של אפרטהייד.

אדוני היושב-ראש, זו לא בדיחה. זה כואב מאוד. זה אפרטהייד. אני שואל: מי הם הרעבים בארץ?

נסים זאב (ש"ס):

המדינה היא כבר שלכם.

האשם מחאמיד (הרשימה הערבית המאוחדת):

מי הם התלמידים שאין להם אמצעים ללמוד?

נסים זאב (ש"ס):

המדינה כבר שלכם.

האשם מחאמיד (הרשימה הערבית המאוחדת):

על מה אתה מגן עכשיו? האם אתה נגד או בעד מה שאני אומר?

נסים זאב (ש"ס):

המדינה כבר שלכם.

היו"ר מ' לוי:

נסים זאב, אני מבקש. אתה רוצה – – – נסים זאב.

האשם מחאמיד (הרשימה הערבית המאוחדת):

אני מעולם לא הבנתי מה אתה רוצה בכלל.

היו"ר מ' לוי:

נסים זאב, נסים זאב.

האשם מחאמיד (הרשימה הערבית המאוחדת):

אני מתגעגע להבין פעם אחת מה אתה רוצה בכלל.

היו"ר מ' לוי:

נסים זאב, רק רגע.

האשם מחאמיד (הרשימה הערבית המאוחדת):

אני מת לדעת.

היו"ר מ' לוי:

אחר כך תספר לו. אחר כך במזנון תשתה אתו כוס קפה והוא יספר לך.

האשם מחאמיד (הרשימה הערבית המאוחדת):

גם אז לא יעזור, אדוני היושב-ראש, לא משנה.

מי התלמידים שאין להם אמצעים מינימליים ללמוד בבתי-הספר? מי הם הילדים שההורים שלהם מובטלים? מי שאינו – – –

היו"ר מ' לוי:

יש לך צ'אנס אחד, גם את לוד לא הכניסו, ואני הולך להעלות הצעה לתת ללוד אותם תנאים – –

האשם מחאמיד (הרשימה הערבית המאוחדת):

אני אתך.

היו"ר מ' לוי:

– – ונכניס כמה ערים.

האשם מחאמיד (הרשימה הערבית המאוחדת):

אני אתך.

היו"ר מ' לוי:

אין קריטריונים.

האשם מחאמיד (הרשימה הערבית המאוחדת):

תעשה את זה. נעשה פשוט מאוד הפרטה של היישובים, הפרטה של החוקים. פשוט מאוד עושים פה צחוק מהכנסת, עושים צחוק מהחוקים.

אדוני היושב-ראש, מי שאינו משווה, להיפך, מי שמפלה בין ילד לילד – –

היו"ר מ' לוי:

דוד טל.

האשם מחאמיד (הרשימה הערבית המאוחדת):

– – בין רעב לרעב, בין כאב לכאב, אינו יכול לטעון שהוא דמוקרט או בכלל להגיד שהוא חי ומייצג כנסת דמוקרטית ומדינה דמוקרטית.

חבל, אדוני היושב-ראש, ממש חבל שמפלגת העבודה – אבל אין עם מי לדבר. לאמיתו של דבר, לליכוד אין לי טענות. יש לי טענות כלפי מפלגת העבודה שנקראת היום ישראל אחת – –

אריה גמליאל (ש"ס):

מה עם מרצ?

האשם מחאמיד (הרשימה הערבית המאוחדת):

– – וכל אלה שהצביעו בעבור החוקים האלה שהפלו, שעשו מישראל דרום-אפריקה ואפרטהייד. פשוט מאוד, אדוני היושב-ראש, פשוט חבל. הליכוד ומפלגת העבודה חברו יחד. אין הבדל; הכול היטשטש. בשעה שיש ראייה לאומנית הכול מיטשטש. חבל, אדוני, שכולם יחדיו – –

היו"ר מ' לוי:

תודה רבה.

האשם מחאמיד (הרשימה הערבית המאוחדת):

– – עשו את הכתם הזה, וזו ממשלה של כולם, של כולם, וראש ממשלה של כולם, אבל כולם מתברר מינוס צבע מסוים – –

היו"ר מ' לוי:

תודה.

האשם מחאמיד (הרשימה הערבית המאוחדת):

– – נגד לאום מסוים. תודה, אדוני.

היו"ר מ' לוי:

תודה. חבר הכנסת אופיר פינס-פז – לא נוכח. חברת הכנסת תמר גוז'נסקי.

חבר הכנסת צבי הנדל, צבי הנדל, תצא עם הסיגריה בחוץ, מה זה? מה זה פה?

יהודית נאות (שינוי):

תגיד שאתה מת לצאת אתו.

היו"ר מ' לוי:

זאת כבר הגזמה. לא די בכך שהוא קיבל כמה יישובים, הוא גם מעשן בתוך המליאה.

האשם מחאמיד (הרשימה הערבית המאוחדת):

– – – הוא לא שחור.

היו"ר מ' לוי:

בבקשה.

תמר גוז'נסקי (חד"ש):

אדוני היושב-ראש, כנסת נכבדה, הצעת החוק שהונחה פה, גם בהנחה שיהיו בה שינויים בהכנה לקריאה שנייה וקריאה שלישית, באה לתת תשובה למשפחות שלמעלה ממחציתן נמצאות מתחת לקו העוני.

אני לא מקבלת את ההשקפה שמשפחות מרובות ילדים הן תוצאה של קצבאות ילדים. ילדים באים לעולם במשפחות האלה מתוך תפיסות מסורתיות, מתוך תפיסות דתיות, ולא בשל גובה קצבאות הילדים. אבל כאשר הילדים האלה חיים במשפחות ברוכות הילדים, רבים מהם חיים בתנאי עוני, וחובתנו לילדים שנולדו וחיים ולומדים וגדלים, לתת את התנאים האפשריים – –

היו"ר מ' לוי:

כנעאן. טלב אלסאנע.

תמר גוז'נסקי (חד"ש):

– – ופירוש הדבר גם תנאי מגורים – –

היו"ר מ' לוי:

טלב אלסאנע, אתה מפריע לתמר לדבר.

תמר גוז'נסקי (חד"ש):

– – גם תנאי מגורים וגם תנאי קיום יומיומיים.

היו"ר מ' לוי:

דוד אזולאי עם דוד טל. מה זה הפייפ הזה בתוך המליאה?

דוד טל (ש"ס):

מה קרה? אנחנו מדברים בשקט.

תמר גוז'נסקי (חד"ש):

אדוני היושב-ראש, אני רוצה לומר, שהצעת החוק הזאת, שבאה לאחר הבזבוז המגעיל הזה של כספי מדינה שהיינו עדים לו בהצעת החוק הקודמת, רק מדגישה את הוויכוח הגדול שאמור וצריך לחצות את החברה הישראלית וגם את הכנסת.

אני גיליתי בין השמות גם את השם תל-ציון. יש שם כזה – תל-ציון – – –

קריאה:

איפה זה?

תמר גוז'נסקי (חד"ש):

תל-ציון נמצאת פה בסביבה, בגדה המערבית. הסבירו לי שזאת התנחלות שהתחילו לבנות אותה לפני שנה וחצי, כך הסביר ראש הממשלה ושר הביטחון בתשובה על שאלה ששלחתי לו בכתב. באותה הזדמנות חגיגית אני שאלתי, כמה מקבל כל תושב שפתאום בא לו לקנות דירה או בית בתל-ציון? אז קיבלתי את התשובה; הוא מקבל בהלוואות ובמענקים 300,000 שקל. 300,000 שקל – – –

קריאה:

– – –

תמר גוז'נסקי (חד"ש):

אל תגיד לי לא, זה רשום אצלי שחור על גבי לבן. מענקים והלוואות – 300,000 שקל.

מאיר פרוש (יהדות התורה):

לא היה ולא נברא.

תמר גוז'נסקי (חד"ש):

אדוני, אתה יכול להתווכח עם שר הביטחון וראש הממשלה אבל לא אתי, כי הנתונים נמצאים בידי. לכן, חברי הכנסת, אנחנו מדברים על המתנחלים שמצד אחד מקבלים את תנאי המשכנתה וההלוואות והמענקים – –

עזמי בשארה (בל"ד):

– – –

היו"ר מ' לוי:

עזמי בשארה.

תמר גוז'נסקי (חד"ש):

– – שאף אחד, לא בדימונה ולא בשכונת-התקווה ולא בנצרת ולא בשום מקום לא מקבל – –

צבי הנדל (האיחוד הלאומי – ישראל ביתנו):

מקבלים, מקבלים.

תמר גוז'נסקי (חד"ש):

– – ואחרי כל זה – מה אתה מדבר – – –

צבי הנדל (האיחוד הלאומי – ישראל ביתנו):

מקבלים, מקבלים.

תמר גוז'נסקי (חד"ש):

– – ואחרי כל זה, אחרי כל המענקים האלה זה לא מספיק להביא אותם לשם, עוד צריך לשחד אותם עם הטבות מס ועם הסעות ועם כל מיני משרות פיקטיביות של עבודה כאילו, כדי שיישארו במקום.

אני שואלת את השר אורון המייצג פה את הממשלה, אני שואלת אותך, השר אורון, הבזבוז הנורא הזה של הכספים בהתנחלויות זה לא אחד הדברים של השינוי שהממשלה שלכם הבטיחה, אז אתם באים לפה כדי לקבל מחיאות כפיים מהימין, מהליכוד? לשם מה? לשם מה? תנו כסף לילדים – –

היו"ר מ' לוי:

תודה.

תמר גוז'נסקי (חד"ש):

– – למשפחות ותפסיקו לבזבז כסף על ההתנחלויות.

היו"ר מ' לוי:

תודה רבה. חבר הכנסת סאלח טריף – לא נוכח; חבר הכנסת מיכאל קליינר – לא נוכח. חבר הכנסת מוחמד כנעאן. אולי אתה רוצה לוותר?

מוחמד כנעאן (הרשימה הערבית המאוחדת):

לא – – –

אליעזר כהן (האיחוד הלאומי – ישראל ביתנו):

אדוני היושב-ראש, כולנו מותשים – – –

מוחמד כנעאן (הרשימה הערבית המאוחדת):

עשר דקות.

היו"ר מ' לוי:

איזה עשר? יאללה, נו, אנחנו רוצים – – – היום עוד ארוך.

מוחמד כנעאן (הרשימה הערבית המאוחדת):

אדוני היושב-ראש, אדוני השר, חברי הכנסת, בראשית דברי אני רוצה לברך את חבר הכנסת הלפרט על ההצעה שהביא, וכולי תקווה שכל חברי הכנסת יתמכו בה כי היא הצעה טובה, שבאה להיטיב עם העניים, עם משפחות ברוכות ילדים – –

היו"ר מ' לוי:

האשם מחאמיד.

מוחמד כנעאן (הרשימה הערבית המאוחדת):

– – באה לתקן – – –

היו"ר מ' לוי:

טלב אלסאנע. חבר שלך מדבר.

מוחמד כנעאן (הרשימה הערבית המאוחדת):

– – – של כמה שנים.

אני מאוד מקווה שחברי הכנסת הנוכחים יתמכו בהצעה הזאת ולא ישמעו לדבריה של הממשלה, שכל הזמן, בכל אופן עד היום, נהגה ונוהגת נגד האוכלוסייה הענייה במדינת ישראל, נגד החלשים, נגד הפריפריה, נגד הערבים – וזה טבעה, כנראה, של הממשלה הנוכחית.

אני רוצה להגיד כאן, שלצערי הרב היום הוכח מעל לכל ספק, שאפילו ממשלת נתניהו יותר טובה מממשלת ברק. היום הוכח כי ממשלת נתניהו יותר טובה מממשלת ברק אף שלא עשתה דבר למען הערבים. אבל הממשלה הזאת לא רק שלא עשתה, אלא היא פוגעת. היא פוגעת על-ידי חוקים אנטי-דמוקרטיים, חוקים גזעניים, ועוד באו חברי כנסת כמו ישראל כץ, רוצה להטיף לנו מוסר, רוצה ללמד אותנו מה לעשות, חשב שאנחנו עדיין בשנות ה-50 או בשנות ה-40, עדיין נגררים אחרי חבר זה או אחר מחברי הכנסת. עדיין לא למדו שהאוכלוסייה הערבית התבגרה והיא תדע ויודעת איך להעניש אותן מפלגות ואותו ראש ממשלה שהזניח וטרק את הדלת בפני האוכלוסייה הערבית.

דוד טל (ש"ס):

עוד הפעם תצביעו בעדו.

מוחמד כנעאן (הרשימה הערבית המאוחדת):

אותן סיעות במיוחד, מה שנקרא בסוגריים השמאל הציוני, הממשלה השמאלנית, כנראה טובות רק באופוזיציה. אנחנו לא מרגישים הבדל בין היותנו באופוזיציה של נתניהו ובין היותנו באופוזיציה של ברק, זה אותו דבר, רק הסגנון אחר. מלים יפות, אבל תוקעים לנו מאחור. זאת דרכה של מפלגת העבודה לאורך כל הדרך.

חבר הכנסת דוד טל, אתה אומר לנו: אתם תמכתם בברק. אנחנו תמכנו בברק, אבל אתם עדיין תומכים בברק. אתם תומכים באותם חוקים, אתם הצבעתם, אתם שותפים למעשים האלה, אתם שותפים לחוקים הגזעניים, אתם שותפים לחוקים נגד האוכלוסייה החלשה ואתם מצביעים עליהם. לכן אל תטיפו לנו מוסר, אל תטיפו מוסר לחברי הכנסת הערבים.

היו"ר מ' לוי:

אוי לאוזניים השומעות.

האשם מחאמיד (הרשימה הערבית המאוחדת):

אפשר לשאול שאלה קטנה? האם אדוני לא חושב שבתוך הבית הזה יש אנשים שיגישו הסתייגויות לחוק הזה? – – –

מוחמד כנעאן (הרשימה הערבית המאוחדת):

זה לא משנה הרבה, חבר הכנסת האשם מחאמיד.

דוד טל (ש"ס):

אפשר לשאול שאלה?

היו"ר מ' לוי:

בבקשה. אם נתתי לערבי אני חייב לתת ליהודי.

מוחמד כנעאן (הרשימה הערבית המאוחדת):

בוודאי, אחרת יאשימו אותך באפליה. כן.

דוד טל (ש"ס):

אתה לא סבור שהיה יותר נכון שאתם תגישו בוועדה את ההסתייגויות כמו שאתם סבורים והן היו מגיעות לכאן? אני מניח שהכנסת לא היתה מורידה את ההסתייגויות. אולי נפתח את הרשימה.

מוחמד כנעאן (הרשימה הערבית המאוחדת):

תאמין לי, התוצאה היא אותה תוצאה והמגמה אותה מגמה, הגישה אותה גישה והמדיניות היא אותה מדיניות. זאת הבעיה.

צבי הנדל (האיחוד הלאומי – ישראל ביתנו):

אני רוצה לשאול שאלה.

היו"ר מ' לוי:

לא, לא.

מוחמד כנעאן (הרשימה הערבית המאוחדת):

אני תומך בחוק, ואני מקווה שכל חברי הכנסת יצביעו בעדו. תודה.

היו"ר מ' לוי:

חברי הכנסת עבד-אלמאלכ דהאמשה, עוזי לנדאו, אליהו בן-מנחם, תאופיק חטיב, נחום לנגנטל וחיים כץ – אינם נוכחים. חבר הכנסת איוב קרא, אתה מוותר? בבקשה.

איוב קרא (הליכוד):

תושבי ראג'ר הוכנסו לרשימת היישובים עם הטבות המס. אין לי ספק, שאם היתה נעשית עבודה מכינה ליישובים נוספים במגזר הערבי, אפשר היה להעביר עוד כמה יישובים.

עזמי בשארה (בל"ד):

איפה זה ראג'ר?

איוב קרא (הליכוד):

תושבי ראג'ר הם אזרחים נאמנים ומסורים למדינת ישראל, ואני גאה בהם. הם ביקשו ממני – – –

טלב אלסאנע (הרשימה הערבית המאוחדת):

– – –

איוב קרא (הליכוד):

סלח לי, הם תושבים נאמנים למדינה ולויאליים מאוד.

טלב אלסאנע (הרשימה הערבית המאוחדת):

הם נאמנים לסוריה.

איוב קרא (הליכוד):

הם נאמנים למדינה, יש להם תעודות זהות ישראליות. הם ביקשו ממני לפעול למענם כדי לתת להם לגיטימציה באורח חייהם הדוגל בשוויון חברתי ובשוויון מדיני. במקום להתעסק עם אטום ועם דברים מחוץ לגבולות המדינה, אני שמח שהצלחתי לעזור לאנשים ששלחו אותי לכנסת ולייצג אותם.

אני גאה על כך שגם ההסתייגות לגבי פקיעין, בהמלצת חברי ישראל כץ, גם כן עברה. אם כל אחד היה לוקח לעצמו יישוב אחד או שניים, בסופו של דבר הוא היה מצליח להעביר אותם.

היו"ר מ' לוי:

היו מוסיפים 120 יישובים.

איוב קרא (הליכוד):

היו עוברים עוד 30 יישובים, כן.

מוחמד כנעאן (הרשימה הערבית המאוחדת):

זאת המדיניות של הממשלה, זה לא קשור להסתייגויות.

איוב קרא (הליכוד):

לא הוגשו הסתייגויות. אתה יכול להגיד מה שאתה רוצה על הממשלה שאתה תמכת בה, לא אני. אין לי ספק שהמגזר הערבי לא נמצא בראש של הממשלה הזאת, זה ידוע, אבל אתה תמשיך לתמוך בה, ואני אקבל, עובדה. אני מצטער שאני צריך להציג את הדברים בצורה כזאת. אתם תצעקו ולא תעשו ואני אפעל ואקדם נושאים כמו פקיעין, כמו ראג'ר, כמו מעיליא, כמו פסוטה ואבו-גוש, שכולם הוכנסו.

היו"ר מ' לוי:

אל תשכח את לוד.

האשם מחאמיד (הרשימה הערבית המאוחדת):

אולי גם דמשק.

היו"ר מ' לוי:

חבר הכנסת יובל שטייניץ – אינו נוכח. חבר הכנסת עסאם מח'ול, בבקשה.

עסאם מח'ול (חד"ש):

אדוני היושב-ראש, חברי הכנסת, אנחנו מדברים על חוק חשוב שצריך לתמוך בו, שמנסה להיטיב עם משפחות ברוכות ילדים, אם אתם רוצים מרובות ילדים. אבל אנחנו מגלים כל רגע שאנחנו עומדים מול ממשלה וקואליציה ברוכת חטאים ומרובת ביזיונות, שנתנה היום דוגמה, איך אפשר לעבוד כמו גנבים בלילה, איך אפשר לגזול את הקופה הציבורית, לחלק את השלל בין המרכיבים הפוליטיים ואולי לקנות קצת חלקים מהאופוזיציה.

בלי להיכנס לוויכוח עם האופוזיציה אני אומר למפלגת העבודה, לישראל אחת, לקואליציה: אתם לא תוכלו לברוח ממה שעשו ידיכם, שהורמו כפי שהורמו, ואתם רימיתם כפי שרימיתם היום. מה שנעשה היום זה כתם גזעני שחור לא רק על המצח של הקואליציה ושל הממשלה. על הכתם הגזעני הזה תשלם החברה הישראלית כולה. צריך להעניש את אלה שמנסים להשריש נורמות בזויות, נורמות גזעניות, שבנויות על עסקאות מלוכלכות. מדברים על פקיעין ומתרברבים: הבאתי ולא הבאתי – – –

איוב קרא (הליכוד):

אני הבאתי. אתה תעבוד על האטום, אני אעבוד על היישובים.

עסאם מח'ול (חד"ש):

אני הבאתי את הנושא לוועדת הכספים דרך חבר הכנסת מוחמד ברכה, אבל השאלה היא לא אם הואלתם בטובכם להכניס את פקיעין בתוך היישובים שמקבלים את ההנחות.

איוב קרא (הליכוד):

אני עשיתי רק דבר קטן.

עסאם מח'ול (חד"ש):

בוז לאלה שהכניסו את פקיעין-החדשה ולא שמו לב שקיימת פקיעין, על זה אתה צריך לתת את הדעת, אל תתרברב כאן שאתה הכנסת את פקיעין.

עזמי בשארה (בל"ד):

הוא לא הכניס, הוא סתם מדבר.

עסאם מח'ול (חד"ש):

הוא לא הכניס? לא זה העניין, השאלה היא לא פקיעין, השאלה היא המנטליות שיכלה להכליל כאזור ספר את פקיעין-החדשה, שנמצאת דרומית-מערבית לפקיעין, ולא להכליל את פקיעין. על זה צריך לדבר, זאת הגזענות.

לכן אני חושב שהיום צריך לזעוק מעל הבמה הזאת: די עם הגזענות הזאת, צריך גישה אחרת, צריך תפיסה אחרת, אחרת אתם תהפכו לנושאי אפרטהייד של המאה ה-21.

היו"ר מ' לוי:

תודה. חבר הכנסת דני נוה – אינו נוכח; חבר הכנסת יצחק גאגולה – אינו נוכח; חבר הכנסת מוחמד ברכה – אינו נוכח; חבר הכנסת רחבעם זאבי – אינו נוכח; חבר הכנסת דוד אזולאי – אינו נוכח.

רחמים מלול (ש"ס):

הוא נסע לעכו.

היו"ר מ' לוי:

הוא נסע לעכו. חבר הכנסת עופר חוגי, רוצה לדבר?

עופר חוגי (ש"ס):

לא.

היו"ר מ' לוי:

לא, יפה מאוד. חבר הכנסת יוסף פריצקי – אינו נוכח. חבר הכנסת אברהם פורז, בבקשה.

אברהם פורז (שינוי):

אדוני היושב-ראש, רבותי חברי הכנסת, המציע, חבר הכנסת שמואל הלפרט, הוא אכן אדם יקר, יקר מאוד, הוא אדם יקר משום שהצעת החוק שלו עומדת לעלות לאוצר המדינה לא פחות ממיליארד וחצי שקלים.

היו"ר מ' לוי:

מה זה מיליארד וחצי שקלים?

אברהם פורז (שינוי):

כסף קטן.

היו"ר מ' לוי:

מה זה מיליארד וחצי שקלים?

שמואל הלפרט (יהדות התורה):

לא, פחות ממיליארד וחצי שקלים.

אברהם פורז (שינוי):

מיליארד וחצי שקלים, זאת הערכת משרד האוצר לגבי הצעת החוק של חבר הכנסת הלפרט.

שמואל הלפרט (יהדות התורה):

חבר הכנסת פורז, על מיליארד אחד אני כבר מוותר לך.

יעקב ליצמן (יהדות התורה):

– – –

היו"ר מ' לוי:

חבר הכנסת ליצמן, עוד מעט אתה עולה לדבר.

יעקב ליצמן (יהדות התורה):

אני רוצה לעזור לו.

אברהם פורז (שינוי):

לאיש מכם אין הסבר מנין יבוא הכסף.

אבל מעבר לזה, רבותי, כבר אמרתי בהזדמנות קודמת ואינני חוזר בי, שריבוי ילדים איננו ברכה. ועובדה היא – – –

יעקב ליצמן (יהדות התורה):

ברכה ועוד איך ברכה. איך אתה מדבר, מה קרה לך?

קריאות:

– – –

אברהם פורז (שינוי):

הכיצד אפשר לומר שריבוי ילדים הוא ברכה, כשהמציע עצמו בדברי ההסבר אומר כי משפחות ברוכות ילדים סובלות ממיעוט הכנסה ומצויות מתחת לקו העוני? זה ברור, כשאדם מביא הרבה ילדים לעולם ולא נותן דין-וחשבון מאין יבוא הכסף – –

רחמים מלול (ש"ס):

אדוני, זאת הסתה.

היו"ר מ' לוי:

קודם כול תשב, מה זה?

רחמים מלול (ש"ס):

הילדים שלי טלפנו אלי, הם נפגעו מזה.

היו"ר מ' לוי:

מה זה, סגן יושב-ראש הכנסת עומד? חבר הכנסת דוד טל, אני מבקש להוציא את הפייפ הזה מהאולם.

אברהם פורז (שינוי):

– – מביא על עצמו ועל משפחתו תנאי מצוקה.

אי-אפשר מצד אחד ריבוי ילדים ואחר כך לומר: אנחנו במצוקה כי יש לנו הרבה ילדים. הרי זו לא גזירת גורל, זה לא בא באופן אוטומטי, לא החסידה מביאה ילדים, אלא יש משהו אחר שגורם לזה שאשה נכנסת להיריון ואפשר לשלוט בדברים האלה.

שמואל הלפרט (יהדות התורה):

מה אתה רוצה לעשות עם חצי מיליון ילדים שחיים מתחת לקו העוני, תשלח אותם לסיביר?

אברהם פורז (שינוי):

אני נגד סיביר.

היו"ר מ' לוי:

חבר הכנסת הלפרט, מה חשבת, שחבר הכנסת פורז יתמוך בהצעה שלך?

שמואל הלפרט (יהדות התורה):

לא, אני שואל אותו מה הוא רוצה לעשות עם חצי מיליון ילדים שחיים מתחת לקו העוני.

היו"ר מ' לוי:

אני מבקש, זו דעתו; אל תעמוד, מה אתה עומד?

אברהם פורז (שינוי):

מדינת ישראל מפלה בצורה ברוטלית ובוטה את המשפחות הקטנות, את המשפחות הנושאות בעיקר נטל המס. אם קצבת הילד הראשון היא 169 שקלים וקצבת הילד השני גם היא 169 שקלים, וגם אם עדכנו את זה לאחרונה אולי בכמה שקלים בודדים, והילד השלישי – כ-370 שקלים, זה מטפס ל-700 שקל כמעט מהילד הרביעי ואילך, וגם זה לא מספיק. בשם עקרון השוויון היה צריך לדאוג שהקצבה לכל ילד תהיה זהה, כי הילד הראשון צריך נעליים והילד השני צריך מיטה והילד השלישי צריך ספרים.

יעקב ליצמן (יהדות התורה):

מה אתה רוצה במקום ילדים, כלבים?

היו"ר מ' לוי:

חבר הכנסת ליצמן, מה קרה?

אברהם פורז (שינוי):

אבל אתם לא מציעים להיטיב את המצב של כל המשפחות, אתם מציעים להיטיב רק עם המשפחות ברוכות הילדים, מדוע? כי במגזר החרדי יש הרבה משפחות גדולות. המשפחות הקטנות לא מעניינות אתכם.

אריה גמליאל (ש"ס):

– – –

היו"ר מ' לוי:

חבר הכנסת גמליאל, אני מבקש, אל תפריע לי.

אריה גמליאל (ש"ס):

אני מפריע לו.

היו"ר מ' לוי:

לא, אתה מפריע לי, הוא כבר סיים.

אברהם פורז (שינוי):

לכן, אדוני היושב-ראש – – –

היו"ר מ' לוי:

אני רוצה לומר לך, שמוטב היה להגדיל את הקצבה גם לילד הראשון ולילד השני, משום שהזוגות הצעירים בעלי שני ילדים משלמים משכנתה. היה צריך להעלות ליותר ממה שהם מקבלים, אבל לא על חשבון הילד השישי והשביעי; הלוואי שבמדינת ישראל יהיו משפחות ברוכות ילדים.

רחמים מלול (ש"ס):

במיוחד אם הם תושבי עכו.

אברהם פורז (שינוי):

רבותי, חוסר השוויון בקצבאות הילדים והקיפוח שיש של המשפחות הקטנות לטובת הגדולות, זה הוא דבר בלתי נסבל ובלתי ראוי.

הייתי יכול ללכת ולומר, בואו ניטיב את המצב של כולם. אבל תראו, אם רוצים להיטיב רק את המצב של אלה עם ארבעה ילדים ומעלה, זה מיליארד וחצי. מנין יבוא הכסף? מה אתם חושבים, שאפשר להדפיס אותו? הוא צומח על העצים?

דוד טל (ש"ס):

נתפשר על זה.

היו"ר מ' לוי:

חבר הכנסת דוד טל.

אברהם פורז (שינוי):

כל פעם בכנסת הזאת מעבירים עוד איזו חקיקה חסרת אחריות.

דוד טל (ש"ס):

נתפשר על זה גם כן.

היו"ר מ' לוי:

חבר הכנסת דוד טל, אני קורא אותך לסדר בפעם הראשונה. זו דעתו, זו השקפת עולמו, ועם כל הכבוד לך, שב בבקשה.

אברהם פורז (שינוי):

אדוני היושב-ראש, אינני מתיימר להיות פוסק הלכה, בפירוש אינני פוסק – –

רחמים מלול (ש"ס):

אדוני היושב-ראש, זמנו תם.

היו"ר מ' לוי:

הפרעתם לו.

אברהם פורז (שינוי):

– – אבל אני יודע שמצוות פרו ורבו אינה חלה על האשה, ואדם שיש לו בן ובת קיים את המצווה. זה אפשרי וצריך להסתפק בזה, אבל מי שרוצה הרבה ילדים, זה בסדר גמור, על חשבונו, הוא צריך לפרנס אותם, לא קופת המדינה צריכה לפרנס אותם.

רחמים מלול (ש"ס):

מה קורה בצרפת, חבר הכנסת פורז?

אברהם פורז (שינוי):

לכן, צריך להתנגד להצעת החוק הזאת.

אדוני היושב-ראש, מאחר שמדובר בהצעה שעלותה מיליארד וחצי שקל ובשל חומרת העניין, סיעת שינוי תבקש בגמר הדיון לראות בהצבעה בנושא זה הצבעת אי-אמון בראש הממשלה.

משה גפני (יהדות התורה):

לא, אתה לא יכול.

אברהם פורז (שינוי):

מייד בסיום הדיון נגיש לך את המסמך המתאים.

משה גפני (יהדות התורה):

אתה לא יכול.

אברהם פורז (שינוי):

את הפרשנות המשפטית אני יודע.

היו"ר מ' לוי:

מה זה, חבר הכנסת גפני, אני מבקש ממך לשבת. חבר הכנסת ליצמן, אני מבקש לשבת.

מאיר פרוש (יהדות התורה):

אני יכול דקה?

היו"ר מ' לוי:

לא.

משה גפני (יהדות התורה):

אדוני היושב-ראש – – –

היו"ר מ' לוי:

לא, קודם כול – לשבת.

משה גפני (יהדות התורה):

או.קיי., ישבתי.

היו"ר מ' לוי:

חבר הכנסת כנעאן.

ההצעה של חבר הכנסת פורז היא להביע אי-אמון בראש הממשלה דרך סעיף שעל סדר-היום, או בהצעה בסיום הדיון ביחס לכל סעיף העומד על סדר-היום.

משה גפני (יהדות התורה):

אדוני היושב-ראש, על-פי התקנון, סיעה שלא מונה עשרה חברים יכולה להגיש שלוש הצעות אי-אמון במושב. סיעת שינוי מונה שישה חברים, ולפיכך היא יכולה להגיש רק שלוש הצעות אי-אמון במושב. סיעת שינוי הגישה הצעת אי-אמון אחת בנושא הכלכלי לפני כחודשיים, הגישה אתמול הצעת אי-אמון בנושא ועדת-טל, וחבר הכנסת פריצקי, בשם סיעת שינוי, ב-22 בפברואר הגיש הצעת אי-אמון, ואני קורא מתוך הפרוטוקול: "היושב-ראש נ' לנגנטל: חבר הכנסת פריצקי, אני שואל אותך, האם אתה מבקש, בשם סיעתך, סיעת שינוי, לראות בהצבעה הזאת הצבעת אי-אמון בראש הממשלה? יוסף פריצקי (שינוי): כן". זה היה ב-22 בפברואר. שאלתי את סגן מזכיר הכנסת, ששאל את היועץ המשפטי של הכנסת, האם הודעת הפיכת נושא להצעת אי-אמון בסיום דיון נכללת בתוך אותן שלוש הצעות אי-אמון? הוא השיב, שאכן כך הדבר. ולכן סיעת שינוי איננה יכולה להגיש אי-אמון בנושא הזה. תודה.

היו"ר מ' לוי:

אם אכן סיעת שינוי הגישה שלוש הצעות אי-אמון בראש הממשלה – – –

צבי הנדל (האיחוד הלאומי – ישראל ביתנו):

אולי נצביע על האי-אמון עכשיו? אני מסכים.

היו"ר מ' לוי:

חבר הכנסת פרוש, אל תעזור. חבר הכנסת הנדל, אני מבקש לשבת.

ענת מאור (מרצ):

אדוני היושב-ראש – – –

היו"ר מ' לוי:

אל תעזרי לי גם את, מה קרה לך?

ענת מאור (מרצ):

אני רוצה הצעה לסדר.

היו"ר מ' לוי:

לא, שבי.

אליעזר כהן (האיחוד הלאומי – ישראל ביתנו):

אנחנו יכולים לבקש אי-אמון?

ענת מאור (מרצ):

אדוני היושב-ראש, אני רוצה לבקש הצעה לסדר.

היו"ר מ' לוי:

אני מבקש ממך לשבת, בסדר? אני מבקש לשבת.

דוד טל (ש"ס):

עשית דבר שלא ייעשה. לא נשכח ולא נסלח על הדבר הזה.

היו"ר מ' לוי:

דוד טל, אני קורא לך בפעם השנייה. דוד טל, אני קורא לך בפעם השנייה.

קריאות:

– – –

שמואל הלפרט (יהדות התורה):

נצביע כולנו על הצעת האי-אמון, כולנו.

היו"ר מ' לוי:

מה קרה לך, חבר הכנסת חוגי? חבר הכנסת חוגי, אני מבקש ממך.

קריאות:

– – –

היו"ר מ' לוי:

מה קרה לכם? חבר הכנסת חוגי, אני קורא לך בפעם השנייה. אני מוציא אותך החוצה.

חוות הדעת היא – – –

יעקב ליצמן (יהדות התורה):

אם הם מציעים אי-אמון – – –

היו"ר מ' לוי:

חבר הכנסת ליצמן, מה קרה לך?

תמר גוז'נסקי (חד"ש):

– – –

היו"ר מ' לוי:

חברי הכנסת. חבר הכנסת גמליאל. מאחר שסיעת שינוי הגישה שלוש הצעות אי-אמון בראש הממשלה, היא איננה יכולה – – –

אברהם פורז (שינוי):

אדוני, אתה טועה בפרשנות.

קריאות:

– – –

אברהם פורז (שינוי):

– – – אין מכסה.

היו"ר מ' לוי:

חבר הכנסת ליצמן, אני קורא לך בפעם השנייה ואתה תצא החוצה. אני אומר לכם, אני אוציא חברי כנסת החוצה.

אברהם פורז (שינוי):

לדעתי זה לא במכסה. אין לי אינפורמציה על הצעת החוק של פריצקי, לדעתי היא לא הוצבעה.

קריאה:

הוצבעה.

קריאות:

– – –

אברהם פורז (שינוי):

לדעתי היא לא הוצבעה, אבל גם אם היא הוצבעה, האפשרות להציע אי-אמון בסוף כל סעיף איננה קשורה למכסה. המכסה מדברת על אי-אמון רגיל – – –

היו"ר מ' לוי:

טוב, אתה יכול לערער.

יהודית נאות (שינוי):

שיבוא היועץ המשפטי.

היו"ר מ' לוי:

אתה יכול לערער על החלטתי.

קריאות:

– – –

היו"ר מ' לוי:

חברי הכנסת.

קריאות:

– – –

היו"ר מ' לוי:

חברי הכנסת. אם כך, הצעתו של פורז לפי הפירוש שלו היא לא נכונה, ואם הוא רוצה לערער, יוכל לערער בוועדת הכנסת.

קריאה:

בוועדת הפירושים.

היו"ר מ' לוי:

ועדת הפירושים. חברת הכנסת מאור, את רוצה להגיש?

ענת מאור (מרצ):

אני עוד בודקת.

היו"ר מ' לוי:

תודה רבה. אנחנו ממשיכים בסדר-היום.

קריאות:

– – –

היו"ר מ' לוי:

אל תיתנו לי להוציא מישהו. יאיר פרץ, יאיר פרץ, אני קורא לך בפעם השנייה.

קריאות:

– – –

היו"ר מ' לוי:

חבר הכנסת ליצמן. חברת הכנסת ענת מאור, בבקשה.

בנימין אלון (האיחוד הלאומי – ישראל ביתנו):

אפשר לצלצל.

היו"ר מ' לוי:

חבר הכנסת כנעאן, מה קרה שם? חבר הכנסת מחאמיד. מה קרה לכם? אני מבקש לשבת. דוד אזולאי. אדוני השר, זה לא מכובד מה שאתה עושה.

ענת מאור (מרצ):

אדוני היושב-ראש – – –

יעקב ליצמן (יהדות התורה):

אם מרצ תצביע אי-אמון, אנחנו נעשה בוועדת הכספים אי-אמון, חד-משמעי.

ענת מאור (מרצ):

אדוני היושב-ראש – – –

היו"ר מ' לוי:

חבר הכנסת דוד אזולאי, אני קורא אותך לסדר.

קריאות:

– – –

היו"ר מ' לוי:

חבר הכנסת ליצמן, אני קורא לך בפעם השלישית, צא החוצה.

יעקב ליצמן (יהדות התורה):

לא קראת לי פעם שנייה.

היו"ר מ' לוי:

החוצה, אני מבקש. החוצה. חבר הכנסת האשם מחאמיד, אני קורא אותך בפעם הראשונה לסדר.

ענת מאור (מרצ):

אדוני היושב-ראש – – –

קריאות:

– – –

היו"ר מ' לוי:

חבר הכנסת כנעאן, אני מבקש לשבת.

ענת מאור (מרצ):

חברות וחברי הבית – – –

היו"ר מ' לוי:

דוד טל, אני כבר קראתי לך בפעם השנייה ואני אוציא אותך החוצה.

גברתי השרה, זה לא מכובד מה שאת עושה.

השרה לקליטת העלייה י' תמיר:

– – –

היו"ר מ' לוי:

אדוני השר אורון.

דוד אזולאי (ש"ס):

בהסכמתו של שר בממשלה, חברת קואליציה מגישה הצעת אי-אמון – – –

היו"ר מ' לוי:

דוד אזולאי, אני – – –

קריאות:

– – –

ענת מאור (מרצ):

אדוני היושב-ראש – – –

קריאות:

– – –

היו"ר מ' לוי:

אדוני השר, לא מכובד מה שאתה עושה, לא מתאים לך גם כן. תמר גוז'נסקי, אני מבקש ממך. אני מבקש. מה קרה לכם? חבר הכנסת אלי בן-מנחם. אלי בן-מנחם, אני קורא אותך לסדר.

קריאות:

– – –

היו"ר מ' לוי:

אלי בן-מנחם, אני קורא לך בפעם השנייה לסדר.

אליהו בן-מנחם (ישראל אחת):

מה קרה?

היו"ר מ' לוי:

אני קורא לך בפעם השנייה לסדר.

ענת מאור (מרצ):

אדוני היושב-ראש, חברות וחברי הכנסת – – –

היו"ר מ' לוי:

תמר גוז'נסקי, מה קרה לך? זה לא יכול להיות. גם אתה, מה אתה עושה?

רחמים מלול (ש"ס):

מי זה אתה? יש לי שם.

היו"ר מ' לוי:

אני מבקש. תמר גוז'נסקי.

ענת מאור (מרצ):

אני רוצה לחלק את דברי לשני חלקים, האחד לתוכן החוק והשני לפרוצדורה. אני רוצה לומר, חבר הכנסת הלפרט ועמיתי חברי הכנסת, שהצעת החוק הזאת היא בעייתית מנקודת ראות של הילד ושל שוויון כל ילד וילדה מהיוולדם ולאורך כל גידולם.

אני, להבדיל מחבר הכנסת פורז, חושבת, שזכות הבחירה לכל משפחה – יהודית, מוסלמית, נוצרית – להחליט על גודלה. עם זאת, מרגע שבאים ילד וילדה לעולם, הצרכים של כל ילד ושל כל ילדה הם צרכים מלאים וממשיים.

לא יכול להיות, חבר הכנסת הלפרט, שמענק הלידה לי, שיש לי שתי בנות, יהיה פחות. הבת שלי שנולדה, יש לה צרכים – – –

שמואל הלפרט (יהדות התורה):

תסבירי לי למה עיקר העוני בקרב משפחות ברוכות ילדים – – –

ענת מאור (מרצ):

סליחה, אני מייד אדבר על זה. אני רוצה לומר – – –

היו"ר מ' לוי:

צבי הנדל.

שמואל הלפרט (יהדות התורה):

הסטטיסטיקה אומרת שבמשפחות קטנות אין עוני.

ענת מאור (מרצ):

חבר הכנסת הלפרט, אני מייד אדבר על זה.

היו"ר מ' לוי:

חבר הכנסת הלפרט, מה קרה לך?

ענת מאור (מרצ):

אני רוצה להדגיש, שהצורך בחינוך ובאהבה ובמזון ובתרבות ובהוצאות נוספות הוא אחיד – וטוב שכך – לכל ילדה וילד, ואני רוצה לומר לכם, שאנחנו צריכים לשקול מחדש את כל נושא קצבאות הילדים, כי כל ילדה וכל ילד – גם הראשון וגם השני – צריכים לקבל אותו דבר.

לגבי הנושא של גיל קצבאות הילדים – הלוואי שהיינו יכולים לתת לכולם עד גיל 21. כשאדוני היושב-ראש היה יושב-ראש ועדת העבודה והרווחה, רצינו לכולם עד גיל 21.

היו"ר מ' לוי:

למה לא לתת?

ענת מאור (מרצ):

אם היינו יכולים, כלכלית, לתת לכולם – בבקשה – –

היו"ר מ' לוי:

צריך לתת.

ענת מאור (מרצ):

– – אבל על כל ילד ועל כל ילדה – מהראשון והשני והשלישי.

לכן אני חושבת, שהצעת החוק לגופה – צריך שהיא לא תהיה בניסוח הזה, אלא יש להיאבק למען כל ילדי וילדות ישראל, מהילד הראשון ועד השני.

עכשיו אני רוצה להתייחס לפרוצדורה. חבר הכנסת הלפרט ועמיתי חברי הכנסת, מהקואליציה בפרט – –

היו"ר מ' לוי:

חבר הכנסת חוגי. אתה בפעם השנייה נקרא לסדר – – –

ענת מאור (מרצ):

– – אנחנו בכנסת צריכים לעבוד – –

היו"ר מ' לוי:

– – – אל תיתן לי להוציא אותך.

ענת מאור (מרצ):

– – לפי נורמות משותפות. כשפניתם אלי שיש בעייתיות בכך שחברת כנסת מהקואליציה מגישה אי-אמון, שקלתי את דבריכם, ואני רוצה לפנות אליכם – –

היו"ר מ' לוי:

אדוני השר.

ענת מאור (מרצ):

– – ואליך, חבר הכנסת הלפרט, מאחר שהנהלת הקואליציה – –

היו"ר מ' לוי:

אלי בן-מנחם, אתה כבר בקריאה שנייה.

קריאה:

– – –

ענת מאור (מרצ):

– – ואתם – אתם לא ממש בפנים אבל גם לא ממש בלי הקואליציה, אני פונה אליכם – – –

שמואל הלפרט (יהדות התורה):

אני אמרתי בדברי – – –

היו"ר מ' לוי:

אני קורא אותך בפעם הראשונה לסדר, חבר הכנסת הלפרט.

שמואל הלפרט (יהדות התורה):

משפט.

היו"ר מ' לוי:

הלפרט, לא רוצה. לא, אתה יושב.

ענת מאור (מרצ):

אני פונה אליכם לדחות את ההצבעה, לאפשר לנו לדון על זה במשותף בהנהלת הקואליציה ולמצוא הסדרים משותפים. יש פה פנייה שלכם להצבעה שהיא לפנים מההחלטות המשותפות.

קךיאות:

אנחנו לא מסכימים.

ענת מאור (מרצ):

גם בקריאה טרומית זה עבר בניגוד להחלטת הנהלת הקואליציה. האם הפנייה נענית?

קריאות:

לא.

ענת מאור (מרצ):

אם היא לא נענית, אני פונה, אדוני היושב-ראש, להפוך את ההצבעה על הצעת החוק הזאת, שיש בה משום אי-שוויון של כל ילדה וילד במדינה, להצעת אי-אמון.

דוד טל (ש"ס):

די עם הדמגוגיה הזאת. די עם הדמגוגיה הזאת.

ענת מאור (מרצ):

מה הטפות המוסר האלה?

היו"ר מ' לוי:

חבר הכנסת דוד טל – – –

טלב אלסאנע (הרשימה הערבית המאוחדת):

– – –

דוד טל (ש"ס):

אל תמשכו את האי-אמון.

היו"ר מ' לוי:

חבר הכנסת דוד טל.

מאיר פרוש (יהדות התורה):

– – –

היו"ר מ' לוי:

חבר הכנסת פרוש, אני קורא אותך פעם ראשונה לסדר.

דוד טל (ש"ס):

– – –

היו"ר מ' לוי:

דוד טל, אני מבקש לצאת החוצה. טלב אלסאנע, אני מבקש לשבת. אדוני סגן יושב-ראש הכנסת, בבקשה לשבת.

ראובן ריבלין (הליכוד):

טלב, מרצ מתנגדים בגלל הערבים.

היו"ר מ' לוי:

רובי, מה קרה? רק נכנסת. רובי, אתה לא מכיר את הדיון.

ראובן ריבלין (הליכוד):

רצינו לעזור לערבים.

טלב אלסאנע (הרשימה הערבית המאוחדת):

– – –

היו"ר מ' לוי:

חבר הכנסת טלב אלסאנע, אני קורא אותך לסדר בפעם השנייה.

טלב אלסאנע (הרשימה הערבית המאוחדת):

– – –

היו"ר מ' לוי:

חבר הכנסת טלב אלסאנע, אני קורא אותך פעם שלישית. צא החוצה. להוציא אותו החוצה. אני מבקש לצאת החוצה. רובי, תפסיק להפריע. רק נכנסת, אתה לא יודע מה הדיון ואתה כבר מתפרץ.

ראובן ריבלין (הליכוד):

אני מסתכל עליך בטלוויזיה.

היו"ר מ' לוי:

תודה רבה.

בנימין אלון (האיחוד הלאומי – ישראל ביתנו):

לסדר הדיון, אדוני.

היו"ר מ' לוי:

אני מבקש לצאת החוצה. אחרי כן להצבעה אני אכניס אתכם.

חבר הכנסת דהאמשה, בבקשה. חבר הכנסת פרוש, מה קרה לך? בנימין, מה קרה לכם?

בנימין אלון (האיחוד הלאומי – ישראל ביתנו):

אני רוצה – לסדר.

ענת מאור (מרצ):

– – –

היו"ר מ' לוי:

ענת מאור, מה קרה לך?

תמר גוז'נסקי (חד"ש):

למה את מתנגדת?

ענת מאור (מרצ):

– – –

היו"ר מ' לוי:

ענת מאור, מה קרה? שבי.

תמר גוז'נסקי (חד"ש):

את לא היית בישיבה, לא היית בדיון, לא היית בוועדת העבודה והרווחה.

היו"ר מ' לוי:

תמר גוז'נסקי, אני קורא אותך בפעם הראשונה לסדר. בבקשה, חבר הכנסת דהאמשה.

עבד-אלמאלכ דהאמשה (הרשימה הערבית המאוחדת):

כבוד היושב-ראש, חברי הכנסת, אנחנו צועדים לקראת סופו של יום, שאם אפשר להגדיר אותו בהגדרה קולעת הייתי אומר: יום שבו הגזענות הרימה את הראש. התחלנו את היום בבג"ץ קציר ושמענו שם התבטאויות מהתבטאויות הזמן; קוצר הזמן לא מרשה לי לחזור עליהן. לאחר מכן, ולפני שעה קלה בלבד, היה חוק ההקלות במס, שהביא חבר הכנסת גולדשמידט, ושם בפרהסיה, בצורה כל כך שלילית, כל כך מחנכת לרע, התפארו חברי הכנסת איך כל חבר הכנסת בהסתייגות שלו הכניס עוד שניים-שלושה יישובים. חבר הכנסת הנדל התפאר שהוא הכניס את טלמון ועוד שתי התנחלויות לפי דבריו, אני לא יודע אם אלה באמת התנחלויות, אני לא מכיר אותן, ועוד כהנה וכהנה. עכשיו אנחנו דנים בהצעת חוק – – –

דני נוה (הליכוד):

איזו התנחלות זו פקיעין?

עבד-אלמאלכ דהאמשה (הרשימה הערבית המאוחדת):

זו משפחת זינאתי, חביבי. גם את זה הסברנו. יש שם זינאתי אחד, אז גם כן מגיע לו. תן לי רק יישוב ערבי אחד – – –

היו"ר מ' לוי:

נתתי לך לדבר, בבקשה.

עבד-אלמאלכ דהאמשה (הרשימה הערבית המאוחדת):

חברי הכנסת, בהצעת החוק הזאת אני חושב שהגזענות מרימה את הראש בצורה הפוכה. יש משפחות ויש ילדים בארץ הזאת ויש קצבאות ביטוח לאומי. חבר הכנסת הלפרט מציע לתת למשפחות שיש להן הרבה ילדים תוספת. מה הבעיה? מי שרוצה לזכות בזה – שיעשה ילדים. אתם רוצים תוספת? תעשו חמישה ילדים ומעלה. חברת הכנסת ענת מאור אומרת, לי יש רק שתי בנות, אז איך ילד חמישי ושישי יקבלו יותר? שתי הבנות שלך שוות לשתי הבנות הראשונות של חבר הכנסת הלפרט, מקבלות אותו דבר. אז השוויון קיים. אבל מי שעושה יותר ילדים, נעזור לו. מה הבעיה? לא רוצים ילדים? לבוא ולהגיד שזה גזעני? אני לא מוצא את הגזענות פה ואני לא מוצא את האפליה פה, והשוויון נשמר לכל אורך הדרך.

הייתי רוצה לשמוע את הצעקות נגד 500 היישובים. ארבעה עמודים, בכל עמוד שורה ובכל שורה 40-30 יישובים. מאות יישובים זכו היום באופן פרטני, בררני ביותר, בהקלות מס שלא מגיע להם. שם קיימת הגזענות, שם קיימת ההפרדה, שם קיים האי-שוויון. עם כל הכבוד, ראיתי את הסיעות בצד הזה של הבית מצביעות בעד ההצעות האלה, כמעט כולם, להוציא את חבר הכנסת מוסי רז, שפה ושם אכן הוציא את עצמו. נראה שהוא עוד לא הספיק להתאקלם, אני לא רוצה להגיד מלה קשה כמו הסתאב מספיק, אבל לא הספיק להתאקלם בפוליטיקה הזולה שמקיימים פה בכנסת. אני רוצה להודות לך, אדוני היושב-ראש.

היו"ר מ' לוי:

תודה. אני מבקש, חברי הכנסת – מאחר שסיעת מרצ הגישה הצעת אי-אמון, לא תתקיים הצבעה היום.

# הצעה לסדר-היום שביתת הבדואים מדרום הארץ בגלל ההחלטה להעבירם ליישובי קבע

היו"ר מ' לוי:

אנחנו עוברים לסעיף הבא, להצעות לסדר-היום מס' 2242 ו-2296: שביתת הבדואים מדרום הארץ בגלל ההחלטה להעבירם ליישובי קבע.

אריה גמליאל (ש"ס):

אדוני השר, אני רוצה לשמוע שאתה נתת לה הוראה.

ענת מאור (מרצ):

– – –

היו"ר מ' לוי:

חבר הכנסת גמליאל. חברת הכנסת ענת מאור, אני קורא אותך לסדר בפעם הראשונה. אני אוציא אותך החוצה.

ענת מאור (מרצ):

– – –

היו"ר מ' לוי:

לא, אל תעזרי לי.

ענת מאור (מרצ):

– – –

היו"ר מ' לוי:

אני קורא אותך לסדר בפעם השנייה. אולי את רוצה ללכת הביתה?

אריה גמליאל (ש"ס):

– – –

שר החקלאות ופיתוח הכפר ח' אורון:

– – –

היו"ר מ' לוי:

אדוני השר, לא מכובד מה שאתה עושה היום. לא מתאים לך. מה זה?

חבר הכנסת שירי ויצמן נמצא? לא נוכח. חבר הכנסת טלב אלסאנע, בבקשה. שלוש דקות.

טלב אלסאנע (הרשימה הערבית המאוחדת):

יש לי הצעה רגילה.

היו"ר מ' לוי:

אדוני, שלוש דקות.

טלב אלסאנע (הרשימה הערבית המאוחדת):

אדוני היושב-ראש, חברי הכנסת, כבוד השר – – –

היו"ר מ' לוי:

מה קרה לך, אחמד טיבי, מה קרה שם? מה אתה עושה שם? אני מבקש לפזר את ההפגנה שם. יאיר פרץ, אני מבקש, זה לא מכובד. באמת זה לא מכובד מה שאתם עושים.

טלב אלסאנע (הרשימה הערבית המאוחדת):

מה זה, זה כנסת? זה שוק מחנה-יהודה?

היו"ר מ' לוי:

אתה צדיק הדור.

שמואל הלפרט (יהדות התורה):

תגיד לכל עם ישראל שמרצ ושינוי מתעללים ב-500,000 ילדים שחיים מתחת לקו העוני.

טלב אלסאנע (הרשימה הערבית המאוחדת):

אני רוצה להעיר הערה אחת לגבי הצעת החוק הקודמת. לדעתי, זו בושה וחרפה, העמדה שהציגו כאן חברי כנסת גם ממרצ ושינוי. אין הגדרה אחרת, חבר הכנסת רובי ריבלין. להפוך את הנושא הזה לאי-אמון?

שמואל הלפרט (יהדות התורה):

מרצ ושינוי מתעללים ב-500,000 ילדים.

היו"ר מ' לוי:

מה קרה לך, הלפרט? אתה רוצה לצעוק? תצעק כמה דקות.

שמואל הלפרט (יהדות התורה):

תפתח את הרמקול.

היו"ר מ' לוי:

אפשר להתווכח, אבל, לדעתי, צריך היה להכריע על-ידי הצבעה.

שמואל הלפרט (יהדות התורה):

אני רוצה להגיד שני משפטים, אדוני היושב-ראש.

היו"ר מ' לוי:

לא נתתי לך רשות משם.

שמואל הלפרט (יהדות התורה):

בתור מגיש הצעת החוק אני רוצה משפט אחד.

היו"ר מ' לוי:

אני מבקש לשבת. בבקשה.

טלב אלסאנע (הרשימה הערבית המאוחדת):

אני מתחיל מהתחלה, אדוני היושב-ראש, חברי הכנסת. אני מבקש, ברשותכם, רבותי, יש נושא שהוא מאוד דחוף.

היו"ר מ' לוי:

הלפרט, אני קורא אותך לסדר בפעם הראשונה.

שמואל הלפרט (יהדות התורה):

– – –

היו"ר מ' לוי:

אני קורא אותך לסדר בפעם השנייה.

טלב אלסאנע (הרשימה הערבית המאוחדת):

אדוני היושב-ראש, חברי הכנסת, כבוד השר, עם כינונה הקימה הממשלה הזאת ועדת שרים למגזר הערבי בראשותו של השר מתן וילנאי, ולמגזר הבדואי – בראשותו של השר חיים אורון. בעניין זה נתלו תקוות כגודל הציפיות שהיו מהממשלה. אבל מאז כינונה – וחלפו מאז שמונה חודשים – שום דבר ממשי, מעשי, לא בוצע.

כבוד שר החקלאות, המינהלת, שאמורה לטפל בסוגיות ובנושאים של הבדואים, שלדעתי מלכתחילה היא מיותרת, משותקת. אתה יודע שאין לה יושב-ראש. האחריות למינהל מקרקעי ישראל נתונה לשר התשתיות, השר אלי סויסה. האחריות לנושאים של הבדואים – מוטלת עליך. אתה מחליט אחת, ושר התשתיות אחרת, והבדואים סובלים. הגיע הזמן שהממשלה תחליט מי האחראי למינהל מקרקעי ישראל. או שמעבירים את זה לממשלה, או שמעבירים את זה לאחריותך, או, לדעתי, שצריך למצוא פתרון אחר.

כבוד השר, הדבר השני הוא סוגיות מרכזי השירותים: מרעית, זרעית ובית-פלד. צריך לרדת אפילו מהשמות האלה. יש ביישובים תושבים בדואים, ואפשר לקרוא להם בשמות הערביים. מדוע כאילו מתביישים בשם הערבי? הרי בית-פלד זה אבו-תלול, אז אפשר לקרוא לו אבו-תלול. למרעית אפשר לקרוא כוחלה, וגם זה שם יפה.

מה קורה למשל? אחרי שמעלים את הסוגיה הזאת לדיון, כמו עניין באר-חיל, ביר-הדאג' אל-עזאזמה, מביאים את זה למועצה הארצית. המועצה הארצית לגבי ביר-הדאג' אל-עזאזמה מחליטה לא לדון ולהחזיר את העניין לוועדה המחוזית. מה, מצד שני, קורה בפועל? אותם אנשים משבט אל-עזאזמה ואותם אנשים מיישובים אחרים – לילדים שלהם אין בית-ספר ללמוד. הם נודדים עשרות קילומטרים.

היו"ר מ' לוי:

אני מבקש לסיים.

טלב אלסאנע (הרשימה הערבית המאוחדת):

אפילו לגבי מרפאה. אחרי שקופת-חולים כללית הסכימה, בתיאום עם משרד הבריאות, להקים מרפאה שם, מתנגדים להקים מרפאה למתן שירותים ל-3,000 נפשות שחיות במרחק של 70 ק"מ מבאר-שבע.

היו"ר מ' לוי:

תודה.

טלב אלסאנע (הרשימה הערבית המאוחדת):

כבוד היושב-ראש, ביום חמישי חל יום האדמה.

כבוד היושב-ראש, מאחר שאין הצעה של חבר הכנסת ויצמן שירי, ההצעה שלי היא הצעה רגילה – –

אחמד טיבי (התנועה הערבית להתחדשות):

עשר דקות.

טלב אלסאנע (הרשימה הערבית המאוחדת):

– – אני סבור שמגיעות לי עשר דקות ולא שלוש דקות.

היו"ר מ' לוי:

אל תהיה סבור. תלך אחר כך ותערער.

טלב אלסאנע (הרשימה הערבית המאוחדת):

בסדר.

היו"ר מ' לוי:

אתה כבר מדבר רבע שעה. אני מבקש לסיים.

אחמד טיבי (התנועה הערבית להתחדשות):

הצעה רגילה זה עשר דקות.

היו"ר מ' לוי:

חבר הכנסת אחמד טיבי, מה אתה רוצה?

אחמד טיבי (התנועה הערבית להתחדשות):

הוא גם בדואי, וגם עושים לו – – –

היו"ר מ' לוי:

מה אתה עושה שם?

אחמד טיבי (התנועה הערבית להתחדשות):

– – – לתת לו לדבר.

היו"ר מ' לוי:

אני מבקש לסיים.

טלב אלסאנע (הרשימה הערבית המאוחדת):

כבוד השר, ביום חמישי חל יום האדמה. אני חוזר ומתריע: המשך מדיניות של הריסת בתים, העדר הכרה ביישובים, 70,000 אנשים שחיים ביישובים לא מוכרים ויש להם בתים שאינם ראויים למגורים, העדר שירותי תשתית, שירותי בריאות, חינוך ורווחה – כל אלה הם מרשם בטוח להתפוצצות. הגיע הזמן שתתעוררו, ויפה שעה אחת קודם.

היו"ר מ' לוי:

תודה.

טלב אלסאנע (הרשימה הערבית המאוחדת):

אין סיבה להמשך השיתוק או לחוסר המעש שמאפיין את הממשלה הזאת.

היו"ר מ' לוי:

אדוני שר החקלאות ופיתוח הכפר ישיב.

אחמד טיבי (התנועה הערבית להתחדשות):

– – –

היו"ר מ' לוי:

חבר הכנסת אחמד טיבי, יש לך בעיה עם זה – אתה יכול לערער.

אחמד טיבי (התנועה הערבית להתחדשות):

– – –

היו"ר מ' לוי:

אתה יכול לערער. אם מצטרפים אליו שניים, זה שלוש דקות. אם הוא לבד, זה עשר דקות. הבנת? זה לא משנה אם הוא, השני, ישנו או איננו. חוץ מזה, אני חושב שהוא כבר דיבר 20 דקות.

האשם מחאמיד (הרשימה הערבית המאוחדת):

הוא עמד 20 דקות.

אחמד טיבי (התנועה הערבית להתחדשות):

הוא עמד 20 דקות.

שר החקלאות ופיתוח הכפר ח' אורון:

בשעון לוד הוא דיבר 20 דקות, בשעון הנגב הוא דיבר דקה.

היו"ר מ' לוי:

אתה – עוד יש לך טענות? דיר באלכ. הוא בכלל לא היה צריך לדבר. אתה יודע למה? קראתי אותו פעם שלישית לסדר, והוא היה בחוץ.

אחמד טיבי (התנועה הערבית להתחדשות):

שאלתי אותו, ואמרו – – –

היו"ר מ' לוי:

הכנסתי אותו. לכן, אני מבקש. אבל, חבר הכנסת אחמד טיבי, זו הגנה יפה מאוד.

שר החקלאות ופיתוח הכפר ח' אורון:

אדוני היושב-ראש, חברי הכנסת, חבר הכנסת טלב אלסאנע, אני מוכרח להודות – לא ברצון ולא בחדווה – שאני מסכים לחלק גדול מהדברים שאמרת. זה לא סוד שנושא מינהלת הבדואים בנגב הוא, לדעתי, קטע מיותר לחלוטין בתוך המכלול שאנו רואים פה, גם במליאת הכנסת. אף-על-פי שהיתה החלטה ברורה של העברת המינהל, ובתוכו המינהלת, למשרד ראש הממשלה, ההחלטה הזאת לא מתבצעת. היות שהיא לא מתבצעת, יש שיתוק ואי-יכולת לבחור ראש למינהלת כבר כמה חודשים. לצערי הרב, אני לא איש בשורות היום. יכול להיות שהייתי צריך לבקש ממישהו אחר להשיב על ההצעה לסדר-היום, אבל בחרתי – – –

היו"ר מ' לוי:

עד כמה שאני מבין, זה שר התשתיות עכשיו – –

שר החקלאות ופיתוח הכפר ח' אורון:

נכון.

היו"ר מ' לוי:

– – כי המינהל נשאר אצלו.

שר החקלאות ופיתוח הכפר ח' אורון:

אני לא יודע. כתוב בעיתון. אני לא יודע, ואני לא רוצה להיכנס לשאלה הזאת כרגע. אני יודע דבר אחד: מעבר לשאלה איפה בדיוק נמצא המינהל, אני חושב, חבר הכנסת טלב אלסאנע – ודיברנו על זה לא אחת – שאין שום סיבה מהותית שבעולם שהנושא הכואב הזה, שכל דחייה בטיפול בו ולו ביום אחד גורמת נזק וסבל גדול לא רק ל-70,000 תושבים בפזורה אלא גם עוד ל-70,000 תושבים שלא בפזורה, שגם בחלק גדול מהצרכים שלהם עדיין לא תלויים במינהלת לטיפול בבדואים. למשל – ואני מקווה שזה ישתנה בעתיד הקרוב – גם שכונה חדש ברהט, בהבדל משכונה חדשה בנתיבות או בשדרות, היא לא בתחום הסמכות של עיריית רהט אלא בתחום הסמכות של מינהלת הבדואים. אני בדעה, ששכונה חדשה ברהט צריכה להיבנות כפי שנבנית שכונה חדשה בכל מקום אחר, ואין שום סיבה שבעולם שהמינהלת תעסוק בבניית שכונה חדשה ברהט לבני רהט, שמצוקת הדיור בה היא גם גדולה מאוד.

תתפלא לשמוע, אני גם מסכים אתך באשר לשמות. אחת ההחלטות הראשונות של ועדת השרים לענייני הבדואים בנגב היתה לתבוע להחליף את השמות בשמות שמקובלים על תושבי המקום. אני כבר מקבל – וזה לא בסמכותי, ויש בארץ ועדות שמות וכו' – אבל קיבלנו החלטה פורמלית. אני יודע שזה מעשה סמלי, והוא לא פותר את הבעיה: לא באומבטין, לא באבו-תלול, ולא בביר-כוחלה וכל המקומות האלה שאין לי שום בעיה לקרוא להם בשמם הערבי ההיסטורי, ואני לא רואה שום סיבה לעסוק עכשיו בעברות שמות יישובים או מקומות ערביים.

עבד-אלמאלכ דהאמשה (הרשימה הערבית המאוחדת):

חבר הכנסת עזרא לא מסכים עם זה.

גדעון עזרא (הליכוד):

לא.

שר החקלאות ופיתוח הכפר ח' אורון:

יכול להיות שהוא לא מסכים. אני משמיע עכשיו לא רק דעה אישית פרטית שלי. אני מדבר גם – – –

היו"ר מ' לוי:

חבר הכנסת דהאמשה, הוא לא דיבר בכלל.

גדעון עזרא (הליכוד):

אני מסכים אתך.

שר החקלאות ופיתוח הכפר ח' אורון:

הוא מסכים אתי. אני לא חושב שיש איזו סיבה שהיישוב של אל-עזאזמה ייקרא בני-חיל.

גדעון עזרא (הליכוד):

יותר טוב, שידעו כולם שיש שם ערבים.

שר החקלאות ופיתוח הכפר ח' אורון:

לא. אני לא מבין למה זה צריך להיות בני-חיל. מבחינתי, זה יכול להיות עזאזמה. מבחינתי, זה יכול להיות ביר-הדאג' ויכול להיות שזה יהיה מקום אחר. אני בכלל לא מבין את המשחק הזה. לכן, זו לא הבעיה. אבל, חבר הכנסת אלסאנע וחברים אחרים, אני לא רוצה לעסוק בחלק הקל של העניין.

אני חושב, שהחלק הקשה של העניין הוא, שאנחנו מפגרים בגיבוש מדיניות של הממשלה להתמודדות עם שאלת הבדואים בנגב, אם כי אני חושב שקיבלנו החלטה אחת מאוד נכונה ומאוד משמעותית, שאומרת לנתק את אספקת השירותים השוטפים לתושבים בפזורה משאלת יישובם או פתרון בעיית הקרקעות שלהם; מים, חינוך, בריאות ושירותי רווחה בסיסיים – נכון, זה גם ברמה שלא תמיד מתאפשרת ביישוב מוסדר – הם לא נושאים יכולים להיות כלי להחלטה איפה יגורו התושבים הללו. לכן, קיבלנו החלטה על תוכנית מים, שאם היא היתה מתקבלת לפני כמה שנים – הייתי אומר: זו החלטה מהפכנית. עד היום, כולם יודעים פה, ואתה יודע בטח כמוני בדיוק, שכל יציאת מים של חצי צול בנגב היא נושא לדיון גנרלי. אדוני היושב-ראש, זה בערך מה שיש לך ולי בבית בערך ב-20 מקומות, ובנגב ל-100 או ל-1,000 איש. יציאת מים כזאת היא דיון לוועדה. אנחנו אמרנו: מים יסופקו – – –

גדעון עזרא (הליכוד):

זה שופר בהרבה בשנים האחרונות.

שר החקלאות ופיתוח הכפר ח' אורון:

זה שופר לעומת מה שהיה פעם. חבר הכנסת גדעון עזרא, בכל זאת צריך להפסיק את המצב ששאלת יציאות המים תהיה נושא שבאמצעותו אנשים יחליטו לגור כאן או כאן. עובדה, ואתה יודע כמוני, שבדואי אחד לא זז ממקומו כי סיפקו לו או לא סיפקו לו מים, אלא הוא זז או החליט לזוז או לא החליט לזוז מסיבות לגמרי אחרות.

אני לא רוצה להאריך בשעה הזאת. אני רוצה לומר רק דבר אחד. אני מקווה, חבר הכנסת אלסאנע, שהרצון הטוב שהממשלה הזאת מגלה – ואני מצהיר ואומר כאן שהממשלה מגלה אותו, ונכון, אנחנו מתקשים לבצע אותו – הרצון הטוב הזה להתקדם בפתרון בעיית הבדואים בנגב, מתוך יתר הבנה ותוך יתר הידברות עם האוכלוסייה, יסייע. אני לא אקבע מי הנציגות האותנטית של האוכלוסייה הבדואית בנגב. אתה יודע, וחברים נוספים יודעים, שיש מי שרוצה לומר "רק אני, ולא מישהו אחר". מבחינתי אין "רק אני". יש גופים וולונטריים, נשתף פעולה. יש גופים נבחרים, נשתף פעולה. אני מקווה מאוד שבבחירות שיתקיימו במהלך חודש ספטמבר – ובחורה עוד קודם, ביוני – תיווצר גם הנהגה נבחרת, לא רק בשני יישובים כמו שיש היום, בתל-שבע וברהט, אלא גם עוד בחמישה יישובים, וההנהגה הזאת תהפוך לכתובת מוכרת, בצד כתובות נוספות.

אני מאוד מקווה שבימים הקרובים, כחלק מהסדרת הנושאים בקואליציה – או גם ללא הסדרת כולם – נפתור את שאלת מינהלת הבדואים בנגב. לכל אלה שאומרים למה צריך אותם אני רוצה לומר: עם כל הבעיות שיש, אני לא חושב שקיים כלי נכון יותר מאשר לרכז מאמצים שהם בסדר גודל לאומי, כי כל מי שמכיר את הנתונים יודע, שאם לא נגיע בתוך שנה-שנתיים להשקעות בסדר גודל של מיליארד שקל בשנה – לא 215 מיליון שקל, כמו שיש השנה בתקציב, אלא כמיליארד שקל בשנה – – –

טלב אלסאנע (הרשימה הערבית המאוחדת):

– – –

שר החקלאות ופיתוח הכפר ח' אורון:

אני לא יכול להכחיש מה שאתה אומר.

היו"ר מ' לוי:

נא לסיים. כולם עייפים.

שר החקלאות ופיתוח הכפר ח' אורון:

אני מסיים. יש סכנה, שלמרות הרצון, גם הסכום הזה של 215-214 מיליון שקל לא ינוצל.

מכל מקום, אני עושה את כל מה שאני יכול לעשות – ובמציאות הזאת זה לפעמים לא קל – כדי שהכספים האלה ינוצלו למטרות שיש לגביהן הסכמה ושנלך ונגבש תוכנית פעולה משותפת בין ועדה, בין המינהלת ובין נציגי הבדואים בנגב, ונוכל להתחיל מהלך שהוא הכרחי לא רק מבחינת הבדואים, אלא מבחינת כל תושבי הנגב. בעיית הבדואים בנגב היא כבר מזמן לא בעיה של הבדואים בלבד. כמובן, היא קודם כול בעיה שלהם, אבל היא בעיה של הנגב כולו, וכל מי שעיניים בראשו – בדואי, יהודי שחי בנגב – מבין שאי-פתרון הבעיה הזאת הופך לבעיה הקשה ביותר לנגב כולו.

אני מקווה שנצליח להתקדם בשיתוף פעולה.

היו"ר מ' לוי:

מה אדוני השר מציע?

שר החקלאות ופיתוח הכפר ח' אורון:

אין לי התנגדות להעברת הנושא לוועדה.

טלב אלסאנע (הרשימה הערבית המאוחדת):

דיון במליאה, כבוד השר.

שר החקלאות ופיתוח הכפר ח' אורון:

אין לי התנגדות לדיון במליאה. מבחינה זו אני חופשי.

היו"ר מ' לוי:

תודה. חבר הכנסת האשם מחאמיד, הצעה אחרת.

האשם מחאמיד (הרשימה הערבית המאוחדת):

אדוני היושב-ראש, אדוני השר, חברי הכנסת, מתוך היכרות של שנים אני בטוח שג'ומס, חיים אורון, כשר בממשלה, יש לו רצון טוב, אבל אני בטוח, שאין לך כנראה היכולת, כי לא נותנים לך ולא ייתנו לך, כי הממשלה הזאת מפגרת בהרבה תחומים, בכל התחומים.

אדוני השר, כשאני עובר בנגב, אני מרגיש כאילו הערבים הבדואים בנגב הם מחוץ לתחום, זו לא מדינת ישראל.

היו"ר מ' לוי:

מה הצעתך?

האשם מחאמיד (הרשימה הערבית המאוחדת):

ראשית, אדוני השר, אולי צריך לבטל את "הסיירת הירוקה". היא רק גורמת נזק, מוסיפה סבל לסבלה של האוכלוסייה הערבית הבדואית.

היו"ר מ' לוי:

תודה.

האשם מחאמיד (הרשימה הערבית המאוחדת):

דבר שני, מדוע לא פועלים להקים בתי-ספר ביישובים המכונים בלתי מוכרים? פשוט מאוד, קצת רחמנות על אותם ילדים. תודה רבה.

היו"ר מ' לוי:

ובכן, חברים, אנחנו ניגשים להצבעה. השר מציע דיון במליאה, נכון?

קריאה:

תוצאות ההצבעה הקודמת לא נמחקו.

היו"ר מ' לוי:

הצבעה ידנית. מי בעד דיון במליאה? מי נגד?

### הצבעה

### בעד ההצעה לכלול את הנושא בסדר-היום – רוב

### נגד – מיעוט

### נמנעים – מיעוט

### ההצעה לכלול את הנושא בסדר-היום של הכנסת נתקבלה.

היו"ר מ' לוי:

ובכן ההצעה התקבלה, יהיה דיון במליאה.

# הצעה לסדר-היום

# מצב החקלאות במגזר הערבי

היו"ר מ' לוי:

אנחנו עוברים להצעה לסדר-היום מס' 2201: מצב החקלאות במגזר הערבי – של חבר הכנסת מוחמד כנעאן. בבקשה.

גדעון עזרא (הליכוד):

זו הצעה דחופה, תעשה לו מזה הצעה דחופה.

היו"ר מ' לוי:

זו הצעה רגילה, שלוש דקות.

קריאה:

לא, רגילה זה לא שלוש דקות.

קריאה:

בסוף היום, בסוף המושב, זה שלוש דקות.

מוחמד כנעאן (הרשימה הערבית המאוחדת):

זו הצעה רגילה.

היו"ר מ' לוי:

טוב, דבר פחות, כי אנחנו עייפים. מה קרה?

מוחמד כנעאן (הרשימה הערבית המאוחדת):

זו הצעה רגילה. יש לי הרבה מה לדבר.

האשם מחאמיד (הרשימה הערבית המאוחדת):

אני יכול להירשם?

היו"ר מ' לוי:

תלוי מה השר ישיב. אם תהיה התנגדות של השר, אז תוכל אתה להציע הצעה אחרת.

מה קרה, יש הסכם אצל ש"ס?

קריאות:

– – –

היו"ר מ' לוי:

יש הסכם? כולם סביב נהרי. מתגבש איזה הסכם, נהרי?

קריאות:

– – –

היו"ר מ' לוי:

בבקשה לשבת, אולי אני אתן לכם – – –

יאיר פרץ (ש"ס):

– – –

היו"ר מ' לוי:

חבר הכנסת יאיר פרץ, חבר הכנסת יאיר פרץ, מה קרה פתאום? דוד טל, מה קרה?

מוחמד כנעאן (הרשימה הערבית המאוחדת):

עברה דקה, אדוני. זה לא על חשבוני.

דוד טל (ש"ס):

אדוני, הגברת עומדת לידי, אני במקומי, היא לא במקומה, אבל היא ממרצ, אתה מרשה לה, זה בסדר. אני במקומי, ואתה מאשים אותי – – –

היו"ר מ' לוי:

אבל לפי הצעת החוק של חברת יעל דיין אתה יכול להגיש הצעה.

טלב אלסאנע (הרשימה הערבית המאוחדת):

– – – וגם חרדי.

מוחמד כנעאן (הרשימה הערבית המאוחדת):

זה לא על חשבוני. תן לי את הדקה וחצי, אדוני היושב-ראש.

היו"ר מ' לוי:

מה קרה? אתה יכול לדבר גם פחות. בבקשה, דבר.

מוחמד כנעאן (הרשימה הערבית המאוחדת):

לא, אני מצטער מאוד, לא על חשבוני. מה זה?

היו"ר מ' לוי:

דבר, אני אתן לך.

מוחמד כנעאן (הרשימה הערבית המאוחדת):

אתה מנהל משא-ומתן אתם ועל חשבוני? מה זה?

גדעון עזרא (הליכוד):

חבל על הזמן.

מוחמד כנעאן (הרשימה הערבית המאוחדת):

מה זה? אני לא ארד מכאן.

מאיר פרוש (יהדות התורה):

– – –

היו"ר מ' לוי:

אתה רוצה לדבר או – – –

מוחמד כנעאן (הרשימה הערבית המאוחדת):

אז תן לי את הזמן שלי.

היו"ר מ' לוי:

אני אתן לך את הזמן. דבר. תתחיל לדבר, נו.

מוחמד כנעאן (הרשימה הערבית המאוחדת):

אדוני היושב-ראש, אדוני שר החקלאות, חברי חברי הכנסת, אני מעלה הצעה לסדר-היום על מצב החקלאות במגזר הערבי, שלצערי הרב הולך ומידרדר משנה לשנה, מממשלה לממשלה, משר חקלאות לשר חקלאות, ועד היום ממשלות ישראל לא נתנו מענה אמיתי על הבעיות הדחופות של החקלאות במגזר הערבי.

אדוני השר, רק לאחרונה – חבר הכנסת האשם מחאמיד, עם כל הכבוד, אל תפריע לי, כהרגלך. אם לא הייתי חבר סיעתך, מה היית עושה?

דוד טל (ש"ס):

כנראה הוא היה מוריד אותך מעל הבמה.

מוחמד כנעאן (הרשימה הערבית המאוחדת):

כנראה, כך, אבל הוא לא יכול לעשות את זה.

אדוני השר, בשנת 1989 קוצצו כ-10% ממכסת המים לחקלאות במגזר הערבי. בשנת 2000, לקראת העונה הבאה, מכסת המים לחקלאות ירדה מ-600 קוב לדונם ל-280 קוב לדונם. לפי כל הנתונים, לפי אנשים יודעי דבר, אין אפשרות לגדל דונם מלפפונים ב-280 קוב לעונה. זאת אומרת, משרד החקלאות או האחראים למשק המים במדינת ישראל הורסים במו ידם את החקלאות במגזר הערבי. מה עוד שלאחרונה, כתוצאה מהאבטלה הגואה, מחוסר תעשייה ביישובים הערביים בכלל, הרבה משפחות והרבה אנשים נאלצים בלית ברירה לעבוד בחקלאות על מנת לפרנס ולו במעט את המשפחות שלהם.

כידוע לך, מרבית המשפחות במגזר הערבי הן משפחות ברוכות ילדים, שלאורך כל השנים התבססו על עבודה חקלאית, אך לאחרונה זה בלתי אפשרי. מי כמוך יודע – ואתה ביקרת ביישובים שפרעם, אעבלין, תמרה והאזור – שבקיץ שעבר היתה אינתיפאדת המלפפונים, ועד היום הזה לא קיבלו פיצויים על כל הנזק שנגרם, למרות ההבטחות החוזרות ונשנות. האנשים אפילו לא הספיקו לשלם תמורת חומרי הריסוס שקיבלו ממקומות שונים כתוצאה מהריסת היבולים בשנה שעברה.

השנה, אדוני השר, יש סכנה רצינית מאוד שמחייבת מדיניות ברורה ואחראית כלפי החקלאות במגזר הערבי, מדיניות שתפחית ב-50% את הקיצוץ, שתאפשר גידול של עונה אחת לפחות בכל היישובים הערביים, אם נביא בחשבון שהגידול המרכזי שנותר היום במגזר הערבי – כ-85% מכלל האוכלוסייה הערבית מגדלת מלפפונים, ויתרת ה-15% – ירקות. על מנת לגדל דונם מלפפונים בעונת הקיץ צריך לפחות 15 קוב מים. בלי זה פשוט אי-אפשר לגדל מלפפונים. המכסה שנותרה היום עומדת על 280 קוב מים לדונם. הדבר הזה פשוט מדליק נורה אדומה.

אדוני השר, אני פונה אליך ופונה לממשלת ישראל להביא בחשבון את הדברים האלה. ישבתי עם כ-40 אגודות באזור הצפון, שכולן מתבססות וחיות על החקלאות, ובעיקר בעונת הקיץ.

כידוע לך, אדוני השר, מתוך האדמה החקלאית במדינת ישראל שיש לה מים, קרוב ל-2 מיליוני דונם, מיליון ו-934,000 דונם, שמתוכם רק 72,000 דונם במגזר הערבי. דהיינו, 3.7% בלבד מכלל האדמות המושקות במים – זו החקלאות במגזר הערבי. מתוך זה כביש חוצה-ישראל יגזול כ-25,000 דונם אדמה חקלאית גרידא, אדמה חקלאית נטו.

היו"ר ג' עזרא:

במשולש, מושקית?

מוחמד כנעאן (הרשימה הערבית המאוחדת):

כן, במשולש, מושקית. הן במשולש והן בצפון.

על כן, אני מאוד מקווה, שכבוד שר החקלאות, שאמור לעמוד לצדם של החקלאים, יתנגד בתוקף לכביש חוצה-ישראל.

מעבר לכך, אדוני השר, האדמה שלא מושקית במים, אם נביא בחשבון שהדבר הזה איננו מביא למינימום שבמינימום ולא מאפשר חיים בכבוד לכל משפחה שאין לה מים, מספר הדונמים היום במגזר הערבי בקטע הזה הוא 501,000 דונם, כ-34% מכלל האדמה שאינה מושקית במים. בקטע הזה 34% במגזר הערבי, לעומת 3%.7 אדמה מושקית במגזר הערבי. רואים את הפער.

טלב אלסאנע (הרשימה הערבית המאוחדת):

לא כולל את הנגב, כי אם זה היה כולל את הנגב, זה לא היה עולה ל-50%.

מוחמד כנעאן (הרשימה הערבית המאוחדת):

כולל הכול. אני מדבר על המגזר הערבי בכלל. יש לי נתונים על החקלאות במגזר הערבי בכלל. לא חילקתי את הנתונים לצפון, משולש ודרום. אני מדבר באופן כללי. לא דיברתי על אדמות נטועות עצי זית או דברים כאלה. אני פשוט לא רוצה להרבות במספרים, אף שכולם ברשותי.

על כן, אדוני היושב-ראש, אדוני השר, אני פונה מעל דוכן הכנסת למשרד החקלאות, לשר החקלאות, לראש הממשלה, לממשלה כולה, שיפחיתו את קיצוץ מכסות המים לחקלאות בעונת הקיץ הקרובה, על מנת להציל את החקלאות במגזר הערבי, על מנת שלא להוסיף אלפי משפחות אל מתחת לקו העוני, על מנת שלא להוסיף אלפי משפחות למעגל המובטלים, נוסף על אחוז האבטלה הגדול ביותר במדינת ישראל. אדוני שר החקלאות, אני מדבר אליך.

שר החקלאות ופיתוח הכפר ח' אורון:

אני שומע.

מוחמד כנעאן (הרשימה הערבית המאוחדת):

זאת ועוד, האגודות החקלאיות לא יכולות לספק את הכמות המבוקשת למפעלי התעשייה, נוסף על הפגיעה הצפויה בהכנסותיהן של אלפי משפחות המגדלים, במיוחד, כמו שאמרתי קודם, כאשר הרבה משפחות פונות בשנים האחרונות לענף החקלאות בגלל המיתון והאבטלה הגבוהה במשק.

מקסים לוי (ישראל אחת):

הוא עוד מדבר?

מוחמד כנעאן (הרשימה הערבית המאוחדת):

תראו מי שמדבר, הדברן הגדול ביותר בכנסת והמפריע התורני בכל הוועדות שהוא יושב בהן. והוא עוד מדבר. זה מראה את הרצינות שלך ואת היחס שלך לחקלאות במגזר הערבי. זה לא פלא, כי אתה מישראל אחת.

יעקב ליצמן (יהדות התורה):

עוד מעט יוציאו אותו.

היו"ר ג' עזרא:

אתה שומע, מוחמד, היו חקלאים בתמרה שאמרו לי שהם רוצים לקחת מים של חקלאי אחד ולתת לחקלאי השני מפני שהמים לא מספיקים. משרד החקלאות לא הסכים.

מוחמד כנעאן (הרשימה הערבית המאוחדת):

גם זה לא אפשרי.

אדוני השר, מי כמוך יודע, שהיום יש רק כ-2,000 דונם חממות בכל המגזר הערבי, שמהווים 2% מכלל החממות במדינת ישראל. מי כמוך יודע שלחממות לא קיצצו יותר מ-10%, דבר שמפחית כמעט עד לאפס את כמות המים ביישובים הערביים. אני אומר דברים בדוקים על-ידי אגודות שיתופיות, אגודות מסודרות, שיש להן כל החשבונות שלהן, וכל הכמויות מטעם "מקורות". לדעתי, אי-אפשר להתווכח עם המספרים, אי-אפשר להתווכח על הנתונים. אני מדבר כחקלאי, בן למשפחה חקלאית, שמגדלת כל קיץ מלפפונים וירקות באזור תמרה. אני מכיר את המצב שם ואני מכיר את המצב באזור הצפון.

היו"ר ג' עזרא:

בבקשה לסיים. כבר דיברת 12 דקות. בחייך, גמרת את הנאום.

מקסים לוי (ישראל אחת):

– – –

מוחמד כנעאן (הרשימה הערבית המאוחדת):

אני מאוד מקווה, אדוני השר, שהשנה לא תיאלץ לסייר בצפון עקב שביתת החקלאים.

היו"ר ג' עזרא:

תודה רבה.

מוחמד כנעאן (הרשימה הערבית המאוחדת):

לא תיאלץ לסייר בצפון עקב שביתה המונית לא רק של חקלאים אלא של כל התושבים, כי כל המשפחות וכל היישובים נפגעים מזה, כי לא נותר למשפחות הערביות וליישובים הערביים איפה לעבוד חוץ מאשר לעבד את האדמה שלהם, את הקרקע שלהם.

היו"ר ג' עזרא:

תודה רבה. גמרנו, דיברת כבר. מוחמד, בחייאתכ.

מוחמד כנעאן (הרשימה הערבית המאוחדת):

פנייתי האחרונה – אני מאוד מקווה, יחד אתך, אדוני השר, נעמוד ונמנע את סלילתו של כביש חוצה-ישראל, הכביש שיחצה את האדמות בצורה נחרצת. תודה.

היו"ר ג' עזרא:

תסלח לי, כבר ארבע פעמים אמרתי לך לסיים. גמרנו. יאללה, תודה. הרגת אותנו. חאלס. אדוני השר, בבקשה.

שר החקלאות ופיתוח הכפר ח' אורון:

אדוני היושב-ראש, חברי הכנסת, בדברי אני רוצה להתייחס לשלוש נקודות מתוך המכלול שהעלה כאן חבר הכנסת כנעאן, כי הוא פרס יריעה רחבה מאוד. אני לא בטוח שבמסגרת הזמן ובסבלנות שיש אפשר יהיה להקיף את כל הנקודות.

השאלה הראשונה היא שאלת מצבה של החקלאות במגזר הערבי כולו. ללא ספק, התהליכים שעוברים על החקלאות במדינת ישראל עוברים גם על החקלאות הערבית, ואנחנו חייבים להתמודד אתם, לא מתוך עצימת עיניים, אלא מתוך ידיעה בפני מה אנחנו עומדים. למשל, היו כמה כפרים במשולש שהיתה בהם חקלאות מפוארת מאוד, חקלאות חממות וגידולים אינטנסיביים, ביחידות משק שלפני כמה שנים נחשבו ליחידות משק סבירות יחידות של 4-5 דונם חממה. זה נחשב למשק מאוד מפותח.

בתהליכים שעוברים על החקלאות היום, יחידת משק של 10, 15 או 20 דונם, יש קושי גדול לקיים בה את רמת התפוקה והפיתוח הנדרשת. מבחינת משרד החקלאות, אנחנו מוכנים להיות שותפים לקידום התהליך הזה בכל עוצמתו. יש קושי שכרוך במבנה הבעלויות על הקרקע, שכרוך ביכולת לרכז את השטחים שמדובר בהם. יש מקומות שבהם התגברו על העניין הזה, אבל יש מקומות שבהם העניין עדיין לא נפתר, ואנחנו בהחלט היינו רוצים להתמודד עם השאלה הזאת.

יש שאלה נוספת, שהופכת להיות יותר ויותר מרכזית, והיא השימוש במים מושבים, במי קולחין. בסיורים במגזר הערבי – ואני מקפיד שלא לקיים יום סיור בלי לקיים בתוכו גם סיור ביישוב אחד או בשניים במגזר הערבי, וכבר הייתי בהרבה מקומות בתקופה שבה אני שר החקלאות – ביקרתי ביישובים כדי לעודד את החקלאים באותם נושאים שאני מאמין שניתן לעודד אותם.

אני אמנה בקצרה כמה מהם: נושא של שנטוע ופעולה יותר אינטנסיבית במטעים. למשל, השקעה במטעי זיתים. אנחנו רואים את עצמנו שותפים בהשקעות בתחום הזה. אני יכול לומר כאן, ואני מקווה שהעניין יאושר, שהעלינו את הנושא הזה בפני ועדת המנכ"לים שעוסקת בנושאים של המגזר הערבי, לתת שיעור מענק גבוה יותר באזור שאיננו בעדיפות ואין בו מענקים בחקלאות. לתת מענק בתחומים הללו, למשל בתחום של שנטוע מטעים, בתחום של דרכים חקלאיות, מעבר למקומות שיש בהם מענקים באזור עדיפות א' וב', שבהם ניתנים המענקים על-פי מה שמקובל.

טלב אלסאנע (הרשימה הערבית המאוחדת):

באילו סכומים למשל?

שר החקלאות ופיתוח הכפר ח' אורון:

בסכומים של 20% ו-30% מגובה המענק, כפי שמקובל. דרך אגב, זה בכל התחומים, גם בחממות, גם בדרכים חקלאיות, גם בהצעות שהבאתי לראשי מועצות ואמרתי שנעשה יחד מפעל כדי להוציא רפתות ודירים מתוך היישובים. אתם מכירים יישובים, אני לא אזכיר פה שמות, שבהם הרפתות נמצאות בתוך היישובים ומהווות מטרד אקולוגי. הצעתי שנקים יחד מחוץ ליישוב, במקרים מסוימים על קרקע של מינהל מקרקעי ישראל, רפת או דיר, כמובן שכל אחד בחלק שלו, אבל באזור מרוכז. כך אפשר יהיה להגיע לאספקת מים וחשמל באופן מרוכז ולהוזיל כך את העלויות. בדרך זו גם נוכל לפתור בעיה של איכות סביבה בתוך היישוב וגם להעלות את רמת הרפת או הדיר מחוץ ליישוב.

אני יודע שהרשויות נמצאות במצוקה כספית גדולה מאוד, ולפעמים המענק בגובה של 30% או אפילו 40% לא מספיק כדי למצוא את הסכום הנוסף. אני מקווה שבסופו של דבר בכמה מקומות נוכל להתקדם בנושא הזה.

אני מקווה, שוועדת הכלכלה, בישיבתה ביום חמישי, תאשר פנייה שלנו להקציב פעם ראשונה עשר מכסות ללול פיטום במגזר הערבי. אני יודע שזה לא הרבה, אבל זה פי-עשרה או פי אין-סוף יותר ממה שהיה עד עכשיו.

יאיר פרץ (ש"ס):

כמה זה מכסה?

שר החקלאות ופיתוח הכפר ח' אורון:

עד גובה של 50 טונות ליחידה אחת, וזאת התחלה.

יש למעלה מ-50 או 60 פניות, יהיה הליך מיון מסודר של הפונים, ואני מקווה שבכך נפרוץ פריצה מסוימת.

אני רוצה לומר, חבר הכנסת כנעאן, משהו בנושא המים – אני מכיר את המצוקה. אנחנו מקצצים השנה 40% ממכסת המים בחקלאות. לצערי, בינתיים רק בחקלאות, למרות כל הדיבורים.

מוחמד כנעאן (הרשימה הערבית המאוחדת):

נוסף על 10% מ-89'?

שר החקלאות ופיתוח הכפר ח' אורון:

לא בנוסף. 40% ממכסת המים נוסף על 10% מ-89', שיעני ראחת, לא קיימת. זה ממוצע ויש חקלאים שמקצצים להם 100%. זה לא במגזר הערבי, כי הגידולים הם לא במגזר הערבי. אבל יש חקלאים שמקצצים להם 100% בשטחים פתוחים.

אני מכיר את הבעיה של גידול המלפפונים בתמרה ובמקומות אחרים. ביום חמישי הקרוב תשב ועדה לחריגים, שבין השאר תדון בפנייה המיוחדת של החקלאים בתמרה, שמגדלים מלפפונים, כי הקיצוץ במכסת המים שם גורם למשבר מאוד מאוד גדול.

אולי זה מפתיע אותך, אבל אני לא מחליט בזה לבד. יש ועדה ששומעת את כל הבקשות. היות שמדובר בקיצוץ, צריך להיות ברור, שברגע שאתה נותן לא', אתה לא נותן לב', או שאתה לוקח מב', כי אין עוד מים. זה לא לחלק עוד. יש סכום שאי-אפשר לפרוץ אותו, כי פשוט אין מים.

היו"ר ג' עזרא:

אבל אם ב' מוותר – – –

שר החקלאות ופיתוח הכפר ח' אורון:

אם ב' מוותר במסגרת אגודת מים אחת – מעבירים. אם ב' מוותר במסגרת אגודות מים שונות – לא מעבירים. כך במגזר היהודי וכך במגזר הערבי, מסיבה אחת מאוד פשוטה, אדוני היושב-ראש, כי ראינו מניסיון השנה שעברה, שבמעבר הזה גם מישהו חותך קופונים. אני מקווה שלא אתה ולא אני רוצים, שאם מישהו קיבל מכסת מים בשביל לגדל, אם הוא לא משתמש בה, הוא ימכור אותה למישהו אחר. במדינת ישראל נכון לעכשיו, מים מוכרת רק המדינה. אני לא מדבר על מישהו שיש לו באר פרטית, כי אני לא אגיד לו מה לעשות אתה. מים מוכרת רק המדינה.

לכן אי-אפשר להעביר מים. אנחנו לא מתערבים אם באגודה מסוימת – ואני יודע ויושבים פה חקלאים שיודעים, שלא כל המים באגודה בתמרה הם לפי מי שמקבל אותם באופן אישי. בתוך האגודה אפשר להעביר את המכסות. אי-אפשר להעביר מים מאגודה לאגודה. אני אומר שוב, אין פה הבדל בין יישוב יהודי ליישוב ערבי.

אני רוצה גם לומר פעם נוספת בנושא הפיצויים על משבר – מה שאתה קורא "אינתיפאדת המלפפונים". עזבו את האינתיפאדה. יש אחת, מספיק. נשאיר את השם הזה בשבילה. משבר המלפפונים שהיה בשנה שעברה – אתה יודע שאנחנו מטפלים בזה.

מוחמד כנעאן (הרשימה הערבית המאוחדת):

אני מקבל את התיקון.

שר החקלאות ופיתוח הכפר ח' אורון:

האמת היא, שכבר היום יש סוג של פתרון. אני מאוד רוצה לשפר אותו עוד במשהו. אתם פניתם לשר האוצר, אני פניתי לשר האוצר, ואני מנסה לראות אם אפשר לשפר עוד משהו, כי אני יודע שהמשבר היה קשה.

חבר הכנסת כנעאן, דיברנו על זה לא אחת, אני רוצה שנדע, כי יש מספיק בעיות אמיתיות, ובוא לא נוסיף בעיות לא אמיתיות – מדובר פה בפיצוי שהוא מיוחד, כי אם היה נזק השנה בזיתים, קיבלו פיצוי כל מגדלי הזיתים. מדובר פה בנזק שהוא תוצאה של שביתה, ולכן יש פה פתרון מיוחד. אין פיצוי, כי אם היה נזק של 100 מיליון שקל בגלל שביתה בנמלים, אף אחד לא מפצה. במקרה זה לא היה נזק טבע, היה נזק כתוצאה משביתה. אבל למרות זה, ואני יודע למה זה גרם בשניים-שלושה יישובים שזו היתה פרנסתם כל השנה, אנחנו מנסים מאוד לעזור להם, כדי שיוכלו לגדל בשנה הבאה.

אבל אני מציע שנראה את זה כמו שזה, כי זה לא איזה דבר שנותנים או לא נותנים ליישוב א' או ליישוב ב', אלא מדובר בפעולה שהיא מוצדקת, אבל היא בהחלט מעבר למה שמתחייב מהכללים הפשוטים.

היו"ר מ' לוי:

מה השר מציע?

שר החקלאות ופיתוח הכפר ח' אורון:

עוד משפט אחד. אני רוצה לומר, ובנקודה השלישית הזאת לסיים – אנחנו קיימנו כמה ישיבות במשרד כדי לנסות לקדם את הטיפול הכולל בחקלאות במגזר הערבי. הוצגה לפנינו תוכנית שהוכנה על-ידי מתכנן מרשות התכנון, שהוא עצמו אגרונום וכלכלן ערבי, והוא הציג תוכנית שלמה שאנחנו מנסים לקדם אותה כמהלך כולל שהזכרתי בו רק כמה נקודות.

אני מקווה, למרות הקושי – ואני אומר עוד הפעם, חלק מהקשיים הם קשיים של החקלאות כולה; חלק מהקשיים הם קשיים ספציפיים של החקלאות הערבית, ואני מאמין ומקווה, אם כי זה לא קל, שנוכל במאמץ משותף לקדם את הנושאים הללו.

מבחינתי, כמו בסעיף הקודם, אני חושב שהפורום המתאים לדיון הזה הוא ועדת הכלכלה. הוא יהיה יותר ענייני ויותר מסודר, ואני בהחלט אשמח להשתתף בו. אבל אם המציע או מישהו אחר יציע לקיים דיון במליאה, אין לי התנגדות לדיון במליאה.

היו"ר מ' לוי:

חבר הכנסת כנעאן, אתה מסכים להצעת השר שהדיון יתקיים בוועדת הכלכלה?

מוחמד כנעאן (הרשימה הערבית המאוחדת):

אני מבקש דיון במליאה.

היו"ר מ' לוי:

דיון במליאה. מה אומר השר?

שר החקלאות ופיתוח הכפר ח' אורון:

אני לא מתנגד.

היו"ר מ' לוי:

לא מתנגד.

מי בעד? מי נגד? מי נמנע?

### הצבעה

### בעד ההצעה לכלול את הנושא בסדר-היום – רוב

### נגד – מיעוט

### ההצעה לכלול את הנושא בסדר-היום של הכנסת נתקבלה.

היו"ר מ' לוי:

פה-אחד.

# הצעת חוק שעות עבודה ומנוחה (תיקון מס' 10) (הפסקה לצורכי תפילה) התש"ס–2000

# (קריאה ראשונה)

היו"ר מ' לוי:

הצעת חוק שעות עבודה ומנוחה (תיקון מס' 10) (הפסקה לצורכי תפילה), התש"ס–2000, בקריאה ראשונה – של חבר הכנסת אברהם רביץ. בבקשה.

אברהם רביץ (יהדות התורה):

אדוני היושב-ראש, אני מרחם על חברי הכנסת, ואפילו על עצמי קצת, ולכן אני לא מתכוון לשאת נאום. אני רק רוצה להודות לכל חברי הכנסת. בקריאה הטרומית מכל חלקי הבית הצביעו עבור הצעת החוק ההגיונית הפשוטה הזאת, לאפשר לבן-אדם יהודי, ערבי, להתפלל תוך כדי עבודה.

לכן אני מבקש להצביע. גם חברי הכנסת שנרשמו, כל אלה שדיברתי אתם, מוותרים על רשות הדיבור.

היו"ר מ' לוי:

תודה.

חברי הכנסת, אנחנו ניגשים להצבעה בקריאה ראשונה. מי בעד? מי נגד? מי נמנע?

### הצבעה

### בעד ההצעה להעביר את הצעת החוק לוועדה – רוב

### נגד – מיעוט

### ההצעה להעביר את הצעת חוק שעות עבודה ומנוחה (תיקון מס' 10) (הפסקה לצורכי תפילה), התש"ס–2000, לוועדת העבודה, הרווחה והבריאות נתקבלה.

היו"ר מ' לוי:

אנחנו מעבירים את הצעת החוק לוועדת העבודה, הרווחה והבריאות.

אברהם רביץ (יהדות התורה):

תודה רבה, אדוני היושב-ראש.

# הצעת חוק השיפוט הצבאי (תיקון מס' 36), התש"ס–2000

# (קריאה שנייה וקריאה שלישית)

היו"ר מ' לוי:

אנחנו עוברים להצעת חוק השיפוט הצבאי (תיקון מס' 36), התש"ס–2000, בקריאה שנייה ובקריאה שלישית. לחוק יש מסתייגים. חבר הכנסת רענן כהן לא נמצא באולם. חבר הכנסת רחבעם זאבי לא נמצא באולם. למעט חבר הכנסת מאיר פרוש. אתה מסיר את ההסתייגות?

מאיר פרוש (יהדות התורה):

– – –

דן מרידור (יו"ר ועדת החוץ והביטחון):

הוא יסיר, הוא יסיר. הוא אדם הגיוני, הרב פרוש.

אדוני היושב-ראש, כנסת נכבדה, אני מתכבד להביא לבית בשם ועדת החוץ והביטחון את הצעת חוק השיפוט הצבאי (תיקון מס' 36), התש"ס–2000. להצעת החוק הזאת יש היסטוריה חשובה. על-פי המבנה החוקתי שלנו, אדוני היושב-ראש, הכנסת, כשהיא מחוקקת חוקים, היא איננה חופשייה לחוקק ככל שהיא תרצה. היא כפופה לחוקי-היסוד שהיא עצמה קבעה.

בחוק-יסוד: כבוד האדם וחירותו, שהוא אחד מאבני היסוד של החוקה המתהווה שלנו, כתוב בסעיף 5: אין נוטלים ואין מגבילים את חירותו של אדם במאסר, במעצר, בהסגרה או בכל דרך אחרת. דהיינו, כשהכנסת מחוקקת חוקים, היא צריכה לזכור את הסעיף הזה, שאוסר להגביל את חירותו של אדם או ליטול אותה במאסר או במעצר וכן הלאה.

אבל בסעיף 8 לאותו חוק-יסוד: כבוד האדם וחירותו כתוב: אין פוגעים בזכויות שלפי חוק-יסוד זה – אני מוסיף: הזכות של אדם שלא יאסרו אותו או יעצרו אותו – אלא בחוק ההולם את ערכיה של מדינת ישראל, שנועד לתכלית ראויה ובמידה שאינה עולה על הנדרש, או לפי חוק כאמור מכוח הסמכה מפורשת בו.

דהיינו, אם הכנסת רוצה ליטול את חירותו של אדם במעצר, היא רשאית לעשות את זה, אבל הנטילה הזאת וההגבלה הזאת צריכות לעמוד במבחנים החוקתיים של פסקת ההגבלה, הלוא היא סעיף 8 לחוק-היסוד.

על מי חל חוק-היסוד הזה ומי חייב לכבד את הזכויות שהחוק מעניק לתושבים, לאזרחים, לאנשים? סעיף 11 לחוק-יסוד: כבוד האדם וחירותו אומר – אני קורא: כל רשות מרשויות השלטון חייבת לכבד את הזכויות שלפי חוק-יסוד זה. כל רשות, גם הכנסת במשמע. דהיינו, כשהכנסת מחוקקת, היא חייבת לשים לנגד עיניה את חוק-היסוד ולא לפגוע בזכותו של האדם. למשל, כפי שהדבר בענייננו בזכותו לא להיאסר ולא להיעצר, אלא לפי התנאים של פסקת ההגבלה, דהיינו סעיף 8 לחוק-היסוד.

ומעשה שהיה כך היה. לפני כמה שנים חוקקה הכנסת את תיקון מס' 32 לחוק השיפוט הצבאי, התשנ"ו–1996, והיא קבעה בו קביעות מספר. אני אתרכז בעיקרית שבהן, שלפיה פקודת מעצר נגד חייל תהיה לתקופה שאיננה עולה על ארבעה ימים.

הגיש עותר עתירה לבג"ץ כנגד חוקתיותו של החוק הזה, בטענה שארבעה ימים הם תקופה ארוכה מדי, שאיננה עומדת במבחן פסקת ההגבלה. ואכן, בבית-המשפט העליון, בבג"ץ צמח נגד שר הביטחון, בג"צ 6055/95, קבע בית-המשפט העליון, שהקביעה הזאת, לגבי תקופת מעצר של 96 שעות, איננה עומדת במבחן החוקתי ולכן, אין תוקף לחוק שהכנסת חוקקה.

בית-המשפט קבע שהכנסת חוקקה חוק שאיננו עומד במבחן החוקתיות, ולכן עלינו לתקן את מה שעשינו.

הממשלה קיבלה את הקביעה הזאת של בית-המשפט הגבוה לצדק, והיא מביאה היום הצעה אחרת, שעיקרה הוא, שתקופת המעצר המקסימלית שהזכרתי קודם, לא תהיה של ארבעה ימים אלא של יומיים בלבד.

צריך לומר, אדם זכאי שלא יעצרו אותו ולא יאסרו אותו, אבל זכות יסוד חשובה זו של חירותו איננה זכות בלתי מוגבלת. מותר להגביל אותה, מותר לפגוע בה, כמו כל זכות יסוד אחרת, אבל צריך שההגבלה תהיה לתכלית ראויה. למשל, מעצר כדי למנוע בריחה, כדי למנוע שיבוש הליכי חקירה, וכן הלאה. אבל בעיקר צריך לשים לב, שההגבלה תהיה במידה הנדרשת ולא יותר ממנה. והמבחן היחיד שבו לא עמדה החקיקה שהכנסת ניסתה לחוקק הוא מבחן המידתיות. דהיינו, נקבע בבית-המשפט הגבוה לצדק שארבעה ימים הם תקופה ארוכה מדי ואין זה מתיישב עם כבוד האדם. גם חייל אדם הוא, וגם בכבודו אנחנו חייבים להיזהר ולהקפיד.

צריך לומר, שבית-המשפט שם לנגד עיניו את העובדה, שהמחוקק, לגבי מעצרים שאינם צבאיים, אלא מעצרים בבית-המשפט הרגיל או על-ידי המשטרה הרגילה, המחוקק שינה את החוק וקבע שהמעצר לא יהיה לתקופה העולה על 24 שעות. אמר בית-המשפט העליון: אין סיבה שחייל ישב במעצר 96 שעות עד שיובא לשופט ולא יובא לשופט קודם לכן.

הממשלה קיבלה את הדברים, והיא מגישה הצעה שאני מביא אותה עכשיו לפני הכנסת, כפי שהיא עברה בקריאה ראשונה, היא עברה גם בוועדה שלנו, ועיקרה הוא שתקופת המעצר המרבית תהיה 48 שעות. עדיין, צריך לומר, זה יותר מאשר ניתן לעצור אדם על-פי הפקודה האזרחית, על-פי החוקים האזרחיים ולא הצבאיים. היו בתוכנו שסברו שצריך לקצר אף יותר מזה. אולם מכיוון שאנחנו הולכים בדרך של צמצום הזכות של המפקדים, שהיתה שמונה ימים, ואנחנו רצינו להוריד לארבעה ימים, חשבנו שאם הצבא טוען שבגלל הנסיבות המיוחדות שלו נחוצים לו יומיים – לדעתנו יומיים עומדים במבחן המידתיות, וזה מה שאנחנו מציעים.

אני רוצה להוסיף, שבדרך כלל בצבא, להבדיל מהחיים האזרחיים, בתום תקופת המעצר מתגבש התיק ויש העמדה לדין. זה דבר שהוא הרבה יותר טוב מאשר יש לנו בעולם האזרחי, שלא ניכרת שם מהירות כזאת ויעילות כזאת בעבודה.

בחוק הזה, המובא לפניכם, אני אעבור בקצרה על עיקריו – – –

אריה גמליאל (ש"ס):

זה חוק-יסוד?

דן מרידור (יו"ר ועדת החוץ והביטחון):

לא חוק-יסוד, חוק השיפוט הצבאי. אל תפחד, הרב גמליאל, לא חוק-יסוד.

אריה גמליאל (ש"ס):

אם זה חוק-יסוד, אני נגד.

דן מרידור (יו"ר ועדת החוץ והביטחון):

חוק-יסוד שאומר את עשרת הדיברות, אתה נגד?

אריה גמליאל (ש"ס):

כן.

דן מרידור (יו"ר ועדת החוץ והביטחון):

טוב. זה לא חוק-יסוד, זה חוק השיפוט הצבאי, זה חוק רגיל.

ראובן ריבלין (הליכוד):

– – –

אריה גמליאל (ש"ס):

פעם אחת הוא הוליך אותנו שולל, הוא בעצמו.

היו"ר נ' לנגנטל:

למיטב ידיעתי, אדוני, חבר הכנסת גמליאל, היום סיעת ש"ס הצביעה בעד חוק-יסוד: החקיקה.

קריאה:

לא היתה הצבעה היום.

ראובן ריבלין (הליכוד):

יש כאלה שאת הדיבר "לא תנאף" מפרשים לא – – –

דן מרידור (יו"ר ועדת החוץ והביטחון):

אני רוצה להמשיך. חבר הכנסת גמליאל. למה לי להשיב לך כגמולך. אמרת דברים שאין להם שחר, אבל כנראה זה לא מפריע לך. לא הולכתי שולל שום אדם. כל מה שעשיתי – – –

אריה גמליאל (ש"ס):

לא, אתם לא הייתם מעודכנים. הולכתם אותנו שולל בבלי דעת.

דן מרידור (יו"ר ועדת החוץ והביטחון):

בדעת עשינו כל מה שעשינו. לא רק בדעת, אלא גם על דעת – – –

אריה גמליאל (ש"ס):

זה חמור מאוד מה שעשיתם. זה חמור ביותר מה שעשיתם. אז הולכתם שולל במרמה. אני נותן לך קרדיט ואומר – – –

דן מרידור (יו"ר ועדת החוץ והביטחון):

אתה תרשה לי לקרוא לך קריאת ביניים לנאום שלך? אני רוצה להגיד לך, לא רק בדעת אלא על דעת חברי הכנסת רביץ ועזרן. אתה זוכר את חבר הכנסת עזרן?

אריה גמליאל (ש"ס):

הם הולכו שולל.

דן מרידור (יו"ר ועדת החוץ והביטחון):

הם לא הולכו שולל. אל תזלזל בהם. הם אנשים מבינים וחכמים.

אריה גמליאל (ש"ס):

– – –

דן מרידור (יו"ר ועדת החוץ והביטחון):

אתה תרשה לי להמשיך, או שעכשיו נדונו לשמוע האשמות?

ראובן ריבלין (הליכוד):

אפשר לומר בבטחה שהם לא שיערו בנפשם שחוק חופש העיסוק יאפשר למשל ייבוא בשר חזיר לארץ.

דן מרידור (יו"ר ועדת החוץ והביטחון):

אבל אין ספק, שכאשר הם יזמו את תיקון חוק-היסוד בגלל בג"ץ, שבו השופט חשין כתב, הם ביקשו לתקן את חוק-היסוד ולהוסיף שם את מגילת העצמאות, והיא כתובה בפנים, ואמרו: בית-המשפט העליון רשאי לבטל חוקים, לכן צריך לתקן את חוק-היסוד. את זה הם עשו ודאי מדעת, או שהוליכו שולל את עצמם.

אגב, אז חוק-היסוד התקבל כמעט ב-80 חברי כנסת – שני-שלישים מהכנסת בזכות ש"ס והמנוח יצחק רבין. אני חושב שזה ייאמר לזכותם, שהם חוקקו חוק-יסוד חשוב מאוד, חבר הכנסת גמליאל. לזכות ש"ס תמיד יעמוד חוק-היסוד שחוקקתם אחרי פסק-דין הבשר. אני חושב שעשיתם שירות גדול לחוקה לישראל.

עכשיו אני רוצה לחזור מחוק-היסוד לעניין שלפנינו.

אריה גמליאל (ש"ס):

– – –

היו"ר נ' לנגנטל:

חבר הכנסת גמליאל, אני מבין שאתה נסער מהעלאת הזיכרונות, אבל בוא ניתן לחבר הכנסת מרידור לסיים את דבריו ולגמור את הדיון. אני הבטחתי לחבר הכנסת טל, שכשהוא ישב פה כסגן יושב-ראש הוא רק ינעל את הישיבה. אז תן לי בשעה אחת לגמור את כל סדר-היום.

דן מרידור (יו"ר ועדת החוץ והביטחון):

אני מבטיח בעוד דקות ספורות לסיים, רק תרשו לי לומר דברים שאינם נוגעים עכשיו לא לחוקה ולא לחוקי-יסוד אלא לחיילים שמפקדיהם או שופטיהם או פרקליטים עוצרים אותם מסיבות שונות ואנחנו רוצים לשמור על זכויותיהם. על זה מדובר; אין פה שום בעיה אחרת.

ובכן, אנחנו מציעים לתקן את סעיף 231 לחוק השיפוט הצבאי ולומר, שהתקופה תהיה 24 שעות מעת המעצר, זאת התקופה שבה ישוחרר החייל, במקום 48 שעות שכתוב היום.

אנחנו מציעים לקבוע, שיש אפשרות, בסעיף 234, שקצין שיפוט, שדרגתו סגן-אלוף לפחות, רשאי להורות – מטעמים הקשורים בפעילות מבצעית או בפעילות כלי שיט, למשל אם נמצאים על אונייה – על הארכת המעצר לפרק זמן נוסף, מעל 48 שעות, ובלבד שסך תקופות המעצר לא יעלה על 96 שעות, והוא ירשום את הנימוקים שלו.

אני רוצה לומר, שזה לא צריך להיות לשימוש רגיל, וטוב שיקראו את דברי בפרוטוקול. יש מקרים שצריך להביא את העד או את הנאשם או את המפקד שלו כדי לשפוט אותו, והוא נמצא נניח על סטי"ל בים, ואתה חושש שאם תשחרר את החייל הוא יברח, או יש סיבה טובה אחרת להחזיק אותו – במקרים חריגים כאלה, כאשר אי-אפשר בשום אופן לסיים את העניין בתוך 48 שעות, גם אז צריך לפחות סגן-אלוף, ושיהיה קצין שיפוט ושהטעמים יהיו קשורים בפעילות מבצעית או בפעילות כלי שיט, וגם אז לא יותר מ-96 שעות בסך הכול, ולרשום את הנימוקים.

דוד טל (ש"ס):

מנין יברח, מהסטי"ל?

דן מרידור (יו"ר ועדת החוץ והביטחון):

לא, לא. החייל יכול להימצא על היבשה. המפקד שלו נמצא על הסטי"ל.

דוד טל (ש"ס):

אם זה הפוך, המפקד שלו נמצא על היבשה והוא בסטי"ל?

דן מרידור (יו"ר ועדת החוץ והביטחון):

אם הוא על הסטי"ל אין לו לאן לברוח. אין בעיה של מעצר על הסטי"ל.

היו"ר נ' לנגנטל:

יכולה להיות אונייה גדולה מאוד, ואז השאלה איך נוהגים בתוך האונייה.

דן מרידור (יו"ר ועדת החוץ והביטחון):

אין לנו אוניות מלחמה גדולות כאלה. בסטי"ל אין בעיה של מעצר. הבעיה היא הפוכה. נתתי דוגמה על הסטי"ל. זו דוגמה שהמפקד בפעילות מבצעית בלבנון – עד ה-7 ביולי נהיה שם, כידוע, אחר כך אנחנו עוזבים – ואתה רוצה להביא אותו והוא לא יכול לצאת, כי הוא שוכב במארב שם. אבל זאת לא הדרך הרגילה, זה נועד למקרים קיצוניים בלבד, כפי שהוגדר בחוק.

גם בסעיף 237א רבתי – במקום 96 שעות כתבנו 48 שעות. דהיינו, שקצין שיפוט שהוא שוטר צבאי, רשאי לתת פקודת מעצר על כל חייל, לתקופה שלא תעלה על 48 שעות.

יש עוד סעיף אחד: על אף האמור בסעיף 237ג ו-237ד רבתי, אם מצא קצין משטרה צבאית, שהוא סגן-אלוף לפחות, שיש צורך לבצע פעולת חקירה דחופה ביותר, שלא ניתן לבצעה אלא תוך כדי מעצר החשוד ולא ניתן לדחותה עד אחרי המעצר, או שיש צורך בפעולה דחופה ביותר הנדרשת בקשר לחקירה בעבירה מסוימת, שכתובה כאן, עבירות בענייני ביטחון, רשאי הוא להורות על הארכת תקופת המעצר לצורך ביצוע אותה פעולה לתקופה שלא תעלה בסך הכול על 72 שעות. מקרים חריגים, קיצוניים שמוגדרים כאן – אני לא אכנס לפרטים של העניין.

עוד הערה אחת. אנחנו דאגנו להיבט של שמירת השבת והחגים, ולכן כתבנו, שמי שנעצר על-פי הפקודה אבל מועד הפנייה להארכת המעצר יחול בשבת או בחג, יובא לפני כניסת השבת או החג לשופט. דהיינו, אם עוד לא עבר הזמן, יביאו אותו קודם. כתבנו עוד, שאם בוצע המעצר 24 שעות לפני כניסת שבת או חג, העצור יובא לפני השופט לא יאוחר מתום ארבע שעות מצאת השבת או החג או מתוך 48 שעות, לפי המאוחר יותר. שוב, רצינו לאפשר את המעצר, אבל לא רצינו למשוך את זה מעבר למותר.

אריה גמליאל (ש"ס):

בשבת עצמה יכולים לעצור?

דן מרידור (יו"ר ועדת החוץ והביטחון):

אני שואל אותך, אם אתה חייל ואתה רואה מישהו יורה במישהו אחר, תעצור אותו או לא? תגיד לו שבשבת מותר להרוג? יש מקרים חמורים מאוד, שבהם גם בשבת יעצרו.

אני מסכם, יש גם הוראה מיוחדת למקרה של צירוף שבת וחג, שיש שבת וראשון או שישי ושבת שהם ביחד. יש לנו מקרים כאלה, כידוע, לא רבים. יש הוראה מיוחדת מה לעשות במקרים האלה, כדי למנוע עד כמה שאפשר חילול שבת ולאפשר לאנשים שהם שומרי שבת לא לחלל שבת. החוק דואג לזה.

נסים זאב (ש"ס):

בגלל חילול שבת – – –

דן מרידור (יו"ר ועדת החוץ והביטחון):

אנחנו רוצים לאפשר את הביצוע של המעצרים כשצריך אותם, אבל לשמור על הזכויות של הנעצרים האפשריים.

אני חושב, שההצעה הזאת היא טובה, היא הצעה מקובלת. אני מבקש מחברי הכנסת לאשר אותה בקריאה שנייה ושלישית. תודה רבה.

היו"ר נ' לנגנטל:

תודה רבה, אדוני. חבר הכנסת רענן כהן – איננו נוכח. חבר הכנסת רחבעם זאבי – איננו נוכח. חבר הכנסת פרוש, האם אתה עומד על נימוק כל הסתייגויותיך? ובכן, אדוני, חבר הכנסת פרוש, אתה יכול לנמק את הסתייגויותיך במשך עשר דקות.

מאיר פרוש (יהדות התורה):

אדבר במשך חצי דקה.

היו"ר נ' לנגנטל:

אני מודה לך בשם כל הכנסת.

מאיר פרוש (יהדות התורה):

אני רוצה לומר מהי הסתייגותי לסעיף 9, לסעיף 237ג, לסעיף קטן (א)(2). אני מבקש שבסוף ייאמר: "(ד) לא יורה קצין משטרה צבאית על מעצר, במהלך השבת או החג, אלא במקרים חריגים ולאחר שקיבל מראש את אישורו של פרקליט צבאי ואישורו של רב המחנה, שאליו משתייך העצור". אני מבקש שתיערך על כך הצבעה.

היו"ר נ' לנגנטל:

זה במהלך השבת?

ראובן ריבלין (הליכוד):

זה באישורו של הפרקליט הצבאי הראשי.

היו"ר נ' לנגנטל:

איך יפנו לפרקליט הצבאי?

ראובן ריבלין (הליכוד):

יש פקודות מטכ"ל.

דן מרידור (יו"ר ועדת החוץ והביטחון):

אדוני היושב-ראש, ברשותך, אשיב בקצרה, בכל הכבוד, לרב פרוש. אני חושב שהדאגה שלו יוצרת יותר חילול שבת מאשר מקפידה על כך שלא יהיה חילול שבת.

אני עוד לא ראיתי בשום חוק שדורשים אישור של רב כדי לעצור, עם כל הכבוד. אנחנו צריכים לדאוג להגנה על זכויות אדם, אבל לא לדרוש מרב שייתן אישור לעצור. מה גם שרוצים שבשבת הרב יחליט בעניין הזה. זאת אומרת, רוצים שהפרקליט יתקשר לרב בשבת והרב יחלל שבת, כנראה, בעבודתו וידון בשאלה אם לעצור אדם.

אני רוצה לומר, שלפי דעתי – ולא בדקתי את המספרים – כמעט שאין מקרים של מעצרים בשבת, אלא במקרים חריגים ביותר, כי אין הרבה פעילות מבצעית בשבת. אבל אם כבר מוכרחים לעצור אדם בשבת, אתה רוצה לומר שלא יעצרו אותו, לא יעצרו אדם גם אם רואים אותו יורה במישהו, גם אם רואים אותו פוגע במישהו, אלא עד שהרב יאשר זאת.

מאיר פרוש (יהדות התורה):

אלה מקרים חריגים.

דן מרידור (יו"ר ועדת החוץ והביטחון):

הרב פרוש, הרי אני מכיר אותך. אתה אדם רציני. אני מציע לך שתחשוב עוד הפעם על הצעתך.

מאיר פרוש (יהדות התורה):

במקרים חריגים אפשר.

דן מרידור (יו"ר ועדת החוץ והביטחון):

אין דבר כזה. בהצעה שלך כתוב שלא יהיה אפשר לעצור את הפושע.

ראובן ריבלין (הליכוד):

– – –

דן מרידור (יו"ר ועדת החוץ והביטחון):

סליחה, הרב ריבלין.

היו"ר נ' לנגנטל:

הרב ריבלין וחבר הכנסת פרוש.

דן מרידור (יו"ר ועדת החוץ והביטחון):

רבי ראובן בן רבי יוסף, אני פונה אליך. אני רוצה לומר לך, שמה שכתוב כאן הוא, שאם אדם עושה עבירה חמורה מאוד בשבת, יורה במישהו, או שאדם לא עלינו גונב, פושע – אי-אפשר לעצור אותו עד שילכו לרב לקבל אישור. רבותי, זה מוגזם. תודה רבה.

ראובן ריבלין (הליכוד):

יש פקודות מטכ"ל.

היו"ר נ' לנגנטל:

רבותי חברי הכנסת, אנחנו ניגשים להצבעה. לשם החוק אין מסתייגים. לכן, נצביע על שם החוק כנוסח הוועדה. מי בעד?

### הצבעה

### בעד שם החוק – רוב

### נגד – אין

### נמנעים – אין

### שם החוק נתקבל.

היו"ר נ' לנגנטל:

שם החוק כהצעת הוועדה נתקבל.

אנחנו עוברים להצבעה על סעיף 1. מי בעד? מי נגד? מי נמנע?

### הצבעה

### בעד סעיף 1 – רוב

### נגד – אין

### נמנעים – אין

### סעיף 1 נתקבל.

היו"ר נ' לנגנטל:

סעיף 1, כהצעת הוועדה, נתקבל.

נעבור להצבעה על סעיפים 2 ו-3. אין מסתייגים לסעיפים אלה. מי בעד סעיפים 2 ו-3 כהצעת הוועדה? מי נגד? מי נמנע?

### הצבעה

### בעד סעיפים 3-2 – רוב

### נגד – אין

### נמנעים – אין

### סעיפים 3-2 נתקבלו.

היו"ר נ' לנגנטל:

סעיפים 3-2 כהצעת הוועדה נתקבלו.

אנחנו מגיעים לסעיף 4. אין הסתייגויות לסעיף 4. מי בעד סעיף 4? מי נגד? מי נמנע?

### הצבעה

### בעד סעיף 4 – רוב

### נגד – אין

### נמנעים – אין

### סעיף 4 נתקבל.

היו"ר נ' לנגנטל:

סעיף 4 כהצעת הוועדה נתקבל.

לגבי סעיף 5 יש הסתייגות של חבר הכנסת פרוש. האם אתה עומד על כך שנצביע על הסתייגותך?

מאיר פרוש (יהדות התורה):

אני מסיר את הסתייגותי.

היו"ר נ' לנגנטל:

על סעיפים 5, 6, 7 ו-8 אין הסתייגויות. אשר על כן, אנחנו יכולים להצביע על סעיפים אלה כהצעת הוועדה. מי בעד? מי נגד? מי נמנע?

### הצבעה

### בעד סעיפים 8-5 – רוב

### נגד – אין

### נמנעים – אין

### סעיפים 8-5 נתקבלו.

היו"ר נ' לנגנטל:

סעיפים 8-5 נתקבלו כהצעת הוועדה.

אנחנו עוברים לסעיף 9. חבר הכנסת פרוש לא עומד על הסתייגותו.

מאיר פרוש (יהדות התורה):

אני מסיר את הסתייגותי.

היו"ר נ' לנגנטל:

אשר על כן, אין מסתייגים לסעיף 9. נצביע על סעיפים 12-9 כהצעת הוועדה. מי בעד? מי נגד? מי נמנע?

### הצבעה

### בעד סעיפים 12-9 – רוב

### נגד – אין

### נמנעים – אין

### סעיפים 12-9 נתקבלו.

היו"ר נ' לנגנטל:

סעיפים 12-9 נתקבלו. אשר על כן, החוק נתקבל בקריאה שנייה.

נעבור להצבעה בקריאה שלישית. מי בעד החוק? מי נגד? מי נמנע?

### הצבעה

### בעד החוק – רוב

### נגד – אין

### נמנעים – אין

### חוק השיפוט הצבאי (תיקון מס' 36), התש"ס–2000, נתקבל.

היו"ר נ' לנגנטל:

חוק השיפוט הצבאי (תיקון מס' 36), התש"ס–2000, נתקבל בקריאה שלישית. תודה.

# הצעת חוק משפחות חיילים שנספו במערכה (תגמולים ושיקום) (תיקון מס' 20) (תיקון) (תגמולים לאלמנה שנישואיה השניים פקעו), התש"ס–2000

# (קריאה ראשונה)

היו"ר נ' לנגנטל:

אנחנו עוברים להצעת חוק משפחות חיילים שנספו במערכה (תגמולים ושיקום) (תיקון מס' 20) (תיקון) (תגמולים לאלמנה שנישואיה השניים פקעו), התש"ס–2000, של חבר הכנסת אליעזר כהן וקבוצת חברי כנסת, קריאה ראשונה. יציג את ההצעה חבר הכנסת אליעזר כהן. בבקשה.

רבותי, יש לי פה הרשימה של מי שנרשם. כדי למנוע בושות אני מבקש שתקשיבו למזכיר. מי שרוצה באמת לדבר – – –

קריאות:

לא, לא, לא מדברים.

היו"ר נ' לנגנטל:

או.קיי., נעשה זאת יותר זריז.

בנימין אלון (האיחוד הלאומי – ישראל ביתנו):

תזכיר שכולם ויתרו על זכות הדיבור כדי לתמוך באלמנות.

היו"ר נ' לנגנטל:

או.קיי., תאמר זאת בשם חברי הכנסת לכל האלמנות בבית ישראל, הצופות בנו בערוץ-33.

אליעזר כהן (האיחוד הלאומי – ישראל ביתנו):

חברותינו שיושבות ביציע משעות אחר הצהריים – – –

היו"ר נ' לנגנטל:

סליחה, אם הן יושבות כאן משעות אחר הצהריים, אני רוצה בשם הכנסת להתנצל על כך שהצעת החוק הגיעה רק עכשיו לדיון. אני מתנצל על שהייתן צריכות לחכות עד עכשיו.

אליעזר כהן (האיחוד הלאומי – ישראל ביתנו):

אדוני היושב-ראש, כנסת נכבדה, אני לא יודע אם אתם שמים לב לעובדה מסוימת, אבל נכון עד לרגע זה, החוק הזה מחזיק שיא של הכנסת החמש-עשרה. בהצבעה על החוק תמכו בו 71 חברי כנסת, אף חבר כנסת לא היה נגד והיה נמנע אחד. עדיין לא שברו את השיא הזה. מדוע? מפני שזה חוק חשוב, זה חוק רציני. לא היו פה אופוזיציה וקואליציה בקשר לחוק זה. כולם תמכו בחוק. אני מבקש שתתמכו גם בפעם זו, בהצבעה זו, בחוק.

אני מברך את ידידנו חבר הכנסת דוד טל, יושב-ראש הוועדה שטיפלה בנושא.

דוד טל (ש"ס):

ואת השרה תמיר.

אליעזר כהן (האיחוד הלאומי – ישראל ביתנו):

אני מברך גם את השרה שטיפלה בנושא. עד לפני חצי שנה לא רצו לדון בחוק בקריאה שנייה ושלישית, לא רצו שהוועדה תטפל בחוק ושנעלה אותו מחר לקריאה שנייה ושלישית. בעזרתה של השרה תמיר ובהסכמת יושב-ראש הכנסת מחר תהיה אפשרות להעלות את הצעת החוק להצבעה בקריאה שנייה ושלישית. אני מקווה שזה יסתיים.

מדוע זה כל כך חשוב? זה חשוב כי היינו יוצאים לפגרה, היינו חוזרים מהפגרה ולא היינו מסיימים את הדיון בנושא זה לפני יום הזיכרון, שמתקיים ב-9 במאי. אנחנו עושים מעשה חשוב מאוד בזה שבכל היום הזה, שבו נפגע לוח הזמנים מכל הכיוונים, בכל זאת עמדנו בעניין. לאחר התיקון הזה כ-48 אלמנות תקבלנה סוף סוף, אחרי השהיות ארוכות מאוד, את מה שמגיע להן. תודה רבה לכם.

היו"ר נ' לנגנטל:

תודה רבה לחבר הכנסת כהן. ממש קיצרת.

רבותי חברי הכנסת, ניגש להצבעה על הצעת חוק משפחות חיילים שנספו במערכה (תגמולים ושיקום) (תיקון מס' 20) (תיקון) (תגמולים לאלמנה שנישואיה השניים פקעו), התש"ס–2000, בקריאה ראשונה. מי בעד? מי נגד? מי נמנע?

### הצבעה

### בעד ההצעה להעביר את הצעת החוק לוועדה – רוב

### נגד – אין

### נמנעים – אין

### ההצעה להעביר את הצעת חוק משפחות חיילים שנספו במערכה (תגמולים ושיקום) (תיקון מס' 20) (תיקון) (תגמולים לאלמנה שנישואיה השניים פקעו), התש"ס–2000,

### לוועדת העבודה, הרווחה והבריאות נתקבלה.

היו"ר נ' לנגנטל:

החוק אושר בקריאה ראשונה. הוא עובר לדיון בוועדת העבודה והרווחה להכנה לקריאה שנייה ושלישית. תודה רבה. יישר כוח, חבר הכנסת אליעזר כהן.

# הצעת חוק עבודת נשים (תיקון מס' 20) (הגבלת פיטורים של עובדת השוהה במקלט לנשים מוכות), התש"ס–2000

# (קריאה ראשונה)

היו"ר נ' לנגנטל:

נעבור לנושא הבא בסדר-היום: הצעת חוק עבודת נשים (תיקון מס' 20) (הגבלת פיטורים של עובדת השוהה במקלט לנשים מוכות), התש"ס–2000, בקריאה ראשונה – של חברת הכנסת נעמי חזן. בבקשה.

חברת הכנסת חזן, אני מאחל לך שתלכי בדרכו של חבר הכנסת כהן בעניין הזה, לא בכל הדברים.

נעמי חזן (מרצ):

אדוני היושב-ראש, חברי הכנסת, תיכף תראה שחבר הכנסת כהן בעצם ילך בעקבותי. מדובר בהצעת חוק עבודת נשים (תיקון מס' 20) (הגבלת פיטורים של עובדת השוהה במקלט לנשים מוכות). מדובר בעצם באיסור פיטורין של אשה השוהה במקלט לנשים מוכות.

אני רוצה להודות לחבר הכנסת דוד טל, יושב-ראש ועדת העבודה, הרווחה והבריאות, וגם לחבר הכנסת נסים זאב, שסייעו לשפץ את החוק.

אני מבקשת את תמיכתכם בחוק. לפי דעתי, זה פשוט חוק שמתבקש מזמן. תודה רבה.

היו"ר נ' לנגנטל:

תודה רבה. חברי הכנסת, כולנו מוותרים על רשות הדיבור.

אנחנו עוברים להצבעה על הצעת חוק עבודת נשים (תיקון מס' 20) (הגבלת פיטורים של עובדת השוהה במקלט לנשים מוכות), התש"ס–2000, בקריאה ראשונה. מי בעד? מי נגד? מי נמנע?

### הצבעה

### בעד ההצעה להעביר את הצעת החוק לוועדה – רוב

### נגד – אין

### נמנעים – אין ההצעה להעביר את הצעת חוק עבודת נשים (תיקון מס' 20) (הגבלת פיטורים

### של עובדת השוהה במקלט לנשים מוכות), התש"ס–2000,

### לוועדת העבודה, הרווחה והבריאות נתקבלה.

היו"ר נ' לנגנטל:

הצעת החוק נתקבלה בקריאה ראשונה, והיא עוברת להכנה לקריאה שנייה ושלישית לוועדת העבודה, הרווחה והבריאות.

# הצעת חוק הדיינים (תיקון מס' 19) (הצהרת אמונים), התש"ס–2000

# (קריאה ראשונה)

היו"ר נ' לנגנטל:

רבותי חברי הכנסת, אנחנו ניגשים לסעיף ט' בסדר-היום – הצעת חוק לתיקון דיני הראיות (הגנת ילדים) (תיקון מס' 7) (הגדרת הורה), התש"ס–2000, קריאה ראשונה – של חבר הכנסת דני נוה. הוא לא נמצא.

אם כן, אנחנו עוברים להצעת חוק הדיינים (תיקון מס' 19) (הצהרת אמונים), התש"ס–2000, קריאה ראשונה, של חבר הכנסת יוסף טומי לפיד. בבקשה, אדוני ייטול את רשות הדיבור ונראה אם הוא יכול לעמוד באותה אריכות של חברת הכנסת נעמי חזן.

קריאה:

– – –

היו"ר נ' לנגנטל:

אין הצבעה.

קריאה:

– – –

היו"ר נ' לנגנטל:

חוק הנכים, הוא איננו, חבר הכנסת – – –

יוסף לפיד (שינוי):

אדוני היושב-ראש, אני הבטחתי לפי בקשת כמה סיעות שאנחנו נדחה את התשובה ואת ההצבעה, ולכן אני רק אמסור את נימוקי לחוק הזה.

מדובר בכך שלפי המצב החוקי הנוכחי בבתי-המשפט הרבניים שופטים נשבעים אמון למדינה ולא נשבעים אמון לחוקיה, בניגוד לשופטים של בתי-המשפט הרגילים.

אין אח ורע בעולם כולו למצב שבו שופטים אינם חייבים לשמור אמונים לחוקי המדינה.

האמת היא, שכל המערכת הזאת של בתי-הדין הרבניים היא מיותרת לחלוטין, הוצאה אדירה על חשבון משלם המסים, כאשר צריך היה להנהיג שיטה שהיא גם מקובלת על היהודים בגולה, שמי שרוצה ללכת לשיפוטם של רבנים – שילך וישפוט רבן זה את רבן זה או את האזרח הזה או את האיש הדתי הזה או את האיש החרדי הזה לפי הבנתם ומצפונם.

אין שום צורך לקיים מערכת של בתי-דין רבניים, אין לכך שום הצדקה, זוהי פרוטקציה של מגזר מיעוט במדינת ישראל, ואני חושב שצריך היה מזמן את כל השיטה הזאת לבטל.

אבל, כל עוד השיטה קיימת, אני חושב שאין מקום לשופטים במדינה שהם חייבים אמון למדינה אבל לא לחוקיה. על-פי מה בתי-המשפט האלה קיימים? הם קיימים על-פי חוקי המדינה. אז בא מישהו שהוא מועמד להיות שופט במדינת ישראל, אומנם שופט רבני, והוא על-פי אותו חוק שמסמיך אותו להיות שופט רבני לא מוכן להצהיר אמונים לחוקי המדינה הזאת.

מולי יושב אחד היהודים הכי לאומיים בכנסת הזאת, חבר הכנסת זאב מש"ס, ואני שואל אותו, עם כל השתייכותו לש"ס, כיצד אתה, כאזרח ואוהב מדינת ישראל, משלים עם העובדה, ששופטים רבנים אינם חייבים אמון לחוקי המדינה שאתה כל כך אוהב?

זה לא מונע מהם לשפוט על-פי ההלכה, וגם אם הם שופטים על-פי ההלכה, גם היום הם לא יכולים לשפוט בניגוד לחוקי המדינה, כי אתם יודעים טוב מאוד, שאם מתנגשת ההלכה בחוקי המדינה – בית-המשפט העליון לא יאפשר לשפוט לפי ההלכה. אז מדובר רק בהצהרה פורמלית שרבנים נאמנים לחוקי מדינת ישראל, ואני לא רואה טעם ומקום להתנגד להצעתי שהמלה האחת הזאת תיתוסף לחוק, שבבתי-דין רבניים הדיינים מצהירים אמונים למדינת ישראל ולחוקיה.

היו"ר נ' לנגנטל:

תודה רבה, אדוני.

יוסף לפיד (שינוי):

תודה רבה.

היו"ר נ' לנגנטל:

רבותי חברי הכנסת, אנחנו ניגשים כרגע לרשויות הדיבור, משום שאנשים ביקשו כאן רשות דיבור. חבר הכנסת אופיר פז-פינס – אינו נוכח; חבר הכנסת דוד אזולאי – איננו נוכח; חבר הכנסת בנימין אלון – אינו נוכח; חבר הכנסת אברהם רביץ – אינו נוכח; חבר הכנסת תאופיק חטיב – אינו נוכח; חבר הכנסת מאיר פרוש – נוכח. בבקשה, אדוני.

רבותי, כדי למנוע לזות שפתיים וכדי למנוע אי-נעימות, אני מודיע שסגרתי את הרשימה. אף אחד לא יוכל להצטרף לרשימה מרגע זה, אלא אם כן מישהו מבקש, כרגע, להירשם. חבר הכנסת מוחמד כנעאן, אתה רוצה להירשם?

משה גפני (יהדות התורה):

אני רשום, אדוני היושב-ראש?

היו"ר נ' לנגנטל:

איך קוראים לאדוני?

אברהם פורז (שינוי):

אני מבקש לרשום – – –

היו"ר נ' לנגנטל:

אדוני רשום מספר 12 – – –

אברהם פורז (שינוי):

– – –

היו"ר נ' לנגנטל:

לא, אני נהנה להחליף את סגן מזכיר הכנסת. אדוני רוצה שגם אני ארשום אותו? אין בעיה. אני גם ארשום אותו.

מאיר פרוש (יהדות התורה):

– – –

היו"ר נ' לנגנטל:

לא, רק פשוט מה שאני מבקש הוא שתיגשו אליו ותבדקו אם אתם נמצאים או לא. בבקשה, חבר הכנסת פרוש.

קריאה:

– – –

היו"ר נ' לנגנטל:

אני גם קובע שאנחנו מדברים בדיון זה רק שתי דקות כל אחד. אל תכעסו עלי, אבל צריך ללכת גם לנוח.

מאיר פרוש (יהדות התורה):

אני חושב שיהיה יותר קל אם תקרא את השמות של מי שרשום, ואז – – –

היו"ר נ' לנגנטל:

לא, הם שואלים אותי, אחרת הם רוצים להירשם.

מאיר פרוש (יהדות התורה):

אדוני היושב-ראש, חברי הכנסת, קודם כול אני מודה לאותם חברי כנסת שפעלו וגרמו לכך שלא נצטרך להיות היום גם בהצבעה על החוק המחוכם הזה. זה דבר אחד שצריכים להודות עליו.

אני לא צריך לדבר הרבה, רק לבדוק מי הוא מגיש ההצעה, ובתוך שתיים-שלוש הדקות שמגיש ההצעה דיבר בנושא הזה, הוא בכלל התבטא ואמר: מי בכלל צריך את כל המוסד הזה של אותם דיינים, מה שהם קובעים וקובעים? מי בכלל צריך את המוסד הזה? וכשאני שומע מחבר כנסת שאומר: מי בכלל צריך את המוסד הזה, אז אני לא צריך להתווכח אתו, וודאי וודאי שאנחנו לא מסכימים אתו בנושא הזה ואני לא יודע באיזה נושא כן.

אני חושב שמיותר לבוא ולדרוש מדיינים אותה בקשה שראש סיעת שינוי מבקש להביא פה בהצעת חוק בקריאה ראשונה. קודם כול, אני בטוח שגם הוא יודע, שדייני ישראל פוסקים לפי ההלכה, וגם החוק במדינת ישראל, בעצם העובדה שיש בתי-דין רבניים, הכיר בכך ויודע שאותם בתי-דין ואותם דיינים הם דנים לפי מה שההלכה קובעת והם פועלים במסגרת החוקים שיש במדינת ישראל.

אני לא רואה סיבה אחרת או לא רואה כל סיבה שהיא, מדוע להביא את ההצעה הזאת, אלא אולי כדי למצוא מישהו שיאמר משפט, ועם המשפט הזה יוכלו שום להתנגח ושוב לפגוע ושוב לדבר על הציבור החרדי ושוב למצוא עוד איזו עילה כדי להכניס עוד משהו שמרצ חשבה כך, אבל שינוי היא זו שמנהלת את המאבק הגדול על התרבות בין הדתיים לחרדים – –

היו"ר נ' לנגנטל:

אם אדוני יכול רק לסיים, אני אודה מאוד.

מאיר פרוש (יהדות התורה):

– – לחילונים. לכן בוודאי וודאי כאשר יבוא היום – אנחנו מקווים שלא יהיה לו רוב. תודה.

היו"ר נ' לנגנטל:

תודה רבה. חבר הכנסת יוסף פריצקי – אינו נוכח; חבר הכנסת חיים כץ – אינו נוכח; חבר הכנסת עסאם מח'ול – אינו נוכח; חבר הכנסת אבשלום וילן – אינו נוכח; חבר הכנסת אחמד טיבי – אינו נוכח. חבר הכנסת משה גפני, בבקשה.

זהבה גלאון (מרצ):

– – –

היו"ר נ' לנגנטל:

הוא מתאמן בחדר שלו; הוא שומע את ערוץ-33 וקורא קריאות ביניים לטלוויזיה.

מאיר פרוש (יהדות התורה):

כיושב-ראש אני מבקש ממך, כיושב-ראש אל תפגע בחברי הכנסת.

היו"ר נ' לנגנטל:

אני לא פוגע.

משה גפני (יהדות התורה):

אדוני היושב-ראש, רבותי חברי הכנסת, אני מבקש באופן טלגרפי לנסות ולהסביר למה אסור לתמוך בחוק הזה. לא נתקלתי בחוק כזה מעודי, ואני אומר לכם מדוע. מדינת ישראל היא מדינת חוק – – –

אברהם פורז (שינוי):

– – –

משה גפני (יהדות התורה):

חבר הכנסת פורז, אין לי הרבה זמן – –

היו"ר נ' לנגנטל:

אדוני, אל תפריע לו משם. עוד דקה ו-40 שניות.

משה גפני (יהדות התורה):

אני רוצה לעשות את זה טלגרפית, ואני רוצה גם לפנות להיגיון. מדינת ישראל היא מדינת חוק, ומי שרוצה – ואתם הרי רוצים לשנות את חוק הרבנות הראשית ולשנות את חוק הדיינים, לשנות את הכול. הכנסת מקבלת חוקים, והחוק הקיים – יש חוק שיפוט בתי-הדין הרבניים.

מדינת ישראל, לצערי הרב, היא איננה מדינת הלכה, היא איננה מדינת הלכה לצערי הרב בשלב הזה, ואני מקבל את החוק כמות שהוא ואני צריך לכבד אותו.

מדינת ישראל, באמצעות הכנסת ובאמצעות החוקים שהיא קיבלה, קבעה שיהיה שיפוט בתי-דין רבניים; ואמרה לדיינים: אתם חייבים לפסוק בנושאים המסורים לכם על-פי החוק החילוני, אתם חייבים לפסוק אך ורק על-פי ה"שולחן ערוך". כך הכנסת אמרה. מי שרוצה לשנות את זה – שיביא חוק לשנות את זה.

יוסף לפיד (שינוי):

איפה היא אמרה את זה?

משה גפני (יהדות התורה):

בחוק שיפוט בתי-הדין הרבניים.

יוסף לפיד (שינוי):

– – –

משה גפני (יהדות התורה):

חד-משמעית. הם צריכים לפסוק אך ורק – – –

יוסף לפיד (שינוי):

– – –

משה גפני (יהדות התורה):

או.קיי., חבר הכנסת לפיד, כשאתה אמרת שבתי-הדין מייצגים איזה מיעוט, לא צעקתי לך קריאות ביניים. אני מבקש – אין לי הרבה זמן, אני רוצה להגיד באופן אמיתי מה יקרה.

נניח שאני נבחר לדיין ואני צריך לפסוק בדיני אישות על-פי ההלכה. אני מניח שלא יקרה דבר כזה, אבל נניח שקרה, קרה דבר כזה שעל-פי ה"שולחן ערוך" אני צריך לפסוק א', ועל-פי חוק המדינה אני צריך לפסוק ב'. אני דיין, אני לא שופט שאני צריך לפסוק על-פי החוקים של מדינת ישראל. אני דיין בבית-דין רבני, ואני צריך לפסוק על-פי ה"שולחן ערוך". מה אני צריך לעשות עכשיו?

היו"ר נ' לנגנטל:

אם אדוני יכול רק לסיים.

משה גפני (יהדות התורה):

אני כבר מסיים, אדוני היושב-ראש.

היו"ר נ' לנגנטל:

תסיים לא כבר אלא תסיים.

משה גפני (יהדות התורה):

אני שואל, מה אני צריך לעשות אם חס וחלילה החוק של סיעת שינוי מתקבל?

יוסף לפיד (שינוי):

על-פי חוקי המדינה.

משה גפני (יהדות התורה):

יפה. אני הדיין שנשלח על-ידי הכנסת לפסוק על-פי ה"שולחן ערוך", ועכשיו עומדת בפני דילמה, אם לפסוק על-פי ה"שולחן ערוך", או על-פי חוקי המדינה. אני מועל באמון של הבוחרים ששלחו אותי להיות שופט בבית-דין רבני, כי אסור לי לפסוק על-פי ה"שולחן ערוך". אמרת נכון, אתה לא רוצה את בתי-הדין הרבניים, מאה אחוז, תגיש הצעת חוק, הכנסת תקבל את זה, וזה יהיה החוק. כל עוד אתה לא מצליח להעביר את זה, אלא בדלת האחורית, אתה מנסה להעמיד את הדיינים במצב בלתי אפשרי ובלתי נסבל; אם חוק כזה יתקבל, זה פשוט יהיה צחוק מכל העניין של מדינת חוק. תודה רבה.

היו"ר נ' לנגנטל:

חברי הכנסת מיכאל קליינר, מוחמד ברכה, עזמי בשארה, סאלח טריף, גדעון עזרא, האשם מחאמיד, איוב קרא, טלב אלסאנע, ויצמן שירי, רחבעם זאבי – אינם נוכחים. חברת הכנסת תמר גוז'נסקי – אינה נוכחת? חבר הכנסת זבולון אורלב, בבקשה.

אני רוצה לא לאכזב אתכם, נשארו רק שלושה נואמים.

זבולון אורלב (מפד"ל):

אדוני היושב-ראש, חברי הכנסת, אני מודה שבהצעת החוק הזאת יש בעיה עם מציע החוק. ידידי, חבר הכנסת טומי לפיד, קנה לעצמו שם, שכל מעייניו נתונים למאבק עם החרדים, עם הרבנות ועם הרבנים. לכן טבעי שיש כלפיו חשדנות כשהוא מציע הצעת חוק שקשורה לבתי-הדין הרבניים ולרבנים. אולי יש צדק מסוים בחשדנות הזאת לאור המאבקים הקודמים.

לגופו של עניין, כציוני דתי שרואה את בתי-הדין הרבניים כחלק מהממלכה היהודית, כחלק ממדינה יהודית שהיהדות טבועה בתוכה, יש לי עניין ואני מוצא טעם רב בהצעת החוק. יש היגיון רב שדיין יצהיר אמונים גם לחוקי מדינת ישראל. על-פי השקפתי, לעולם לא תהיה סתירה בין חוקי המדינה היהודית לבין ההלכה. דיין שהוא דיין מטעם המדינה לעולם לא יעמוד בסתירה בין חוקי מדינת ישראל לבין ההלכה של המדינה היהודית – כך אני מאמין, וזאת המדינה שאני נאבק עליה. לכן אני ציוני דתי.

אני אומר לך, חבר הכנסת טומי לפיד, שצריך שהצעת החוק הזאת תיעשה בהבנה ולא בכוחנות. לכן אני משבח את ההחלטה שלך לדחות את ההצבעה. כיוון שדובר על כך שתהיה הצעת חוק ממשלתית שתבחן ותגיש הצעה כוללת, לא רק נקודתית, כלפי הדיינים, אלא כלפי בעלי תפקידים נוספים דומים לכך, כדי שלא ייראה שחבר הכנסת טומי לפיד כאילו מחסל חשבונות דווקא עם עולם הדיינות – – –

יוסף לפיד (שינוי):

אני מסכים שיוסיפו את הדיינים של הדתות האחרות, בהחלט.

זבולון אורלב (מפד"ל):

אינני יודע, אני אומר שהדבר צריך להיעשות מתוך הבנה והידברות גם עם חברי הכנסת החרדים שיש להם עניין רב מאוד בבתי-הדין הרבניים, והרבה דיינים באים מהעולם החרדי. אני מאמין שבהידברות ובשכנוע לעולם לא תהיה סתירה בין ההלכה לבין חוקי מדינת ישראל בנושאים המסורים לבית-הדין הרבני. אני מאמין שניתן יהיה למצוא פתרון ציוני לסוגיה הזאת. תודה רבה.

היו"ר ע' דהאמשה:

תודה רבה לחבר הכנסת אורלב. חבר הכנסת יובל שטייניץ – איננו נוכח. חבר הכנסת נסים זאב, בבקשה.

נסים זאב (ש"ס):

אדוני היושב-ראש, כנסת נכבדה, מאז כינה מרן רבי עובדיה יוסף את יוסי שריד "המן" יש בעיה לטומי לפיד, כי המן היה אחד האישים הבולטים ביותר משרי המלך ויועציו הבכירים, ויש תחרות קשה בין טומי לפיד לבין יוסי שריד.

אברהם פורז (שינוי):

מה התחרות?

נסים זאב (ש"ס):

לטומי קשה לעמוד בתחרות הזאת, ואולי דרך חוקים שונים ומשונים הוא מנסה להתבלט יותר ולהתחרות עם יוסי. אני אומר לך, טומי, אתה בוודאי לא רוצה שהדיינים יצהירו הצהרת כזבים, נכון? הצהרת אמונים משמעותה היא אמונים, ואדם לא יכול להצהיר בניגוד לאמונתו, להשקפת עולמו, או לפחות למה שהוא פוסק ולמה שהוא מבצע בפועל יום יום. בתי-הדין חייבים לפסוק על-פי ההלכה, כפי שאמר לפני ידידי, ר' משה.

אני רוצה לומר לך, שמאז הוקם בית-הדין לענייני משפחה, יש כרסום בסמכויות של בתי-הדין הרבניים. לצערי הרב, אנשים שנותנים גיטין בבתי-הדין וגומרים הסכמים ועל-פי אותו הסכם נותנים את הגט, באים אחר כך לבית-משפט לענייני משפחה ומשנים הסכמים. אני לא רוצה להיכנס לפרטים, אבל זה כולל משמורת, זה כולל מזונות, זה כולל הרבה דברים. יוצא שאחרי שאדם כבר נתן את הגט אנחנו נכנסים לספק אם הגט כשר או לא כשר. ידידי טומי לפיד, אתה בוודאי לא רוצה שחלילה וחס יהיה פה ספק של ממזרות; בקטע הזה אתה בוודאי חושש, אתה רוצה שעם ישראל יישארו כשרים.

לכן, אני מציע לך, ידידי, לחזור בך מהחוק, ואנחנו בהחלט נחזיק לך אצבעות.

היו"ר ע' דהאמשה:

תודה רבה לחבר הכנסת נסים זאב. חבר הכנסת נחום לנגנטל, בבקשה.

נחום לנגנטל (מפד"ל):

אדוני היושב-ראש, רבותי חברי הכנסת, בינתיים קבעתי לעצמי כלל שאני לא אנקוט אותו: קבל את האמת מפי מי שאמרה. זה כלל שכבר אמרו אותו חז"ל. אותי לא מעניין מי מציע החוק ומי הדובר, בדרך כלל אני משתדל לקבל את האמת מפי מי שאמרה, מה האמת אומרת ומה הוא אומר, וכרגע לא משנה מי הדובר של אותן הצעות חוק או אותם דברים. היום שמעתי את קריאת הביניים של חבר הכנסת מוסי רז, שאמר כלפי אלי גולדשמידט: אם צבי הנדל מבסוט מחוק מסוים, תבין שהחוק לא טוב. זה אף פעם לא מעניין אותי, אני הייתי שמח לו כל 120 איש היו מבסוטים פה.

אותו הדבר כאן. אני לא דן פה כרגע אם טומי לפיד הציע, או מישהו אחר. אם החוק הוא חוק נכון, אני חושב שלגופו של עניין צריך לתמוך בו. השתרש פה דבר שהוא מוזר לטעמי, כשאנחנו בודקים כרגע מי הם האנשים שמציעים את ההצעות האלה ולא מה בדיוק הם אומרים.

לגופו של עניין. חבר הכנסת טומי לפיד עלה פה על נושא אמיתי, וחברי אורלב הבהיר את זה נכון. חשוב מאוד שדייני מדינת ישראל יהיו נאמנים מלאים למדינת ישראל. אם אתה שואל אותי: האם זה אצל כולם באופן טוטלי? אני לא יודע; אני לא רוצה להגיד שאני יודע שלא. העלית כאן איזו בעיה ששבועת האמונים לא תהיה נתונה לאיזו פרשנות או לספקות. מצד אחר, יש בעיה, אם אנחנו רוצים שהדיין יפסוק בבית-הדין את חוקי המדינה, אז הוא שופט, הוא לא דיין. בעובדה שיצרו פה את הכלי שנקרא בית-הדין הרבני, הבינו שהחוק הסובסטנטיבי הוא מה שהדיין צריך לפסוק שונה ממה שיפסוק השופט. זה לא תלוי רק בגלימה ואם הוא ילבש חליפה ארוכה או לא.

יוסף לפיד (שינוי):

זה לא אומר שהוא צריך לנגוד, זה אמר חברך אורלב.

נחום לנגנטל (מפד"ל):

חברי אורלב אולי מדבר על חזון, אבל קח למשל את חוק הירושה. חוק הירושה הישראלי שונה מהחוק הדתי.

זבולון אורלב (מפד"ל):

שונה, אבל לא מנוגד.

נחום לנגנטל (מפד"ל):

יש דברים מסוימים שבהם הוא מנוגד. אבל אפשר להתנות, למשל בכור יורש פי-שניים או לא כשאין צוואה, אם אין צוואה.

אברהם פורז (שינוי):

צוואה כן, אבל אם אין צוואה?

נחום לנגנטל (מפד"ל):

אם אין צוואה. אתה רוצה שאני אעורר עכשיו ויכוח למדני פה? אני אשמח, אבל היושב-ראש יעצור אותי.

יוסף לפיד (שינוי):

דינא דמלכותא דינא.

נחום לנגנטל (מפד"ל):

דינא דמלכותא דינא, זה משהו אחר. במסגרת שתי דקות אני לא יכול להתפלמס. לכן, מה צריך לעשות פה? אני רוצה לסיים ולומר משפט אחד. צריך באמת לדאוג ששבועת האמונים של הדיינים תהיה שבועה שתבטא את הנאמנות הטוטלית לכל מה שמבטאת המדינה, זה נכון, אבל החוק והדין המהותי שבו דן השופט, כאן אני לא רוצה לשעבד לא אותו, לא את הדיין השרעי ולא את השופט, כי כאן כל אחד דן על-פי הכלים שהכנסת נתנה לו לומר את זה. ואם יש סתירה, והכנסת מודעת לסתירה, היא לא הוציאה את בתי-הדין מחוץ לחוק – צריך לתת לדיין לפסוק על-פי החוק הדתי.

לכן אני אומר, אם כרגע נלקח פה איזה טיים-אוט כדי לבדוק את העניין הזה בקריאה ראשונה, דווקא משום הראייה החיובית, אני אומר, אני גם לא מטיל דופי במציע ההצעה, זו תהיה הזדמנות לבדוק איך באמת יוצרים את המצב הזה שמצד אחד אתה תבין ותרגיש, כמו כל אחד, אני חושב אפילו גם חבר הכנסת גפני; כמו שגפני מצהיר אמונים כחבר כנסת למדינת ישראל, הנאמנות הטוטלית לחוקי המדינה בהיותי אזרח של המדינה ונושא משרה מטעם המדינה לבין הדין שאותו אני דן, שכאן בפירוש המחוקק נתן את הכלים של הדין הסובסטנטיבי לכל אחד על-פי תפיסתו ועל-פי בית-הדין שבו הוא יושב. תודה רבה.

היו"ר ע' דהאמשה:

תודה רבה לחבר הכנסת לנגנטל. חבר הכנסת אברהם פורז, בבקשה.

אברהם פורז (שינוי):

אדוני היושב-ראש, רבותי חברי הכנסת, ראשית אני מבקש להזכיר שאנחנו נמצאים בהצעת חוק שהיא בקריאה ראשונה והיא הצעה שהוצעה על-ידי ועדת החוקה, חוק ומשפט של הכנסת. אומנם, מדובר בהצעת חוק פרטית של חבר הכנסת לפיד, אבל כשהיא מובאת בשלב הזה, זוהי הצעתה של ועדת החוקה, וכך אתם תראו בחוברת הכחולה המונחת בפניכם.

הדבר השני, אני רוצה לומר לך, חבר הכנסת גפני, מדוע השבועה הזאת כן חשובה – משום שהמחוקק נתן לבתי-הדין הדתיים סמכות מסוימת, למשל, הוא לא נתן להם אפשרות לעשות אימוץ. נניח שמחר דיינים בבית-דין דתי רוצים לקבוע שמישהו בר-אימוץ ומי המאמץ שלו. זה מחוץ לסמכותם. אתה יכול לומר, שדי לנו בזה שבית-המשפט העליון, בבוא העת יפסול את המהלך שלהם. אבל המהלך הזה הוא חמור, משום שאז הם פועלים בניגוד לחוקי המדינה, מעבר לסמכות שלהם.

אין חקיקה שמחייבת את בית-הדין הדתי לפסוק בניגוד להלכה או בניגוד לאסלאם.

משה גפני (יהדות התורה):

אבל גם אזרח רגיל יכול להציע את זה.

אברהם פורז (שינוי):

אבל יבוא דיין בבית-דין דתי ויגיד, זה שהמדינה קבעה שאני לא יכול לעסוק באימוצים, זאת בעיה שלהם.

משה גפני (יהדות התורה):

נו, אז מה.

אברהם פורז (שינוי):

חבר הכנסת גפני, כבר היה לנו מקרה שבית-דין דתי חרג מסמכותו במגוון רחב של נושאים, ולכאורה הדיין יכול לומר, מה אכפת לי, זה שקבעו לי תחום צר, אני רוצה לעסוק בכול.

משה גפני (יהדות התורה):

זה גם אזרח יכול להגיד, הוא לא שונה מאזרח דתי.

אברהם פורז (שינוי):

אתה יודע שבית-דין דתי רשאי לפסוק בדיני ממונות בהסכמה כמעין בורר. אבל נניח לרגע שאני אדם דתי ופניתי לבית-הדין הרבני וביקשתי להזמין אותך ואתה לא רוצה להישפט, ובית-הדין הרבני במודע מוציא פסק-דין נגדך, בהיעדרך, שאולי הוא בסדר לפי הדין הדתי, אבל זו חריגה מוחלטת מסמכות המחוקק. לכן, חובה של הדיין בבית-הדין הדתי לציית לחוק ולהישבע אמונים במסגרת החוק. החוק מאפשר לו בעניינים הדתיים לפסוק על-פי ההלכה.

לכן, הצעת החוק הזאת היא בהחלט במקומה, ואנחנו צריכים להקפיד על זה. אני חושב שרוב הדיינים בבתי-הדין הרבניים מקפידים על זה, לא לחרוג מהסמכות, לא לעשות דברים שאסורים.

משה גפני (יהדות התורה):

לא הרוב, כולם.

אברהם פורז (שינוי):

אתה יודע מה, אין לי זמן בשתי דקות, יש עניין של הסכמי ממון בין בני-זוג, דין שונה בחזקת השיתוף ברכוש, שלפי המשפט החילוני היא שונה. לא יכול דיין בבית-דין דתי לחרוג מסמכותו ולעשות את הפעולה. כל עוד הוא לא נשבע אמונים לחוקי המדינה, הוא יכול לומר, אני מבחינתי עשיתי מה שעשיתי, מי שלא מרוצה ילך לבית-המשפט העליון, לבג"ץ, ויבטל את זה וזה בהחלט דבר לא תקין. תודה רבה.

היו"ר נ' לנגנטל:

תודה רבה לחבר הכנסת פורז. חבר הכנסת עבד-אלמאלכ דהאמשה, אחרון הנואמים. לאחר מכן – דני נוה.

יוסף לפיד (שינוי):

הוא האחרון?

היו"ר נ' לנגנטל:

כן, הוא אחרון הדוברים. אחר כך יש לנו נושא של דני נוה, שם נעשה דיל שלא מדברים ואז נתפזר.

עבד-אלמאלכ דהאמשה (הרשימה הערבית המאוחדת):

כבוד היושב-ראש, כבוד השרה המלווה אותנו בדיון הזה, חברי הכנסת, אני חושב שהצעת החוק הזאת איננה טובה, חבר הכנסת לפיד. אני קורא בדברי ההסבר, מדובר שבהצהרת האמונים ייאמרו דברים מסוימים. מה לנו ולאמונים של השופט או של הדיין? הרי כל דיין וכל שופט יודע היכן הוא יושב, באיזו מדינה הוא עובד, והוא גם יודע לאיזה חוק לציית. אבל ברגע שההצהרה הזאת באה כאילו לכפות עליו ציות לחוקים מסוימים או אי-ציות לחוקים מסוימים, אנחנו כבר נכנסים לבשר החי של השופט עצמו, לבשר החי של המצפון שלו. למה לנו לעשות את זה?

יוסף לפיד (שינוי):

תראה לי מדינה אחת בעולם שבה שופט אינו מחויב לשפוט על-פי חוקי המדינה.

עבד-אלמאלכ דהאמשה (הרשימה הערבית המאוחדת):

יש עוד מדינות, היכן שיש חוק דתי, הסתירה הזאת יכולה להתקיים. ברגע שאנחנו מרשים – – –

אברהם פורז (שינוי):

– – –

עבד-אלמאלכ דהאמשה (הרשימה הערבית המאוחדת):

ביקשת דוגמאות, נתנו לך את חוק הירושה; אני יודע על עוד תריסר דוגמאות לפחות של חוקים דתיים בתחום של בית-הדין השרעי, המוסלמי, שהכנסת סתרה אותם וחוקקה חוקים אחרים שאינם מתיישבים בשום צורה ואופן עם הדין הדתי. מה יעשה אותו שופט כאשר הוא יהיה חייב להצהיר אמונים? אני אגיד לך, אחת מהשתיים, או שהוא יסיר את האמונים מהשפה אל החוץ והוא יישאר נאמן אל החוק הדתי, ואז תגיד עליו שהוא עבריין, שלא ציית לחוק; או שהוא לא יצהיר אמונים בכלל ויאמר, רבותי, הניחו לי, אני לא יכול. שתי התוצאות אינן טובות.

אז מה אני אומר כאיש דתי? איש דתי שאני מאמין בדת שלו אומר שהוא לא יכול לחיות עם החוק הזה ולא יכול להצהיר הצהרה כזאת – נביא אז משת"פים שישפטו בדין הדתי. לאן נגיע? אני מדבר דווקא על הדוגמה הקיצונית. זה קיים גם בתחום ההלכה, נדמה לי באותה מידה. למה לנו להיכנס למיטה החולה הזאת? מה התוצאות? מה אנחנו נרוויח? הרי חיינו במצב הזה 50 שנה, היו בעיות? מישהו שמע שאיזה דיין בבית-הדין הרבני או בבית-הדין השרעי הפך את חוקי המדינה, הכריז מרד?

אברהם פורז (שינוי):

היו מקרים של חריגה.

עבד-אלמאלכ דהאמשה (הרשימה הערבית המאוחדת):

כאשר יש חריגה בתחום המשפט, חבר הכנסת פורז, אתה עורך-דין ואני קצת מבין במשפטים – – –

היו"ר נ' לנגנטל:

חבר הכנסת פורז, הדוגמאות שאתה נותן הן של אולטרה וירס. אולטרה וירס באמת זאת חריגה מסמכות.

עבד-אלמאלכ דהאמשה (הרשימה הערבית המאוחדת):

זה מה שרציתי לענות לו. יש לנו הבג"ץ ואנחנו יודעים שבחוקים – – –

אברהם פורז (שינוי):

לכאורה, דיין בבית-דין דתי יכול לפסוק אולטרה וירס.

היו"ר נ' לנגנטל:

אתה יודע מה, אתה צודק, אגב, בזה אני מסכים, גם חבר הכנסת גפני יסכים אתך, שכל פעילות באולטרה וירס היא פעולה – – –

עבד-אלמאלכ דהאמשה (הרשימה הערבית המאוחדת):

ברגע שהוא חורג מהדין או מהחוק – – –

מאיר פרוש (יהדות התורה):

למה אתה מתנגד, הוא לא מתכוון אליך, רק לחרדים.

עבד-אלמאלכ דהאמשה (הרשימה הערבית המאוחדת):

אדוני, אנחנו דנים בזה, זה נוגע גם לי. חרדים לא נוגע לי? נוגע לי. אנחנו כאן בית-מחוקקים של כולם.

חברי חברי הכנסת, במשפט הזה אני רוצה לדבר אל השכל הישר של כולנו. אם יש סתירה כלשהי או צורך מבחינה חוקתית לתיקון כלשהו, הצורך הזה כבר מצא את סיפוקו באפשרות של כל המתדיינים, כל עורכי-הדין מכירים את זה טוב מאוד; הם פונים לבג"ץ מהר מאוד. התרופה קיימת, אז למה לנו להציע ולחוקק חוק נוסף כזה שרק יביא לסיבוכים ויביא לקלקלה? תודה.

היו"ר נ' לנגנטל:

תודה רבה. רבותי חברי הכנסת, אנחנו נועלים את הדיון הזה; תשובה והצבעה יהיו במועד אחר.

# הצעת חוק לתיקון דיני הראיות (הגנת ילדים) (תיקון מס' 7) (הגדרת הורה), התש"ס–2000

# (קריאה ראשונה)

היו"ר נ' לנגנטל:

אנחנו ניגשים לנושא הבא, רבותי – הצעת החוק לתיקון דיני הראיות (הגנת ילדים) (תיקון מס' 7) (הגדרת הורה), התש"ס–2000, של חבר כנסת דני נוה, בקריאה ראשונה. בבקשה, חבר כנסת נוה.

זבולון אורלב (מפד"ל):

– – –

דני נוה (הליכוד):

אני מתכוון להתחשב במידת עייפותם של חברי הכנסת – – –

היו"ר נ' לנגנטל:

אני מודיע לך שאין לך יותר מחמש.

דני נוה (הליכוד):

זו הבטחה שתראה עוד רגע קט את מימושה.

היו"ר נ' לנגנטל:

נשארו לך עוד ארבע דקות ו-57 שניות.

דני נוה (הליכוד):

יותר מדי.

אדוני היושב-ראש, רבותי וגבירותי חברי הכנסת, הצעת החוק שלי באה על רקע מצב שבו על-פי החוק הקיים בית-משפט רשאי, במקרה שבו יש הורה שנאשם בעבירות שונות על-פי חוק העונשין, שהן בעיקרן עבירות של התעללות מינית בתוך המשפחה, לתת הגנה לקטין ולאפשר את עדות הילד שלא בנוכחות ההורה, מסיבות ברורות – גם כדי למנוע פגיעה נפשית נוספת בקטין, גם כדי לאפשר עדות חופשית יותר, משוחררת אולי מיראת ההורה, ובכך לאפשר הרשעה במקרה שיש חשדות ויש נאשם שהוא ההורה שהתעלל בקטין.

אלא מה? יש בחוק פרצה, אדוני היושב-ראש, והגדרת ההורה כפי שהיא מופיעה היום בדיני הראיות (הגנת ילדים) מדברת רק על ההורה הביולוגי. הצעת החוק שמונחת כאן לקריאה ראשונה מרחיבה את הגדרת "הורה" כך שהוא יכלול גם ידוע בציבור של האם או האב הביולוגיים, הורה מאמץ או אפוטרופוס.

לצערנו הרב, זו לא הצעת חוק תיאורטית. לצערנו הרב, אפילו בשנה ובחודשים האחרונים היו מקרים ספציפיים, שבהם נדרשה עדות כזאת של ילד נגד הורה נאשם שאיננו ההורה הביולוגי. היה מקרה אחד אפילו שלא התאפשרה עדותו של הילד כתוצאה מן המצב המשפטי היום, שבו בית-המשפט אינו רשאי לאפשר עדות כזאת, אלא במקרה של הורה ביולוגי שלא בנוכחות ההורה.

לכן באה הצעת החוק הזאת להרחיב את הגדרת "הורה" ולאפשר הגנה רחבה יותר על עדויות קטין. תודה.

היו"ר נ' לנגנטל:

תודה רבה.

דני נוה (הליכוד):

אני מקווה שזה סיפק את חבר הכנסת אורלב.

היו"ר נ' לנגנטל:

רבותי חברי הכנסת, אני ניגש – – – –

קריאות:

– – –

היו"ר נ' לנגנטל:

חבר הכנסת אורלב, בוא דבר.

זבולון אורלב (מפד"ל):

אדוני היושב-ראש, חברי הכנסת, ברור שאני תומך בחוק, כיוון שהחשוב ביותר זה הגנה על ילדים, טובת הילד, נקודת המבט של הילד, ועל מנת שילד לא ייפגע; ואני פחות דואג לתוצאות המשפט, יותר דואג לשלמותו הנפשית של הילד. ברור שהצעת החוק הזאת נכונה.

אני רק חושב שצריך לתקן את החוק הזה ולהרחיב אותו, כי לעתים ילד גדל לא רק אצל מי שהחוק מונה ואתה מוסיף, אלא לעתים הוא גם גדל אצל בן משפחה אחר, כמו סבא או בן משפחה אחר, עקב נסיבות שונות.

לכן, לפי דעתי צריך להרחיב, ואני מבקש אם אפשר גם להזמין אותי לדיון, או שאתה תציע את זה אחרי הקריאה הראשונה, שהחוק גם ישאיר שיקול דעת – אם יש מישהו אחר שמתפקד כהורה לא ביולוגי, שתהיה סמכות לבית-המשפט, כיוון שהעיקרון של הגנה על שלמותו הנפשית של הילד הוא העיקרון שצריך להוביל, ופחות העניין הטכני מיהו ההורה שמתפקד כהורה. תודה.

היו"ר ע' דהאמשה:

תודה רבה לחבר כנסת אורלב. חבר כנסת מאיר פרוש, בבקשה.

מאיר פרוש (יהדות התורה):

אדוני היושב-ראש, חברי הכנסת, אמרתי כבר בקריאה הטרומית לחבר הכנסת דני נוה המציע, שאני לא יכול להסכים עם הצעת החוק הזאת, משום המגמה שיש בחוק הזה – וזה כתוספת לדברים אחרים שקורים כאן במדינת ישראל – בחיזוק מעמדו או מעמדה של הידועה בציבור.

אני לא חושב שכאן – – –

השרה לקליטת העלייה י' תמיר:

– – –

זבולון אורלב (מפד"ל):

למה ילד צריך לשאת – – –

מאיר פרוש (יהדות התורה):

אני לא חושב שכאן במדינת ישראל, כאן בכנסת ישראל, אנחנו כחברי כנסת צריכים לתת יד לחזק את המושג הזה, את המוסד הזה, וילד להורים הוא ילד של ההורים – – –

זהבה גלאון (מרצ):

– – –

מאיר פרוש (יהדות התורה):

אני לא חושב שידוע בציבור או ידועה בציבור – הם צריכים להיות חלק בלתי נפרד מהתא המשפחתי הזה. אדרבה, לדעתי, הדברים האלה גורמים לעוד ועוד הרס בתא המשפחתי החשוב כל כך להמשך קיומו של העם; והעם החזיק מעמד במשך כל כך הרבה שנים וכל כך הרבה דורות רק כתוצאה מכך ששמרנו על התא המשפחתי, ולא זה הדבר שישמור על התא המשפחתי.

לכן אני מתנגד לכך.

היו"ר ע' דהאמשה:

תודה רבה לחבר הכנסת פרוש. חבר הכנסת נחום לנגנטל, בבקשה. אחריו – אחרון הדוברים, חבר הכנסת נסים זאב.

נחום לנגנטל (מפד"ל):

אדוני היושב-ראש, רבותי חברי הכנסת, אני רק רוצה לומר דבר אחד. אני לא חושב שבמסגרת של "אפרופו, פושקין מת" נטפל פה בסוגיה הגדולה של הידועה בציבור, שזו סוגיה בפני עצמה שצריך לדון בה, אבל אי-אפשר לעצום את עינינו ולא לראות את העובדה שאנשים חיים ללא מערכת נישואים ולפעמים החבר של האמא חי אתם ביחד ונוהג באותה אלימות כלפי הילדים. כרגע אין ההגנה הזאת, וחבל מאוד שלא נוכל לפעול כלפיו כפי שצריך לפעול כלפי אבא.

לא רק זאת שהוא רק חבר של האמא, מצבו יותר טוב מזה של האבא הביולוגי. זה דבר לא הגיוני.

אני רק רוצה לומר לך, אדוני חבר הכנסת נוה, כשתדונו בקריאה שנייה ושלישית, אני מאוד מבקש ממך לדון עוד בסוגיה אחת קצת יותר רחבה. זה לא רק ההורה המאמץ, אלא גם במשפחה אומנת, גם בתהליך של אימוץ – לפעמים תהליכי האימוץ נמשכים ארבע-חמש שנים, וזה גם תהליך מאוד ארוך שיכול להיות, שבו אנחנו עוד לא יודעים אפילו אם ההורה הוא הורה מאמץ טוב או לא טוב. אז אם כבר אתם פותחים את הנושא, אני חושב שצריך לעשות את זה יותר רחב, כדי שבאמת אף אחד לא יצליח לצאת בסדק, וחס וחלילה שילד ייפגע מזה. תודה רבה.

היו"ר ע' דהאמשה:

תודה רבה לחבר הכנסת לנגנטל. חבר הכנסת נסים זאב, בבקשה – אחרון הדוברים כאמור באחרון הנושאים לסדר-היום.

נסים זאב (ש"ס):

אדוני היושב-ראש, על זה נאמר: "אבות אכלו בוסר ושיני בנים תקהינה". למעשה, מטרת החוק היא להגן על הילד, ואני חושב שכולם מאוחדים בעניין הזה.

השאלה היא כזאת – לדעתי, באופן עקרוני, לאו דווקא לגבי ילד, אם בית-המשפט רואה לנכון לגבות עדות ואולי צורת העדות פוגעת מפני שיש איזה מורא – אם זה האבא הביולוגי או לא הביולוגי, אני חושב שמן הראוי לאפשר עדות כזאת שלא בפני האב.

אני רוצה לומר מעבר לזה. אני הייתי נוכח בעדויות שונות במשפטים שונים שאנשים, גם מבוגרים, ונשים, שהיו צריכים להעיד, לא יכלו להעיד בבית-המשפט באופן חופשי, וכשזה היה בבית-הדין, בית-הדין הרשה לאותן נשים להעיד שלא בפני אותם גברים שהיו צריכים להעיד נגדם, ובבית-משפט זה לא היה קורה. אני רוצה לומר לכם, שבית-הדין קיבל עדויות של אותן נשים שלא בפני הנתבעים, וזה דבר שקיים בהלכה, אבל בבתי-המשפט זה לא קיים.

לכן, כשאנחנו באים ובודקים מה ההבדל בין בתי-משפט וכולנו צריכים להצהיר אמונים, זו דוגמה קלאסית לכך שיש סתירה בין מערכת המשפט להלכה.

היו"ר ע' דהאמשה:

תודה רבה לחבר הכנסת נסים זאב.

חברי הכנסת, תם סדר-יומנו. כמובן, ההצבעה על החוק הזה תהיה בהזדמנות אחרת.

זהבה גלאון (מרצ):

לא מצביעים?

קריאות:

מצביעים.

היו"ר ע' דהאמשה:

סליחה, אני מבקש לתקן טעות. אכן אנחנו ניגשים להצבעה. ההצבעה על החוק הקודם תהיה בהזדמנות אחרת. בחוק הזה אנחנו מצביעים, חברי הכנסת, בקריאה ראשונה בהרמת ידיים. מי בעד? מי נגד?

מאיר פרוש (יהדות התורה):

אני – – –

היו"ר ע' דהאמשה:

יש נמנעים? נמנע, חבר הכנסת פרוש?

מאיר פרוש (יהדות התורה):

אני מסתייג מזה.

### הצבעה

### בעד ההצעה להעביר את הצעת החוק לוועדה – רוב

### נגד – מיעוט

### נמנעים – 2

### ההצעה להעביר את הצעת חוק לתיקון דיני הראיות (הגנת ילדים) (תיקון מס' 7) (הגדרת הורה), התש"ס–2000, לוועדת החוקה, חוק ומשפט נתקבלה.

היו"ר ע' דהאמשה:

בסדר. ברוב של חברי הכנסת הנוכחים ובהימנעות של חברי הכנסת פרוש ודהאמשה, החוק עבר בקריאה ראשונה. החוק יועבר לוועדת החוקה, חוק ומשפט להכנתו לקריאה שנייה ושלישית.

חברי הכנסת, תם סדר-יומנו. הישיבה הבאה תהיה מחר, יום רביעי, כ"ב באדר ב' התש"ס, 29 במרס 2000, בשעה 09:00. ישיבה זו נעולה. אני חוזר – ישיבה זו נעולה.

### הישיבה ננעלה בשעה 23:00.